
Pentru  pacea  a  toată  lumea 


TELEGRAMA 
Excelenţei  Sale 

Domnului  NICOLAE  CEAUŞESCU 
Preşedintele  Republicii  Socialiste  România 

Mult  stimate  Domnule  Preşedinte, 

Întruniţi  în  Adunarea  consacrată  dezarmării  şi  păcii ,  cu  tema:  „ Pacea 
înseamnă  astăzi  însăşi  viaţa  planetei  noastre11 ,  desfăşurată  la  Bucureşti , 
în  zilele  de  16,  17  şi  18  septembrie  1985,  conducătorii  şi  reprezentanţii 
Cultelor  din  Republica  Socialistă  România,  avînd  alături  şi  reprezentanţi 
ai  unor  Biserici  şi  organizaţii  religioase  internaţionale,  îşi  exprimă  deo¬ 
sebita  preţuire  pentru  neobosita  activitate  pe  care  Domnia  Voastră,  mult 
stimate  şi  iubite  Domnule  Preşedinte  Nicolae  Ceauşescu,  o  depuneţi,  de 
două  decenii,  în  fruntea  statului,  cu  dăruire  şi  înflăcărare  patriotică, 
pentru  ridicarea  continuă  a  ţării  pe  culmi  tot  mai  înalte  de  progres  şi 
civilizaţie,  pentru  apărarea  păcii  şi  vieţii  pe  pămînt,  pentru  dezarmare 
generală  şi,  în  primul  rind  dezarmare  nucleară,  pentru  colaborare  şi 
înţelegere  între  oameni,  între  toate  popoarele  lumii . 

Propunerile,  iniţiativele  şi  acţiunile  Domniei  Voastre  în  problemele 
cardinale  ale  contemporaneităţii,  consacrate  păcii  pe  planeta  noastră, 
vă  conferă  prestigiu,  stimă  şi  respect  în  întreaga  lume.  Popoarele  iubi¬ 
toare  de  pace,  forţele  progresiste  de  pretutindeni  dau  cea  mai  înaltă  apre¬ 
ciere  energiei  şi  consecvenţei  cu  care  militaţi  pentru  lichidarea  stărilor 
conflictuale  şi  de  încordare,  pentru  abolirea  politicii  de  forţă  şi  dictat, 
pentru  soluţionarea  tuturor  litigiilor  numai  pe  calea  tratativelor,  pentru 
eradicarea  subdezvoltării  şi  instaurarea  unei  noi  ordini  economice  in¬ 
ternaţionale. 

România  înfăţişează  astăzi  lumii  chipul  demn  al  unei  ţări  libere  şi 
independente,  care,  afirmîndu-se  tot  mai  mult  ca  luptătoare  dîrză  pentru 
măreaţa  cauză  a  păcii  şi  progresului,  a  asigurării  dreptului  fundamental  al 
tuturor  oamenilor  şi  popoarelor  la  existenţă  paşnică,  la  viaţă,  şi-a  redus 
cheltuielile  militare  în  favoarea  creşterii  bugetelor  destinate  dezvoltării 
economico-sociale  a  patriei,  învâţămîntului ,  ştiinţei  şi  culturii. 

Noua  şi  strălucita  Dumneavoastră  iniţiativă  de  pace,  concretizată  în 
Apelul  pentru  dezarmare  şi  pace  al  Frontului  Democraţiei  şi  Unităţii 
Socialiste  adresat  partidelor  şi  organizaţiilor  democratice,  guvernelor, 

!• 

tuturor  popoarelor  din  ţările  europene ,  din  Statele  Unite  şi  Canada , 
exprimă  încă  o  dată,  hotărîrea  unanimă  a  întregului  nostru  popor  de  a 
conlucra  cu  toate  statele  şi  popoarele  pentru  oprirea  cursei  înarmărilor  pe 
pămînt  şi  prevenirea  ei  în  spaţiul  cosmic ,  pentru  instaurarea  în  întreaga 
lume  a  unui  climat  de  încredere ,  securitate,  colaborare  şi  pace . 

Animaţi  de  convingerea  că  înflăcâratele  Dumneavoastră  îndemnuri  la 
raţiune  şi  luciditate ,  chemarea  pe  care  o  adresaţi  tuturor  statelor  şi 
popoarelor  de  a  se  înfăptui  dezarmarea  şi,  în  primul  rînd  dezarmarea 
nucleară,  constituie  singura  alternativă  pentru  salvgardarea  păcii ,  că¬ 
lăuziţi  de  învăţăturile  noastre  religioase,  noi,  conducătorii  şi  reprezen¬ 
tanţii  Cultelor  din  România,  împreună  cu  distinşii  oaspeţi  de  peste 
hotare,  am  adresat  un  stăruitor  Apel  către  Organizaţia  Naţiunilor  Unite, 
către  Bisericile  şi  organizaţiile  religioase  internaţionale  pentru  a  mobiliza 
forţele  progresiste,  toţi  oamenii  iubitori  de  bine  de  pretutindeni  la 
acţiune  unită  pentru  oprirea  cursei  înarmărilor  şi  înlăturarea  primejdiei 
nucleare,  pentru  pace  şi  înţelegere  între  oameni  şi  popoare. 

într-o  impresionantă  atmosferă  de  responsabilitate  şi  solidaritate,  ma- 
nifestîndu-şi  profunda  gratitudine  pentru  condiţiile  de  deplină  libertate 
religioasă,  conducătorii  şi  reprezentanţii  Cultelor  din  România ,  dînd  glas 
voinţei  unanime  a  credincioşilor  lor,  în  deplin  consens  cu  toţi  fiii  patriei, 
îşi  reînnoiesc  legămîntul  ca,  urmînd  luminosul  Dumneavoastră  exemplu, 
să  contribuie  cu  întreaga  lor  capacitate  şi  dăruire  la  făurirea  unei  Românii 
tot  mai  prospere,  la  statornicirea  relaţiilor  de  încredere,  colaborare  şi 
respect  reciproc  între  toate  naţiunile  lumii,  la  triumful  păcii,  care  în¬ 
seamnă  astăzi  însăşi  viaţa  pe  planeta  noastră. 

Adunarea  Cultelor  din  România 
pentru  dezarmare  şi  pace 

Bucureşti,  16 — 18  septembrie  1985 


APELUL 

Adunării  Cultelor  din  Republica  Socialistă  România 
către  toate  Bisericile  şi  organizaţiile  religioase  internaţionale 


Preocupaţi  de  apărarea  vieţii  pe  planeta  noastră ,  adine  îngrijoraţi  de  inten¬ 
sificarea  fără  precedent  a  cursei  înarmărilor,  conducătorii  şi  reprezentanţii  Cul¬ 
telor  din  România,  avind  alături  şi  personalităţi  ale  vieţii  religioase  de  peste  hotare, 
s-au  întrunit,  din  nou,  la  Bucureşti,  în  zilele  de  16,  17  şi  18  septembrie  1985,  într-o 
amplă  Adunare  consacrată  dezbaterii  problemelor  dezarmării  şi  păcii. 

Examinînd  cu  luciditate  şi  responsabilitate  situaţia  internaţională  actuală,  par¬ 
ticipanţii  la  adunare  au  evidenţiat  că  omenirea  se  găseşte  astăzi  într-un  moment  de 
răscruce  pentru  existenţa  sa.  Nicicînd  în  îndelungata  sa  istorie,  lumea  nu  s-a  aflat 
într-o  situaţie  atît  de  gravă,  fiind  confruntată  cu  un  ansamblu  de  probleme  deo¬ 
sebit  de  complexe,  bîntuită  de  furia  unor  adevărate  uragane  economice,  politice 
şi  militare,  care  produc  suferinţe  adinei,  teamă  şi  neîncredere  între  oameni  şi 
popoare.  Dar  factorul  ce  întreţine  şi  amplifică  îngrozitorul  coşmar  al  omenirii 
îl  constituie  cursa  aberantă  a  înarmărilor,  şi  în  primul  rînd  acumularea  de  noi 
stocuri  de  armament  nuclear,  alocarea  unor  sume  iot  mai  mari  din  bugetele  naţio¬ 
nale  pentru  perfecţionarea  armamentelor,  sporirea  efectivelor  militare,  amplasarea 
de  noi  rachete  nucleare  pe  continentul  european,  militarizarea  spaţiului  cosmic. 

Detumînd  şi  irosind  uriaşe  resurse  materiale  şi  umane ,  cursa  înarmărilor 
afectează  profund  economia  mondială ,  prejudiciază  eforturile  de  dezvoltare  naţio¬ 
nală,  modifică  volumul  şi  orientarea  schimburilor  de  valori,  frînează  cooperarea 
între  state  şi  împiedică  instaurarea  unei  ordini  economice  internaţionale  pe  o  bază 
mai  echitabilă .  Totodată,  cursa  înarmărilor  menţine  şi  încurajează  folosirea  forţei 
şi  ameninţării  cu  forţa  în  raporturile  dintre  state,  sporeşte  tensiunea  între  ţări  şi 
popoare,  generează  noi  stări  conflictuale,  subminînd  astfel  pacea  şi  securitatea 
internaţională.  înarmările  nucleare  măresc  şi  mai  mult  pericolul  unui  nou  război 
mondial,  care,  în  actualele  condiţii,  s-ar  transforma,  inevitabil,  într-un  cataclism 
universal,  ce  ar  distruge  cuceririle  civilizaţiei  umane,  însăşi  viaţa  pe  planeta 
noastră.  Iniţierea  şi  punerea  în  practică  a  unor  programe  de  militarizare  a  spa¬ 
ţiului  cosmic  agravează  şi  mai  mult  instabilitatea  şi  încordarea  internaţională, 
creează  premisele  intensificării  cursei  înarmărilor,  accentuînd  pericolul  declan¬ 
şării  unei  catastrofe  nucleare,  cu  consecinţe  inimaginabile  pentru  existenţa  umană. 

In  acest  context,  problema  fundamentală  a  epocii  noastre  o  constituie  oprirea 
cursei  înarmărilor  şi  trecerea  neîntîrziată  la  adoptarea  unor  măsuri  concrete  de 
dezarmare,  şi  în  primul  rînd  de  dezarmare  nucleară.  Aceasta  pune  pregnant  în 
evidenţă  rolul  popoarelor,  al  forţelor  progresiste,  al  tuturor  oamenilor  doritori  de 
bine  de  pretutindeni  care,  dincolo  de  convingerile  filozofice  şi  politice,  de  credin¬ 
ţele  lor  religioase,  sînt  chemaţi,  astăzi,  mai  mult  ca  oricînd,  să-şi  unească  efortu¬ 
rile  şi  să  militeze  activ  pentru  înlăturarea  pericolului  de  război,  instaurarea  unui 
climat  de  încredere,  destindere,  cooperare  şi  pace  în  lume. 

Poporul  român,  consecvent  vocaţiei  sale  de  pace,  dovedită  statornic  de-a  lun¬ 
gul  istoriei ,  şi-a  exprimat,  în  nenumărate  rînduri,  şi  mai  ales  astăzi,  prin  ample  şi 
vibrante  manifestări ,  hotărîrea  fermă  de  a  acţiona  pentru  făurirea  unei  lumi  mai 
bune  şi  mai  drepte,  fără  arme  şi  fără  războaie,  pentru  apărarea  dreptului  funda¬ 
mental  al  oamenilor  la  viaţă,  la  muncă  liberă  şi  paşnică. 

România,  prin  iniţiativele,  propunerile  şi  acţiunile  strălucite  ale  Preşedintelui 
Nicolae  Ceauşescu,  şi-a  cucerit  o  largă  reputaţie  internaţională,  ca  ţară  care  mili¬ 
tează  neabătut  pentru  cauza  păcii  în  lume,  pentru  găsirea  celor  mai  eficiente  căi 
şi  mijloace  de  soluţionare  a  oricăror  conflicte  şi  litigii  între  state  numai  pe  cale 
paşnică,  prin  tratative,  pentru  înlăturarea  definitivă  a  războiului  din  viaţa  socie¬ 
tăţii  umane. 

Noua  acţiune  românească  de  pace,  iniţiată  de  Preşedintele  Nicolae  Ceauşescu 
şi  concretizată  în  recentul  APEL  pentru  dezarmare  şi  pace  al  Frontului  Democra¬ 
ţiei  şi  Unităţii  Socialiste,  reafirmă  cu  putere  dorinţa  fierbinte  a  poporului  român 
de  a  trăi  într-o  lume  a  păcii  şi  colaborării,  precum  şi  voinţa  sa  nestrămutată  de  a-şi 
spori  eforturile,  împreună  cu  celelalte  naţiuni ,  pentru  oprirea  cursei  înarmărilor  şi 
realizarea  dezarmării,  pentru  apărarea  vieţii  şi  păcii  în  lume. 

Exprimîndu-şi  adeziunea  unanimă  la  APELUL  Frontului  Democraţiei  şi  Uni¬ 
tăţii  Socialiste,  reprezentanţii  Cultelor  religioase  din  România,  împreună  cu  între¬ 
gul  popor  român,  consideră  drept  o  datorie  de  conştiinţă  de  a-şi  aduce  contri¬ 
buţia,  în  formele  şi  cu  mijloacele  de  care  dispun,  la  promovarea  cauzei  dezarmării 
şi  salvgardarea  păcii  pe  planeta  noastră. 

Cultele  din  România,  potrivit  învăţăturilor  lor  de  credinţă,  după  care  apăra¬ 
rea  păcii  —  care  astăzi  înseamnă  apărarea  vieţii  însăşi  —  constituie  o  misiune 
şi  o  îndatorire  sacră,  sînt  ferm  hotărîte  să  nu-şi  precupeţească  eforturile  pentru  a 
face  ca  în  politica  internaţională  să  triumfe  raţiunea,  să  se  pornească  de  la  necesi¬ 
tatea  asigurării  dreptului  fundamental  al  oamenilor  la  existenţă,  la  dezvoltare 
liberă  şi  demnă,  la  pace  şi  continua  lor  propăşire  spirituală  şi  materială. 

Ne  adresăm  tuturor  Bisericilor,  organizaţiilor  religioase  internaţionale  cu 
Apelul  fierbinte  de  a  ne  uni  forţele,  a  ne  intensifica  acţiunile  pentru  realizarea 
unui  climat  de  pace,  bună  înţelegere  şi  colaborare,  pentru  înlăturarea  pericolului 
unui  război  nuclear  care  pune  în  pericol  însăşi  viaţa  pe  planeta  noastră. 

Identificîndu-ne  cu  aspiraţiile  şi  idealurile  nobile  ale  umanităţii,  conştienţi 
de  înalta  noastră  responsabilitate  înaintea  lui  Dumnezeu  şi  a  oamenilor,  adresăm 
apelul  către  toate  statele  membre  ale  Organizaţiei  Naţiunilor  Unite ,  însuşi  acestui 
forum  cu  vocaţie  universală,  să  facă  totul  pentru  a  mobiliza  popoarele ,  factorii 
de  decizie  politică,  la  lupta  unită  pentru  dezarmare  şi  pace ,  pentru  edificarea  unei 

lumi  mai  drepte  şi  mai  bune,  in  care  fiecare  naţiune  să  se  poată  dezvolta  liber  şi 
independent. 

Să  cerem  conducătorilor  Uniunii  Sovietice  şi  Statelor  Unite  ale  Americii  să 
depună  toate  eforturile  pentru  ca  negocierile  de  la  Geneva,  in  problema  arma¬ 
mentelor  nucleare  şi  opririi  militarizării  Cosmosului,  să  ducă  la  realizarea  unor 
acorduri  corespunzătoare  vizind  încetarea  amplasării  rachetelor  nucleare  in  Europa, 
trecerea  la  retragerea  celor  existente,  pînă  la  eliminarea  lor  completă,  oprirea 
experienţelor  nucleare  şi  renunţarea  la  orice  acţiune  de  militarizare  a  Cosmosului. 

Să  cerem  tuturor  statelor  să  iniţieze  măsuri  pentru  îngheţarea  cheltuielilor 
militare,  reducerea  treptată  a  acestora,  precum  şi  a  efectivelor  militare,  iar  fondu¬ 
rile,  astfel  eliberate,  să  fie  folosite  pentru  impulsionarea  dezvoltării  economico - 
sociale  şi  ajutorarea  ţărilor  sărace,  pentru  fertilizarea  pămîntului  şi  nu  pentru 
distrugerea  lui. 

Să  ne  unim  glasurile  cu  toţi  oamenii  de  bună  credinţă  din  lume  şi  prin 
acţiunile  noastre  comune  să  determinăm  ,, transformarea  săbiilor  în  pluguri,t,  să 
facem  ca  pacea  şi  înţelegerea  să  se  instaureze  pe  tot  pămîntul,  ştiind  că  numai  în 
pace  oamenii  se  pot  bucura  de  fericirile  vieţii! 


Bucureşti,  16 — 18  septembrie  1985 


Adunarea  Cultelor  din  România 
pentru  dezarmare  şi  pace 


A  III-A  ADUNARE  A  CULTELOR  DIN  ROMÂNIA 
PENTRU  DEZARMARE  ŞI  PACE 


Pacea  este  o  problemă  de  maximă  urgenţă  a  zilelor  noastre,  care  priveşte  în 
egală  măsură  pe  toţi  oamenii. 

Poporul  român,  care  de  la  natură  este  un  popor  paşnic,  şi-a  manifestat  con¬ 
stant,  pe  parcursul  istoriei,  vocaţia  sa  irenică  şi  se  dăruieşte  slujirii  acestui  ideal 
al  păcii,  mai  ales  astăzi,  cînd  pericolul  războiului  atomic  a  devenit  o  gravă  ame¬ 
ninţare  la  adresa  vieţii  oamenilor  şi  a  însăşi  civilizaţiei  pe  planeta  noastră. 

Prin  diverse  acţiuni  desfăşurate  la  scară  naţională,  din  iniţiativa  şi  sub 
patronajul  Preşedintelui  ţării,  Domnul  Nicolae  Ceauşescu,  şi  în  egală  măsură  prin 
intervenţiile  directe  ale  reprezentanţilor  săi  autorizaţi  în  unele  foruri  interna¬ 
ţionale,  poporul  nostru  militează  pentru  salvgardarea  cauzei  păcii  şi  înlăturarea 
oricăror  piedici  care  se  interpun  în  calea  instaurării  unui  climat  de  securitate, 
colaborare  şi  înfrăţire  în  întreaga  lume. 

Biserica  Ortodoxă  Română  şi,  în  gerenal,  cultele  din  patria  noastră  au 
întîmpinat  cu  totală  adeziune  eforturile  susţinute  ale  poporului  nostru  pentru 
apărarea  vieţii,  păcii  şi  fericirii  tuturor  oamenilor. 

Conştiente  de  menirea  pe  care  o  au  de  a  sluji  binelui,  cultele  însele  au  orga¬ 
nizat  întruniri,  simpozioane,  conferinţe  dedicate  păcii. 

O  largă  manifestare  de  acest  gen  a  avut  loc  în  noiembrie  1981,  cînd  s-a 
întrunit  la  Bucureşti  prima  Adunare  a  Cultelor  din  România  pentru  Dezarmare 
şi  Pace. 

Voinţa  de  pace  a  slujitorilor  şi  credincioşilor  cultelor  din  ţara  noastră,  expri¬ 
mată  cu  acea  ocazie,  a  ajuns  să  fie  cunoscută  peste  tot  prin  intermediul  Chemării 
lansate  către  guvernele  tuturor  statelor  lumii,  către  Organizaţia  Naţiunilor  Unite, 
precum  şi  către  toate  Bisericile  din  lume,  pentru  intensificarea  luptei  împotriva 
războiului  şi  apărarea  păcii. 

Intre  21 — 23  iunie  1984  a  avut  loc  a  Il-a  Adunare  a  Cultelor  din  România 
dedicată  aceleiaşi  probleme  stringente  a  zilelor  noastre:  Dezarmarea  şi  Pacea.  Şi 
cu  acest  prilej  a  fost  lansat  un  „Apel  către  toate  Bisericile  şi  organizaţiile  creştine 
mondiale,  religiile  lumii  şi  oamenii  doritori  de  bine  de  pretutindeni**. 

Continuînd  firul  acestei  sănătoase  tradiţii,  cultele  din  România  s-au  întrunit 
în  cea  de  a  IlI-a  Adunare  pentru  Dezarmare  şi  Pace  între  16 — 18  septembrie  1985. 
Lucrările  Adunării  s-au  desfăşurat  în  localul  hotelului  „Bucureşti**  din  capitală. 

Au  luat  parte  membrii  Sfîntului  Sinod  al  Bisericii  Ortodoxe  Române,  în 
frunte  cu  Prea  Fericitul  Părinte  Patriarh  Iustin,  conducătorii  cultelor  din  ţara 
noastră,  profesori  de  la  institutele  teologice  universitare,  directorii  seminariilor 
teologice,  vicari  şi  consilieri,  redactori  ai  revistelor  bisericeşti,  protopopi,  preoţi, 
stareţi  şi  stareţe  de  mănăstiri,  alţi  slujitori  ai  cultelor. 

Alături  de  cei  amintiţi  au  fost  prezenţi  oaspeţi  din  partea  Consiliului  Ecu¬ 
menic  al  Bisericilor,  din  partea  Conferinţei  Creştine  pentru  Pace,  a  unor  Biserici 
Ortodoxe  surori,  a  Vaticanului,  a  Federaţiei  Luterane  mondiale,  a  altor  Biserici, 
organizaţii  şi  denominaţiuni  creştine  din  întreaga  lume. 

Deschiderea  lucrărilor  a  fost  precedată  de  un  scurt  serviciu  religios,  după 
care  Intîistătătorul  Bisericii  noastre,  Prea  Fericitul  Părinte  Patriarh  Iustin  a  rostit 

o  cuvîntare  în  care  a  exprimat  îngrijorarea  pe  care  o  împărtăşesc  toţi  slujitorii 
şi  credincioşii  cultelor  din  patria  noastră  faţă  de  agravarea  situaţiei  internaţio¬ 
nale,  ca  urmare  a  ultimelor  evoluţii  survenite  în  escaladarea  cursei  înarmărilor. 

„La  eforturile  pe  care  omenirea  însetată  de  pace  le  face  pentru  a-şi  salva 
viaţa  —  a  arătat  Prea  Fericirea  Sa  —  marile  puteri  au  răspuns  cu  pregătiri  febrile 
pentru  desăvîrşirea  unor  sisteme  de  acţiuni  militare  în  spaţiul  cosmic14.  Datorită 
unor  astfel  de  măsuri,  pericolul  declanşării  unui  război  nuclear  a  sporit  şi  mai 
mult.  întreaga  omenire  este  ameninţată  cu  distrugerea.  „Pentru  a  evita  un  ase¬ 
menea  deznodămînt  —  a  precizat  Intîistătătorul  Bisericii  noastre  —  omenirea  are 
datoria  sacră  să  facă  uz  de  dreptul  său  de  a  trăi,  de  dreptul  său  la  existenţă,  de 
dreptul  său  la  viaţă44. 

In  contextul  dat,  cultele  religioase,  a  arătat  Prea  Fericirea  Sa,  trebuie  să  se 
înscrie,  prin  slujitorii  şi  credincioşii  lor,  în  rîndurile  propovăduitorilor  şi  făcă¬ 
torilor  de  pace.  A  IlI-a  Adunare  a  Cultelor  din  România  pentru  Dezarmare  şi 
Pace  tocmai  rostul  acesta  înalt  îl  slujeşte. 

In  continuare,  a  luat  cuvîntul  I.  P.  S.  Mitropolit  Nicolae  al  Banatului  care  a 
expus  tema:  „Pacea  înseamnă  astăzi  însăşi  viaţa  planetei  noastre44. 

Infâţişînd  tabloul  unei  lumi  confruntate  cu  cel  mai  mare  pericol  din  cîte  au 
existat  vreodată,  î.  P.  S.  Sa  a  arătat  că  preocuparea  de  căpătîi  a  zilelor  noastre 
este  salvgardarea  cauzei  păcii.  Potrivit  credinţei  comune  a  tuturor  cultelor,  pâmîn- 
tul  ne-a  fost  dat  ca  o  grădină  a  Edenului,  să-l  lucrăm  şi  să-l  păzim  (Fac.  2,  15), 
iar  viaţa  este  bunul  cel  mai  de  preţ  dăruit  de  Dumnezeu,  pe  care  trebuie  să  o 
apărăm  de  orice  ar  primejdui-o,  neuitînd  o  clipă  că  Iisus  Hristos  Domnul  s-a 
întrupat  „ca  lumea  viaţă  să  aibă  şi  încă  din  belşug*4  (In.  10,  10). 

Alâturîndu-ne  celor  care  militează  pentru  pace  —  a  arătat  în  continuare 
I.  P.  S.  Sa,  ne  înrolăm  de  fapt  în  marea  acţiune  de  apărare  a  păcii,  în  care  se  află 
angajat  cu  toată  fermitatea  intregul  nostru  popor. 

Intruchipînd  aspiraţiile  şi  interesele  fundamentale  ale  cetăţenilor  patriei  noas¬ 
tre,  Preşedintele  României,  Domnul  Nicolae  Ceauşescu,  cheamă,  în  acest  moment  de 
răscruce  din  viaţa  planetei,  la  o  largă  colaborare  internaţională  pentru  reluarea 
cursului  destinderii,  pentru  dezarmare  şi  pace,  la  încetarea  fără  întîrziere  a  cursei 
aberante  a  înarmărilor,  la  trecerea  la  măsuri  eficiente  de  dezarmare  şi,  în  primul 
rind,  de  dezarmare  nucleară,  la  făurirea  unei  lumi  fără  arme  şi  fără  războaie. 

Slujitorii  cultelor,  împreună  cu  credincioşii,  ca  fii  ai  paşnicului  nostru  popor 
—  a  precizat  I.  P.  S.  Sa  —  „răspundem  cu  adeziune  totală  acestei  vibrante  che¬ 
mări,  îndemnaţi  fiind  din  adîncul  cugetului  de  conştiinţa  împlinirii  misiunii  noastre 
religioase,  de  conştiinţa  că  sîntem  răspunzători  pentru  viaţa  şi  pentru  pacea  lumii 
atît  în  faţa  lui  Dumnezeu,  cît  şi  în  faţa  oamenilor44. 

Fireşte  că  şi  în  această  direcţie  a  angajării  în  slujirea  cauzei  păcii,  cultele 
vor  acţiona  cu  mijloacele  lor  specifice  şi  de  pe  poziţia  lor  religioasă  tradiţională. 

„întreaga  noastră  slujire:  rugăciunea,  reflecţia  teologică,  propovăduirea  cuvîn- 
tului,  scrisul,  ţinuta  şi  exemplul  personal,  toate  să  fie  închinate  cu  energie  —  a 
îndemnat  I.  P.  S.  Mitropolit  Nicolae  —  edificării  şi  apărării  păcii  şi  vieţii,  prin 
lupta  susţinută  pentru  dezarmare  şi,  în  primul  rînd,  dezarmarea  nucleară.  Să  mili¬ 
tăm  toţi  pentru  producerea  unei  mutaţii  radicale  din  direcţia  înarmării  în  direcţia 
unei  dezarmări  controlate  şi  treptate,  pentru  ca,  în  final,  omenirea  să  fie  eliberată 
de  orice  ameninţare  şi  teroare,  iar  pacea  să  devină  climatul  firesc  al  dezvoltării 
vieţii  şi  al  pregătirii  „împărăţiei  lui  Dumnezeu  în  inimi  şi  între  oameni,  care  este 
dreptate,  pace  şi  bucurie  în  Duhul  Sfînt*4,  cum  zice  Apostolul  (Rom.  14,  17). 

Evidenţiind  necesitatea  instaurării  în  lume  a  unei  noi  ordini  economice  şi 
etice,  fără  de  care  este  de  neconceput  edificarea  şi  statornicirea  unui  climat  de 
pace,  destindere,  cooperare  şi  securitate  în  Europa  şi  în  întreaga  lume,  I.  P.  S.  Sa 
a  arătat  că  la  făurirea  acestui  climat  sîntem  cu  toţii  chemaţi.  „In  ceea  ce  ne  pri¬ 
veşte,  ca  slujitori  ai  cultelor  religioase,  avem  misiunea,  prin  însăşi  natura  vocaţiei 
noastre,  de  a  vesti  pacea,  dar  şi  mai  mult  de  a  acţiona  potrivit  Evangheliei  ca: 
„Făcători  de  pace44  (Mt.  5,  9).  In  acest  scop  avem  datoria  de  a  cultiva  în  sufle¬ 
tul  credincioşilor  o  conştiinţă  nouă,  care  să  instaureze  noi  relaţii  între  oameni  şi 

popoare,  relaţii  de  respect  reciproc,  de  armonie,  de  întrajutorare,  de  cooperare 
generală,  de  consens  în  apărarea  valorilor  sacre  ale  umanităţii,  fundament  al 
tuturor  acestora  fiind  iubirea  şi  dreptatea44 . 

După  susţinerea  referatului  de  către  I.  P.  S.  Mitropolit  Nicolae  al  Banatului 
a  urmat  o  scurtă  pauză,  iar  la  reluarea  lucrărilor  în  plen  au  rostit  cuvîntări  repre¬ 
zentanţi  ai  cultelor  din  ţară  şi  oaspeţi  de  peste  hotare,  dînd  glas  voinţei  lor  una¬ 
nime  de  a  se  dedica  nobilei  cauze  a  păcii. 

In  cursul  după-amiezii,  începînd  cu  ora  16,  lucrările  Adunării  cultelor  s-au 
desfăşurat  în  cadrul  celor  patru  secţiuni,  unde  au  fost  dezbătute  următoarele  teme: 

Secţiunea  I:  —  „Pacea  şi  înţelegerea  între  oameni  şi  popoare,  misiune  de 
înaltă  răspundere  a  cultelor  religioase*4. 

Secţiunea  a  Il-a:  —  „Contribuţia  cultelor  religioase  din  România  la  înfăptuirea 
politicii  de  pace  şi  dezarmare,  în  primul  rînd  de  dezarmare  nucleară  în  Europa 
şi  în  întreaga  lume,  promovată  de  România,  de  Preşedintele  Nicolae  Ceauşescu44. 

Secţiunea  a  IlI-a:  —  „Activitatea  cultelor  religioase  pentru  realizarea  noii 
ordini  economice  internaţionale44. 

Secţiunea  a  IV-a:  —  „Preocuparea  cultelor  religioase  pentru  statornicirea  unui 
climat  de  destindere,  cooperare  şi  securitate  în  Europa44. 

In  urma  discuţiilor  purtate  asupra  acestor  teme,  la  sfîrşit  au  fost  formulate 
concluzii  pentru  fiecare  secţiune. 

Marţi,  17  septembrie  a.  c.,  lucrările  s-au  desfăşurat  în  plen,  continuînd  luările 
de  cuvînt  din  partea  delegaţilor  şi  a  oaspeţilor  de  peste  hotare. 

La  ora  19  a  avut  loc  un  concert  dat  de  corala  Patriarhiei  Române,  în  sala  de 
conferinţe  a  hotelului  „Bucureşti44.  In  program  au  fost  înscrise  piese  din  reperto¬ 
riul  autohton  şi  străin,  dedicate  păcii. 

Miercuri,  18  septembrie  a.  c.,  în  cursul  dimineţii,  au  continuat  luările  de 
cuvînt,  în  plen,  iar  după  o  scurtă  pauză  I.  P.  S.  Antonie  al  Ardealului  a  prezentat 
următoarea  sinteză  a  concluziilor  lucrărilor  Adunării: 

1.  In  cadrul  secţiunii  I,  care  a  aprofundat  tema:  „Pacea  şi  înţelegerea  între 
oameni  şi  popoare,  misiune  de  înaltă  răspundere  a  cultelor  religioase44,  vorbitorii 
şi-au  manifestat  îngrijorarea  faţă  de  noile  pericole  care  ameninţă  azi  pacea  şi 
viaţa  pe  planeta  noastră,  prin  intensificarea  înarmărilor  nucleare  şi  militarizarea 
spaţiului  cosmic  şi  şi-au  exprimat  adeziunea  unanimă  la  noile  iniţiative  de  pace  ale 
Preşedintelui  României,  Domnul  Nicolae  Ceauşescu,  şi  la  recentul  APEL  pentru 
dezarmare  şi  pace  al  F.  D.  U.  S.,  precum  şi  hotărîrea  lor  fermă  de  a  face  tot  ce 
depinde  de  ele,  în  strînsă  unitate  cu  întregul  popor,  pentru  triumful  păcii  şi  înţe¬ 
legerii  în  lume. 

Toţi  vorbitorii  au  arătat  că  situaţia  actuală  gravă  existentă  pe  glob,  de  supra- 
înarmare  nucleară,  cu  toate  consecinţele  ei  dezastruoase  şi  deosebit  de  pericu¬ 
loase,  contravine  flagrant  voinţei  creatoare  a  lui  Dumnezeu  şi  operei  divine  de  restau¬ 
rare  şi  împăcare  a  lumii  în  Hristos.  Pentru  toţi  pacea  este  vieţuirea  tuturor  oame¬ 
nilor  şi  popoarelor  în  înţelegere  unii  cu  alţii,  bazată  pe  dreptate,  respect  reciproc, 
•egalitate  şi  independenţă,  dar  ea  este  şi  dar  de  Sus  care  întăreşte  şi  sprijină 
această  năzuinţă  firească  a  tuturor  oamenilor. 

In  noul  climat  de  libertate  din  patria  noastră,  Cultele  din  România,  conştiente 
de  menirea  şi  responsabilitatea  ce  le  revin,  au  adus  şi  aduc  o  importantă  contribu¬ 
ţie  la  promovarea  în  rîndul  credincioşilor  a  idealurilor  şi  aspiraţiilor  de  pace 
şi  înţelegere  în  întreaga  lume.  Puternic  angajate  în  această  susţinută  luptă  pentru 
pace  de  mai  bine  de  trei  decenii,  acumulînd  o  bogată  experienţă,  susţinute  de 
recenta  „Chemare44  a  F.  D.  U.  S.  de  intensificare  a  luptei  pentru  dezarmare  şi 
pace,  Cultele  sînt  ferm  hotărîte  să  se  mobilizeze  exemplar  şi  să  dea  un  nou  impuls 
întregii  lor  activităţi  pentru  triumful  cauzei  păcii  şi  înţelegerii,  prin  toate  mij¬ 
loacele  lor  specifice. 

Condamnînd  cu  hotărîre  escaladarea  cursei  înarmărilor  nucleare,  militaris¬ 
mul,  ameninţarea  cu  forţa  şi  războiul,  ca  mijloace  de  soluţionare  a  diferendelor 
şi  problemelor  lumii  contemporane,  Cultele  luptă  în  acelaşi  timp  împotriva  temerii 
şi  resemnării,  întreţinînd  în  suflete  credinţa  şi  speranţa  în  biruinţa  finală  a  forţelor 
păcii  şi  ale  vieţii. 

Solidare  cu  întregul  popor  iubitor  de  pace,  Cultele  îşi  unesc  glasurile  pentru  a 
spune  un  NU  hotărît  cursei  nesăbuite  a  înarmărilor  nucleare,  amplasării  de  noi 
rachete  şi  militarizării  spaţiului  cosmic  şi  sprijină  cu  toate  forţele  iniţiativele  şi 
propunerile  româneşti  pentru  dezarmare  şi  pace  şi  se  angajează  cu  toate  mijloa¬ 
cele  lor  specifice  pentru  edificarea  unei  lumi  a  păcii  şi  bunei  înţelegeri  pe  planeta 
noastră. 

2.  Adîncind  tema:  „Contribuţia  cultelor  religioase  din  România  la  înfăptuirea 
politicii  de  pace  şi  dezarmare,  în  primul  rînd  de  dezarmare  nucleară  în  Europa  şi 
in  întreaga  lume,  promovată  de  România,  de  Preşedintele  Nicolae  Ceauşescu",  parti¬ 
cipanţii  la  discuţii  din  secţiunea  a  Il-a  şi-au  manifestat  profunda  lor  îngrijorare 
in  faţa  pericolului  deosebit  de  grav  pe  care-1  reprezintă  armamentul  nuclear,  acu¬ 
mulat  în  cantităţi  ce  pot  distruge  de  citeva  ori  omenirea. 

S-a  evidenţiat  faptul  că  deşi  în  ultimii  ani  s-au  purtat  tratative  îndelungate 
şi  s-au  adoptat  numeroase  rezoluţii  referitor  la  dezarmare,  totuşi,  din  păcate,  cursa 
înarmărilor  nu  numai  că  n-a  încetat,  dar  a  căpătat  proporţii  fără  precedent.  O  inten¬ 
sificare  a  cursei  înarmărilor  a  fost  marcată  prin  amplasarea  de  noi  rachete  cu  rază 
medie  de  acţiune  în  Europa  ca  şi  prin  adoptarea  unor  măsuri  de  militarizare  a 
spaţiului  cosmic. 

Cheltuielile  militare  au  atins,  la  ora  actuală,  proporţii  exorbitante.  In  1985 
acestea  se  apropie  de  fabuloasa  cifră  de  1000  milioane  de  dolari.  Uriaşe  resurse 
materiale  şi  umane  sînt  deturnate  sistematic  spre  scopuri  militare  neproductive. 

Luînd  în  considerare  această  situaţie  gravă  care  s-a  creat,  toţi  participanţii  la 
dezbateri  au  subliniat  că  oprirea  cursei  înarmărilor  se  impune  ca  o  necesitate  de 
maximă  urgenţă.  Acum,  pînâ  nu  este  prea  tîrziu,  toate  popoarele,  guvernele,  toţi 
oamenii  doritori  de  bine  de  pretutindeni,  indiferent  de  rasă  sau  religie,  trebuie  să 
acţioneze  în  modul  cel  mai  hotărît  pentru  a  se  pune  capăt  înarmărilor  şi  a  se  trece 
neîntirziat  la  dezarmarea  generală  şi,  în  primul  rînd,  la  dezarmarea  nucleară. 

Vorbitorii  şi-au  exprimat  adeziunea  unanimă  faţă  de  propunerile  ţârii  noastre, 
personal  ale  Domnului  Preşedinte  Nicolae  Ceauşescu,  cuprinse  in  recentul  APEL 
pentru  dezarmare  şi  pace  al  Frontului  Democraţiei  şi  Unităţii  Socialiste,  adresat 
partidelor  şi  organizaţiilor  democratice,  guvernelor,  tuturor  popoarelor  din  ţările 
europene,  din  Statele  Unite  ale  Americii  şi  Canada,  de  îngheţare  a  cheltuielilor 
militare  şi  reducere  anuală  a  acestora  cu  5—10  la  sută,  şi  de  reducere  a  efectivelor 
trupelor,  chiar  din  anul  acesta,  cu  10  la  sută,  ale  ţărilor  aparţinînd  celor  două 
alianţe  militare  şi  ale  celorlalte  ţări. 

împărtăşind  îngrijorarea  generală  cauzată  de  lipsa  de  progres  evident  în  pur¬ 
tarea  tratativelor  de  dezarmare,  participanţii  la  discuţii  s-au  asociat,  de  asemenea, 
intru  totul  şi  apelului  pe  care  România,  Preşedintele  ei,  Domnul  Nicolae  Ceauşescu 
l-au  adresat  tuturor  statelor,  factorilor  politici,  forţelor  democratice  şi  progresiste 
de  pretutindeni  spre  a  face  totul  pentru  ca  negocierile  de  la  Geneva  dintre  U.R.S.S. 
şi  S.  U.  A.,  cu  privire  la  dezarmare,  să  se  desfăşoare  intr-un  spirit  constructiv,  să 
ducă  la  acorduri  reale  în  problemele  armelor  nucleare  şi  cosmice. 

In  lumina  învăţăturilor  şi  convingerilor  lor  religioase  şi  a  dreptului  sacru  al 
omenirii  la  viaţă,  dezvoltare  şi  pace,  reprezentanţii  cultelor  se  angajează  cu  toată 
hotârîrea  pentru  a  sprijini  şi  pe  mai  departe  cu  mijloacele  lor  specifice,  acţiunile 
şi  iniţiativele  poporului  nostru,  ale  Preşedintelui  Nicolae  Ceauşescu  pentru  înfăp¬ 
tuirea  dezarmării  şi  reluarea  cursului  firesc  spre  destindere,  pace  şi  largă  cola¬ 
borare  internaţională. 

3.  In  secţiunea  a  IlI-a,  care  a  avut  ca  temă:  „Activitatea  cultelor  religioase 
pentru  realizarea  unei  ordini  economice  internaţionale*4,  vorbitorii  au  evocat  reali¬ 
tatea  îngrijorătoare  şi  de  neacceptat  a  celei  mai  izbitoare  contradicţii  a  lumii  con¬ 
temporane,  care  împarte  oamenii  şi  popoarele  în  bogaţi  şi  săraci,  ca  urmare  a  unei 
ordini  economice  şi  politice  perimate,  care  se  cere  riguros  şi  imperativ  înlăturată. 

Participanţii  au  arătat  că  starea  de  subdezvoltare  în  care  se  mai  află  peste 
două  treimi  din  omenire  şi  decalajele  economice,  financiare,  tehnologice  şi  culturale 
dintre  state  contribuie  la  crearea  şi  întreţinerea  unei  stări  de  tensiune  şi  neîncredere 
tot  mai  mare  şi  constituie  o  gravă  ameninţare  la  adresa  păcii.  Ceea  ce  întreţine  şi 

agravează  şi  mai  mult  subdezvoltarea  este  escaladarea  aberantă  şi  imorală  a  cursei 
înarmărilor,  care  aduce  după  sine  şi  sporirea  actualei  crize  mondiale  de  care  se 
resimt  mai  ales  ţările  subdezvoltate. 

Deoarece  instaurarea  noii  ordini  economice  şi  lichidarea  subdezvoltării  sînt, 
aşa  cum  s-a  reliefat  în  luările  de  cuvînt,  necesităţi  obiective  pentru  dezvoltarea 
obiectivă  şi  socială  a  fiecărui  popor  şi  premisele  creării  unui  climat  de  destindere, 
colaborare,  prietenie  şi  pace  între  popoare,  de  zidire  a  unei  lumi  mai  bune  şi  mai 
drepte,  s-a  evidenţiat  cu  satisfacţie  concepţia  românească  privind  edificarea  noii 
ordini  economice,  elaborată  din  iniţiativa  şi  sub  directa  îndrumare  a  Domnului 
Preşedinte  Nicolae  Ceauşescu,  cuprinzătoare  şi  edificatoare,  avînd  rol  de  pionierat 
in  acest  domeniu. 

Cultele  religioase  conform  învăţăturilor  lor  de  credinţă  sînt  preocupate  de 
edificarea  noii  ordini  economice  internaţionale,  socotind-o  ca  o  formă  de  instaurare 
a  împărăţiei  lui  Dumnezeu,  împărăţie  a  dreptăţii  şi  păcii.  Egalitatea  tuturor  oameni¬ 
lor  şi  popoarelor,  înlăturarea  nedreptăţilor  sociale  şi  a  relaţiilor  bazate  pe  inechi¬ 
tate  şi  exploatare  sînt  idei  pe  care  ele  le  propovăduiesc  şi  le  trăiesc  în  viaţa  lor 
religioasă  şi  cultică. 

Dînd  o  înaltă  apreciere  activităţii  neobosite  a  Preşedintelui  ţării  noastre, 
Domnului  Nicolae  Ceauşescu,  şi  concepţiei  sale  privind  edificarea  noii  ordini  econo¬ 
mice,  ele  îşi  exprimă  totala  adeziune  la  recentul  APEL  al  F.  D.  U.  S.,  sprijinind  cu 
însufleţire  patriotică  şi  înaltă  responsabilitate  cetăţenească,  iniţiativele,  acţiunile 
şi  propunerile  statului  nostru  pentru  instaurarea  egalităţii,  dreptăţii  şi  păcii  pe 
pămînt. 

4.  Abordînd  tema:  „Preocuparea  cultelor  religioase  pentru  statornicirea  unui 
climat  de  destindere,  cooperare  şi  securitate  în  Europa**,  toţi  vorbitorii  au  reliefat 
situaţia  critică  din  Europa,  continentul  leagăn  al  unei  strălucite  culturi  şi  civilizaţii 
multimilenare,  al  spiritualităţii  şi  iubirii  creştine,  în  sînul  căruia  s-au  zămislit  şi 
înfăptuit  uimitoare  creaţii  ale  geniului  uman,  dar  pe  care  s-a  concentrat  astăzi,  un 
imens  arsenal  nuclear.  Popoarele  europene,  ca  şi  cele  din  întreaga  lume,  trebuie 
eliberate  de  coşmarul  primejdiei  pe  care  o  reprezintă  amploarea  şi  generalizarea 
puterii  de  distrugere  a  armelor  nucleare. 

Conferinţa  pentru  securitate  şi  cooperare  în  Europa,  de  la  Helsinki,  al  cărei 
deceniu  îl  aniversăm  în  acest  an,  deşi  a  însemnat  un  moment  de  importanţă 
istorică  în  relaţiile  dintre  statele  europene,  n-a  realizat  însă  acel  punct  de  cotitură, 
trecerea  de  la  ascensiunea  nefericită  spre  cote  tot  mai  înalte  ale  înarmării,  spre 
cote  tot  mai  scăzute  —  pînă  la  dispariţia  totală  a  armamentului  nuclear.  Raportul 
relevă  totodată  propunerile  R.  S.  România,  prin  Preşedintele  statului.  Domnul 
Nicolae  Ceauşescu,  privind  un  sistem  de  securitate  în  Europa,  care  să  cuprindă 
asumarea  de  angajamente  de  nerecurgere  la  forţă  sau  ameninţarea  cu  forţa,  măsuri 
concrete  de  dezarmare  şi  dezangajare  militară,  cooperarea  neîngrădită  între  toate 
statele  de  pe  continent,  asigurarea  continuităţii  eforturilor  pentru  înfăptuirea  şi 
consolidarea  procesului  destinderii  şi  încrederii  între  state. 

Pentru  realizarea  acestui  ţel  vital,  alături  de  ceilalţi  factori  responsabili,  cul¬ 
tele  religioase  consideră  de  a  lor  datorie  să-şi  unească  toate  energiile  spre  a-şi  aduce 
contribuţia  cuvenită  la  acest  ceas  de  cumpănă,  de  pe  poziţiile  şi  cu  mijloacele 
proprii,  pentru  cauza  sfîntă  a  apărării  vieţii  şi  păcii.  In  acest  scop,  cultele  reli¬ 
gioase  evocă  mai  întîi  temeiurile  lor  doctrinare:  viaţa  ca  dar  divin  şi  valoare  unică, 
fiind  suportul  tuturor  celorlalte  valori;  pentru  salvarea  ei  s-a  întrupat  şi  jertfit 
însuşi  Fiul  lui  Dumnezeu;  Naţiunile  sînt  voite  de  Dumnezeu;  progresul  naţiunilor 
—  care-şi  9Înt  complementare  unele  altora  —  nu  e  posibil  decît  prin  cooperare. 
Mediul  prielnic  de  dezvoltare  nu  poate  fi  decît  destinderea,  cooperarea,  securitatea, 
acestea  fiind  bazate  pe  încredere,  dreptate,  respect  reciproc,  dragoste.  In  viziunea 
creştină  aceste  valori  sînt  componente  ale  împărăţiei  lui  Dumnezeu. 

In  sprijinul  acestor  principii,  cultele  religioase  consideră  că  deşi  nu  repre¬ 
zintă  factori  de  decizie,  totuşi  pot  înrîuri  în  vederea  unei  schimbări  radicale  în 
gîndirea  umană. 

Intrucît  armele  sînt  produse  ale  inteligenţei  umane  şi  sînt  puse  în  acţiune 
de  voinţa  oamenilor,  tocmai  asupra  conştiinţei  şi  voinţei  umane  trebuie  să  acţioneze 

cu  principialitate  şi  consecvenţă.  în  acest  sens  îşi  vor  spori  rugăciunile,  serviciile 
divine,  invocînd  pe  Domnul  Vieţii  să  reverse  în  inimile  tuturor  oamenilor  duhul 
păcii  şi  al  iubirii,  ca  să  putem  respira  pretutindeni  mireasma  binefăcătoare  a  unor 
asemenea  daruri. 

Organizaţiile  creştine  europene:  Conferinţa  Creştină  pentru  Pace  şi  Conferinţa 
Bisericilor  Europene,  au  menirea  să  se  concentreze  şi  mai  intens  asupra  primej¬ 
diei  pe  care  o  reprezintă  astăzi  armamentul  nuclear,  prezentînd  propuneri  concrete 
la  întrunirile  ce  au  loc  la  Viena,  Geneva  şi  Stockholm. 

Cultele  religioase  din  ţara  noastră,  solidare  cu  poporul  în  sînul  căruia  îşi  des¬ 
făşoară  activitatea,  se  angajează  cu  hotârîre  să  se  dedice,  o  dată  mai  mult,  acestei 
slujiri  sfinte,  intensificînd  lucrarea  lor  pe  toate  căile  şi  prin  toate  mijloacele,  pentru 
apărarea  vieţii  şi  a  păcii  pe  pămînt. 

In  final.  Prea  Fericitul  Părinte  Patriarh  Iustin  a  rostit  următorul  cuvînt  de 
închidere  a  lucrărilor: 

„Ne  aflăm  la  sfîrşitul  lucrărilor  celei  de  a  111-a  Adunări  a  Cultelor  din  Româ¬ 
nia  pentru  dezarmare  şi  pace.  Timp  de  aproape  trei  zile  am  dezbătut,  cu  toată 
atenţia  şi  grija ,  cea  mai  acută  problemă  din  viaţa  omenirii  contemporane,  problema 
păcii,  de  care  depinde  astăzi  însăşi  viaţa  planetei  noastre.  Cu  acest  prilej,  cei  peste 
300  de  participanţi  au  realizai  un  larg  schimb  de  păreri,  de  informaţii  şi  de  expe¬ 
rienţă  personală  în  legătură  cu  acest  mare  deziderat  al  omenirii  contemporane. 

Aprofundind  tema  principală  a  Adunării:  „ Pacea  înseamnă  astăzi  viaţa  pla¬ 
netei  noastre ",  atit  în  lucrările  din  plen  cit  şi  în  cele  pe  secţiuni,  au  luat  cuvîntul 
un  număr  de  116  delegaţi  ai  cultelor  din  ţară,  precum  şi  25  invitaţi  de  peste  hotare, 
reprezentînd  Biserici  şi  organizaţii  creştine  din  mai  multe  ţări,  care  au  subliniat 
că  situaţia  actuală,  deosebit  de  gravă,  existentă  pe  glob,  de  supraîncărcare  nucleară 
cu  toate  consecinţele  ei  dezastruoase,  contravine  flagrant  voinţei  creatoare  a  lui 
Dumnezeu ,  precum  şi  însăşi  lucrării  Sale  proniatoare  in  lume. 

In  acest  context  s-a  afirmat  că  pacea  este  vieţuire  a  oamenilor  şi  popoarelor 
in  bună  înţelegere,  bazată  pe  dreptate,  egalitate  şi  respect  reciproc,  dar  ea  este, 
în  acelaşi  timp,  şi  dar  de  sus,  de  la  Dumnezeu ,  care  întăreşte  şi  sprijină  năzuinţa 
firească  a  oamenilor  spre  tot  ceea  ce  este  bun,  drept,  frumos  şi  adevărat.  De  aceea, 
astăzi,  cind  pacea  este  ameninţată  mai  mult  ca  oricînd  de  cursa  înarmărilor  nucleare, 
e  necesar  să  se  acţioneze  cu  toate  forţele,  pretutindeni  şi  în  orice  colţ  al  lumii,  pen¬ 
tru  stăvilirea  războiului ,  pentru  apărarea  dreptului  sacru  al  tuturor  popoarelor  la 
viaţă,  la  pace,  la  existenţă  demnă  şi  liberă.  Indiferent  de  convingerile  religioase, 
ideologice  şi  filozofice,  în  întreaga  lume  trebuie  să  primeze  interesele  păcii,  cola¬ 
borării  şi  înţelegerii. 

Pentru  realizarea  acestui  ţel  vital,  noi,  participanţii  la  această  Adunare,  am 
considerat  că  este  de  datoria  noastră  să  ne  aducem  contribuţia  cuvenită,  de  pe 
poziţiile  şi  cu  mijloacele  noastre  proprii,  la  cauza  sfîntă  a  apărării  vieţii  şi  a 
păcii.  în  acest  scop,  ne-am  exprimat  hotărîrea  de  a  acţiona,  împreună  cu  toţi  factorii 
responsabili  şi  oamenii  doritori  de  bine  de  pretutindeni,  pentru  oprirea  cursei 
înarmărilor,  atit  pe  pămînt  cît  şi  în  spaţiul  cosmic,  pentru  eliminarea  armelor 
nucleare  din  Europa  şi  din  întreaga  lume,  pentru  ca  astfel,  civilizaţia  materială 
şi  spirituală,  făurită  de  omenire  de-a  lungul  mileniilor,  să  continue  şi  să  se  dez¬ 
volte,  îmbogăţindu-se  cu  noi  creaţii  care  să  servească  păcii  şi  vieţii  şi  nicidecum 
războiului  şi  distrugerii. 

Cu  prilejul  acestei  Adunări,  cultele  religioase  din  România,  solidare  cu  poporul 
român  în  sînul  căruia  îşi  desfăşoară  activitatea,  s-au  angajat  cu  hotărîre  să  se 
dedice  cu  sporită  rîvnă  acestei  slujiri  sfinte,  intensificîndu-şi  lucrarea  lor  pentru 
apărarea  vieţii  şi  a  păcii  pe  pămînt.  Ele  continuă  să  fie  solidare,  în  acelaşi  timp , 
cu  toţi  cei  ce  luptă  pentru  înlăturarea  pericolului  unui  război  nuclear  şi  pentru 
realizarea  în  lume  a  unei  noi  ordini  economice,  care  să  ducă  la  schimbarea  vechi¬ 
lor  structuri  nedrepte  ce  sporesc  tensiunea  între  ţări  şi  popoare,  generează  noi  stări 
de  conflicte  şi  subminează  pacea  şi  securitatea  popoarelor  din  Europa  şi  din  lumea 
întreagă. 

Sîntem  deosebit  de  bucuroşi  să  constatăm  că  şi  distinşii  noştri  oaspeţi,  repre¬ 
zentanţi  ai  Bisericilor  şi  organizaţiilor  creştine  de  peste  hotare,  s-au  solidarizat  cu 
noi  in  acţiunea  de  intensificare  a  climatului  de  pace  în  lume,  de  înfăptuire  a  unei 

lumi  fără  arme ,  de  apărare  a  păcii ,  de  menţinere  a  vieţii  pe  pămînt .  In  numele 
Cultelor  din  România,  le  mulţumim  pentru  prezenţa  lor  în  mijlocul  nostru,  pentru 
cuvintele  călduroase  rostite  în  favoarea  păcii,  precum  şi  pentru  sentimentele  de 
prietenie  exprimate  faţă  de  ţara  şi  de  poporul  nostru. 

Mulţumim  tuturor  participanţilor  la  această  Adunare  pentru  contribuţia  adusă 
la  lucrări,  precum  şi  tuturor  celor  ce  s-au  ostenit  pentru  organizarea  şi  buna  des¬ 
făşurare  a  întrunirii  noastre. 

In  încheiere,  supunem  spre  adoptare  următoarele  documente  ale  Adunării 
noastre: 

—  Apelul  Adunării  Cultelor  din  Republica  Socialistă  România  adresat  către 
toate  Bisericile,  Organizaţiile  creştine  şi  religioase  mondiale; 

—  Scrisoarea  către  Secretarul  General  al  Organizaţiei  Naţiunilor  Unite; 

—  Moţiunea  Adunării  Cultelor  din  România  către  Consiliul  Naţional  al  Fron¬ 
tului  Democraţiei  şi  Unităţii  Socialiste; 

—  Telegrama  adresată  Preşedintelui  Nicolae  Ceauşescu. 

Rugăm  să  se  dea  citire  acestor  documente  care  exprimă  voinţa  noastră  hotă - 
rîtă  de  a  sluji  cu  însufleţire  marea  cauză  a  luptei  pentru  biruinţa  păcii  în  lume  şi 
pentru  salvarea  vieţii  pe  pămînt. 

Fie  ca  pacea  să  triumfe,  iar  viaţa  să  înflorească  necontenit  pe  planeta  noastră !“ 

Participanţii  la  lucrările  Adunării  Cultelor  din  România  pentru  dezarmare  şi 
pace  au  aprobat  în  unanimitate  conţinutul  şi  expedierea  documentelor  amintite. 

Această  nouă  acţiune  a  cultelor  din  România  dedicată  păcii  se  înscrie  pe  linia 
hotărîrilor  Frontului  Democraţiei  şi  Unităţii  Socialiste  ca  toate  instituţiile  şi  orga¬ 
nizaţiile  sale  componente  să-şi  intensifice  eforturile  pentru  sprijinirea  măsurilor 
întreprinse  de  poporul  nostru  pentru  înlăturarea  pericolului  nuclear  şi  garantarea 
şanselor  unei  păci  durabile  în  întreaga  lume. 


Redacţia 


LA  10  ANI  DE  LA  SEMNAREA  ACTULUI  FINAL 
AL  CONFERINŢEI  PENTRU  SECURITATE  ŞI  COOPERARE 

IN  EUROPA 


Se  împlinesc  anul  acesta,  la  1  august,  zece  ani  de  la  semnarea  intr-o  atmo¬ 
sferă  solemnă  şi  emoţionantă,  de  către  şefii  de  stat  şi  guvern  ai  celor  35  de  state 
participante,  a  Actului  final  care  a  încununat  activitatea  lucrărilor  Conferinţei 
pentru  Securitate  şi  Cooperare  în  Europa  —  moment  istoric  unic  şi  exemplar  în 
analele  istoriei  politice  a  continentului  nostru:  pentru  prima  oară,  statele  conti¬ 
nentului  se  întruneau  într-o  asemenea  reuniune  spre  a  conveni  împreună  asupra 
viitorului  lor,  a  colaborării,  securităţii  şi  păcii  în  Europa.  Succesul  Conferinţei  con¬ 
cretizat  în  adoptarea  prin  consens  unanim  a  Actului  final,  reprezintă  incontestabil 
o  cucerire  de  importanţă  istorică  majoră,  menită  să  deschidă  o  eră  nouă,  o  eră  de 
pace  durabilă  şi  constructivă  în  Europa  şi  în  întreaga  lume. 

După  cum  se  ştie,  în  deceniile  postbelice,  cursa  înarmărilor  a  cunoscut  noi 
dimensiuni,  în  Europa  acumulîndu-se  arsenale  militare  tot  mai  mari,  pe  teritoriul 
continentului  nostru  se  întăreau  bazele  militare  şi  sporeau  forţele  armate  străine 
staţionate  în  alte  ţări.  Persistau  unele  probleme  nerezolvate  ale  războiului;  se 
acţiona  cu  perseverenţă  pentru  adîncirea  divizării  continentului  în  blocuri  militare 
sau  economice;  forţe  militariste  revanşarde  încercau  să  revizuiască  statu-quo-ul 
creat  după  terminarea  războiului,  punînd  în  primejdie  pacea  pe  continent  şi  în 
întreaga  lume.  In  aceste  împrejurări,  realizarea  securităţii  europene,  crearea  unor 
raporturi  noi,  de  colaborare,  între  statele  continentului,  a  unui  climat  de  încredere 
şi  pace  în  Europa  devenise  un  comandament  primordial,  o  cerinţă  majoră  a  destin¬ 
derii,  păcii  şi  progresului  în  întreaga  lume. 

Anii  60  au  devenit  astfel  treptat  ani  ai  dezgheţului  şi  apoi,  ai  politicii  de 
destindere  şi  colaborare,  inaugurînd  un  nou  curs  în  viaţa  internaţională.  Mani¬ 
festarea  lentă  dar  ascendentă  a  acestei  politici,  normalizarea  şi  dezvoltarea  relaţiilor 
bilaterale  între  ţările  europene,  intensificarea  fără  precedent  a  contactelor  politice 
şi  economice  între  marea  majoritate  a  ţârilor  continentului  au  permis  toate,  in 
mai  puţin  de  un  deceniu,  convocarea  unei  conferinţe  politice  unice  în  istoria  Euro¬ 
pei.  Dincolo  de  acţiunea,  desigur  foarte  importantă,  a  marilor  puteri  în  promova¬ 
rea  unei  anumite  politici  de  destindere  (tratatele  încheiate  de  R.  F.  G.  cu  ţările 
socialiste  în  cadrul  aşa-numitei  „Ostpolitik**,  acordul  cvadripartit  asupra  statutului 
Berlinului  occidental  încheiat  în  sept.  1971  între  Anglia,  Franţa,  S.  U.  A.,  U.  R.  S.  S., 
întîlnirea  sovieto-americană  la  nivel  înalt  din  1972),  Europa  acestui  deceniu  a 
asistat  şi  la  acţiuni  mai  modeste,  dar  profund  originale  ale  ţârilor  mici  şi  mijlocii. 
E  vorba  de  activitatea  grupului  celor  9,  alcătuit  din  ţări  europene  participante  la 
Tratatul  de  la  Varşovia,  ţâri  membre  ale  N.  A.  T.  O.,  ţări  neutre  şi  nealiniate,  consti¬ 
tuit  pe  baza  rezoluţiei  2129  intitulate  „Acţiuni  pe  plan  regional  în  vederea  îmbu¬ 
nătăţirii  relaţiilor  de  bună  vecinătate  între  statele  europene  aparţinînd  unor  sisteme 
social-politice  diferite**,  rezoluţie  adoptată  de  Adunarea  Generală  O.  N.  U.  din 
dec.  1965  din  iniţiativa  României  şi  beneficiind  de  coautoratul  a  încă  alte  8  ţări 
mici  şi  mijlocii  din  Europa:  Austria.  Belgia,  Bulgaria,  Danemarca,  Finlanda,  Iugo¬ 
slavia,  Suedia  şi  Ungaria.  Originalitatea  politicii  grupului  celor  9  a  fost  de  a  cris¬ 
taliza  tendinţa  difuză  de  transformare  a  relaţiilor  de  la  bloc  la  bloc  în  relaţii 
multinaţionale,  orientare  nouă  în  care  România  a  jucat  un  rol  motor  de  prim  ordin. 

Ideea  convocării  unei  conferinţe  general-europene  în  problemele  securităţii  şi 
cooperării  a  fost  formulată,  pentru  prima  oară,  în  Declaraţia  de  la  Bucureşti,  adop¬ 
tată  la  6  iulie  1966  de  către  Comitetul  Politic  Consultativ  al  statelor  participante 
la  Tratatul  de  la  Varşovia,  şi  ea  a  întrunit  treptat  consensul  celorlalte  state  euro¬ 
pene,  al  S.  U.  A.  şi  Canadei  (spre  a  se  asigura  astfel  participarea  tuturor  statelor 
membre  ale  N.  A.  T.  O.).  In  ce  priveşte  cadrul  de  pregătire  al  Conferinţei  s-au  înfrun¬ 
tat  două  linii  principale  de  gîndire:  una  care  preconiza  abordări  într-un  cadru 
restrîns,  cu  participare  „reprezentativă**,  pe  bază  de  bloc,  şi  alta  care  se  pronunţa 
pentru  ca  aceste  pregătiri  să  aibă  loc  cu  participarea  tuturor  statelor  ce  urmau  să 
ia  parte  la  Conferinţă.  România,  care  în  acei  ani  a  jucat  un  rol  de  pionierat  în 
declanşarea  şi  promovarea  procesului  multilateral  de  edificare  a  securităţii  euro¬ 
pene,  a  militat  activ,  alături  de  alte  ţări,  pentru  ca  pregătirile  să  se  desfăşoare  pe 
baze  autentic  şi  deplin  democratice,  în  deplină  egalitate  în  drepturi  a  tuturor  state¬ 
lor  europene.  încă  din  1970  preşedintele  Nicolae  Ceauşescu  a  dat  definiţia  cea  mai 
completă  a  noului  concept  de  securitate  europeană  ca  un  sistem  de  angajamente 
liber  consimţite,  clare  şi  precise,  din  partea  tuturor  statelor,  însoţite  de  măsuri  con¬ 
crete  care  să  ofere  tuturor  ţărilor  garanţia  deplină  că  se  află  la  adăpost  de  orice 
act  de  agresiune,  că  se  pot  dezvolta  liber ,  conform  propriilor  lor  voinţe,  şi  să 
coopereze  pe  baza  respectării  principiilor  fundamentale  ale  dreptului  internaţional. 
Un  asemenea  sistem  de  securitate  general-european  trebuie  să  se  aplice  tuturor 
statelor  continentului  ca  state  independente,  libere  şi  egale  în  drepturi,  să  ducă  la 
depăşirea  divizării  Europei  în  blocuri  militare  opuse  şi  să  se  deschidă  larg  colabo¬ 
rării  cu  celelalte  regiuni  ale  lumii.  (Valentin  Lipatti,  Conferinţa  pentru  Securitate 
şi  Cooperare  în  Europa.  însemnări  despre  o  negociere  şi  urmările  ei.  Editura  poli¬ 
tică,  Bucureşti,  1985,  p.  29 — 30;  Leon  Talpă,  România  şi  procesul  de  continuitate  al 
securităţii  şi  cooperării  europene.  Editura  politică,  Bucureşti,  1985,  p.  19 — 40). 

Ordinea  de  zi,  modul  de  desfăşurare  al  lucrărilor,  precum  şi  mandatul  viitoarei 
C.  S.  C.  E.  au  fost  stabilite  în  cadrul  plenar  al  unor  Consultări  multilaterale  care 
au  avut  loc  la  Dipoli,  lîngă  Helsinki,  în  perioada  22  nov.  1972 — 8  iun.  1973. 

Prima  bătălie  purtată  la  Dipoli  a  fost  cea  pentru  procedură,  pentru  a  se  impune 
caracterul  democratic  al  negocierii,  pentru  a  asigura  participarea  tuturor  în  con¬ 
diţii  de  egalitate  deplină  la  lucrări,  căci  fără  această  garanţie  tot  sensul  negocierii 
şi  rezultatele  ei  riscau  să  nu  ducă  la  nimic  nou.  România  s-a  pronunţat  pentru 
conceperea  lucrărilor  într-o  manieră  nouă,  democratică,  implicînd  o  procedură 
adecvată  exigenţelor  de  fond  ale  conferinţei.  Departe  de  a  constitui  doar  partea 
formală  a  lucrărilor,  regulile  de  procedură  reprezentau,  în  concepţia  ţării  noastre, 
punctul  de  plecare  hotărîtor  în  eforturile  de  imprimare  a  unui  curs  nou  în  rapor¬ 
turile  dintre  statele  de  pe  continent,  iar  prin  aceasta  şi  în  lume,  în  general.  Tocmai 
pe  baza  propunerilor  româneşti,  reuniunea  de  la  Dipoli  a  consacrat  reguli  noi, 
democratice,  de  purtare  a  negocierilor:  participarea  tuturor  statelor  pe  bază  de 
egalitate,  adoptarea  hotărîrilor  prin  consens,  organizarea  tratativelor  în  afara  alian¬ 
ţelor  militare,  rotaţia  în  ce  priveşte  preşedinţia  şi  locul  de  desfăşurare  al  lucrărilor. 

In  elaborarea  principiilor  chemate  să  fie  puse  la  baza  relaţiilor  dintre  statele 
europene,  România  a  acţionat  ferm  pentru  ca  „dreptul  forţei**  să  fie  înlocuit  defi¬ 
nitiv  cu  „forţa  dreptului**,  insistînd  în  mod  deosebit  ca  statele  participante  să-şi 
asume  obligaţia  de  a  nu  recurge  în  nici  o  împrejurare  şi  sub  nici  o  formă  la 
folosirea  forţei  şi  a  ameninţării  cu  forţa  ca  mijloc  de  soluţionare  a  problemelor 
dintre  ele.  In  cele  din  urmă  s-a  alcătuit  aşa-numitul  „decalog**  al  principiilor:  ega¬ 
litate  suverană,  respectarea  drepturilor  inerente  suveranităţii;  nerecurgerea  la 
forţă  şi  la  ameninţarea  cu  forţa;  inviolabilitatea  frontierelor;  integritatea  teritorială 
a  statelor;  reglementarea  paşnică  a  diferendelor,  neamestecul  în  treburile  interne; 
respectarea  drepturilor  omului  şi  libertăţilor  lui  fundamentale,  inclusiv  al  libertăţii 
de  gîndire,  conştiinţă,  religie  sau  de  convingere;  egalitatea  în  drepturi  a  popoare¬ 
lor  şi  dreptul  popoarelor  de  a  dispune  de  ele  însele;  cooperarea  între  state;  înde¬ 
plinirea  cu  bună  credinţă  a  obligaţiilor  asumate  conform  dreptului  internaţional. 
Acest  „decalog'*  a  constituit  baza  care  a  permis  apoi  la  Conferinţă,  redactarea,  ca 
parte  esenţială  a  Actului  final,  a  „Declaraţiei  privind  principiile  care  guvernează 
relaţiile  reciproce  dintre  statele  participante**.  Mai  numeroase  decît  cele  înscrise 
în  Carta  O.  N.  U.,  principiile  de  la  Dipoli  înscrise  ulterior  în  documentul  final,  repre¬ 
zintă  incontestabil  un  progres  al  acţiunii  normative  internaţionale  şi  bază  temeinică 
pentru  o  nouă  organizare  a  relaţiilor  politice  dintre  statele  europene.  Imperativul 

nerecurgerii  la  forţă  şi  la  ameninţarea  cu  forţa  străbate  ca  un  fir  roşu  toate  pre 
vederile  Actului  final  referitoare  la  principii,  constituind  cheia  de  boltă  a  proce¬ 
sului  de  realizare  a  securităţii  şi  de  dezvoltare  a  cooperării  în  Europa. 

După  negocieri,  care  au  durat  aproape  toată  durata  Consultărilor,  s-a  convenit 
la  Dipoli  şi  ordinea  de  zi  recomandată  Conferinţei  şi  compusă  din  patru  puncte: 
1.  Probleme  privind  securitatea  în  Europa;  2.  Cooperarea  în  domeniile  economiei, 
ştiinţei  şi  tehnicii  şi  mediului  înconjurător;  3.  Cooperarea  în  domeniul  umanitar  şi 
alte  domenii;  4.  Urmările  Conferinţei,  puncte  ce  reprezintă  totodată  şi  titlurile  prin¬ 
cipalelor  secţiuni  ale  Actului  final  şi  sînt  menite  să  dezvolte  şi  să  ilustreze  atît 
dimensiunea  politico-militară  a  securităţii  europene,  cît  şi  dimensiunea  economică 
şi  cultural-umanitară  a  noului  sistem  internaţional  european. 

O  altă  adevărată  bătălie  s-a  purtat  la  Dipoli  în  jurul  urmărilor  instituţionale 
ale  C.  S.  C.  E.,  unde  problema  unui  organism  permanent  s-a  pus  ca  o  chestiune  de 
primă  importanţă.  In  acest  aspect,  Conferinţa  a  fost  confruntată  încă  de  la  începu¬ 
turile  ei  cu  două  concepţii  care  se  străduiau  să  o  definească:  o  concepţie  statică,  după 
care  C.  S.  C.  E.  era  doar  un  fel  de  conferinţă  de  pace,  destinată  să  consacre  realită¬ 
ţile  teritoriale  şi  politice  existente;  şi  o  concepţie  dinamică,  care,  plecînd  de  la 
recunoaşterea  „statu-quo“-ului,  îşi  propunea  să  impulsioneze  politica  de  destindere 
în  special  prin  dimensiunea  ei  de  cooperare  şi  prin  asigurarea  continuităţii  pro¬ 
cesului  declanşat  de  C.  S.  C.  E. 

Considerînd  Conferinţa  nu  ca  un  scop  în  sine,  doar  ca  începutul  unui  proces 
dinamic  de  lungă  durată  şi  de  proporţii  ample,  România  a  preconizat  susţinut, 
insistent,  alături  de  alte  state  europene,  crearea  unui  „mecanism4*  sau  „forum44  euro¬ 
pean  menit  să  asigure  continuitatea  procesului  ce  abia  începea  să  se  declanşeze, 
a  eforturilor  privind  edificarea  securităţii  şi  dezvoltarea  cooperării,  şi  consolidarea 
destinderii  in  Europa.  A  prevalat,  în  cele  din  urmă,  concepţia  dinamică,  iar  „Urmă¬ 
rile44  pe  care  şi  le-a  dat  Conferinţa  sieşi  au  stat  mărturie  voinţei  de  a  o  concepe  nu 
ca  punctul  terminus,  ci  ca  începutul  unui  proces  menit  să  ducă  la  edificarea  unui 
sistem  trainic  de  securitate  şi  cooperare  pe  continent. 

Pregătită  de  experienţa  decisivă  şi  unică  a  Consultărilor  de  la  Dipoli,  C.  S.  C.  E. 
(3  iulie  1973 — 1  aug.  1975)  s-a  desfăşurat  în  trei  faze:  începută  între  3 — 7  iulie 
1973,  la  Helsinki,  la  nivelul  miniştrilor  de  externe  ai  statelor  participante  şi  con¬ 
tinuată  între  18  sept.  1973 — 21  iul.  1975  la  Geneva,  ea  s-a  încheiat  între  30  iul. — 
1  aug.  1975  iarăşi  la  Helsinki  reunind  pe  şefii  de  stat  şi  guvern  ai  celor  35  de  state 
participante.  Această  ultimă  fază  a  reprezentat  momentul  politic  culminant  al 
Conferinţei:  Ceremonia  solemnă  a  semnării  Actului  final,  precedată  vreme  de  două 
zile  şi  jumătate  de  discursurile  rostite  de  înalţii  reprezentanţi,  a  creat  tuturor 
participanţilor  şi  popoarelor  reprezentate  de  aceştia  conştiinţa  că  erau  martorii 
unui  moment  decisiv,  unic  şi  exemplar  din  viaţa  şi  istoria  multimilenară  a  Europei. 
Actul  final  furniza  statelor  europene  mai  întîi  un  cod  de  conduită,  care  înseamnă 
un  pas  înainte  pe  calea  acţiunii  normative  a  principiilor  de  drept  internaţional,  în 
perspectivă  mondială  şi  regională;  a  elaborat  un  vast  program  de  acţiune  menit  să 
călăuzească  colaborarea  pe  multiple  planuri  a  statelor  participante  pe  o  perioadă 
de  timp  destul  de  îndelungată,  a  constituit  un  model  nou,  democratic,  de  negociere, 
devenit  cu  timpul,  în  pofida  vicisitudinilor,  un  comportament  politic  al  europenilor 
în  problemele  de  interes  comun,  şi  în  sfîrşit,  a  generat  şi  un  început  de  instituţio- 
nalizare  prin  „urmările44  (follow-up)  convenite  şi  care,  cu  tot  caracterul  lor  incipient 
şi  fragil,  au  asigurat  pînă  în  prezent  continuitatea  eforturilor  multilaterale  începute 
acum  mai  bine  de  12  ani. 

Dorinţa  de  a  depăşi  situaţiile  de  impas,  de  a  găsi,  printr-un  efort  permanent, 
compromisul  cel  mai  echilibrat,  în  spiritul  respectării  intereselor  legitime  ale  fie¬ 
căruia  dintre  parteneri,  dorinţa  de  a  reuşi  în  această  nouă  construcţie  a  Europei, 
iată  ce  a  caracterizat  totodată  Consultările  şi  Conferinţa  de  la  Helsinki. 

In  starea  de  euforie  generală,  produsă  îndată  după  semnarea  Actului  final, 
unii  au  tras  concluzia  că  destinderea  era  ireversibilă  şi  că  procesul  început  în  Europa 
n-avea  să  mai  cunoască  momente  grele,  de  reflux.  Din  păcate,  lucrurile  nu  s-au 
întîmplat  aşa.  Destinderea  s-a  dovedit  a  fi  un  proces  deosebit  de  fragil,  susceptibil 
de  a  fi  repus  în  cauză  şi  negat.  După  1976  procesul  edificării  securităţii  şi  dez¬ 
voltării  cooperării  în  Europa  a  cunoscut  o  perioadă  nefavorabilă,  generatoare  de 

scepticism,  de  contestare  a  ceea  ce  se  putuse  clădi  împreună  în  anii  precedenţi,  de 
neîncredere  şi  confruntare.  S-a  asistat  astfel  la  apariţia  unei  încadrări  extreme 
în  relaţiile  internaţionale  cu  precădere  în  cele  europene,  la  continuarea  frenetică 
a  cursei  aberante  şi  iraţionale  a  înarmărilor  nucleare,  povara  cea  mai  grea  pentru 
toate  popoarele  şi  ameninţarea  cea  mai  gravă  pentru  destinele  omenirii,  la  creş¬ 
terea  neînţelegerii  şi  neîncrederii,  a  rivalităţilor  dintre  marile  puteri.  Criza  econo¬ 
mică  a  cuprins  practic  toate  statele  şi  efectele  ei  au  dus  la  înrăutăţirea  climatu¬ 
lui  politic  mondial.  Subdezvoltarea  nu  a  încetat  să  se  accentueze,  iar  instalarea  unei 
noi  ordini  economice  internaţionale,  în  perspectiva  unei  negocieri  globale,  a  deve¬ 
nit  un  obiectiv  tot  mai  dificil  de  atins. 

în  condiţiile  unei  astfel  de  situaţii  internaţionale  complexe  şi  contradictorii, 
aplicarea  prevederilor  Actului  final  al  C.  S.  C.  E.  a  cunoscut  o  stagnare  evidentă, 
nedepunîndu-se  suficiente  eforturi  pentru  traducerea  în  viaţă  a  angajamentelor 
asumate  la  Helsinki  în  1975.  Ceva  mai  mult,  la  puţin  timp  după  semnarea  lui  s-au 
manifestat  unele  tendinţe  de  denaturare  şi  încălcare  a  spiritului  şi  literei  acestui 
important  document  internaţional,  marcate  pe  de  o  parte  de  reînvierea  fără  jenă 
a  spiritului  politicii  de  bloc,  Europa  celor  35  tinzînd  să  redevină  Europa  celor  două 
blocuri  militare,  a  Estului  şi  Vestului,  iar  pe  de  alta,  în  denaturarea  provocată  de 
supralicitarea  problematicii  drepturilor  omului  care,  în  concepţia  guvernului  ame¬ 
rican  şi  a  unor  ţări  occidentale,  era  singurul  lucru  cu  adevărat  important  din 
Actul  final  şi  care  a  devenit  calul  de  bătaie  al  „doctrinei  Carter“  îndreptată  fără 
ocolire  împotriva  ţârilor  socialiste.  In  felul  acesta,  Actul  final  era  fie  răstălmăcit  în 
litera  şi  spiritul  lui,  fie  dislocat  în  unitatea  lui  prin  preferinţa  flagrantă  acordată 
unei  părţi  în  detrimentul  tuturor  celorlalte. 

Urmările  Conferinţei  de  la  Helsinki  s-au  constituit  şi  au  fost  obligate  astfel 
să  se  dezvolte  într-un  climat  profund  diferit  de  cel  pe  care-1  cunoscuseră  Consultările 
multilaterale  şi  chiar  Conferinţa.  Reuniunea  de  evaluare  de  la  Belgrad  (4  oct. 

1977 — 9  mart.  1978)  a  căzut  pradă  politicii  de  confruntare,  încheindu-se  fără  rezul¬ 
tate  satisfăcătoare,  şi  neconstituind  un  progres  real  pe  calea  înfăptuirii  prevederi¬ 
lor  Actului  final,  iar  cea  de  la  Madrid  (9  sept.  1980 — 9  sept.  1983),  încărcată  şi  ea 
de  dispute  străine  negocierii  propriu-zise  şi  derutantă  în  evoluţia  ei  prelungită  de 
exact  3  ani,  a  avut  şi  ea  de  suferit.  Bătută  de  valuri  şi  de  vînturi.  Reuniunea  de 
la  Madrid  s-a  încheiat  însă  cu  succes;  pînă  la  urmă  realismul  şi  raţiunea  politică 
au  triumfat,  prevalînd  vitalitatea  procesului  înnoitor  de  la  Helsinki:  cadrul  creat, 
structura  de  negocieri  nu  au  putut  fi  distruse,  dialogul  s-a  menţinut,  s-au  căutat 
şi  s-au  găsit  în  cele  din  urmă  punctele  de  convergenţă,  demonstrînd  că,  după  ani  de 
încordare,  este  posibil  ca,  prin  negocieri  să  se  depăşească  orice  problemă  şi  să 
se  găsească  calea  colaborării  şi  înţelegerii.  Deşi  elaborat  în  condiţii  mult  mai 
vitrege  decît  Actul  final  de  la  Helsinki,  documentul  adoptat  prin  consens  de  Reu¬ 
niunea  de  la  Madrid  consacrată  securităţii  şi  cooperării  în  Europa  este  un  docu¬ 
ment  substanţial  şi  destul  de  echilibrat,  şi  a  fost  salutat  de  România,  care  a 
participat  activ  la  lucrările  reuniunii,  depunînd  eforturi  susţinute  pentru  salvgarda¬ 
rea  şi  realizarea  cu  orice  preţ  a  regulii  consensului  în  desfăşurarea  negocierilor, 
drept  un  triumf  al  noului  asupra  vechiului,  o  victorie  a  politicii  de  destindere,  cu  un 
impact  pozitiv  asupra  climatului  politic  general  european  şi  internaţional.  • 

Dintre  hotărîrile  adoptate  la  Reuniunea  de  la  Madrid,  pînă  la  viitoarea  reu¬ 
niune  de  acest  fel  programată  pentru  1986  la  Viena,  cea  de  convocare  —  ca  urmare 
a  iniţiativei  şi  propunerilor  României  —  a  Conferinţei  pentru  măsuri  de  încredere 
şi  securitate  şi  pentru  dezarmare  în  Europa,  ale  cărei  lucrări  au  început  la  17  ian. 

1984  la  Stockholm,  este  fără  îndoială  cea  mai  semnificativă  şi  mai  importantă 
pentru  politica  de  destindere,  de  securitate  şi  colaborare  pe  continent,  fiind  în 
întregime  consacrată  aspectelor  militare  ale  securităţii  europene,  aspecte  tratate 
destul  de  sumar  în  Actul  final  de  la  Helsinki.  Concepută  ca  parte  integrantă  şi 
constitutivă  a  procesului  declanşat  la  Helsinki,  Conferinţa  de  la  Stockholm  repre¬ 
zintă,  pentru  prima  dată  în  istoria  tratativelor  militare  din  Europa,  un  for  de 
negocieri  la  care  participă,  în  condiţii  de  deplină  egalitate,  toate  statele  semna¬ 
tare  ale  Actului  final,  şi  care  se  conduce  după  regulile  democratice  de  procedură 
şi  negociere  ale  Conferinţei  de  la  Helsinki;  ea  este  chemată  ca,  într-o  primă  etapă, 
să  adopte  un  ansamblu  de  măsuri  de  încredere  şi  securitate,  iar  într-o  etapă  ulte¬ 
rioară  să  convină  măsuri  de  dezarmare  concrete,  fără  de  care  nu  se  poate  vorbi 
de  o  securitate  reală,  nici  de  o  colaborare  eficientă  pe  continent.  Desigur,  Confe- 

rinţa  de  la  Stockholm  nu  este  singurul  for  în  care  sînt  negociate  aspecte  militare 
ale  securităţii  pe  continent;  la  ea  se  adaugă  negocierile  dintre  U.  R.  S.  S.  şi  S.  U.  A. 
privind  armamentul  nuclear  şi  cosmic.  Conferinţa  de  dezarmare  de  la  Geneva, 
ca  şi  negocierile  militare  de  la  Viena  privind  reducerea  forţelor  armate  şi  a  arma¬ 
mentelor  în  Europa  Centrală,  dar  Conferinţa  de  la  Stockholm  rămîne  singurul  for 
de  negociere  —  cu  participarea  în  condiţii  de  egalitate  deplină,  a  ţărilor  continen¬ 
tului  —  care  este  chemat  să  convină,  printr-un  proces  de  la  simplu  la  complex, 
măsuri  de  încredere,  de  dezangajare  militară  şi  de  dezarmare  fără  de  care  nu  se 
poate  edifica  un  sistem  trainic  de  securitate  în  Europa. 

Din  păcate  discuţiile  purtate  la  Stockholm,  ca  şi  cele  de  la  Geneva  şi  Viena. 
nu  au  condus,  pînă  în  prezent,  la  înregistrarea  unui  progres  pe  calea  indicată  de 
Actul  final  privind  adoptarea  unor  măsuri  efective  în  direcţia  reducerii  confrun¬ 
tării  militare  şi  promovării  dezarmării.  Dimpotrivă,  situaţia  militară  pe  continent 
a  devenit  în  ultimii  ani  mai  complexă,  mai  încordată  şi  mai  explozivă  ca  oricînd. 
drept  urmare  a  începerii,  în  noiembrie  1983,  a  amplasării  de  noi  rachete  americane 
cu  rază  medie  de  acţiune  într-o  serie  de  ţări  vest-europene,  şi  a  aplicării  contra- 
măsurilor  sovietice,  ca  şi  a  începutului  militarizării  spaţiului  cosmic. 

Acum,  la  zece  ani  de  la  semnarea  Actului  final  de  la  Helsinki,  într-un  mo¬ 
ment  de  grave  tensiuni  internaţionale,  de  accentuare  a  încordării  şi  nesiguranţei 
internaţionale,  miniştrii  de  externe  ai  celor  35  de  state  participante  s-au  întîlnit 
din  nou  pentru  a  marca,  într-un  cadru  festiv,  jubileul  acestui  eveniment  de  amplă 
rezonanţă  internaţională,  pentru  a  evalua  drumul  parcurs  de  atunci  în  primul 
deceniu  post-Helsinki,  şi  a  prezenta  poziţiile  ţărilor  lor  faţă  de  marile  obiective  ale 
securităţii,  păcii  şi  colaborării  pe  continent.  încă  în  prima  zi  a  lucrărilor,  după 
discursul  inaugural  al  şefului  statului  finlandez,  concepţia  României,  a  Preşedintelui 
Nicolae  Ceauşescu,  cu  privire  la  activitatea  consacrată  păcii,  dezarmării,  securităţii 
şi  cooperării  pe  continent  în  conformitate  cu  prevederile  Actului  final  de  la  Hel¬ 
sinki,  au  fost  expuse  de  ministrul  român  al  afacerilor  externe,  Ştefan  Andrei. 

In  viziunea  României  şi  a  preşedintelui  ei,  nu  există  —  s-a  afirmat  —  pro¬ 
blemă  mai  importantă  a  epocii  noastre  decît  aceea  de  a  face  totul  pentru  a  salva 
omenirea  de  la  o  catastrofă  nucleară,  de  la  distrugere,  de  a  asigura  dreptul  suprem 
al  naţiunilor,  al  oamenilor,  la  existenţă,  la  libertate,  la  viaţă  şi  pace.  Problema 
centrală  a  Europei  o  constituie,  în  prezent,  oprirea  amplasării  de  noi  rachete 
nucleare,  eliberarea  continentului  de  orice  armă  nucleară.  Dimensiunea  politico- 
militară  a  securităţii  şi  cooperării  europene  este  acum  imperativul  prim  şi  cel  mai 
urgent,  întrucît  securitatea  şi  cooperarea  europeană  riscă  să  fie  compromise  total 
dacă  nu  se  revine  la  o  politică  de  destindere  pe  continent.  Destinderea  nu  poate  fi 
însă  concepută  fără  componenta  sa  militară,  iar  cooperarea  rămîne  un  cuvînt  van, 
o  dorinţă  pioasă,  în  condiţiile  în  care  ţările  europene  sînt  ameninţate  în  orice 
moment  cu  distrugerea  şi  chiar  cu  dispariţia  lor.  In  acest  sens,  România  a  expus 
deja  un  program  de  propuneri  şi  măsuri  realiste  şi  concrete. 

De  asemenea,  România  militează  consecvent  pentru  înţelegerea  şi  realizarea 
Actului  final  de  la  Helsinki  ca  un  întreg  unitar.  Fiecare  capitol  al  acestui  important 
document,  fiecare  aspect  al  securităţii  şi  cooperării  în  Europa  îşi  are  însemnătatea 
sa  şi  de  aceea  este  necesar  să  se  acţioneze  pentr  i  înfăptuirea  în  întregime  a  tutu¬ 
ror  înţelegerilor  adoptate,  prin  consens  la  Helsinki:  e  vorba  desigur  de  dimensiunea 
economică  şi  cultural-umanitară  a  noului  sistem  internaţional  european.  Coopera¬ 
rea  economică  şi  tehnico-ştiinţifică,  intensă  şi  echitabilă  este  una  din  componen¬ 
tele  fundamentale  ale  procesului  de  securitate  şi  destindere  în  Europa.  Şi  aici 
însă  opţiunea  şi  programul  pentru  cooperare  adoptat  la  Helsinki  s-au  izbit  de  feno¬ 
menele  negative  ale  crizei  economice  mondiale  şi  ale  deteriorării  climatului  inter¬ 
naţional,  de  restricţiile  şi  discriminările  practicate  de  unele  state,  şi  de  preeminenţa 
acordată  de  unele  ţări  cursei  înarmărilor  în  detrimentul  cooperării.  în  spiritul 
Actului  final  trebuie  să  se  renunţe  la  aceste  practici  abuzive  şi  dăunătoare  prin 
intensificarea  şi  lărgirea  colaborării  şi  cooperării  economice  şi  tehnico-ştiinţifice 
între  toate  statele  continentului,  în  vederea  dezvoltării  lor  accelerate  şi  a  redu¬ 
cerii  şi  eliminării  treptate  a  decalajului  dintre  ele. 

România  se  pronunţă  de  asemenea  pentru  acţiuni  de  natură  să  stimuleze 
extinderea  colaborării  culturale,  schimbului  de  valori  culturale  şi  de  informaţii 
pentru  o  mai  bună  cunoaştere  şi  preţuire  reciprocă,  dar  în  condiţii  care  să  asi- 

gure  combaterea  unor  fenomene  nocive  pentru  viaţa  sănătoasă  a  poporului  şi 
îndeosebi  a  tineretului,  cum  sînt:  violenţa,  ura  faţă  de  om,  naţionalismul,  şovinis¬ 
mul,  antisemitismul,  revizionismul,  ale  căror  manifestări  pot  polua  conştiinţele  şi  duce 
la  degradarea  fiinţei  umane,  la  învrăjbirea  dintre  naţiuni.  De  asemenea,  România 
se  pronunţă  activ  pentru  respectarea  drepturilor  omului,  începînd  cu  dreptul  la 
viaţă  şi  continuînd  cu  dreptul  la  învăţătură,  la  muncă,  şi  la  cultură,  la  participarea 
întregului  popor  la  conducerea  statului,  şi  pînă  la  dreptul  fiecărui  popor  de  a-şi 
alege  singur  calea  dezvoltării  aşa  cum  o  doreşte,  cu  asigurarea  colaborării  între 
state  pe  baza  respectării  orinduirii  sociale  din  fiecare  ţară. 

Este  necesar  de  asemenea  să  se  facă  totul  pentru  asigurarea  continuităţii  pro¬ 
cesului  general-european,  să  se  asigure  participarea  la  reuniuni  a  tuturor  statelor 
ca  state  independente  şi  suverane,  în  afara  alianţelor  militare,  pe  baza  normelor 
democratice  stabilite,  renunţîndu-se  la  abordările  de  la  bloc  care  reduc  eficienţa 
eforturilor  pentru  aşezarea  pe  baze  noi  a  relaţiilor  dintre  statele  de  pe  continentul 
european. 

Acum,  la  aniversarea  a  10  ani  de  la  semnarea  Actului  final  este  necesar  să 
se  dea  un  nou  impuls  dialogului  general-european,  conlucrării  dintre  cele  35  de 
state  participante  pentru  a  se  ajunge  într-un  timp  cît  mai  scurt  la  desfiinţarea 
concomitentă  a  celor  două  blocuri  militare,  la  oprirea  cursei  absurde  a  înarmărilor 
şi  trecerea  la  dezarmare  generală  şi  totală,  pentru  realizarea  cît  mai  neîntîrziatâ 
a  unei  Europe  unite,  a  păcii  şi  colaborării. 

„Aniversarea  a  10  ani  de  la  semnarea  Actului  final  al  C.  S.C.  E.  de  la  Hel¬ 
sinki  —  spunea  recent  Domnul  Preşedinte  Nicolae  Ceauşescu  —  trebuie  să  constituie 
un  prilej  de  intensificare  a  luptei  unite  a  popoarelor  continentului  pentru  a  impune 
dezarmarea  şi  înlăturarea  pericolului  unei  catastrofe  nucleare,  pentru  o  Europă 
unită,  a  colaborării,  securităţii  şi  păcii*'.  Acesta  este  mesajul  generos  şi  profund 
constructiv  pe  care,  la  sărbătorirea  memorabilului  eveniment  de  acum  10  ani, 
România  îl  adresează  ţărilor  şi  popoarelor  europene,  cu  speranţa  că  eforturile  lor 
comune  vor  determina  un  curs  nou  pe  continent  şi  în  întreaga  lume,  vor  contribui 
la  înfăptuirea  aspiraţiilor  paşnice,  de  progres  şi  civilizaţie,  ale  tuturor  naţiunilor 
şi  oamenilor  de  pretutindeni. 


* 


Pacea  —  bazată  pe  securitate,  încredere  şi  cooperare  —  şi  al  cărei  conţinut 
obiectiv  este  dreptatea,  iar  subiectiv,  iubirea  şi  sfinţenia,  reprezintă  insă  nu  numai 
un  concept  politic,  ci  şi  o  piatră  unghiulară  a  propovăduirii  şi  activităţii  Bisericilor 
creştine,  implicată  ca  valoare  fundamentală  în  conceptul  ei  evanghelic  cardinal: 
împărăţia  lui  Dumnezeu. 

In  actuala  ecuaţie  istorică  pe  care  o  are  de  rezolvat  umanitatea,  Bisericile 
Europei  şi  toţi  creştinii  de  pretutindeni  resimt  acut  datoria  lor  de  a  activa  în  mod 
plenar  solidaritatea  lor  cu  lumea,  de  a  realiza  în  ea  efectiv  vocaţia  lor  irenică 
şi  conciliatoare  constitutivă,  de  a  acţiona  energic  pentru  lichidarea  spectrului 
înfricoşător  al  neîncrederii  şi  insecurităţii  planetare  crescînde,  de  a  elabora  o 
strategie  proprie  —  corelată  cu  cea  a  contactelor  şi  eforturilor  politico-diplomatice 

—  de  consolidare  a  încrederii,  a  păcii  şi  dragostei  la  nivelul  credincioşilor  lor, 
uniţi  întru  credinţa  în  acelaşi  Hristos,  dar  separaţi  de  mentalităţi  şi  concepţii 
social-politice  diferite,  spre  a  media  şi  pe  cale  spirituală  apropierea  şi  solidarita¬ 
tea  popoarelor  de  pe  continent. 

întărirea  încrederii  şi  destinderii  între  popoarele  şi  statele  Europei  poate 

—  precum  o  arată  faptele  —  şi  deci  şi  trebuie  în  continuare  să  fie  premersă  şi 
susţinută  activ  de  consolidarea  deschiderilor  intercreştine  reciproce  în  adevăratul 
duh  al  iubirii  lui  Hristos  a  tuturor  comunităţilor  şi  organizaţiilor  eclesiale  de  orice 
confesiune.  Un  exemplu  strălucit  în  acest  sens,  de  extindere  a  contactelor  inter¬ 
creştine  pe  deasupra  blocurilor  militare  de  pe  continent  îl  reprezintă  incontestabil 
Conferinţa  Bisericilor  Europene,  care  în  cel  un  sfert  de  secol  de  la  înfiinţarea  ei 
(1959)  a  înregistrat  rezultate  şi  perspective  extrem  de  semnificative  pentru  procesul 
de  întărire  a  încrederii  reciproce  şi  destinderii  în  Europa.  Ea  a  premers,  a  sprijinit, 
şi  sprijină  în  continuare  activ  constituirea  şi  desăvîrşirea  procesului  de  constituire 
a  unui  nou  sistem  de  securitate  şi  cooperare  general-europeană  început  în  1975  la 
Helsinki.  Bisericile  europene  sînt  vital  interesate  în  realizarea  efectivă  a  obiective- 

lor  C.  S.  C.  E.f  obiective  care  coincid  şi  se  acoperă  în  mare  parte  cu  prevederile  şi 
aspiraţiile  de  acţiune  şi  ale  celorlalte  organizaţii  intercreştine  mondiale:  Consiliul 
Ecumenic  al  Bisericilor  şi  Conferinţa  Creştină  pentru  Pace,  angajate  ferm  în  favoa¬ 
rea  realizării  efective  cît  mai  depline  a  idealurilor  păcii,  încrederii  şi  dreptăţii 
universale. 

Faţă  de  statele  şi  popoarele  Europei  reprezentate  în  C.  S.  C.  E.,  Bisericile 
Europei  au  acum  o  dublă  responsabilitate:  de  a-şi  aduce  contribuţia  practică  cu 
mijloace  spirituale  proprii,  cu  conştiinţele  şi  experienţa  lor  comunitară,  la  elabo¬ 
rarea  structurilor  psihologice,  spirituale  şi  comunitare  ale  unei  noi  ordini  morale 
internaţionale  bazată  pe  exigenţele  Iubirii  unite  cu  Dreptatea,  elaborînd  totodată 
strategii  determinate  şi  efective  de  acţiune  în  acest  sens,  şi,  de  a  participa  şi 
sprijini  efectiv  orice  iniţiativă,  măsură  şi  acţiune  locală,  regională  şi  general- 
europeană,  de  orice  natură,  menite  să  faciliteze  realizarea  concretă  a  obiectivelor 
securităţii  şi  cooperării  europene  şi  mondiale. 

Astăzi,  creştinii  şi  Bisericile  Europei  au  drept  sarcină  primordială,  de  a  dovedi 
în  mod  viu,  atît  în  cadrul  societăţilor  lor  naţional-statale  cît  şi  eclesiastice,  că  este 
cu  putinţă  realizarea  formelor  concrete  de  cooperare  la  toate  nivelele,  dincolo  de 
orice  barieră,  pe  calea  spre  o  Europă  unită  şi  solidară,  a  păcii  şi  dragostei  fraterne. 
Exigenţa  slujirii  şi  existenţei  creştine  astăzi  este  deci  cea  a  identificării  active 
a  fiecărui  credincios  cu  aceste  eforturi  şi  obiective  social-politice  corespunzătoare 
marilor  idealuri  profetice  ale  omenirii. 


Redacţia 


Măreţ  moment  aniversar 


CEI  PATRU  MARI  PATRIARHI  n, 

AI  CELOR  60  DE  ANI  DE  PATRIARHAT  ORTODOX  ROMÂNESC 


Se  împlinesc  anul  acesta  şaizeci  de  ani  de  cînd,  din  voinţa  Sfîntului 
Sinod  al  Bisericii  Ortodoxe  Române,  trecută  şi  prin  camerele  legislative 
ale  vremii,  s-a  proclamat  înfiinţarea  Patriarhiei  Române,  în  locul  Mitro¬ 
poliei  de  la  Bucureşti,  transformîndu-se  şi  titlul  de  mitropolit  primat,  în 
acela  de  patriarh .  Tradiţia  patriarhală  era  la  noi  mai  yeche.  Nicolae 
Iorga  arată  că  în  secolul  al  XlV-lea,  mitropolitul  muntean  era  exarh 
patriarhal ,  iar  în  secolul  al  XVI-lea,  mitropolitul  Moldovei  purta  —  recu¬ 
noscute  de  toată  Ortodoxia  —  semnele  demnităţii  patriarhale  (Arhim. 
Tit  Simedrea,  Patriarhia  românească ,  Bucureşti  1926,  p.  7). 

Pe  scaunul  de  la  Bucureşti,  cu  titlul  de  Mitropolit  primat,  se  afla 
din  1920  Elie  Miron  Cristea,  cum  îi  plăcea  să-şi  zică,  păstrîndu-şi  şi 
numele  de  botez,  uşor  modernizînd  printr-o  fonie  străină  pe  românescul 
dar  cam  asprul  şi  rusticul  Ilie,  cum  fusese  şi  prototipul  onomastic  vechi- 
testamentar. 

Fiind  astăzi  sărbătoarea  aniversară  a  Patriarhatului,  e  şi  sărbătoarea 
patriarhilor.  După  ce  în  Catedrală  I.  P.  S.  Nicolae  Corneanu  a  vorbit  astăzi 
despre  evenimentele  din  1925  care  au  dus  la  întemeierea  Patriarhatului, 
din  însărcinarea  P.  F.  Patriarh  eu  mi-am  propus  în  această  sesiune  spe¬ 
cială  a  Sfîntului  Sinod,  evocarea  solemnă  a  evenimentului,  şi,  mai  ales,  a 
urmărilor  lui  în  istoria  celor  şaizeci  de  ani  care  au  urmat  de  atunci  pînă 
azi.  Mi-am  zis  că  va  fi  nu  numai  calea  cea  mai  potrivită  de  evocare,  ci 
şi  împlinirea  unei  datorii  de  conştiinţă  şi  a  unui  omagiu  din  partea  noas¬ 
tră  a  tuturor,  să  parcurgem  istoria  împlinirilor  din  această  perioadă,  prin 
istoria  oamenilor  care,  veghindu-le  de  pe  scaunul  cel  mai  înalt,  au  contri¬ 
buit  în  chip  determinant  la  înfăptuirea  lor.  Am  desigur  în  vedere  pe  cei 
patru  mari  patriarhi  care  au  acoperit  epoca,  şi  care  şi-au  cîştigat  pentru 
istorie  şi  pentru  viitorime  o  glorie  nemuritoare,  înscriindu-şi  numele 
în  cartea  ctitorilor  Bisericii  Ortodoxe  Române  moderne  şi  contemporane: 
Miron  Cristea,  Nicodim  Munteanu,  Justinian  Marina  şi  Iustin  Moisescu. 

Pentru  mulţi  dintre  Dvs.  expunerea  mea  va  ajuta  doar  la  rememora¬ 
rea  unor  lucruri  cunoscute  dar,  din  cînd  în  cînd,  şi  mai  ales  la  o  ocazie  ca 
aceasta,  chiar  şi  numai  rememorarea  poate  fi  un  act  necesar  şi  util  şi, 
mai  ales,  un  omagiu  mărturisind  respectul  şi  recunoştinţa  noastră. 

1.  Miron  Cristea  urca  pe  tronul  patriarhal  după  ce  îşi  făcuse  un 
nume  şi  o  faimă  dintre  cele  mai  solide,  începînd  din  ultimele  decenii  ale 
secolului  trecut  pînă  în  1920  cînd,  de  la  Caransebeş  a  fost  ales  Mitropolit 

primat  la  Bucureşti.  Fiu  de  ţărani,  se  ridicase  în  rîndul  „domnilor"  prin 
ucenicia  la  şcoli  înalte,  în  Transilvania  şi  la  Budapesta,  dînd  de  la  început 
semne  de  detaşare  intelectuală  net  superioară  faţă  de  mulţi  din  gene¬ 
raţia  sa. 

Face  studii  teologice  la  şcoala  lui  Şaguna  din  Sibiu,  apoi  trece  la 
Budapesta  doctoratul  in  litere  şi  filozofie  (1895),  cu  o  teză  —  prima  din 
istoria  exegezei  eminesciene  —  despre  Viaţa  şi  opera  lui  Mihai  Eminescu 
(în  1-  maghiară),  anticipînd  critica  cea  mai  calificată  de  mai  tîrziu  şi 
soluţionind,  de  pildă,  problema  cauzelor  pesimismului  eminescian,  mult 
controversată,  exact  în  sensul  criticii  de  consens  din  ultima  vreme.  Lui 
îi  aparţine  formularea  pentru  prima  oară  a  sintagmei:  „Luceafărul  poe¬ 
ziei  româneşti".  întors  la  Sibiu,  este  chemat  la  diferite  demnităţi  ecle- 
siastice,  sub  mitropoliţii  Miron  Romanul  şi  Ioan  Meţianu;  mai  întîi  la 
aceea  de  secretar  eparhial  (1895);  apoi  de  redactor  la  „ Telegraful  român “ 
(1898 — 1900),  iar  mai  tîrziu  la  cea  de  asesor  consistorial  ales  pe  viaţă 
(1902),  deci  consilier  mitropolitan.  în  acelaşi  an  e  tuns  în  monahism  la 
mănăstirea  Hodoş-Bodrog,  cînd  a  şi  primit  noul  nume  de  Miron ,  fără 
indoială  în  cinstea  mitropolitului  Miron  Romanul. 

în  acest  timp  duce,  printre  altele,  o  luptă  susţinută  pentru  ceea  ce 
va  numi  cu  un  titlu  curios  şi  aparent  contradictoriu,  ,fBanca  culturală 
Lumina **.  Bancă  şi  culturală!  Era  totuşi  culturală  pentru  că  din  dobînzi 
îşi  propunea  să  susţină  opera  de  culturalizare  a  Transilvaniei  de  dinainte 
de  1918,  să  acorde  burse  de  studii  tinerilor  români,  să  contribuie  la  sus¬ 
ţinerea  românilor  care  doreau  să  înveţe  meserii,  pentru  a  nu  mai  fi 
românii  dependenţi  mereu  de  alţii,  sub  raportul  micilor  servicii  şi  indus¬ 
trii,  ceea  ce  le  întreţinea  un  anumit  complex  de  ruralitate  şi  inabilitate 
pentru  tehnică  şi  comerţ.  Treburile  erau  foarte  bine  gîndite  de  tînărul 
Elie  Miron  Cristea  şi,  pînă  la  urmă,  a  reuşit  să  convingă,  şi  Banca  a 
luat  fiinţă. 

Angajat  în  astfel  de  acţiuni  culturale,  nu  e  de  mirare,  aşadar,  că  a 
fost  unul  din  stîlpii  şi  animatorii  cei  mai  entuziaşti  ai  „Asociaţiunii  pen¬ 
tru  cultura  şi  literatura  poporului  român  din  Transilvania",  fiind  din 
1905  preşedintele  Despărţămîntului  Sibiu.  Tot  aşa,  nu  e  de  mirare  că 
a  fost  sufletul  ideii  de  înfiinţare  a  Muzeului  etnografic  şi  de  artă  din 
Sibiu,  pentru  care  a  umblat  peste  tot  după  exponate  şi  căruia  i-a  scris 
Statutele .  Acelaşi  lucru  l-a  făcut  şi  în  legătură  cu  înfiinţarea  „Societăţii 
pentru  crearea  unui  fond  de  teatru  român**.  A  înfiinţat  şi  o  Reuniune  a 
femeilor  române  din  Sibiu  şi  o  Reuniune  română  de  muzică,  tot  în  Sibiu, 
căreia  i-a  fost  ales  preşedinte. 

La  o  intîlnire  la  Blaj,  în  1911,  cind  se  serba  semicentenarul  Aso- 
ciaţiunii,  Miron  Cristea,  acum  episcop  de  Caransebeş,  spunea,  vorbind 
ca  om  de  cultură  luminat:  „între  aşezămintele  de  cultură  ale  unui  popor, 
teatrul  naţional  trebuie  să  ocupe  un  loc  de  frunte,  care,  dacă  teatrul  e 
bine  condus,  poate  să  devină  o  şcoală  dintre  cele  mai  importante  pentru 
creşterea  şi  entuziasmarea  maselor  mari  ale  poporului:  o  şcoală  care,  în 
general,  ne  nobilitează  ca  oameni,  o  şcoală  care  ne  evocă  şi  reprezintă 
faptele  glorioase  ale  strămoşilor,  înălţîndu-ne  astfel  conştiinţa  şi  mîndria 
naţională  .  . .  Teatrul  trebuie  să  mai  cultive  muzica,  cîntările  şi  dansurile 
originale  ale  poporului,  care  sînt  comori  din  cele  mai  preţioase  ale  româ- 

nului.  Am  face  o  greşeală  de  neiertat  dacă  n-am  fixa,  n-am  cultiva  şi  am 
lăsa  să  piară  aceste  însuşiri  admirabile  ale  poporului  de  la  ţară,  pe  care 
viaţa  modernă  din  zilele  de  azi,  tot  mai  tare  le  surghiuneşte  din  satele 
noastre,  odinioară  atît  de  pline  de  farmec,  de  poezie  şi  de  viaţă  idilică** 
(cf.  Vasile  Netea,  I.  P.  S.  S.  Patriarhul  Miron  Cristea  la  70  de  anif  Bucu¬ 
reşti,  1938,  p.  25). 

M-am  bucurat  mult  cînd  am  descoperit,  sub  pana  unui  cleric,  aceste 
cuvinte  de  atît  de  mare  sensibilitate,  atît  faţă  de  creaţia  noastră  artistică 
populară,  cît  şi  faţă  de  rolul  teatrului  cult.  Cuvinte  profetice.  El  s-ar 
bucura  să  vadă  astăzi  cum  mentorii  culturali  din  vremea  noastră,  parcă 
auzindu-i  cuvintele  pronunţate  în  acel  discurs  din  1911,  răspund  cu  o 
grijă  deosebită  exigenţelor  de  conservare  şi  transmitere  a  creaţiilor 
populare.  Cîntarea  României  —  acest  program  de  cultivare  a  geniu¬ 
lui  popular  românesc  —  nu  s-a  născut  din  nimic,  şi-şi  dovedeşte  necesi¬ 
tatea  şi  rolul  cultural  şi  potriotic  în  afară  de  orice  îndoială. 

Iată,  deci,  ieşite  din  iniţiativa  tînărului  Elie  Miron  Cristea,  tot  atî- 
tea  instituţii  care  s-au  impus  în  viaţa  Transilvaniei  şi  au  jucat  un  rol  de 
incontestabilă  trezire  a  conştiinţei  româneşti  prin  cultură.  Cît  a  fost  la 
Sibiu,  a  fost  unul  din  apostolii,  din  misionarii  cei  mai  dăruiţi  ai  efortului 
de  culturalizare,  ştiind  şi  spunînd  mereu  că  nu  se  poate  emancipare,  nu 
se  pot  cîştiga  drepturi,  nu  se  poate  cîştiga  demnitate  şi  libertate,  altfel 
decît  prin  cultură.  A  adunat  proverbe,  strigături  şi  zicale  româneşti,  şi 
le-a  publicat  la  Sibiu  înaintea  lui  Iuliu  Zanne,  care  de  altfel  i-a  cerut 
ajutorul,  cînd  şi-a  alcătuit  cele  10  volume  ale  sale.  A  adunat,  de  aseme¬ 
nea,  şi  a  scris  şi  despre  jocurile  româneşti.  Clasicist,  a  pregătit  un  volum 
de  citate  şi  locuţiuni  latineşti,  dovedind  lecturi  vaste  şi  temeinice.  S-a 
ocupat  intens  de  şcolile  confesionale,  reiniţiind  şi  prezidînd  conferinţele 
învăţătoreşti  —  şcoalele  confesionale  erau  sub  îndrumarea  Bisericii  — 
şi  a  purtat  o  imensă  corespondenţă  cu  oamenii  de  cultură  ai  vremii  din 
toate  părţile  pămîntului  românesc.  Se  vor  putea  alcătui  din  această  cores¬ 
pondenţă  descoperită  de  curînd  3  volume,  care  vor  lumina  şi  vor  îmbogăţi 
nu  numai  istoria  culturii,  dar  şi  a  Bisericii  noastre,  mai  ales  din  Transil¬ 
vania.  A  fost  unul  din  prietenii  foarte  apreciaţi  ai  marelui  filantrop 
Vasile  Stroescu,  împreună  cu  care  a  ctitorit  şi  a  salvat  numeroase  bise¬ 
rici  şi  şcoli  din  Transilvania. 

In  1910  a  fost  ales  episcop  de  Caransebeş,  unde  va  rămîne  zece  ani, 
implicîndu-se  viguros  şi  curajos  în  luptele  naţionale  româneşti,  mereu 
în  ceartă  cu  miniştrii  de  la  Budapesta  şi  din  Viena.  A  fost  singurul  episcop 
din  Transilvania  habsburgică,  dintre  toate  confesiunile,  care  a  abolit 
pomenirea  monarhului  din  slujbele  bisericilor,  înainte  de  Unirea  din 
1918.  A  fost  prezent  la  Marea  Adunarea  naţională  de  la  Alba  Iulia  de  la 
1  decembrie  1918  —  e  clasică  fotografia  lui,  purtînd  o  pătură  ţărănească 
în  spate  —  şi  a  fost  unul  din  cei  patru  transilvăneni,  la  care  s-au  mai 
adăugat  apoi  şi  doi  bănăţeni,  care  au  adus  la  Bucureşti  Declaraţia  de 
unire  a  Transilvaniei  cu  Ţara-mumă.  A  ţinut  cu  acel  prilej  cuvîntări 
memorabile,  pline  de  un  patriotism  înflăcărat. 

Cînd  scaunul  de  la  Bucureşti  s-a  vacantat,  prin  retragerea  lui  Conon 
Arămescu-Donici,  ochii  ţării  s-au  îndreptat  spre  episcopul  din  Caran- 

sebeşul  revenit  acasă,  care,  de  departe,  era  cel  mai  încărcat  de  daruri 
duhovniceşti,  intelectuale  şi  civice,  cu  un  trecut  curat,  cu  un  palmares 
impresionant  de  lupte  şi  realizări  în  slujba  poporului  român  din  Tran¬ 
silvania,  popor  care  se  străduia  din  greu  să-şi  menţină  identitatea  naţio¬ 
nală,  limba  şi  credinţa.  La  18/31  decembrie  1918,  Marele  Colegiu  elec¬ 
toral  eclesiastic  al  României  Mari  îl  alege  pentru  scaunul  de  mitropolit 
primat  din  Capitală  cu  435  voturi  din  cele  447  posibile. 

Transformarea  Mitropoliei  în  Patriarhat  l-a  găsit  acolo  şi  a  fost 
reconfirmat  fără  dificultăţi  în  noua  demnitate.  îşi  va  fi  adus  aminte 
atunci,  cu  emoţie,  de  o  întîlnire  avută  cu  Ionel  I.  C.  Brătianu  în  1906, 
cînd  venise  la  Bucureşti  cu  Reuniunea  de  muzică  din  Sibiu ,  cu  opera 
„Moş  Ciocîrlan“,  compusă  de  bucovineanul  Tudor  Cavaler  de  Flondor. 
Făcîndu-i  la  sfîrşitul  reprezentaţiei,  acestui  fiu  al  lui  Ion  C.  Brătianu, 
urarea  să  ajungă  să  facă  unirea  tuturor  românilor  şi  să  zdrobească  pentru 
totdeauna  cătuşele  sub  care  gem  fraţii  înstrăinaţi  din  Ardeal,  Ionel  I.  C. 
Brătianu  i-a  întors  urarea:  „Jar  Dumneata  să  fii  atunci  cel  mai  înalt 
Arhiereu  al  României" .  Ambele  profeţii  se  vor  împlini  peste  19  ani,  în 
1925. 

In  1919  e  ales  membru  onorific  al  Academiei  Române.  Publicase  o 
serie  de  lucrări,  precum  monografia  despre  Alexandru  Roman  (1897), 
vestit  profesor  de  limba  şi  literatura  română  de  la  Universitatea  din 
Budapesta;  apoi  imediat  o  alta  despre  mitropolitul  Miron  Romanul 
(1898)  şi  un  număr  de  broşuri,  conţinînd  cuvîntări  pe  teme  morale  şi 
mai  ales  patriotice.  în  1903  publică  Iconografia ,  savant  tratat  de  artă 
creştină,  publicat  mai  întîi,  pe  capitole,  în  „Telegraful  român“. 

Două  iniţiative  merită  menţionate  în  mod  cu  totul  special  din 
perioada  cînd  era  mitropolit  primat:  Propunerile  pentru  înfiinţarea  unui 
Institut  Biblic  Românesc  (publicate  într-o  broşură  cu  titlul  de  mai  sus, 
Bucureşti,  1920),  şi  propunerile  pentru  convocarea  unui  nou  Sinod  ecu¬ 
menic  al  Bisericilor  ortodoxe  răsăritene  (publicate  tot  în  anul  1920). 
Institutul  Biblic,  existent  pînă  astăzi,  cu  editură  şi  tipografie,  este  prin 
urmare  opera  sa  şi  iată  că,  peste  vreme,  îşi  dovedeşte  utilitatea  şi  rostu¬ 
rile  misionare.  Propunerile  pentru  convocarea  unui  nou  Sinod  ecumenic 
panortodox  au  fost  prezentate  Sfîntului  Sinod  şi  au  fost  aprobate,  după 
care  au  fost  aduse  la  cunoştinţa  Constantinopolului,  care  le-a  reluat  de 
atunci  de  mai  multe  ori,  uitînd  să-l  menţioneze  pe  cel  dintîi  propunător. 
Oare  cîţi  dintre  cei  care  se  adună  acum,  la  Chambesy,  în  Conferinţele 
pregătitoare  ale  Sfîntului  şi  Marelui  Sinod,  —  cum  se  numeşte  intenţia 
în  prezent  —  ştiu  că  dau  curs  unei  iniţiative  româneşti,  promovate  încă 
din  anii  1920  de  mitropolitul  primat  Miron  Cristea? 

Tot  în  acest  timp,  realizează  unificarea  bisericească  a  tuturor  româ¬ 
nilor  ortodocşi,  pe  baza  principiilor  din  Statutul  şagunian,  care  s-a  dovedit 
a  fi  bun  nu  numai  pentru  Transilvania,  ci  pentru  întreaga  ţară.  De 
altfel,  tot  după  aceste  principii,  va  reorganiza  Biserica  mult  mai  tîrziu,  la 
începutul  patriarhatului  său,  şi  Justinian  Marina,  care  va  da  laicilor  un 
loc  şi  un  rol  mult  mai  important  decît  pînă  atunci,  în  administrarea  tre¬ 
burilor  bisericeşti. 

Miron  Cristea  mai  reuşeşte  ceva:  înfiinţează  eparhii  noi,  cea  din 
Cetatea  Albă  şi  cea  militară,  şi  reînfiinţează  eparhiile  Tomisului,  Orăzii 
Mari  şi  a  Vadului,  Feleacului  şi  Clujului.  Pentru  toate  alege  episcopi. 

După  înfiinţarea  Patriarhatului  publică  Adevăruri  istorice  asupra 
întregirii  neamului  (1929),  şi  apoi  îşi  adună  în  cinci  volume  mari,  Pasto¬ 
rale,  predici  şi  cuvîntâri  (ultimul  din  1938),  pline  de  idei  foarte  serios 
lucrate,  cu  stil  literar  şi  frumuseţi  artistice. 

Au  venit  apoi  vremuri,  în  care  fiul  de  ţărani  din  Topliţa  Română, 
botezat  şi  închinat  la  icoane  de  un  cioban  care  l-a  menit  să  fie  şi  el  tot 
cioban,  păstor  peste  o  turmă  mare,  a  fost  ridicat  pînă  la  ranguri  nevisate, 
în  iulie  1927,  după  moartea  regelui  Ferdinand,  devine  pentru  o  perioadă 
membru  într-o  triadă  de  regenţi,  putînd  spune  în  glumă,  dar  era  aproape 
serios:  „Am  ajuns  şi  rege!"  Semna  ca  şi  regii,  pe  scurt,  cu  „Miron  R.“, 
adăugind  lui  P,  iniţiala  pentru  Patriarh ,  o  linie  în  plus  în  faţă.  N-a  ţinut 
însă  mult  visul  acesta  şi  a  trebuit  să  scoată  linia  adăugată  şi  să  rămînă 
•  din  nou  doar  cu  P-ul  iniţial.  Dar  în  1938  ajunge  din  nou  în  fruntea  pira¬ 
midei.  E  numit  prim-ministru  şi  consilier  de  coroană,  situaţie  în  care  îl 
găseşte  moartea  în  anul  1939,  la  6  martie,  la  Cannes,  în  Franţa,  scutindu-1 
de  o  nouă  îndurare,  a  unui  nou  război  mondial. 

N-a  fost  politician.  La  el  s-a  apelat  numai  în  momente  de  crize 
politice,  ca  la  un  neutru,  ca  la  un  tehnician  al  împăcării,  al  pacificării 
naţiunii  tulburate  de  politicienii  vremii,  de  patimile  prinţilor  şi  de  încurcă¬ 
turile  regilor,  cam  cum  a  fost  la  un  moment  dat  Veniamin  Costachi  în 
Moldova  sau,  în  vremea  noastră,  un  Macarios  în  Cipru. 

Patriarhatul  lui  Miron  Cristea  a  fost  o  mîndrie  a  Bisericii  şi  o  înăl¬ 
ţare  a  prestigiului  ei.  A  lăsat  amintirea  unui  mare  om  bisericesc,  mare 
diplomat,  mare  om  de  cultură,  un  modern.  O  bună  intrare  a  Bisericii 
noastre  în  epoca  modernă. 

2.  Patriarhul  Nicodim  Munteanu,  din  botez  Nicolae,  a  trecut  de  pe 
scaunul  Moldovei  pe  cel  rămas  liber  la  moartea  lui  Miron  Cristea,  în 
anul  1939,  la  vîrsta  de  74  de  ani.  Dacă  îl  situăm  în  epocă,  ne  dăm  seama 
cu  surprindere  de  faptul  că,  deşi  ne-a  fost  multora  dintre  noi  contempo¬ 
ran  —  eu  l-am  colindat  la  Crăciunul  anului  1944,  ca  elev  la  Seminarul 
Nifon  —  venea  ca  dintr-o  altă  lume,  ca  dintr-un  trecut  îndepărtat,  învă¬ 
luit  pentru  mulţi  în  negura  istoriei.  Metaforic  vorbind,  el  era  patriarh 
chiar  înainte  de  a  i  se  fi  dat  şi  titlul  oficial!  Cînd  s-a  născut  el,  pe  vremea 
lui  Cuza,  în  1865  mai  trăiau  încă  Gheorghe  Asachi  (ţ  1869)  şi  Vasile 
Alecsandri  (|  1890),  iar  Eminescu  avea  doar  15  ani.  înaintaşul  pe  care  îl 
înlocuia,  Miron  Cristea,  fusese  mai  tînăr  decît  dînsul;  se  născuse  cu  trei 
ani  mai  tîrziu,  în  1868. 

Nicodim  Munteanu  era,  după  toate  semnele  calendarului,  un  om  al 
secolului  al  XlX-lea.  A  intrat  la  Seminarul  Veniamin  Costache  din  Iaşi 
în  1882,  iar  cînd  l-a  terminat,  în  1890,  a  devenit  ucenicul  de  casă  al 
evlaviosului  mitropolit  Iosif  Naniescu  şia  în  acelaşi  an,  a  fost  trimis  să-şi 
continue  studiile  la  Academia  Teologică  „Petru.  Movilă"  din  Kiev,  unde 
va  fi  coleg  cu  viitorul  primat  al  Greciei,  Hrisostom  al  Atenei.  Sub  pro¬ 
tecţia  numelui  marelui  moldovean  de  viţă  domnească,  ajuns  să  dea  nu- 

mele  unei  şcoli  într-o  ţară  ca  Rusia,  tînărul  student  se  va  fi  simţit  mîn- 
dru  că  un  compatriot  ajunsese  în  atîta  cinste  într-o  ţară  străină! 

Nu  terminase  încă  bine  studiile  la  Kiev  cînd,  matur,  în  1894,  în 
vîrstă  de  29  de  ani,  intră  în  monahism  şi,  la  mănăstirea  Neamţu, 
aproape  de  vatra  Pipirigului  său  natal,  îl  schimbă  pe  Nicolae  în  Nicodim. 
După  cinci  zile  e  hirotonit  ierodiacon.  Se  întoarce  la  Kiev,  plin  de  har, 
făcînd  să-i  răsune  glasul  la  toate  slujbele,  care,  pe  atunci,  aveau  în  mare 
cinste  pompa.  De  altfel,  de  acolo  va  rămîne  cu  gustul  ceremonialului, 
pînă  la  moarte.  Cînd  va  ajunge  arhiereu,  se  va  lăsa  îmbrăcat  în  mijlocul 
bisericii,  de  către  diaconi  mulţi,  mişcîndu-se  după  un  ritm  sacralizat 
pînă  în  cele  mai  mici  amănunte,  in  timp  ce  vlădica  —  aşa  îi  plăcea  să  i 
se  zică  —  se  lăsa  împodobirii  într-o  imobilitate  imperială,  ridicînd  doar 
mîinile  din  timp  în  timp,  la  nivele  studiate,  pentru  ca  daconii  să  se 
plece,  să  îngenuncheze  sau  să  se  ridice  pe  vîrful  picioarelor,  ca  să-i 
poată  lega  mînecuţele  sau  aşeza  omoforul  cel  mare.  îşi  confecţionase 
mantii  strălucitoare,  mitre  cu  pietre  preţioase,  veşminte  cu  galon  din  . 
fir  aurit.  Aşa  văzuse  în  Kievul  tinereţii  lui  şi  îi  plăcuse.  Biserica  trebuia 
să  fie  imaginea  văzută  a  cerului  celui  nevăzut.  Era  totuşi  multă  seriozi¬ 
tate  în  această  pompă  a  slujbelor  sale. 

întors  de  la  Kiev  la  Iaşi,  în  1896,  e  hirotonit  preot-ieromonah,  iar 
în  momentul  în  care  secolul  al  XlX-lea  se  schimba  cu  al  XX-lea,  în 
1900,  el  atingea  culmea  cea  mai  înaltă  la  care  putea  spera  un  monah 
rămas  încă  în  rînduiaja  monahală  propriu-zisă:  i  se  acorda  rangul  de 
arhimandrit  mitrofor.  Era  o  performanţă.  Avea  35  de  ani  şi  doar  6  ani 
de  călugărie. 

O  asemenea  ascensiune  nu  era  însă  de  natură  să  bucure  pe  alţii. 
Oameni  erau  şi  ei,  cei  ce  vieţuiau  împreună  cu  el  în  obştea  Mitropoliei 
de  la  Iaşi  şi,  în  privinţa  aceasta,  nu  se  deosebeau  de  invidioşii  timpuri¬ 
lor  trecute  şi  viitoare.  Un  motiv  în  plus,  pentru  care  a  stîrnit  invidii 
imediate  şi  puternice,  a  fost  şi  faptul  că,  şi  la  întoarcerea  de  la  Kiev, 
a  rămas  în  continuare  în  graţiile  blîndului  Iosif  Naniescu.  Se  vede  că 
astfel  de  graţii  au  darul  de  a  naşte  întotdeauna  multe  rivalităţi.  Iosif 
Naniescu  ştia  însă  ce  face  şi  de  ce  şi-l  apropie.  Citise  în  viitorul  lui  şi 
calităţile  pe  care  i  le  descoperea  îi  dădeau  asigurarea  că  tînărul  trebuia 
ţinut  aproape  şi  ajutat.  Predica  bine.  ,,Cuvînta  minunat  creştineşte44, 
cum  spunea  arhimandritul  Scriban. 

La  întoarcerea  de  la  Kiev,  Iosif  Naniescu  îl  puse  să  traducă  în  româ¬ 
neşte  tot  ce  aprecia  el  a  fi  mai  de  seamă  în  teologia  vecinilor  pravoslav¬ 
nici,  a  căror  limbă  şi-o  însuşise  la  perfecţie.  Această  ascultare  a  fost 
respectată  de  tînărul  învăţat  pînă  la  adinei  bătrîneţe.  A  tradus  din  limba 
lui  Dostoievski  şi  a  lui  Tolstoi  volume  imense  de  teologie,  publicate  în 
cărţi  de  format  mare,  fiecare  din  ele  mai  mari  şi  mai  groase  decît 
Biblia  de  la  Bucureşti,  cărţi  care  nu-şi  găsesc  loc  în  rafturile  normale 
ale  bibliotecilor  şi  al  căror  transport,  chiar  şi  al  uneia  singure,  pune 
probleme. 

Săltat  din  ţărani  printre  intelectuali  şi  printre  aceştia  deasupra 
tuturor,  într-o  obşte  măcinată  de  ambiţii  şi  rivalităţi,  vom  înţelege  de  ce, 
la  moartea  lui  Iosif  Naniescu,  in  1902,  rămas  dintr-o  dată  fără  protec- 


MÂREŢ  moment  aniversar 


557 


tor,  se  trezeşte  în  ghearele  vulturilor  invidiei  care  acum  puteau  să-l 
sfîşie  în  voie.  Partenie  Clinceni,  urmaşul  lui  Iosif  Naniescu,  nu-i  dă  nici 
o  garanţie  de  protecţie.  Aşa  se  întîmplă  întotdeauna:  protectorii  nu  sînt 
nemuritori  şi  nu  întotdeauna  ştiu  să  rînduiască  la  vreme  soarta  celor 
ce  li  s-au  încredinţat.  Uneori  amînă,  de  obicei  se  folosesc  şi  ei  de  ser¬ 
viciile  lor  şi  nu  observă  că  timpul  trece!  Tînărul  arhimandrit  mitrofor,  cu 
mitra  şi  cu  mantia  nou-nouţe  în  geamantan,  porneşte  spre  sud,  în  cău¬ 
tarea  altui  protector. 

L-a  găsit  în  persoana  unui  episcop  vioi  şi  ambiţios,  doritor  să  refor¬ 
meze  şi  să  îndrepte,  tocmai  în  căutare  de  oameni:  episcopul  Pimen  Geor- 
gescu  al  Dunării  de  Jos.  Acesta  îl  numeşte  „arhimandrit  de  scaun“,  un  fel 
de  vicar  pe  vremea  aceea  şi,  în  plus,  îi  încredinţează  şi  direcţia  Semi- 
.  narului  teologic  din  Galaţi.  Face  aici  o  experienţă  didactică  şi  admi¬ 
nistrativă  de  6  ani,  pînă  în  1909.  Publică  şi  o  carte,  Cuvîntări  în  Postul 
Mare  ale  arhiepiscopului  Inochentie  al  Odesei.  îi  creşte  prestigiul  şi  se 
dovedeşte  că  şi-a  orientat  bine  alegerea  cînd  s-a  îndreptat  spre  Galaţi, 
căci  în  1909  Pimen  Georgescu  e  ales  mitropolit  al  Moldovei  şi  îl  ia  cu 
sine  şi  pe  arhimandritul  care  abia  aştepta  să  le  poată  dovedi  celor  din 
Iaşi,  că,  vorba  Scripturii:  „Z-au  urît  în  zadar 

Mitropolitul  Pimen  Georgescu  îl  numeşte  vicar  al  Mitropoliei  şi,  în 
acelaşi  an,  în  luna  mai,  îl  ridică  la  treapta  de  arhiereu.  Avea  44  de  ani. 
Cu  mîinile  mitropolitului  Pimen  pe  capul  său,  acum  încoronat  cu  o  mitră 
adevărată,  nu  cu  una  fără  cruce  deasupra,  i  se  prevedea  şi  îşi  prevedea 
şi  el  o  ascensiune  rapidă.  Experienţa  cu  Iosif  Naniescu  fusese  învăţătură 
de  minte.  Cînd,  în  1912,  episcopul  de  Huşi  Conon  Arămescu-Donici  trece 
pe  scaunul  de  mitropolit  primat  de  la  Bucureşti,  Pimen  îl  urcă  în  loc  pe 
Nicodim  Munteanu.  Nu  avem  motive  să  credem  că  ar  fi  fost  o  promo¬ 
vare  menită  să-l  elibereze  de  vicar! 

In  1917,  ca  episcop  de  Huşi,  primeşte  misiunea  de  a  reprezenta  Bise¬ 
rica  Ortodoxă  Română  la  lucrările  Sinodului  Bisericii  Ortodoxe  Ruse.  îl 
prinde  revoluţia  şi  se  va  întoarce  cu  o  experienţă  care  îi  va  prinde  bine 
mai  tîrziu,  mult  mai  tîrziu,  în  anii  1944 — 1948,  după  al  doilea  război 
mondial. 

Păstoreşte  la  Huşi  pînă  în  1923,  dîndu-i-se  între  1918 — 1920  şi  supli¬ 
nirea  Moldovei  răsăritene,  unde  nu  izbuteşte  însă  să  fie  ales  definitiv. 
Un  om  al  locului,  Gurie  Grosu,  monah  cu  merite  cunoscute  şi  recunos¬ 
cute  chiar  şi  de  către  dînsul  care  îl  contracandida,  a  fost  ales,  iar  el,  se 
pare  victimă  a  unor  intrigi,  a  preferat,  la  începutul  anului  1924,  să  se 
întoarcă  la  lavra  sa,  la  Neamţu,  unde,  ca  stareţ,  va  da  o  nouă  strălucire 
mănăstirii.  îi  va  recupera  proprietăţile  în  dispute  zgomotoase  cu  guver¬ 
nele  vremii  şi,  mai  presus  de  toate,  îşi  va  continua  opera  de  traducător  şi, 
din  cînd  în  cînd,  şi  de  scriitor  de  pagini  originale,  care,  încetul  cu  încetul 
îi  vor  face  un  nume  nou  şi  îl  vor  impune  ca  pe  un  mare  cărturar.  De 
acum  încolo,  acest  cuvînt  „cărturar11  va  fi  supranumele  care  îl  va  însoţi 
mereu  şi  îi  va  duce  faima  peste  tot. 

încă  de  la  Huşi,  începuse  şi  o  nouă  traducere  a  Bibliei.  A  continuat-o 
la  Neamţu.  în  vremea  aceea  a  intrat  în  legătură  cu  Gala  Galaction  şi  cu 
profesorul  preot  Vasile  Radu  şi,  la  îndemnurile  patriarhului  Miron 

Cristea,  vor  da  Bisericii  româneşti  Biblia  din  1936.  La  Neamţu  îşi  făcea 
timp  şi  pentru  predică.  Unul  din  biografii  săi,  profesorul  I.  D.  Ştefă- 
nescu,  scria  despre  el  cînd  a  fost  sărbătorit  la  împlinirea  vîrstei  de  80  de 
ani:  „Vorbeşte  româneşte  foarte  curat,  fără  neologisme  şi  fără  termeni 
speciali". 

Despre  graiul  său  va  scrie  mai  tîrziu  şi  Nicolae  Colan,  academician 
şi  episcop  al  Clujului,  că  „nu  era  amestecat  cu  vorbe  pe  care  naţia  nu 
şi  le-ar  recunoaşte  ca  ale  sale"  ( Prinos ,  1946,  p.  9). 

Activitatea  de  la  Neamţu  l-a  impus  din  nou  atenţiei  generale,  aşa 
încît  după  moartea  mitropolitului  Pimen,  la  3  februarie  1935,  Nicodim 
Munteanu  e  instalat  în  scaunul  de  mitropolit  al  Moldovei  şi  Sucevei,  în 
scaunul  lui  Veniamin  Costachi,  Iosif  Naniescu,  al  lui  Partenie  Clinceni 
care  nu  l-a  vrut  în  preajmă,  al  lui  Pimen  Georgescu,  care,  deşi  îl  reabili¬ 
tase  la  un  moment  dat,  la  Galaţi,  la  Huşi  îl  lăsase  în  voia  intrigilor  şi 
asistase  neutru  la  retragerea  lui  la  Neamţu  în  1924,  unde  va  rămîne 
11  ani.  Compensarea  era  deplină,  deşi  avea  acum  70  de  ani.  Patru  ani 
petrece  din  nou  la  Iaşi,  dar  nu-i  este  dat  să  stea  prea  mult  într-un  loc. 
Cînd,  în  1939,  moare  Miron  Cristea  ia  în  primire,  după  Statute,  locote¬ 
nenta  de  Patriarh  (5  martie  1939),  dar  refuză  să  candideze  la  patriarhat. 
Biografii  arată  că  l-a  rugat  stăruitor  pe  Nicolae  Bălan,  mitropolitul 
Ardealului,  să  primească  succesiunea,  dar  acesta  refuză  la  rîndul  său. 

La  30  iunie  1939,  Marele  Colegiu  electoral  bisericesc  îl  alege  patriarh 
pe  Nicodim,  după  ce,  în  prealabil,  mai  mult  de  nevoie,  îşi  dăduse  consim- 
ţămîntul  să  candideze.  Presimţea  probabil  vremurile  grele  care  urmau  să 
vină,  de  aceea  ezitase.  De  altfel,  numai  după  2  luni,  s-a  dezlănţuit  cel 
de-al  doilea  război  mondial.  A  avut  aşadar,  o  bătrîneţe  zbuciumată.  Dar 
şi  o  înţelepciune  deosebită,  pe  care  şi-a  pus-o  în  valoare  mai  ales  după 
război,  cînd,  în  vîrstă  de  79  de  ani,  înnoindu-şi  tinereţile  ca  ale  vulturu¬ 
lui,  cum  spune  Psalmistul,  s-a  dovedit  a  fi  şi  pe  măsura  problemelor 
secolului  nostru,  deşi  se  formase  în  cel  trecut.  A  trebuit  să  ştie  să  orien¬ 
teze  Biserica  în  toiul  unor  transformări  nemaicunoscute  pînă  atunci  în 
istoria  Bisericii  româneşti  Cînd,  în  1945,  Biserica  l-a  sărbătorit  la  vîrsta 
de  80  de  ani,  s-a  putut  vorbi  cu  claritate  de  o  reuşită  în  ceea  ce  priveşte 
situarea  lui  şi  a  Bisericii  în  realităţile  de  după  război,  pe  principii  rămase 
valabile  pînă  azi. 

Iată,  de  pildă,  cum  definea  biograful  său  (I.  D.  Ştefănescu),  în  1946, 
principiul  relaţiilor  stabilite  de  Patriarhul  Nicodim  cu  conducerea  de 
stat  din  cremea  aceea:  „ Patriarhul  Nicodim  a  urmat  o  linie  hotârîtă  de 
la  care  nu  s-a  abătut.  El  a  socotit  că  politica  Ţârii  şi  răspunderea  ei  sînt 
purtate  de  guverne.  Acestea  vin  la  cirmă  in  condiţii  hotărîte  de  Con¬ 
stituţie  şi  spiritul  public.  Biserica  are  datoria  să  nu  piardă  din  ochi 
Evanghelia  şi  poruncile  Mintuitoruluilt  ( Prinos ,  Bucureşti,  1946,  p.  XXVII). 
Aşa  se  face  că  s-a  zis,  tot  atunci,  că:  „ Istoria  va  înregistra  cu  uimire 
şi,  poate,  cu  recunoştinţă  simpatia  şi  înţelegerea  cu  care  capul  Bisericii 
româneşti  a  privit  şi  a  îmbrăţişat,  la  vîrsta  de  80  de  ani,  orientarea 
îndrăzneaţă  a  celei  mai  tinere  lumi".  Frumos! 

Noi  sîntem  deja  pentru  el  şi  epoca  lui,  „istoria",  şi  iată,  putem  să 
ne  întoarcem  privirile  spre  acest  venerabil  patriarh,  într-adevăr  cu 

uimire,  pentru  luciditatea  orientării  lui  atunci,  şi  cu  recunoştinţă  pen¬ 
tru  ceea  ce  a  ştiut  să  asigure  pentru  noi,  într-un  dialog  constructiv,  pa¬ 
triotic,  atît  cu  clerul  şi  credincioşii,  cit  şi  cu  forţele  revoluţiei  care  începu¬ 
seră  construirea  unei  Românii  noi,  totalmente  diferită  de  cea  veche  de 
dinainte  şi  din  timpul  războiului,  pînă  la  armistiţiu. 

Patriarhul  Nicodim  n-a  avut  timp  de  prea  multe  şi  spectaculoase 
realizări,  pe  măsura,  de  pildă,  a  predecesorului  său,  care  a  condus  de  la 
Bucureşti  cîrma  Bisericii  aproape  douăzeci  de  ani,  în  timp  de  pace.  El 
şi-a  continuat  totuşi  scrisul.  Teodor  N.  Manolache  a  publicat  în  1947  un 
volum  de  aproape  200  de  pagini,  în  care  a  adunat  doar  titlurile  opere¬ 
lor  patriarhului  Nicodim,  originale  şi  traduceri.  Sfătos  ca  un  moldo¬ 
vean  ce  era,  a  imaginat  şi  a  publicat  multe  povestiri  morale  pe  înţelesul 
poporului,  a  prelucrat  romane,  precum  Viaţa  de  seminar ,  după  G.  Pe- 
trov,  şi  a  tradus  mult  din  L.  Tolstoi,  F.  W.  Farrar,  A.  P.  Lopuhin,  N.  V. 
Gogol  şi  din  mulţi  autori  de  cărţi  teologice,  realizînd  performanţe  de 
cîte  zece  ediţii  la  unele  cărţi.  S-a  ocupat  de  Paisie  Velicicovschi,  tra- 
ducînd  cartea  lui  Cetfericov  şi  reînnodînd  firul  unei  tradiţii  de  spiri¬ 
tualitate  care  începuse  să  se  cam  uite.  Cine  nu  cunoaşte  Istoria  Bi¬ 
blică ,  în  cele  cinci  volume  masive  pe  care  nimeni  nu  le-ar  putea  trans¬ 
porta  în  braţe,  de  pildă,  între  Patriarhie  şi  Mănăstirea  Antim?  Cine  n-a 
citit  Viaţa  lui  Iisus,  în  două  tomuri,  după  Farrar,  şi-apoi  Viaţa  şi  operele 
Sf.  Pavel,  după  acelaşi,  şi  tot  după  el,  Primele  zile  ale  creştinismu¬ 
lui,  în  trei  volume,  care  îţi  rupt  braţele.  Volume  tot  atît  de  grele  îi 
adună  cuvîntările,  pastoralele  şi  îndemnurile  duhovniceşti. 

De  la  el  ne-a  rămas  totuşi  şi  o  instituţie  bisericească  de  mare 
valoare:  Şcoala  superioară  de  pictură  bisericească  a  Arhiepiscopiei  Bucu¬ 
reştilor,  ajunsă  pînă  la  noi  sub  forma  cursurilor  de  pictură  bisericească 
la  nivelul  Patriarhiei,  iniţiativă  care  trebuie  aşezată  la  baza  revirimen¬ 
tului  artistic-bisericesc  din  vremea  noastră,  cînd  peste  400  de  pictori  şi 
restauratori  nu  sînt  de  ajuns  faţă  de  solicitările  parohiilor,  de  înfrumu¬ 
seţare  a  sfintelor  locaşuri.  Trăim  în  această  privinţă  o  epocă  de  adevărată 
Renaştere.  Ea  trebuie  raportată  şi  la  Şcoala  de  pictură  ctitorită  vizionar 
de  Patriarhul  Nicodim. 

A  trăit  pînă  în  1948,  aproape  de  vîrsta  de  83  de  ani,  apucînd  din  plin 
vremea  începutului  desfăşurării  marilor  transformări  din  lume  şi  din  ţara 
noastră,  vreme  în  care  Biserica  avea  nevoie  stringentă  de  oameni  pe 
măsura  epocii,  de  minţi  lucide  şi  de  spirite  curajoase  care  să  ştie  cum 
s-o  situeze  în  epocă  şi  cum  să  asigure  corăbiei  o  plutire  normală,  şi  coră- 
bierilor  un  rost  acceptat  de  lumea  nouă  care  se  năştea,  şi  în  care,  cine  se 
situa  pe  margine  sau  în  afară, era  menit  autoeliminării  din  viaţa  publică, 
poate  pentru  totdeauna.  O  răspundere  atît  de  mare,  avînd  în  sarcină  o 
instituţie  şi  o  realitate  bimilenară,  avea  nevoie  de  un  uriaş  al  gîndului  şi 
al  faptei,  care  să  preia  din  mers  ştafeta  şi  să  proiecteze  în  zările  pe 
atunci  încă  ceţoase  ale  viitorului,  chipul  exterior  şi  fiinţa  interioară  a  unei 
Biserici  care  trebuia  nu  numai  să  supravieţuiască,  ci,  spre  a  se  consolida, 
să  se  implice  în  ceea  ce  s-a  numit  „zidirea  unei  vieţi  noi“,  formarea 
„omului  nou“,  şi  s-o  facă  sincer,  credibil  şi  convingător,  îndrumîndu-şi 
în  acest  sens  conducătorii  locali  din  fruntea  comunităţilor  şi,  tot  aşa, 
restructurîndu-şi  instituţiile,  mai  ales  şcolile,  amvoanele,  presa. 

Prin  acestea  am  anticipat  de  fapt  epoca  următoare,  problemele  ei  şi 
problemele  care  s-au  pus  Bisericii,  şi  pe  omul  care,  ajuns  în  1948  în 
scaunul  de  patriarh,  a  ştiut  să  le  facă  faţă,  să  le  găsească  soluţiile  cele 
mai  bune  şi  să  stabilizeze  pentru  un  număr  mare  de  ani  direcţia  coră¬ 
biei  Bisericii. 

Patriarhul  Nicodim  a  mai  avut  forţa  găsirii  unor  soluţii  oarecum 
pasive  şi  defensive,  bune  la  vremea  lor  şi  pentru  scurt  timp.  Pentru  soluţii 
active  şi  pentru  aşezarea  Bisericii  alături  de  toţi  cei  care  constituiau 
forţa  naţiunii  în  luptă  pentru  regenerarea  ei,  trebuia  un  om  tînăr,  cu 
bune  legături  în  rîndurile  conducătorilor  revoluţiei  de  transformare  a 
societăţii  de  după  război,  credincios  şi  Evangheliei  şi  poporului,  apt 
pentru  mlădieri  şi,  la  nevoie,  suficient  de  dîrz  şi  convingător  cînd  s-ar 
fi  depăşit  anumite  limite  şi  competenţe. 

Acesta  a  fost  patriarhul  Justinian  Marina. 

3.  Patriarhul  Justinian  Marina,  născut  in  1901,  preot  din  anul  1924. 
vicar  la  Iaşi  între  1945 — 1947,  mitropolit  al  Moldovei  şi  Sucevei,  între 
1947 — 1948,  ales  patriarh  la  6  iunie  1948,  este  încă  viu  în  amintirea  noas¬ 
tră,  a  tuturor,  şi  se  reactualizează  ca  o  prezenţă  copleşitoare,  ori  de  cîte 
ori  evocăm  numărul  extraordinar  de  mare  de  fapte  şi  idei  care  i-au 
umplut  cei  aproape  30  de  ani  de  arhipăstorire.  Timpul  e  prea  scurt  pen¬ 
tru  un  portret  adecvat  taliei  lui,  şi,  pe  cel  chemat  să-i  reconstituie  tră¬ 
săturile  vieţii  şi  activităţii,  îl  cuprinde  teama  şi  disperarea  că  nu  va  fi 
in  stare  să-i  facă  dreptate  aşa  cum  se  cuvine,  într-un  portret  înscris  in 
limite  de  timp  şi  în  faţa  unui  auditoriu  care  l-a  cunoscut  foarte  bine. 
Prilejul  e  oricum  straşnic  de  bine  venit,  ca  să  ne  amintim  şi  de  dînsul  cu 
acest  prilej,  fie  şi  numai  pentru  a  ni-1  redescoperi  nouă  înşine  în  taina 
sufletului  nostru,  dînd  la  o  parte  pentru  o  clipă  vălul  tăcerii,  care  stă  peste 
chipul  său  deja  de  peste  şapte  ani.  Mulţi  dintre  cei  prezenţi  îi  datorăm 
sinceră  recunoştinţă  pentru  ceea  ce  a  făcut  pentru  noi  şi,  în  rugăciunile 
noastre,  el  continuă  să  trăiască.  Dar  recunoştinţă  îi  datorează  mai  ales 
Biserica  noastră. 

Primul  patriarh  a  fost  un  multilateral  care  mai  surprinde  şi  astăzi 
pe  cei  care  îi  citesc  biografia.  Am  făcut  eu  însumi  experienţa  cu  „ Pagini 
dintr-o  arhivă  inedită care  mi-a  adus  neaşteptat  de  multe  scrisori,  în 
care  se  exprimă  mirarea  şi  admiraţia  faţă  de  cel  ce  fusese  pentru  ei, 
pînă  atunci,  aproape  un  necunoscut.  Chiar  şi  pentru  unii  dintre  contem¬ 
porani.  în  special  epoca  lui  de  vieţuire  şi  de  creaţie  din  perioada  tran¬ 
silvană  îl  scoate  la  lumină  ca  pe  un  ostenitor  conştient,  tenace  şi  talen¬ 
tat  pentru  culturalizarea  poporului,  mai  mult  decît  s-a  crezut  şi  s-a  spus 
în  timpul  vieţii  lui. 

Al  doilea  patriarh,  aşa  cum  am  spus,  trece  mai  ales  drept  un  cărturar 
şi  lista  bibliografică  a  operelor  sale  obligă  la  respect  şi  admiraţie.  Nu  vom 
putea  alcătui  o  listă  asemănătoare  pentru  cel  de-al  treilea  patriarh, 
Justinian  Marina.  S-a  spus  destul  de  des  despre  el  că  n-a  excelat  prin 
scris  şi  prin  cultură  teologică  înaltă,  deşi  volumele  de  Apostolat  Social 
ar  putea  totuşi  să  ne  îndemne  să  corectăm  această  imagine  acreditată, 
poate,  pe  nedrept.  Dar  corectura  n-ar  aduce  totuşi  mare  lucru  în  plus 

staturii  lui,  bine  alcătuite,  poate  din  alte  elemente  de  construcţie,  dar  cel 
puţin  tot  atît  de  valoroase  ca  şi  ale  înaintaşilor. 

Chiar  dacă  atunci,  în  1948,  nu  era  mare  teolog,  experienţa,  lecturile, 
cuvîntările,  contactele,  trebuinţa  de  a  îndruma  pe  teologi  şi  pe  preoţi 
timp  de  aproape  30  de  ani,  au  putut  face  din  el  şi  un  teolog.  De  aceea 
odată,  cînd  un  rector  al  Institutului  Teologic  din  Bucureşti,  s-a  dus  să-i 
ofere  un  doctorat  h.  c.  cu  intenţia  bună,  dar  naivă,  ca  să-l  aducă  la 
nivel  cu  doctorii  şi  cu  ei  înşişi,  profesorii,  Patriarhul  i-a  răspuns  pe  bună 
dreptate:  „Nu.  Mulţumesc.  Eu  vă  dau  doctorate  vouă,  nu  voi  mie!“ 

înainte  de  orice,  Justinian  Marina  a  fost  arhitectul  reorientării 
depline,  precise  şi  sigure  a  preoţimii  noastre  şi  a  Bisericii,  sub  toate 
aspectele,  în  anii  în  care  s-a  dovedit  imperios  necesară  şi  vitală  această 
reorientare.  El  este  acela  care,  s-ar  putea  zice,  a  negociat  în  termeni  de 
respect  reciproc  şi  de  comportare  civilizată,  urbană,  dacă  ne  e  permis  să 
folosim  un  termen  foarte  preţios,  raporturile  dintre  Biserică  şi  Stat, 
stabilind  realist  dreptul  la  existenţă  al  credinciosului-cetăţean,  căruia 
i-a  asigurat  toate  libertăţile  de  a  se  implica  în  viaţa  socială  şi  politică, 
fără  teama  de  anateme  —  cum  s-a  întîmplat  prin  alte  părţi,  cu  alte  con¬ 
fesiuni  —  şi,  în  acelaşi  timp,  asigurîndu-şi  înţelegerea  Statului  pentru 
cetăţeanul-credincios,  căruia  i  s-a  dat  deplina  libertate,  prin  Constituţie, 
să-şi  exercite  pornirile  conştiinţei  aşa  cum  crede  de  cuviinţă,  exclusiv 
sub  autocontrolul  instrumentelor  personale  de  apreciere  şi  evaluare. 

încă  din  epoca  de  stabilire  a  acestor  principii  de  relaţie  au  fost 
elaborate  cîteva  sintagme,  cîteva  lozinci  —  şi  folosesc  termenii  în  înţe¬ 
lesul  lor  cel  mai  pozitiv,  sintagme  menite  să  exprime  în  acelaşi  fel  pen¬ 
tru  toţi,  înţelegerea  comună  a  noilor  relaţii  şi  situaţii,  şi  a  noilor  îndatoriri 
şi  drepturi.  în  aceste  condiţii,  a  apărut  sintagma  „ larga  înţelegere ",  pe 
care  o  mai  utilizăm  şi  azi.  Statul  ne-a  luat  în  considerare  cu  „ largă  înţele¬ 
gere Biserica,  slujitorii  şi  credincioşii  ei,  la  rîndul  lor,  s-au  angajat 
—  iată  o  altă  sintagmă  —  „la  zidirea  vieţii  celei  noi  din  patria  noastră 

Aceste  sentimente  şi  angajamente  reciproce  au  dus  la  constatarea  şi 
folosirea,  cu  deplină  răspundere  şi  onestitate  din  ambele  părţi,  a  zicerii: 
„ climat  de  libertate  religioasă" ,  tot  o  sintagmă,  care  defineşte  pînă  azi, 
prin  cele  mai  izbutite  cuvinte,  realitatea  situaţiei  în  care  trăiesc  Cultele 
din  România. 

Cultele,  toate,  nu  fără  a  trage  cu  ochiul  şi  cu  urechea-  la  ce  fac 
ortodocşii,  s-au  angajat  şi  într-un  efort  de  cooperare  între  ele,  pe  teren 
teologic,  dar  mai  ales  pe  terenul  slujirii  oamenilor,  ca  element  cu  totul 
nou  şi  esenţial  acum,  al  rostului  lor  în  lume.  Această  slujire,  la  noi  s-a 
numit  întîi,  cu  o  altă  zicere,  bine  găsită,  „ ecumenism  practic ",  iar 
conţinutul  şi  direcţia  apostolatului  Bisericii  şi  al  slujitorilor  ei,  s-a  numit 
„ apostolat  social". 

Ei  bine,  toate  aceste  cuvinte  şi  sintagme  sintetice,  atotcuprinzătoare, 
care  exprimă  realităţi  de  relaţie  Stat-Biserică,  relaţii  între  culte  şi 
relaţii  interne  în  sinul  fiecărui  cult,  au  fost  create,  au  apărut  şi  s-au 
definitivat  în  timpul  patriarhului  Justinian  şi,  în  cea  mai  mare  parte, 
şi  cu  contribuţia  sa.  Aşa  a  ajuns  el  să  zică.  atunci  cînd  şi-a  aniversat  cu 
mare  pompă  şi  mare  participare  externă,  20  de  ani  de  slujire  patriarhală: 


562 


MITROPOLIA  ARDEALULUI 


„ Biserica  formează  un  trup  cu  Patria  şi  o  comuniune  cu  statul “  (Douăzeci 
de  ani  din  viaţa  Bisericii  Ortodoxe  Române ,  Bucureşti,  1968,  p.  59).  El 
însuşi,  modest,  a  invocat  întotdeauna  sinodalitatea,  colaborarea  cu  toţi 
membrii  Sfîntului  Sinod  şi  cu  capii  celorlalte  Culte,  cînd  s-au  căutat 
autori  pentru  aceste  jaloane  de  orientare,  dovedite  de  practica  vieţii  a 
fi  tocmai  ce  ne  trebuia.  Iată  ce  spunea:  „Nimic  din  împlinirile  apostola¬ 
tului  nostru  nu  s-ar  fi  realizat  în  aceşti  anit  dacă  nu  lucram  laolaltă ,  în 
cel  mai  deplin  acord ,  toţi  membrii  Sfîntului  Sinod  ...  şi  toţi  cei  aproape 
zece  mii  de  preoţi  ortodocşi  români  şi  dacă  nu  erau  milioanele  de  bine - 
credincioşi  ai  Bisericii  noastre “  (Douăzeci  de  ani  din  viaţa  Bisericii 
Ortodoxe  Române ,  Bucureşti,  1968,  p.  58).  Aşa  a  fost,  dar,  oricum  va  fi 
fost,  el  era  patriarhul. 

Iată  deci  în  cele  evocate  mai  sus,  o  scurtă,  dar  foarte  importantă 
listă,  nu  de  cărţi,  dar  oricum,  de  idei  care  fac  laolaltă  cît  o  bibliotecă. 
Toate  acestea  au  dus  la  formularea  unor  principii ,  care  au  dat  preoţimii 
asigurarea  şi  siguranţa  că  se  află  într-o  corabie,  cu  un  cîrmaci  care  ştie 
ce  face  şi  încotro  merge.  Roadele  acestor  principii  deveneau  de  la  o  zi 
la  alta  tot  mai  evidente  şi  limpezitoare  pentru  toţi.  Cînd  te  declari  pen¬ 
tru  slujire,  cum  să  nu  te  accepte  lumea?  Lumea  nu  te  acceptă  cînd  vrei 
s-o  stăpîneşti,  să-i  stinghereşti  libertatea.  Patriarhul  Justinian  a  ştiut  că 
scoţînd  în  faţă  astfel  de  principii,  va  convinge  şi  că  Sfîntul  Sinod,  preo- 
ţimea  şi  credincioşii  îl  vor  urma.  Era  de  altfel  pe  cea  mai  autentică  linie 
creştină,  pe  care  el  doar  o  scotea  din  uitare.  „Vom  dovedi  că  Hristos 
trăieşte  în  noi  —  spunea  preoţilor  —  dacă  ne  vom  dărui  pentru  binele 
semenilor  noştri ,  dacă  vom  munci  pentru  înflorirea  Patriei  şi  dacă  . . . 
prin  truda  noastră  de  fiecare  zi  oamenii  de  pe  tot  întinsul  pămîntului 
vor  trăi  în  pace  şi  bună  înţelegere “  (Apostolat  social ,  VIII,  p.  124).  Am 
putea  aduce  în  acelaşi  sens  sute  şi  sute  de  declaraţii  şi  îndemnuri.  A 
făcut-o  mereu,  pînă  ce  toate  s-au  întipărit  în  conştiinţa  preoţilor  şi  au 
devenit  elemente  fireşti  de  propovăduire  şi  de  viaţă. 

In  afară  de  lista  aceasta,  un  alt  catalog  bibliografic  al  înfăptuirilor 
patriarhului  Justinian  e  tot  atît  de  impresionant.  Mă  voi  mulţumi  doar 
să  enumăr  titlurile,  ele  vorbind  de  la  sine. 

Mai  întîi,  chiar  în  1948,  are  loc  reîntregirea  Bisericii  Ortodoxe  Ro¬ 
mâne,  prin  revenirea  uniţilor  la  Ortodoxie,  după  aproape  250  de  ani. 

Mitropolitul  Olteniei,  Firmilian,  nota  odată  că,  printre  cele  dintîi 
opere  ale  Patriarhului  Justinian  a  fost,  zice  el,  „sinodalitatea  selectivă, 
reprezentativă  şi  competentă**  (Douăzeci  de  ani . . .,  p.  12),  cu  alte  cuvinte 
s-a  ocupat  de  calitatea  membrilor  Sf.  Sinod,  realizînd  un  Sinod  cu  atri¬ 
butele  de  mai  sus.  De  ce?  Dar  cine  ar  mai  avea  nevoie  de  explicaţii?  A 
urmat  la  rînd  cartea  Legiuirilor  cu  Statutul  şi  Regulamentele  aprobate 
de  preşedintele  Statului  şi  al  Marii  Adunări  Naţionale.  Nimic  nu  dă  mai 
multă  soliditate  unei  instituţii,  unui  stat,  decît  Constituţia  şi  legile.  Mai 
departe  s-au  ţinut  lanţ:  aducerea  învăţămîntului  teologic  sub  îndrumarea 
Bisericii,  rezolvînd  în  sfîrşit  o  anomalie  care  dura  de  cînd  exista  învăţă- 
mîntul  teologic  la  români;  organizarea  cursurilor  preoţeşti  de  reîmprospă¬ 
tare  a  cunoştinţelor  teologice,  la  cele  două  Institute;  organizarea  confe¬ 
rinţelor  preoţeşti  pe  protopopiate;  organizarea  Casei  de  Pensii  şi  ajutor 

reciproc;  organizarea  caselor  de  odihnă;  reorganizarea  tipografiei  şi  a 
atelierelor  Patriarhiei,  ca  şi  a  unor  ateliere  mănăstireşti;  festivităţile  de 
canonizare  a  unor  sfinţi  români  şi  generalizarea  cultului  lor;  introducerea 
muzicii  omofone  în  parohii;  cîteva  ediţii  ale  Bibliei;  nenumărate  ediţii 
ale  Noului  Testament ,  cărţi  de  rugăciuni,  manuale  pentru  elevii  *şi  stu¬ 
denţii  teologi;  trimiterea  de  tineri  la  studii  peste  hotare;  reînfiinţarea 
Episcopiei  de  Alba  Iulia  şi  a  unui  vicariat  cu  episcop  rezident  la  Con¬ 
stanţa;  restaurări  de  mănăstiri;  organizarea  Fondului  Central  Misionar. 
Şi  altele  şi  altele.  E  aproape  de  necrezut  că  toate  s-au  putut  organiza  în 
timpul  vieţii  unui  singur  om  şi  sub  izvorul  gîndului  şi  dragostei  sale  de 
Biserica  pe  care  o  avea  sub  păstorire. 

încă  în  timpul  vieţii  i  s-au  adus  elogii  nereţinute,  utilizînd  superlative 
căutate  anume:  „un  reprezentant  de  seamă  al  conştiinţei  ecumenice  orto- 
doxe“ ,  îl  numea  Patriarhul  academician  Chirii  al  Bulgariei;  „unul  din 
cei  mai  mari  conducători  ai  vieţii  religioase  internaţionale aprecia  dr. 
Franklin  Clark  Fry,  preşedintele  Comitetului  Central  al  Consiliului  Mon¬ 
dial  al  Bisericilor.  Patriarhul  Chirii  îi  aprecia  îndeosebi  „ limpezimea 
privirii  sale  duhovniceşti  în  aprecierea  realităţii  istorice  contemporane “. 
Arhiepiscopul  Iakovos  al  celor  două  Americi  spunea  că  „în  legătură  cu 
Patriarhul  Justinian  n-ar  întreprinde  nici  o  comparaţie ,  pentru  că  este, 
ca  om  şi  cleric ,  incomparabil \  Patriarhul  Constantinopolului,  Athenagora, 
mărturisea  că  vizitînd  Biserica  Ortodoxă  Română  „a  găsit  peste  tot  întipă¬ 
rită  fizionomia  puternică  a  Patriarhului  Justinian 

Am  putea  înmulţi  la  nesfîrşit  astfel  de  citate,  care  de  care  mai  elo¬ 
gioase,  risipite  în  toate  publicaţiile  bisericeşti  —  şi  erau  foarte  multe,  ca 
şi  azi  —  pe  tot  parcursul  celor  30  de  ani  cît  a  durat  patriarhatul  său.  Se 
ştie  că  asupra  vieţii,  activităţii  şi  ideilor  sale  s-au  scris  nenumărate  studii, 
teze  de  licenţă,  lucrări  de  seminar  la  cursurile  de  doctorat,  toate  abundînd 
de  calificativele  cele  mai  înalte.  Se  poate  însă  spune:  în  timpul  vieţii  unui 
om,  şi  mai  ales  cînd  e  de  faţă,  şi  cînd  e  cel  mai  mare,  se  spun  şi  se  scriu 
şi  multe  lucruri  de  complezenţă,  pe  care  toţi  cei  care  le  ascultă  sau  le 
citesc,  inclusiv  cel  în  cauză,  ştiu  cum  să  le  înţeleagă  şi  să  le  reducă  pe 
loc  la  dimensiunile  reale.  Patriarhul  Justinian  e  mort  acum  şi  doarme 
în  mormîntul  pe  care,  cu  grijă  de  ţăran  împăcat  cu  moartea,  tot  aşa  cum 
a  fost  şi  cu  viaţa,  şi  l-a  săpat  în  zidul  interior  al  Mănăstirii  Radu  Vodă, 
între  elevii  Seminarului  de  el  ctitorit  acolo.  Nimeni  nu  mai  poate  folosi 
nimic  flatîndu-1  astăzi,  nimeni  nu  mai  are  nici  un  motiv  nici  să-l  supra¬ 
dimensioneze,  nici  eventual  să  se  teamă  pentru  vreo  urmare  neplăcută. 

Să  ne  punem  întrebarea  sinceră  şi  deschisă:  rezistă  oare  şi  acum 
aprecierile  elogioase  de  tipul  celor  exprimate  mai  sus?  Oare  timpul  nu 
le-a  redus  din  valoare?  Fiecare  să  răspundă  pentru  sine.  Eu  cred  că  nu, 
ci  dimpotrivă,  timpul  lucrează  în  favoarea  lui.  Abia  acum  avem  perspec¬ 
tiva,  detaşarea  care,  de  la  distanţă  ni-1  descopere  parcă  şi  mai  mare,  iar 
numărul  şi  calitatea  şi  însemnătatea  faptelor  lui  în  slujba  Bisericii  noas¬ 
tre  şi  a  Patriei,  în  orientarea  Bisericii,  a  clerului  şi  credincioşilor  spre 
cele  două  iubiri  nedespărţite,  ne  obligă  să-l  amintim  cu  respect  şi  recu¬ 
noştinţă  în  această  zi  a  celei  de  a  60-a  aniversări  a  Patriarhatului  şi  a 
patriarhilor  noştri. 

4.  Despre  al  patrulea  patriarh  al  Bisericii  Ortodoxe  Române  ar 
trebui  să  încercăm  doar  o  prezentare  parţială  şi  un  bilanţ  cu  credit  des¬ 
chis.  Mai  are  încă  mulţi  ani  înainte,  şi-şi  desfăşoară  misiunea  pastorală, 
activitatea  de  conducere  a  Bisericii  şi  talentul  de  arhitect  şi  de  construc¬ 
tor,  ca  şi  cum  ar  fi  la  începutul  vieţii.  Avem  totuşi  încă  de  pe  acum 
acele  date  care  să  ne  permită  să  estimăm,  fără  nici  un  risc,  un  portret 
definitiv,  în  paleta  de  culori  din  care  îl  vom  alcătui,  prevăzînd  şi  nuan¬ 
ţele  care  se  vor  adăuga  de  acum  încolo  şi  pe  care  ştim  cu  neîndoielnică 
încredinţare  că  Ie  va  realiza. 

Nu  e  uşor  să  fii  mare,  după  un  înaintaş  mare.  Patriarhul  de  pioasă 
amintire,  Justinian  Marina,  a  lăsat  in  istoria  Bisericii  noastre  un  nume 
acoperit  de  incontestabile  împliniri:  o  Biserică  bine  organizată,  cu  struc¬ 
turi  solide  garantate  de  legi  şi  regulamente,  cu  şcoli  teologice  de  pres¬ 
tigiu,  cu  un  monahism  întors  spre  vocaţia  lui  autentică  şi  tradiţională,  cu 
tipografii  şi  tipărituri  de  înaltă  calitate,  şi,  aşa  cum  ştim  cu  toţii,  cu  o 
preoţime  bine  orientată  în  contextul  societăţii  contemporane  româ¬ 
neşti,  avînd  sentimentul  siguranţei  şi  al  stabilităţii,  şi  deplină  încredere 
în  prezent  şi  viitor.  Misiunea  urmaşului  părea  a  trebui  să  fie  mai  ales 
una  de  păstrare  şi  continuare,  şi  prin  acestea  e  greu  să  fii  mare.  Trecînd 
la  cele  veşnice,  patriarhul  Justinian  părea  a  lăsa  totul  implinit,  totul  bine 
rînduit,  aşa  cum  cu  înţelepciune  bătrînească  şi  românească  şi-a  orîn- 
duit  şi  viaţa  personală,  împărţindu-şi  din  vreme  bunurile  şi,  cînd  a  sim¬ 
ţit  că  ajunge  la  capăt,  alcătuindu-şi  cu  linişte  testamentul  şi  lăsin- 
du-1  pe  biroul  din  dormitor,  a  plecat  la  spital  cu  presimţirea  că  nu  se 
va  mai  întoarce.  Totul  era  rînduit  ca  pentru  dare  în  primire.  îmi  cer 
scuze  pentru  repetarea  de  trei  ori  a  verbului  a  rindui ,  dar  n-am  găsit 
altul  mai  expresiv  şi  mai  potrivit. 

Ca  să  fie  mare,  după  un  altul  mare,  un  cîrmuitor  de  Biserică  tre¬ 
buie  nu  numai  să  păstreze  şi  să  continue,  bucurîndu-se  de  moştenirea 
primită,  ci  să-şi  pună  el  însuşi  în  cultivarea  ogorului  spiritual  ce  i  s-a 
încredinţat,  pecetea  inteligenţei  şi  a  geniului  propriu,  scoţînd  la  lumină 
părţi  rămase  în  umbră,  chiar  mai  de  mult,  din  vremea  înaintaşilor,  desco¬ 
perind  noi  valenţe  şi  dimensiuni  activităţii  pastorale  şi  cultural-bisericeşti, 
iniţiind  activităţi  noi  care  să-i  pună  în  valoare  noului  venit  la  cîrmă,  în 
chipul  cel  mai  evident,  forţa  creatoare,  originalitatea,  mintea  inventivă, 
imaginaţia  fecundă  şi,  odată  cu  şi  dincolo  de  toate  acestea,  o  inimă  largă 
şi  bună.  Prin  aceasta  din  urmă,  chiar  şi  atunci  cînd  imităm  pe  alţii,  sîn- 
tem  mari.  Fără  aceasta,  chiar  cînd  săvîrşim  fapte  extraordinare,  putem 
rămîne  mici. 

Patriarhul  Iustin  Moisescu,  încă  din  clipa  alegerii  la  succesiunea 
patriarhului  Justinian  Marina,  în  ochii  tuturor  clericilor  şi  credincioşi¬ 
lor  noştri,  prezenta  cele  mai  depline  garanţii  că  era  dotat  cu  toate  aceste 
calităţi  şi  că  va  fi  exact  ceea  ce  se  aşteptau  toţi  să  fie.  Alegerea  sa  n-a 
avut  altă  alternativă.  Era  ales  dinainte  de  a  fi  ales,  de  propriile  sale 
calităţi.  Garanţiile  erau  frumos  şi  sistematic  orînduite,  în  văzul  tuturor, 
pe  portativul  celor  67  de  ani  —  cîţi  avea  în  momentul  alegerii  ca  pa¬ 
triarh  —  ani  de  succese  şi  dovezi  succesive  că  era  purtătorul  unei  inte¬ 
ligenţe  ieşite  din  comun  şi  a  unei  capacităţi  de  muncă  pe  măsura  robus- 
teţei  lui  fizice  şi  spirituale.  Avea  în  urmă  o  biografie  aproape  jenant 

de  plină  de  reuşite  extraordinare,  frizînd  o  perfecţiune  neverosimilă 
pentru  că  astfel  de  lucruri  se  întîlnesc  de  obicei  foarte  rar. 

Termină  Seminarul  teologic  din  Cîmpulung-Muscel  ca  premiant.  E 
ales  de  patriarhul  Miron  Cristea  dintre  absolvenţii  tuturor  Seminariilor 
din  anul  acela,  1930,  şi  trimis  cu  o  bursă,  să-şi  facă  licenţa  în  Teologie 
la  Universitatea  din  Atena.  în  1934  se  întoarce  licenţiat  cu  arista.  Atîta 
grecească  mai  ştim  toţi,  încît  să  traducem  arista  cu  „cel  mai  bun“  sau 
cu  latinescul  „magna  cum  laudae“. 

Profesorul  I.  D.  Lăudat  din  Iaşi  a  descoperit  de  curînd  în  Arhivele 
Statului  din  acel  oraş,  dosarul  concursului  pentru  catedra  de  Exegeza 
Noului  Testament  şi  Ermeneutică  Biblică  a  profesorului  Iustin  Moisescu, 
la  Facultatea  de  Teologie  a  Universităţii  din  Iaşi  (pe  atunci  la  Cernăuţi), 
în  toamna  anului  1942.  Cu  amabilitate,  d-1  I.  D.  Lăudat  mi-a  trimis  o 
copie,  din  care  voi  dezvălui  aici,  cu  acordul  d-sale  şi  al  P.  F.  Patriarh, 
cîteva  date.  Iată,  de  pildă,  în  Raportul  asupra  activităţii  ştiinţifice  a 
profesorului  Iustin  Moisescu ,  profesorii  N.  Popescu-Prahova,  Haralam- 
bie  Rovenţa,  Gala  Galaction,  Vladimir  Prelipcean  şi  Milan  Şesan  men¬ 
ţionează  un  articol  al  profesorului  grec  P.  Bratsiotis,  decanul  Facultăţii 
de  Teologie  din  Atena,  publicat  în  ziarul  „Hestia"  din  Atena  în  decem¬ 
brie  1934,  în  care  acesta  scria  că  fostul  său  elev  Iustin  Moisescu  „ posedă 
limba  greacă  mai  bine  decit  studenţii  greci  de  origine 

Patriarhul  Miron  Cristea,  urmărindu-i  destinul,  la  recomandarea 
Universităţii  din  Atena  şi  a  Ambasadei  române  din  Grecia,  l-a  trimis 
pe  tînărul  licenţiat  de  la  Atena  să-şi  continue  studiile  la  Strasbourg,  în 
Franţa,  pentru  încă  doi  ani,  de  unde,  cu  materialul  pentru  teza  de  doc¬ 
torat,  s-a  întors  încă  o  dată  la  Atena,  unde,  în  anul  1937,  îşi  trece  teza 
de  doctorat  cu  titlul:  fyEvagrie  Ponticul"  neputînd  obţine  un  calificativ 
nici  mai  mic  decît  arista ,  şi  nici  mai  mare,  pentru  simplul  motiv  că  mai 
mari  nu  existau,  iar  pentru  mai  mici  nu  dovedea  nici  o  înclinare! 

A  urmat  apoi  cavalcada  profesoratelor,  cu  opriri  şi  promovări  rapide: 
la  Seminarul  Nifon  Mitropolitul  din  Bucureşti,  la  Universitatea  din  Var¬ 
şovia,  înlocuindu-1  pe  celebrul  profesor  Nicolae  Arseniev,  apoi  la  Cer¬ 
năuţi,  la  Suceava  şi  la  Bucureşti  —  unde  l-am  mai  prins  şi  eu  ca  pro¬ 
fesor  de  Noul  Testment,  în  anul  doi  —  şi  apoi  a  urmat,  sub  presiunea 
unei  efervescenţe  de  inspiraţie  nestăpînită,  elaborarea  unei  suite  de 
articole,  multe  despre  teologia  păcii,  în  revistele  bisericeşti,  şi  apoi 
cărţile:  Sfînta  Scriptură  şi  interpretarea  ei  în  opera  Sf.  loan  Hrisostom 
(1942),  Originalitatea  parabolelor  Mîntuitorului  (1944),  Activitatea  Sf. 
Pavel  în  Atena  (1946),  Simbolica  (traducere,  1955),  şi  Ierarhia  biseri¬ 
cească  (1955).  Cînd  i  s-a  alcătuit  curriculum  bibliografic,  pînă  acum,  n-au 
fost  niciodată  menţionate  cursurile  sale,  pe  care  le-am  găsit  citate  în 
raportul  amintit,  descoperit  în  Arhivele  Statului  din  Iaşi. 

Astfel,  la  Varşovia  a  alcătuit  următoarele  cursuri  în  limba  polonă: 
1.  Introducere  generală  şi  specială  în  cărţile  sfinte  ale  Noului  Testa¬ 
ment  (480  p.  bătute  la  maşină),  Exegeza  Epistolei  Sf.  Pavel  către  Gala - 
teni  (165  p.),  Exegeza  prologului  Evangheliei  după  loan  (56  p.).  Aceste 
cursuri  au  fost  cercetate  de  profesorii  Milan  Şesan  şi  Vladimir  Prelip- 
ceanu,  care  „au  constatat  valoarea  lor  ştiinţifică,  didactică,  precum  şi 
deplina  lor  concordanţă  cu  învăţătura  Bisericii  Ortodoxe41.  La  Cernăuţi 

şi  Suceava  a  mai  alcătuit  trei  Cursuri,  unul  de  Introducere  în  cărţile 
Sfinte  ale  Noului  Testament ,  altul  de  Exegeză  şi  al  treilea,  Ermeneutică 
Biblică .  Despre  scrierile  în  limba  română,  acelaşi  raport  constată  că: 
„Forma  de  exprimare  a  autorului  în  limba  română  se  distinge  prin  con - 
ciziune  şi  claritate Aceasta  spre  a  nu  se  crede  că  putea  fi  perfect 
numai  în  limba  greacă! 

A  urmat  apoi  o  altă  serie  de  ascensiuni,  după  o  cotitură  pentru 
mulţi  imprevizibilă  la  vremea  aceea,  dar  în  cea  mai  bună  tradiţie  a 
unor  precedente  nu  numai  bizantine,  ci  şi  apusene  şi  chiar  româneşti, 
mai  ales  ardelene,  precum  un  Fotie  devenit  patriarh  de  Constantinopol 
din  general,  un  Ambrozie  devenit  episcop  de  Milan  din  guvernator  civil, 
un  Nicolae  Bălan  devenit  din  profesor  mitropolit  al  Ardealului,  etc.  La 
23  februarie  1956,  episcopul-vicar  patriarhal  Teoctist  Arăpaş  îl  hiroto¬ 
neşte  diacon;  a  doua  zi,  celălalt  episcop-vicar  patriarhal,  Antim  Nica,  îl 
hirotoneşte  preot,  iar  a  patra  zi,  la  26  februarie,  Adunarea  Naţională 
Bisericească,  potrivit  Statutului  constituită  în  Colegiul  electoral,  îl  alege 
mitropolit  al  Ardealului,  în  locul  marelui  predecesor  trecut  la  Domnul, 
Nicolae  Bălan. 

Şi-a  rezervat  apoi  zece  zile  de  meditaţie,  înainte  de  a  cere  ca  Domnul 
să-i  deschidă  braţele  părinteşti,  şi  să-l  primească  în  rîndurile  monahilor 
de  la  Mănăstirea  Cernica,  la  8  martie  1956.  Ales  deja  mitropolit,  la  15 
martie  1956  patriarhul  Justinian,  mitropolitul  Firmilian  al  Olteniei,  şi 
episcopul  Nicolae  Colan  al  Clujului  îl  vor  hirotoni  arhiereu,  şi  i  se  va 
încredinţa  de  îndată  cîrja  lui  Şaguna,  la  18  martie  1956,  în  Catedrala 
din  Sibiu. 

Dar  steaua  lui  nu  stă  pe  loc  prea  mult.  Destinul  urmăreşte  ca  el  să 
împlinească  alte  rosturi,  în  alte  părţi,  şi  e  grăbit  să-l  îndrepte  spre  locul 
unde  îi  va  da  de  lucru,  pentru  o  perioadă  mai  îndelungată.  La  10  ianuarie 
este  ales  mitropolit  al  Moldovei  şi  Sucevei,  iar  peste  trei  zile  e  instalat 
pe  scaunul  cinstit  odinioară  de  Dosoftei,  Varlaam,  Veniamin  Costachi, 
pentru  a  nu-i  pomeni  decît  pe  aceştia,  pentru  că  şirul  celor  mari 
de  la  Iaşi  e  prea  mare,  ca  să  poată  fi  pomenit  acum  în  întregime. 

înainte  de  alegerea  ca  mitropolit  al  Ardealului,  într-o  lungă  şi  sub¬ 
stanţială  cuvîntare,  bine  chibzuindu-şi  cuvintele,  patriarhul  Justinian  îl 
caracteriza  aşa  în  faţa  Colegiului  electoral  pe  cel  ce  trebuia  ales:  „Va 
trebui  să  trimitem  acolo  pe  cel  mai  bun  dintre  clericii  de  astăzi  ai  Bise¬ 
ricii  noastre ,  o  personalitate  viguros  conturată ,  cu  aleasă  pregătire  teo¬ 
logică ,  temeinic  orientată  în  toate  problemele  pe  care  le  ridică  lumea 
noastră  contemporană ,  căci  „la  vremuri  noi,  ne  trebuie  oameni  noi". 

S-a  dovedit  de  îndată,  şi  după  aceea,  că  acea  „personalitate  viguros 
conturată u  n-a  putut  fi  altul  decît  preotul  Iustin  Moisescu.  în  scurta 
trecere  prin  Sibiu,  printre  altele,  a  avut  totuşi  timpul  de  a  înfiinţa  în 
locul  decedatei  Reviste  teologice  (1947),  revista,  tot  teologică,  Mitropolia 
Ardealului  (nr.  1 — 2,  în  septembrie-octombrie  1956). 

Cînd  a  fost  ales  mitropolit  al  Moldovei  şi  Sucevei,  şi-a  conturat 
programul  prin  cuvintele:  „Cu  toată  silinţa  voi  desfăşura  o  lucrare  sta¬ 
tornică  de  ocrotire  şi  păstrare  a  Sfintelor  locaşuri:  biserici,  mănăstiri  şi 
schituri  —  minunate  opere  de  artă  —  care  alcătuiesc  diadema  Mitropo- 

liei  Moldovei;  iar  din  cei  ce  se  nevoiesc  în  aceste  comori  ale  evlaviei 
străbune,  mă  voi  strădui  să  fac  slujitori  harnici  şi  devotaţi  Bisericii, 
Patriei  şi  binelui  obştesc.  Neîncetat  voi  priveghea  la  buna  îndrumare 
a  preoţimii  Eparhiei  mele,  întru  îndeplinirea  cu  prisosinţă  a  îndatoririlor 
ei  către  Biserică  şi  Patrie.  Voi  urmări  cu  toată  luarea  minte  ca 
roadele  lucrării  preoţeşti  să  se  vadă  din  buna  chivernisire  a  locaşurilor 
dumnezeieşti,  din  propovăduirea  dragostei  între  toţi  fiii  Patriei  şi  din 
jertfelnica  dăruire  pentru  binele  obştesc". 

Tot  la  Iaşi  şi-a  definit  modul  cum  înţelege  să  rezolve  eterna  anti¬ 
teză  dintre  cele  cereşti  şi  cele  pămînteşti,  care  încurcă  adesea  opţiunile 
multora,  mutilîndu-le  viaţa.  Programîndu-şi  un  echilibru  pe  care  şi-l  va 
menţine  de-a  lungul  întregii  vieţi,  pînă  astăzi,  nedezminţindu-şi  cultura 
elenă,  a  amintit  la  încheierea  festivităţilor  —  pe  atunci  ieromonah,  eram 
şi  eu  la  un  colţ  de  masă  —  s-a  comparat  cu  Anteu,  cel  care  în  lupta  cu 
Hercule,  căpăta  puteri  noi  ori  de  cîte  ori  atingea  pămîntul.  Tot  aşa  promi¬ 
tea  atunci:  „Voi  ţine  legătura  cu  poporul ".  Poporul  e  pămîntul  dătător  de 
putere.  Şi  apoi,  spre  a  risipi  orice  neînţelegere  sau  răstălmăcire,  că  ar  fi 
sacrificat  verticalul  pentru  orizontal,  ca  un  nou  Augustin,  declara:  „Noi, 
credincioşii  ortodocşi ,  dorim  să  urmărim  să  fim  cetăţeni  ai  cerului ,  să 
ne  împăcăm  cu  Dumnezeu ,  dar  trăim  şi  ne  mişcăm  în  lumea  aceasta ,  pe 
pămînt.  Gîndirea  şi  activitatea  mea  viitoare  de  arhipâstor  se  va  desfă¬ 
şura  între  aceşti  doi  poli:  cerul ,  Dumnezeu ,  spre  care  voi  îndruma  şi 
conduce  credincioşii ,  şi  pămîntul ,  în  care  viaţa  lor  trebuie  să  fie  mul¬ 
ţumită ".  Cuvinte  limpezi,  convingeri  ferme,  orientare  programatică,  para¬ 
digmă  a  dublei  alcătuiri  şi  a  dublei  tinderi  a  omului.  Aşa,  credinciosul, 
arhiereul,  a  definit  relaţia  în  care  va  pune  în  viaţa  sa  şi  a  păstoriţilor  pe 
creştin,  cu  cetăţeanul  din  fiinţa  uneia  şi  aceleiaşi  persoane,  realizînd 
convieţuirea  în  echilibru  şi  armonie. 

Nu  e  de  mirare  astfel  că  încă  din  acea  vreme  datează  şi  prima 
alegere,  repetată  pînă  azi  din  patru  în  patru  ani,  ca  deputat  în  Marea 
Adunare  Naţională  (3  II  1957,  în  circumscripţia  Hîrlău). 

Teoretician  al  acestei  orientări  spre  aici,  şi  spre  dincolo  în  acelaşi 
timp,  teoretician  al  iubirii  de  patrie  şi  de  pace,  timp  de  20  de  ani  s-a 
supus  la  Iaşi  cu  rigurozitate  spartană  propriilor  convingeri,  şi  s-a  aflat 
într-o  cursă  contra  cronometru  pe  cel  puţin  cinci  piste  principale  de 
alergare,  deodată:  pe  cea  pastorală,  pe  cea  interortodoxă,  în  cadrul  Con¬ 
ferinţelor  pan-ortodoxe  şi  a  pregătirii  Sfîntului  şi  Marelui  Sinod,  pe  cea 
de  restaurator  al  mănăstirilor  şi  al  bisericilor  monumente  istorice,  pe  cea 
a  luptei  pentru  pace  în  cadrul  Conferinţei  Creştine  pentru  Pace  şi  pe 
cea  ecumenistă,  interconfesională  şi  interreligioasă,  în  cadrul  Consiliului 
Mondial  al  Bisericilor  şi  al  Conferinţei  Bisericilor  Europene.  Face  parte 
dintre  arhitecţii  Conferinţei  Creştine  pentru  Pace  şi  ai  Conferinţei  Biseri¬ 
cilor  Europene;  este  de  asemenea  arhitectul  intrării  Bisericii  noastre, 
contribuind  şi  la  intrarea  tuturor  Bisericilor  Ortodoxe,  în  Consiliul  Mon¬ 
dial  al  Bisericilor,  în  1961. 

In  timpul  patriarhatului  său  s-au  iniţiat  şi  marile  dialoguri  cu  lute¬ 
ranii  şi  cu  romano-catolicii  şi  au  continuat  cele  deja  începute.  Nu  ştiu 
dacă  dintre  conducătorii  religioşi  ai  lumii  de  azi  este  vreunul  care  să  i  se 

poată  compara  în  numărul  şi  importanţa  călătoriilor  peste  mări  şi  ţări. 
Ca  român,  a  dus  peste  tot  cu  neodihnă,  mereu  treaz  şi  însufleţit,  faima 
Bisericii  şi  a  ţării  noastre.  Implicarea  noastră,  în  premieră,  în  activităţi 
internaţionale  şi  intercreştine  a  fost  cu  grijă  şi  izbutit  elaborată  şi  pusă 
în  practică  de  Mitropolitul  Moldovei  şi  Sucevei,  Iustin  Moisescu.  Acasă, 
în  Moldova,  concomitent  cu  numeroasele  călătorii  şi  griji  externe,  a 
iniţiat  cu  haruri  de  arhitect  înnăscut,  transformarea  radicală  a  centrului 
mitropolitan  dintr-o  suită  de  magherniţe,  arătînd  de  pe  cînd  le-am 
apucat  şi  eu  —  pe  atunci  călugăr  la  Slatina  moldoveană  —  ca  nişte 
jerbe  mortuare  ofilite  şi  veştejite,  într-un  centru  modern,  pe  măsura 
epocii  noastre.  Concomitent,  ca  un  lucrător  la  mai  multe  maşini,  a 
început  şi  a  terminat  restaurarea  acelor  case  ale  îngerilor,  mănăstirile: 
Putna,  Suceviţa,  Moldoviţa.  Voroneţ,  Arbore,  Humor,  Slatina,  Dobrovăţ, 
Cetăţuia,  Rişca,  Neamţu,  Sihăstria,  Secu,  Bistriţa,  Văratec.  Erau  ca 
nişte  clopote  dogite  şi  s-au  trezit  returnate  prin  grija  Mitropolitului 
Iustin  Moisescu,  astăzi  cîntînd  vesele  la  vremea  Vecerniei  şi  a  intrării 
în  Liturghie,  şi  rostind  numele  celui  ce  le-a  dat  a  doua  viaţă. 

Timpul  nu.  ne  îngăduie  să  intrăm  în  multe  alte  dimensiuni  şi  tră¬ 
sături  ale  personalităţii  şi  activităţii  celui  de  al  patrulea  patriarh,  aflat 
astăzi  în  fruntea  Bisericii  şi  a  noastră. 

Cele  arătate  mai  sus,  au  avut  menirea  să  arate  de  ce  tocmai  Prea 
Fericirea  Sa  a  fost  ales  să  fie  cel  de  al  patrulea  patriarh  al  Bisericii 
Ortodoxe  Române.  Era  pe  drumul  acesta  încă  de  la  primul  arista,  şi  de 
la  prima  privire  pe  care  i-a  aruncat-o  patriarhul  Miron,  atunci  cînd 
l-a  preferat  dintre  mulţi  alţii,  ca  şi  cum,  profetic,  l-ar  fi  desemnat  de 
pe  atunci  şi  l-ar  fi  situat  pe  traiectoria  care,  arcuindu-se  peste  al  doilea 
şi  al  treilea  patriarh,  trebuia  să-l  aducă,  la  timpul  potrivit,  exact  pe  dealul 
Patriarhiei  ca  al  patrulea,  ca  să  asigure  în  continuare  strălucirea  Patriar¬ 
hiei  Bisericii  Ortodoxe  Române,  şi  să  i  se  înscrie  în  dreptul  numelui,  încă 
de  pe  acum,  caracterizarea  de  Patriarh  al  saltului  în  calitate ,  Patriarh  al 
relaţiilor  multilaterale  cu  lumea  creştină  şi  al  deschiderii  noastre  către 
lume.  Patriarh  al  restaurării  marilor  noastre  monumente  bisericeşti,  re- 
luîndu-şi  la  Bucureşti  vechea  osteneală  de  la  Iaşi,  din  Moldova  şi  Bucovi¬ 
na.  Stau  mărturie:  Curtea  de  Argeş,  Cheia,  Zamfira,  Viforîta,  Dealu,  Cer- 
nica,  Pasărea,  Ţigăneşti,  Căldăruşani,  Sfîntul  Spiridon  Nou,  Sfîntul  Gheor- 
ghe  şi  însăşi  Catedrala  patriarhală,  şi  altele  şi  altele. 

Rămas  credincios  primei  iubiri,  profesoratului  şi  studiului,  a  iniţiat, 
ca  Patriarh,  colecţia  de  traduceri  din  Sfinţii  Părinţi  şi  colecţia  de  volume 
de  Artă  creştină  românească  veche,  cu  intenţia  vădită  de  a  scoate  la 
iveală  noi  şi  puternice  mărturii  ale  continuităţii  noastre  pe  vatra  româ¬ 
nească,  din  cele  mai  vechi  timpuri  pînă  azi.  Patronează  studii,  cărţi  şi 
manuale  de  teologie,  şi  un  nou  Regulament  al  învăţâmîntului  teologic , 
făcînd  dreptate  prin  aceasta  şi  îndelung  nedreptăţitului  Institut  Teologic 
Universitar  din  Sibiu,  care  era  privat  de  dreptul  de  a  oferi  titlul  uni¬ 
versitar  de  doctor  în  Teologie.  Modernizează  tipografia  cărţilor  biseri¬ 
ceşti  şi  reorganizează  atelierele  Patriarhiei,  iar  acum,  în  urmă,  redeştep- 
tîndu-şi  pasiuni  din  prima  tinereţe,  a  reuşit  printr-o  perseverenţă  în 
care  nu  seamănă  cu  nimeni,  să  înceapă  zidirea  unui  aproape  nou  Institut 

Teologic  şi  a  unui  Centru  Ecumenic  în  Bucureşti.  Două  centre  bisericeşti 
dintre  cele  mai  vechi  pe  pămîntul  românesc,  Tomisul  lui  Teotim  şi 
Evanghelicus,  şi  Argeşul  lui  Iacint  de  Vicina,  vor  avea  peste  cîteva 
zile,  din  nou,  episcopi  rezidenţi. 

Portretul  celui  de  al  patrulea  patriarh,  cu  conţinutul  mereu  tot  mai 
substanţial  al  biografiei  sale,  deşi  ne-am  imaginat  de  la  început  că  l-am 
putea  fixa  de  pe  acum  în  toate  amănuntele  lui,  trebuie  totuşi  să-l  lăsăm, 
la  acest  ceas  al  unui  bilanţ  provizoriu  şi  parţial,  deschis.  Trebuie  să 
mai  lăsăm  încă  foarte  multe  pagini  albe,  pe  care  cronicarul  să  aibă 
suficient  spaţiu  pe  care  să  însemneze,  şi  în  care  să  încapă  roadele, 
mereu  tot  mai  bogate,  ale  acestui  pom  uriaş  şi  frumos  care  a  descoperit 
secretul  tinereţii  perpetue  şi  izvorul  apei  vii,  care  îi  reînnoieşte  iară  şi 
iară  forţa  de  creaţie  şi  de  muncă,  şi  care  se  numeşte  Iustin  Moisescu. 

Aniversînd  astăzi  60  de  ani  de  la  acel  eveniment  memorabil,  din 
anul  1925,  cînd  Biserica  noastră  s-a  ridicat  la  rangul  de  Patriarhie,  pro¬ 
punere  venită  mai  întîi  din  partea  unui  ardelean,  preotul  arădean  Gh. 
Ciuhandu,  preşedintele  Asociaţiei  Clerului  Andrei  Şaguna  din  Tran¬ 
silvania,  membru  al  Academiei  Române,  propunere  făcută  în  1919,  şi 
reluată  apoi  de  episcopii  părţilor  răsăritene  ale  României,  la  25  mai 
1921,  după  cum  arată  prof.  Ioan  Lupaş  (Arhim.  Tit  Simedrea,  Patriarhia 
românească ,  Bucureşti,  1926,  p.  17),  am  socotit  că  este  o  datorie  de 
conştiinţă  şi  de  onoare  a 'noastră  a  tuturor,  să  omagiem,  cu  acest  prilej, 
pe  cei  patru  mari  stîlpi  ai  înţelepciunii,  Miron,  Nicodim  şi  Justinian,  tre¬ 
cuţi  în  lumea  drepţilor,  şi  pe  iubitul  nostru  Patriarh  Iustin.  Fără  îndoială, 
ei  vor  fi  priviţi  de  viitorime  cu  recunoştinţă,  pentru  felul  cum  au  ctitorit 
Ortodoxia  românească  modernă,  cum  au  păstorit-o  în  vremuri  tulburi, 
în  timpul  celui  de-al  doilea  război  mondial,  cum  au  orientat-o  în  timpul 
revoluţiei  sociale  şi  politice  din  ţara  noastră,  după  război,  şi  cum  au 
integrat-o,  în  acelaşi  timp,  în  marea  familie  creştină  de  pretutindeni, 
revelîndu-i  vocaţia  către  universalitate,  făcînd  din  ea  un  factor  de  mare 
calitate  şi  prestigiu  în  dialogurile  pentru  unitate,  în  organizaţiile  creş¬ 
tine  internaţionale,  în  deschiderea  faţă  de  lume  prin  reorientarea  către 
slujirea  lui  Dumnezeu  şi  a  oamenilor,  şi  în  lupta  pentru  pace  şi  înţele¬ 
gere  între  oameni  şi  popoare. 

Dr.  ANTONIE  PLĂMĂDEALA, 
Mitropolitul  Ardealului 


FESTIVITĂŢILE  PRILEJUITE  DE  ÎMPLINIREA  A  60  DE  ANI 
DE  LA  RIDICAREA  BISERICII  ORTODOXE  ROMÂNE 

LA  RANG  DE  PATRIARHIE 


împlinirea  a  60  de  ani  de  la  ridicarea  Bisericii  Ortodoxe  Române  la  rang 
de  Patriarhie  a  fost  marcată  prin  festivităţi  care  au  avut  loc  la  Bucureşti  în  ziua 
de  29  septembrie  1985. 

In  dimineaţa  acelei  zile,  în  Catedrala  patriarhală  a  fost  oficiată  Sfînta 
Liturghie  de  către  Prea  Fericitul  Părinte  Patriarh  Dr.  Iustin  Moisescu,  înconjurat 
de  un  sobor  de  ierarhi  şi  preoţi,  în  prezenţa  membrilor  Sfîntului  Sinod  al  Bise¬ 
ricii  Ortodoxe  Române,  a  consilierilor  patriarhali,  a  profesorilor  institutelor  teolo¬ 
gice  de  la  Bucureşti  şi  Sibiu  şi  a  unui  număr  mare  de  credincioşi. 

La  sfîrşitul  Sfintei  Liturghii,  despre  Jubileul  Patriarhiei  Române  a  vorbit 
I.  P.  S.  Sa  Dr.  Nicolae  Corneanu,  Mitropolitul  Banatului.  I.  P.  S.  Sa  a  arătat  că 
din  bună  vreme  una  din  formele  de  organizare  bisericească  a  fost  patriarhia, 
avînd  ca  temei  împărţirea  teritorială  politică  şi  principiul  etnic. 

Cît  priveşte  Biserica  Ortodoxă  Română,  în  ciuda  vicisitudinilor  vremii  care 
i-au  stînjenit  procesul  de  afirmare,  ea  şi-a  manifestat,  totuşi,  vitalitatea  şi  forţa 
printr-o  bună  organizare  pe  întreg  teritoriul  locuit  de  români.  „Obişnuit  vorbim 
de  Biserica  Ortodoxă  Română  —  a  spus  I.  P.  S.  Sa  —  ca  o  Biserică  temeinic  aşe¬ 
zată  începînd  din  veacul  al  XlV-lea.  Atunci  însă  Biserica  noastră  doar  s-a  reor¬ 
ganizat  în  funcţie  de  condiţiile  politice  din  Ţara  Românească  şi  Moldova.  Altcum 
ea  exista  demult,  de  cînd  s-a  născut  neamul  românesc,  împlinind  trebuinţele  cre¬ 
dincioşilor,  pînă  şi  a  celor  aflaţi  la  depărtări  în  sudul  Dunării4*. 

I.  P.  S.  Sa  a  reliefat  legăturile  multiple  pe  care  Biserica  Ortodoxă  Română 
le-a  întreţinut,  mai  ales  după  căderea  Constantinopolului,  cu  Patriarhia  Ecume¬ 
nică,  cu  celelalte  patriarhii  răsăritene  şi  cu  alte  Biserici  ortodoxe,  prin  vizitele 
sau  şederea  mai  îndelungată  la  noi  a  unor  ierarhi  din  cuprinsul  acestora,  prin 
ajutoare  de  tot  felul,  prin  cultivarea  celei  mai  autentice  spiritualităţi  ortodoxe 
prin  care  a  influenţat  şi  viaţa  duhovnicească  a  altor  Biserici  ortodoxe  surori. 

După  împlinirile  naţionale  din  1877  şi  1918,  înfiinţarea  Patriarhiei  Române 
în  1925  a  reprezentat  o  încununare  a  unei  lucrări  bisericeşti  care  a  impus  Orto¬ 
doxia  românească  pe  plan  intern  şi  pe  plan  ecumenic,  Biserica  noastră  fiind  astăzi 
„una  din  cele  mai  temeinic  organizate,  cu  eparhii  bine  aşezate,  cler  serios  pregătit, 
parohii  răspîndite  pe  întreg  teritoriul  ţării,  mănăstiri  cu  monahi  şi  monahii  trăi¬ 
tori  după  regulile  de  veacuri  ale  călugăriei,  învâţâmînt  teologic  la  înălţimea  exi¬ 
genţelor,  publicaţii  şi  presă  acoperind  nevoile  atît  ale  preoţilor,  cît  şi  ale  credin- 
cioşilor44.  Ortodoxia  românească  participă  activ,  prin  ierarhi  şi  teologi,  la  toate 
acţiunile  interortodoxe  şi  la  cele  ale  organizaţiilor  ecumenice  regionale  sau 
internaţionale. 

In  acelaşi  timp,  Biserica  Ortodoxă  Română  este  integrată  în  viaţa  poporului 
nostru  pe  care  îl  slujeşte  cu  tărie,  străduindu-se  să  ducă  la  mîntuire  pe  credin¬ 
cioşii  pe  care  îi  păstoreşte  şi  să  contribuie  la  înfăptuirea  năzuinţelor  şi  idealurilor 
lor,  activitatea  ei  fiind  favorizată  de  condiţiile  prielnice  de  care  se  bucură  în 
actuala  societate  românească. 

La  orele  13  a  avut  loc  în  sala  sinodală  şedinţa  solemnă  a  Sfîntului  Sinod 
dedicată  acestui  moment  aniversar,  şedinţă  care  a  fost  prezidată  de  către  P.  F. 
Părinte  Patriarh  Iustin. 

A  fost  prezent  Domnul  Ion  Cumpănaşu,  Preşedintele  Departamentului  Cultelor. 

Cinstirea  evenimentului  a  fost  subliniată  prin  cuvîntarea  festivă  intitulată 
„Cei  patru  mari  Patriarhi  ai  celor  60  de  ani  de  Patriarhat  Ortodox  Românesc**, 
rostită  de  I.  P.  S.  Sa  Dr.  Antonie  Plămădeală,  Mitropolitul  Ardealului.  (Textul  inte¬ 
gral  al  cuvîntării  este  publicat  în  acest  număr  al  revistei  noastre). 

I.  P.  S.  Mitropolit  Antonie  a  făcut  o  prezentare  a  „istoriei  împlinirilor  din 
această  perioadă  prin  istoria  oamenilor  care  veghindu-le  de  pe  scaunul  cel  mai 
înalt,  au  contribuit  în  chip  determinant  la  înfăptuirea  lor**.  Enumerînd  împlini¬ 
rile  cele  mai  de  seamă  ale  celor  patru  patriarhi  ai  Bisericii  Ortodoxe  Române, 
I.  P.  S.  Sa  a  creionat  în  cuvinte  potrivite  profilul  fiecăruia  dintre  ei. 

In  ceea  ce  îl  priveşte  pe  Miron  Cristea,  patriarhatul  acestuia  „a  fost  o 
mîndrie  a  Bisericii  şi  o  înălţare  a  prestigiului  ei.  A  lăsat  amintirea  unui  mare 
om  bisericesc,  mare  diplomat,  mare  om  de  cultură,  un  modern.  O  bună  intrare  a 
Bisericii  noastre  în  epoca  modernă**. 

Cel  de  al  doilea  patriarh,  Nicodim  Munteanu,  a  preluat  conducerea  Bisericii 
la  o  vîrstă  înaintată,  în  vremurile  grele  premergătoare  celui  de  al  doilea  război 
mondial.  El  a  avut  „o  înţelepciune  deosebită  pe  care  şi-a  pus-o  în  valoare  mai  ales 
după  război,  cînd . . .  s-a  dovedit  a  fi  pe  măsura  problemelor  secolului  nostru, 
deşi  se  formase  în  cel  trecut.  A  trebuit  să  ştie  să  orienteze  Biserica  în  toiul  unor 
transformări  nemaicunoscute  pînă  atunci  în  istoria  Bisericii  româneşti*4. 

Cel  de  al  treilea  în  şirul  patriarhilor,  Justinian  Marina  „a  lăsat  în  istoria 
Bisericii  noastre  un  nume  acoperit  de  incontestabile  împliniri:  o  Biserică  bine 
organizată,  cu  structuri  solide  garantate  de  legi  şi  regulamente,  cu  şcoli  teologice 
de  prestigiu,  cu  un  monahism  întors  spre  vocaţia  lui  autentică  şi  tradiţională,  cu 
tipografii  şi  tipărituri  de  înaltă  calitate ...  cu  o  preoţime  bine  orientată  în  con¬ 
textul  societăţii,  şi  deplină  încredere  în  prezent  şi  viitor**. 

Dintre  multiplele  dimensiuni  şi  trăsături  ale  personalităţii  şi  activităţii  celui 
de  al  patrulea  patriarh,  P.  F.  Părinte  Iustin  Moisescu,  aflat  astăzi  în  fruntea  Bise¬ 
ricii  noastre,  reţinem  pe  cele  care  îl  caracterizează  a  fi  „Patriarh  al  saltului  în 
calitate,  Patriarh  al  relaţiilor  multilaterale  cu  lumea  creştină  şi  al  deschiderii 
noastre  către  lume,  Patriarh  al  restaurării  marilor  noastre  monumente  bisericeşti**. 
Portretul  celui  de  al  patrulea  patriarh,  a  spus  pe  drept  I.  P.  S.  Mitropolit  Antonie, 
trebuie  lăsat  la  acest  ceas  al  unui  bilanţ  provizoriu  şi  parţial,  deschis  pentru 
însemnarea  realizărilor  viitoare. 

La  acest  moment  aniversar  a  fost  alcătuit  un  act  sinodal  spre  cinstirea 
evenimentului  istoric  de  la  27  septembrie  1925,  act  ce  a  fost  înscris  în  condica 
sfîntă  a  Patriarhiei  Române  şi  semnat  de  către  toţi  membrii  Sfîntului  Sinod  al 
Bisericii  Ortodoxe  Române. 

La  sfîrşitul  festivităţilor  a  avut  loc  o  agapă  în  palatul  patriarhal. 


Diac.  prof.  Aurel  Jivi 

UNIVERSUL  SOCIAL  AL  PÂCII 


Sociologia  este  „ştiinţa  care  se  ocupă  de  studiul  societăţii  omeneşti 
şi  al  fenomenelor  sociale44.1  Ori  pacea  este  tocmai  un  fenomen  care  se 
încadrează  în  problemele  sociale  ale  omului.  Pacea  este  un  fenomen 
care  condiţionează  o  atitudine.  Astfel  poate  fi  vorba  despre  sociologia 
păcii,  despre  sociologia  omului  paşnic,  despre  cauzele  sociale  pe  care  le 
trezeşte  pacea,  despre  pace  ca  factor  al  progresului  social. 

Pacea  nu  se  poate  realiza  deplin  decît  în  cadrul  societăţii.  Ea  este 
una  din  manifestările  vieţii  sociale. 

Pacea  dă  o  coloratură  particulară  omului  înclinat  spre  o  viaţă  liniş¬ 
tită,  generată  de  idealul  său  de  a  fi. 

Un  luptător  pentru  pace  îndeplineşte  un  rol  social.  Pe  unul  ca  acesta 
il  supără  orice  acţiune  potrivnică  păcii.  Pacea  îi  creează  o  stare  de 
spirit  emoţională  prin  importanţa  pe  care  o  are  în  societatea  omului  sau 
în  fenomenele  sociale.  Pacea  fiind  un  fenomen  social  se  încadrează  în 
vastul  program  al  relaţiilor  cu  ceilalţi  oameni. 

Sociologia  ca  ştiinţă  este  de  dată  recentă.  Antecedentele  sociologiei 
urcă  pînă  la  epoca  de  culme  a  gîndirii  greceşti,  pînă  la  Aristotel,  acest 
geniu  al  antichităţii  care  a  lansat  faimoasa  definiţie:  „Omul  este  un 
animal  social". 

în  Biserică  Toma  de  Aquino  este  dintre  primii  scriitori  care  are 
intuiţii  sociale-2 

Mai  tîrziu  s-au  ivit  numeroşi  învăţaţi  care  au  studiat  evoluţia 
societăţii  omeneşti  şi  aportul  adus  la  progresul  ei  de  pace. 

Deşi  Sfînta  Scriptură  n-a  formulat  un  program  social  al  păcii,  a 
încercat  însă  să-l  realizeze,  a  pune,  adică,  în  practica  societăţii  pacea. 

Astfel,  se  poate  spune  că  sociologia  păcii  a  fost  o  acţiune  dinamică. 
Metoda  folosită  este,  se-nţelege,  cea  teologică.  Unitatea  spirituală  a  fost 
primul  punct  de  plecare  pentru  a  sluji  societatea.  Această  unitate  ar 
fi  prima  treaptă  biblică  în  socializarea  păcii. 

Tulburările  produse  în  ordinea  societăţii  de  războaie  a  îndemnat  pe 
îndrumătorii  popoarelor  să  apeleze  la  puterile  păcii,  cu  mai  multă 
îndrăzneală. 


1  Academia  R.  P.  R.,  Dicţionarul  limbii  române  contemporane,  Bucureşti,  1957. 
voi.  IV,  p.  165. 

2  Emilian  Vasilescu,  Interpretarea  sociologică  a  religiei,  Bucureşti,  1936,  p.  6 
şi  urm. 

Scriitorii  biblici  au  învăluit  totdeauna  elementele  păcii  cu  ideile 
religioase  morale,  căutînd  utilitatea  practică  a  păcii,  una  din  virtuţile 
vieţii  sufleteşti,  în  relaţie  cu  realităţile  vieţii  spirituale. 

Pacea  avea  să  se  primească  prin  educaţia  în  familie,  cea  din 
şcoală,  cea  din  conştiinţa  colectivă  şi  în  cele  mai  diferite  unităţi  sociale 
—  un  caracter  social  şi  să  lege  cum  leagă  credinţa  pe  mai  mulţi  laolaltă, 
pentru  a  apropia  şi  a  înfrăţi  oamenii  care  au  fost  şi  sînt  încă  şi  astăzi 
atît  de  departe  unii  de  alţii. 

Sub  o  formă  religioasă  şi  cu  scop  religios,  profeţii  considerau  că 
pacea  poate  deveni  de  interes  principal. 

Pacea  avea  să  devină  şi  ea  un  factor  esenţial  în  slujirea  credinţei, 
ba  chiar  o  sinteză  între  viaţă  şi  credinţă.  O  pătrundere  adîncă  a  păcii  în 
sufletul  credincioşilor  era  tendinţa  profeţilor. 

Credinţa  dublată  de  pace  era  oarecum  preferinţa  scriitorilor  inspiraţi. 

Cartea  Psaltirii  constituie,  în  privinţa  aceasta,  într-adevăr  o  operă 
constructivă  şi  se  bucură  de  atîta  popularitate  şi  autoritate  în  cugetul 
luptătorilor  pentru  pace,  încît  îţi  face  impresia  că  judecă  problemele 
numai  prin  lumina  reprezentărilor  gîndirii  colective  a  proorocilor. 

Proorocii  se  apropiau  de  ideea  de  pace  cu  atîta  convingere,  încît  ei 
vedeau  în  ea  un  stimulent  la  progresul  spiritual.  La  ei  pacea  a  devenit 
un  obiect  de  atenţie  aproape  ca  şi  problema  mîntuirii  pe  care  o  pregă¬ 
teau,  era  adică  un  postulat  necesar  propovăduirii  lor. 

Pacea  corespunde  unei  generale  nevoi  sufleteşti. 

Un  astfel  de  rol  dă  păcii  Solomon,  zis  înţeleptul.  Atitudinea  sa 
faţă  de  pace  o  exemplifica  practic,  prin  alianţele  sale  de  pace  cu  ţările 
învecinate. 

Din  scrierile  sale  rezultă  că  societatea  nu  stă  pe  loc  în  privinţa 
aceasta.  Experimentarea  păcii,  o  afirma  el  atît  ideologic  cît  şi  faptic. 

Ambiţia  profeţilor  pare  a  fi  fost  să  interpreteze  sociologic  pacea. 
Pacea,  teoretic,  avea  ca  scop  a  pregăti  pacea  practică  pentru  ca  aceasta 
să  devină  un  fel  de  regulator  al  vieţii  şi  să  sporească  energiile  creatoare 
ale  omului  şi  să  realizeze  grabnic  arzătoarea  unificare  a  oamenilor, 
despre  care,  dacă  ar  fi  să  vorbim  ca  Hristos,  am  zice:  „Vie  împărăţia". 

Viaţa  paşnică  o  stimulează  condiţiile  geografice,  economice,  poli¬ 
tice  ale  societăţii,  mediul  fizic,  social  în  care  trăieşte  cineva  şi  prin  care 
ideea  de  pace  devine  o  necesitate  socială. 

De  la  cuvînt  la  acţiune  era  idealul  profeţilor.  Nu  e  destul  să  spui 
că  pacea  e  un  bine  social,  ci  să  şi  constaţi,  din  experienţa  proprie,  că 
pacea  este  o  acţiune  utilă  ţie  şi  utilă  colectivităţii  din  care  faci  parte. 
Precum  există  un  progres  al  binelui  individual  şi  social,  tot  aşa  există 
şi  un  progres*  al  păcii.  Pacea  este  mai  întîi  un  bun  individual,  devine 
apoi  social,  colectiv. 

Dacă  pentru  individ  pacea  este  bună,  de  dorit  ea  este  şi  pentru  socie¬ 
tate,  căci  individul  constituie  baza  colectivităţii  şi  astfel  pacea  capătă 
caracter  de  generalitate,  devine  cea  mai  socială  problemă  dintre  pro¬ 
blemele  sociale. 

Temeiurile  păcii  se  găsesc  în  Dumnezeu  şi  ca  urmare  şi  în  fiinţa 
organizată  după  chipul  şi  asemănarea  lui  Dumnezeu,  în  om,  ca  şi  în 
colectivitatea  din  care  face  parte  omul. 

In  colectivitate,  în  societate  îşi  dezvoltă  individul  personalitatea 
proprie.  Pacea  pe  care  o  trăieşte  cineva  are  importanţă  numai  dacă 
vizează  societatea  în  care  trăieşte.  Nici  o  faptă  bună,  o  faptă  a  omului 
n-are  valoare  dacă  nu  vizează  pe  semenii  săi,  societatea.  Fără  aplicarea 
socială  pacea  e  de  neînţeles,  ea  fiind  fără  obiect.  S-ar  putea  spune  că 
pacea  începe  acolo  unde  sînt  doi  sau  mai  mulţi  oameni  şi  astfel  colectivi¬ 
tatea  devine  un  stimulent  al  păcii  individuale. 

Numai  pacea  care  vizează  mulţimile  are  valoare.  Pe  tema  păcii  există 
o  continuă  relaţie  între  individ  şi  mulţime,  o  colaborare  deci. 

Pacea  e  o  expresie  a  unităţii.  Oamenii  sînt  fraţi.  Unitatea  dintre  ei 
se  menţine  prin  iubirea  păcii. 

Dragostea  de  om  se  exprimă  în  cuvintele:  „Să  iubeşti  pe  aproapele 
tău"  (Gal.  5,  13).  Cel  ce  iubeşte,  nu  poate  trăi  în  vrăjmăşie  cu  altul. 
Toţi  credincioşii  sînt  chemaţi  a  duce  la  expresie  voia  lui  Dumnezeu, 
care  este  iubirea. 

Pace  există  acolo  unde  este  şi  iubire.  Dacă  cineva  are  dragoste 
curată  acela  pune  interesele  generale  mai  presus  de  interesele  personale. 

In  Sfînta  Scriptură  religia  are  caracter  social  ca  şi  pacea.  Scriitorii 
biblici  au  temeiuri  revelate.  Drumul  către  pace  trece  deci  prin  iubire. 

Caracterul  sociologic  al  păcii  îl  afirmă  cu  osebire  alianţele  frăţeşti 
şi  politice  între  conducători  şi  state,  pe  care  Sfînta  Scriptură  nu  numai 
le  menţionează,  ci  le  apreciază,  ele  rezultînd  din  iubirea  de  oameni. 

în  Legămîntul  lui  Avraam,  din  Facere  15,  1 — 18  îi  dă  patriarhului 
liniştea  mult  rîvnită,  prin  împărtăşirea  tainei  pe  care  n-ar  fi  putut-o 
pătrunde  cu  ajutorul  puterilor  proprii,  că  va  avea  un  urmaş  şi  că  urmaşii 
săi  vor  fi  atît  de  numeroşi  ca  stelele  de  pe  cer  (15,  5). 

In  toate  relaţiile  sale  cu  alţii  Avraam  dă  o  extensiune  socială  păcii. 
Astfel  poate  fi  vorba  despre  relaţiile  sale  cu  Lot,  exprimate  în  vorbele: 
„Iată  pămîntul  este  în  faţa  ta,  alege  ce  vrei  numai  sfadă  între  noi  să  nu 
fie“  (Fac.  13,  19).  O  altă  acţiune  socială  dă  el  păcii  în  urma  unei  lupte 
victorioase  cînd  spune:  „Nimic  nu  voi  lua  (din  prada  de  război),  nici  un  fir 
de  aţă,  nici  o  curea  de  încălţăminte"  (Fac.  14,  13). 

Facerea  (26,  28)  arată  că  Gherariţii  (cei  din  cetatea  Gherara)  au 
propus  lui  Isaac  o  alianţă:  „să  facem  cu  tine  jurămînt  şi  să  încheiem 
legămînt  cu  tine,  ca  tu  să  nu  ne  faci  nici  un  rău,  cum  nici  noi  nu  ne-am 
atins  de  tine,  ci  ţi-am  făcut  bine  şi  te-am  scos  de  la  noi  cu  pace". 

Acceptarea  alianţei  i-a  inspirat-o,  lui  Isaac,  teama  de  filisteni.  Afir¬ 
marea  păcii  printr-o  alianţă  îl  va  scuti  de  vreun  rău. 

Pentru  a  susţine  pacea  patriarhul  Iacob  a  devenit  o  persoană  com¬ 
petentă  în  apărarea  păcii  prin  prevenirea  încălcării  normelor  de  con¬ 
vieţuire  socială. 

Iacob  şi  Laban  încheie  „Legămînt",  „ca  să  fie  mărturie  între  mine 
şi  tine"  (Fac.  31,  44). 

Cuvîntul  „mărturie"  este  un  memento  de  care  să-şi  aducă  aminte 
contractanţii. 

Un  atare  legămînt  a  încheiat  Solomon  cu  Hiram,  regele  Tirului 
„Şi  a  fost  pace  între  Hiram  şi  Solomon"  (III  Reg.  5,  12).  Alianţa  aceasta 

deveni  atît  de  apreciată,  incit  contractanţii  ei  îşi  ziceau  „frate"  (III  Reg. 
9,  13). 

După  analogia  acesteia  este  şi  legămîntul  dintre  Asa  şi  Benhadad 
(III  Reg.  15,  19). 

Legămîntul  încheiat  Iehodia  între  rege  şi  popor  (IV  Reg.  11,  17)  se 
încadrează  sever  în  sfera  preocupării  de  a  trăi  în  pace  cu  masele  de 
cetăţeni. 

Regele  Babilonului,  cucerind  Ierusalimul,  a  luat  pe  unul  din  neamul 
regesc  şi  a  încheiat  cu  el  alianţă,  l-a  legat  cu  jurămînt,  ca  regatul  său 
să  rămînă  ascultător  şi  fără  trufie,  ca  să  păzească  alianţa  şi  să  fie  cre¬ 
dincios  (Iez.  17,  12—13). 

Ieremia  (31,  31),  ca  şi  Iezechiel  anunţă  un  Legămînt  al  păcii  (36,  26). 
E  anticiparea  legămîntului  încheiat  cu  Hristos  la  Cina  cea  de  taină  în 
cuvintele:  „Acesta  este  sîngele  meu,  sîngele  legămîntului"  (Mc.  4,  24). 
După  spusele  profetului,  acest  legămînt  întăreşte  trupul  şi  dă  un  nou  duh 
de  viaţă.  Inima  oamenilor  care  este  rece  şi  tare  ca  piatra  va  deveni 
caldă  şi  primitoare,  blîndă  şi  împăciuitoare,  o  inimă  deschisă  pentru  lu¬ 
cruri  mari. 

Inrîurirea  Noului  Legămînt  se  va  simţi  în  legăturile  dintre  oameni. 
Bucuria  izvorîtă  din  conştiinţa  împăcării  se  va  manifesta  prin  fapte. 

Punînd  apăs  pe  pacea  dintre  oameni  luaţi  ca  indivizi  şi  ca  grupuri 
nu  se  neglijează  nici  pacea  cu  Dumnezeu.  Pacea  trebuie  să  se  întemeieze 
pe  celelalte  virtuţi,  dreptatea  şi  iubirea  mai  ales.3 

Această  bucurie  o  vestise  Isaia  (9,  1)  arătînd  că  atunci,  peste  popoarele 
care  locuiau  în  întuneric  mare  şi  cei  care  locuiau  în  latura  umbrei 
morţii,  lumină  va  străluci  peste  ei.  E  „pacea  şi  bunăvoirea  dintre  oameni" 
pe  care  o  asigura  şi  Luca  2,  14,  pentru  epoca  în  care  toate  popoarele 
vor  forma  o  unitate  în  diversitate  naţională. 

Pentru  crima  de  a  fi  încălcat  pacea  şi  „a  urmărit  cu  sabia  pe  fratele 
său  şi  a  înăbuşit  milostivirile  sale  şi  a  întreţinut  mînia"  (Amos  1,  11 — 12) 
consideră  pe  edomiţi  pasibili  de  pedeapsa  capitală:  „arderea  în  foc" 
(Am.  1,  11). 

Cînd  zice:  „căutaţi  binele,  nu  răul,  . . .  urîţi  răul  şi  iubiţi  binele" 
(5,  14 — 15)  include,  în  critica  socială  pe  care  o  face  epocii,  şi  pacea  în 
binele  pe  care-1  pretinde  Amos. 

In  9,  13 — 15  Amos  vorbeşte  despre  pacea  eternă.  începutul  acelei 
epoci  îl  face  belşugul  material.4 

Miheia  vesteşte  că  toată  lumea  trebuie  să  ia  la  cunoştinţă  măreţiile 
păcii:  „Iată  pe  munţi  picioarele  celui  ce  aduce  veste  bună,  celui  ce  ves¬ 
teşte  pacea"  (2,  1). 

Era  un  vechi  obicei  ca  noutăţile  mari  să  se  anunţe  prin  focuri  ce 
se  aprindeau  pe  vîrfurile  cele  mai  înalte,  aşa  ca  toată  populaţia  să  audă. 
In  acest  fel  se  anunţă  şi  noutatea  că  s-a  încheiat  pace. 


3  Dumitru  Abrudan,  Creştinismul  şi  mozaismul,  în  perspectiva  Dialogului 
interreligios,  Sibiu,  1979,  p.  15  şi  urm. 

4  Mircea  Basarab,  Profetul  Amos,  introducere,  traducere  şi  comentar,  Bucu¬ 
reşti,  în  rev.  Studii  Teologice  nr.  5 — 10,  1979,  p.  559. 

Comunicări  de  felul  acesta  se  făceau  prin  soli  aşezaţi  pe  culmile 
dealurilor  şi  ale  munţilor.5 

Profetul  Miheia  dă  o  valoare  socială  păcii  şi  atribuie  lui  Mesia 
rolul  de  a  asigura  pacea  generală  (5,  4). 

Şi  Zaharia  (9,  10)  trasează  chipul  aceluia  care  „va  frînge  arcul  de 
război4*  şi  va  vesti  pacea  popoarelor,  şi  împărăţia  lui,  a  păcii  „se  va 
întinde  de  la  o  mare  pînă  la  cealaltă44  (cf.  paralelismul  Mt.  21,  5  şi  Ioan 
12,  15). 

Maleahi  (2,  14)  vorbeşte  despre  legămîntul  dintre  bărbat  şi  soţie 
a  căror  armonie  se  tulbură  prin  viclenia  unuia  dintre  ei,  prin  lipsa  păcii. 

Sfîntul  Pavel  vorbeşte  despre  Legămîntul  cel  nou.  anunţat  de  Iere- 
mia  (31,  31),  superior  celui  vechi  (Gal.  4,  24). 

Cunoscător  al  Vechiului  Testament,  Sfîntul  Pavel  se  pronunţă  tot¬ 
deauna  cu  iscusinţa  omului  creator  de  concepţii.  Cînd  zice:  „Vechiul 
Testament  pedagog  s-a  făcut  nouă44  (Gal.  3,  4)  e  ca  şi  cînd  ar  spune: 
Vechiul  Testament  ne-a  îndrumat  spre  pace,  precum  pedagogul  con¬ 
duce  elevii  spre  o  viaţă  nouă. 

El  scrie  lui  Timotei  şi  Filimon,  discipolii  săi,  impărtăşindu-le:  „Har 
şi  pace“  (Tim.  1,  2;  II  Tim.  1,  27;  Fii.  1,  3),  tot  aşa  romanilor  (Rom. 
1,  7),  celor  din  Corint  (I  Cor.  1,  3;  II  Cor.  1,  2),  galatenilor  (Gal.  1,  3), 
celor  din  oraşele  Efes  (Efes.  1,  2),  Filipi,  (Filip.  1,  2),  Coloseni  (Col.  1,  2), 
Tesalonic  (I  Tes.  1,  1;  II  Tes.  1,  2),  dorindu-le  ca  „Domnul  păcii  să  le 
dăruiască  pace44  (II  Tes.  3,  16). 

Formula  de  salutare  a  Apostolilor:  „Har  şi  pace“  e  cuprinsul  creş¬ 
tinismului:  întîiul  e  germenul,  al  doilea  rodul.  Harul  lui  Dumnezeu 
este  condiţia  vieţii  creştine,  iar  rodul  e  pacea,  care  aici  exprimă  mai 
mult  decît  „şalorn14,  din  salutarea  evreilor,  însemnînd  nu  numai  senti¬ 
mentul  subiectiv,  ci  şi  raportul  obiectiv  de  pace  cu  Dumnezeu.6 7 

Cuvîntul  pace,  din  formula  de  salutare  „Pace  Vouă!“  are  un  mul¬ 
tiplu  scop:  adică  argumenta  că  Hristos  a  adus  pacea,  că  El  fiind  stăpîn 
al  păcii  poate  s-o  împărtăşească  şi  altora  şi  că  pacea  este  obiectivul 
mulţimii.  Hristos  a  dezvoltat  conştiinţa  societăţii  omeneşti,  pentru  a  des¬ 
prinde  adevărul  că  pacea  este  o  componentă  esenţială  în  dezvoltarea 
unei  lumi  noi. 

Cuvintele  Sfîntului  Petru:  „har  vouă  şi  pace44  (I  Petru  1,  2  şi  II  Petru 
1,  2)  accentuează  sensul  moral-social  al  păcii.  Aceste  daruri  sporesc  în 
măsura  în  care  ele  devin  lucrătoare  între  credincioşi  şi  în  lume,  prin 
participarea  şi  prin  efortul  lor,  atunci  cînd  se  menţine  restabilit  echili¬ 
brul  şi  armonia  între  oameni,  eliminîndu-se  războiul  din  trup  şi  suflet  şi 
statornicind  buna  înţelegere  între  oameni  şi  pacea  cu  Dumnezeu.' 

în  3,  14  Apostolul  Petru  accentuează  că  viaţa  fiecăruia,  fără  prihană 
şi  de  sfinţenie,  trebuie  însoţită  de  pace:  „fiţi  fără  prihană,  în  pace44,  adică 
în  bune  relaţii  cu  toţi  oamenii.8 


5  At.  Negoiţâ,  Proorocul  Nahum,  Bucureşti  (nedatată),  p.  65. 

6  Iuliu  Olariu.  Epistolele  Sfîntului  Apostol  Pavel,  Caransebeş,  1910,  p.  10. 

7  Ioan  Mircea,  Epistola  a  Il-a  a  Sfîntului  Petru,  Bucureşti,  1975,  p.  28. 

8  Ioan  Mircea,  o.  c.,  p.  71. 

Viaţa  sfîntă,  din  îndemnul  „umblaţi  viaţă  sfîntă“,  despre  care  scrie 
Sfîntul  Petru  (I,  3,  11),  include  şi  pacea  socială:  „Noi  aşteptăm  pămînt 
nou,  în  care  locuieşte  dreptatea,  pentru  aceea  iubiţilor  sîrguiţi  să  fiţi 
aflaţi  fără  de  vină  şi  fără  prihană,  în  pace"  (IV,  3,  14).  Adaosul:  „să 
fiţi  aflaţi  în  pace",  arată  că  viaţa  fiecăruia  trebuie  însoţită  de  pace  şi 
bune  relaţii  cu  toţi  oamenii.  El  înţelege  pacea  în  trei  feluri:  cu  sine,  cu 
alţii  şi  pacea  cu  Dumnezeu,9  pacea  deplină  deci. 

Pacea  este  fundamental  activităţii  Sfinţilor  Apostoli.  Ioan  (II  In. 
1,  3;  III  In.  1,  15)  şi  Iuda  (1,  2),  iar  Sfîntul  Ioan  (Apoc.  21,  1)  prevede 
că  viitorul  va  aduce  „un  cer  nou  şi  un  pămînt  nou". 

Pacea  din  frazele  scriitorilor  biblici  e  pluralistă,  ea  vizează  o  în¬ 
treagă  colectivitate,  are  caracter  universal.  Acest  plural  deschide  o  luptă 
pentru  întruparea  păcii. 

Ideile  Apostolilor  conduc  spre  fapte.  Numai  prin  fapte  capătă  pacea 
o  întruchipare  deplină,  se  realizează  procesul  de  socializare  a  ei. 

Individul  se  adaptează  societăţii,  dar  şi  societatea  este  creaţia  oame¬ 
nilor  de  vocaţie,  a  personalităţilor. 

„Personalitatea  indică  normalitatea  grupului  social",10  ea  este  mode¬ 
lul  prin  care  se  realizează  finalitatea  socială  a  păcii. 

Procesul  de  socializare  a  păcii  reprezintă  o  acţiune  la  care  este 
antrenat  omul  de  funcţiunile  dinamice  ale  ei. 

S-ar  putea  spune  că  scriitorii  biblici  au  iniţiat  o  teologie  a  păcii, 
pentru  că  pornind  de  la  un  ideal  de  pace  religioasă  ei  profesează  o  doc¬ 
trină  a  păcii  şi  în  domeniul  social. 

Această  realitate  ne  aminteşte  de  fraza  unui  gînditor  al  epocii:  „Eu 
vreau  pacea  nu  numai  între  popoare  şi  clase,  ci  şi  între  ideologii".* 11 

Picurii  de  apă  sfarmă  stînca  dacă  cad  în  acelaşi  loc.  Pacea  poate 
deveni  realitate  dacă  se  stăruie  consecvent  şi  sincer. 

Pentru  Sfînta  Scriptură  pacea  este  o  frumuseţe  (Is.  52,  7).  Răsfoind 
textele  biblice  despre  pace,  vedem  că  pacea  îndeplineşte  un  rol  etic. 
Receptivă  la  fenomenul  păcii,  poate  fi  vorba  nu  numai  despre  o  frumu¬ 
seţe,  ci  şi  de  o  moralitate  a  păcii  (Is.  59,  8  etc.). 

Aceste  calităţi  ale  păcii  sînt  rîvnite  de  fiecare  om,  căci  ele  sînt  fac¬ 
tori  de  valoare  în  afirmarea  personalităţii  umane.  Pacea  este  o  virtute 
a  fiecărui  om,  o  îndatorire  de  onoare  general-umană. 

Gîndirea  religioasă  a  încorporat  totdeauna  şi  ideile  păcii.  Poate  fi 
vorba  despre  un  fel  de  acomodare  a  păcii  la  lungul  şir  de  acţiuni 
religioase.  Se  pare  că  profeţii  au  izbutit  să  pună  pacea  în  slujba  predicii 
lor,  apărînd  mai  întîi  ceea  ce  se  întemeiază  pe  autoritatea  divină. 

Poate  fi  vorba  despre  importanţa  permanentă  a  păcii,  nobleţea 
păcii,  pacea  ca  lege  a  firii,  pacea  element  al  mîntuirii,  pacea  în  relaţia 
cu  oamenii,  pacea  în  raport  cu  problemele  materiale,  pacea  în  raport  cu 
problemele  spiritului. 

Pacea,  avînd  un  rol  social,  se  încadrează  în  toate  sectoarele  vieţii 
umane.  Unde  nu-i  pace,  nu-i  iubire,  unde-i  pace  acolo  e  dragoste;  omul 


9  Ioan  Mircea,  o.  c.,  p.  81. 

10  I.  Alexandrescu,  Personalitate  şi  vocaţie,  Bucureşti,  1981,  p.  95. 

11  Eugen  Belgis.  Popasuri  la  marii  europeni,  Bucureşti  (nedatată),  p.  82. 

a  fost  sortit  păcii  prin  firea  sa.  Toate  realizările  materiale  şi  duhovni¬ 
ceşti  sînt  rodul  păcii. 

Binecuvîntările  prin  care  se  cheamă  ajutorul  dumnezeiesc  şi  for¬ 
mulele  premergătoare  unor  rugăciuni:  „Pace  vouă!44,  „Pace  tuturor!44,  au 
o  formă  şi  un  conţinut  sociologic  ca  şi  acţiunile:  „Cu  pace  Domnului  să 
ne  rugăm!44,  „Pentru  pacea  a  toată  lumea44,  „Pentru  pacea  de  sus“. 

Troparele,  şedelnele,  laudele,  imnele  şi  celelalte  creaţii  cultice, 
toate  susţin  şi  alimentează  ideea  de  pace. 

La  toate  slujbele  bisericeşti  sîntem  îndemnaţi  să  cerem:  „zi  desă- 
vîrşită,  sfîntă,  de  pace44,  „cealaltă  vreme  a  vieţii  noastre  în  pace...  a  o 
petrece44.  Ele  înrîuresc  binefăcător  pe  ascultători.  Pacea  e  izvor  de  inspi¬ 
raţie,  pacea  e  motiv  omiletic. 

Teologia  este  plină  de  aspiraţia  filozofică  a  păcii,  iar  cuvîntul  pace 
este  pe  buzele  tuturor  credincioşilor.  Consolidarea  păcii  în  lume  con¬ 
stituie  o  premisă  a  vieţii  creştine. 

O  chemare  plină  de  tîlc  răsuna  odată  în  piaţa  unui  oraş,  o  chemare 
care  a  izbutit  să  adune  în  jurul  omului  ce  o  striga,  o  mulţime  nedu¬ 
merită. 

„Cine  doreşte  un  leac  pentru  pace  şi  viaţă4*?  Iată  cuvintele  la  auzul 
cărora  au  alergat  din  toate  părţile  pieţii  muritori  care  credeau  că,  în 
sfîrşit,  dorul  lor  de  a-şi  prelungi  cît  mai  mult  traiul  pe  pămînt,  şi-a  găsit 
împlinirea.  îngrămădiţi  în  jurul  ciudatului  mesager,  priveau  nesăţioşi 
spre  buzunarele  sale,  aşteptînd  ca  din  ele  să  scoată  vreo  pilulă  miracu¬ 
loasă,  ca  să  picure  în  vinele  lor  remediul  cel  îndelung  aşteptat  împo¬ 
triva  morţii,  ce-i  pîndea  în  fiecare  clipă. 

In  locul  acestora,  mesagerul  scoase  o  cărticică  cu  filele  îngălbenite 
de  vreme.  Era  cărţulia  străveche  a  Psalmilor,  care  a  rămas  mereu  nouă 
pentru  că  dintr-însa  răsună  mereu  întreaga  gamă  a  simţămintelor  umane. 

Din  această  cărticică  mesagerul  citi  versurile  psalmului  33,  12: 
„Cine  este  omul  care  doreşte  viaţă  . . .?  Păzeşte-te  de  rău  şi  făptuieşte 
binele,  caută  pacea  şi  o  urmează  pe  ea4*.12 

Pacea  e  măsura  valorilor  unui  om.  Biografia  păcii  este  vastă,  pentru 
că  are  o  putere  considerabilă  asupra  omului. 

Nici  o  valoare  n-a  cucerit  un  interes  atît  de  vast  ca  pacea. 

Despre  pace  s-au  scris  tomuri  de  documente  şi  cronici,  cercetări 
şi  tratate. 

întocmai  ca  bunătatea,  aşa  şi  pacea  este  o  însuşire  a  omului.  E 
firesc  deci,  ca  pacea  să  fie  o  caracteristică  a  preotului,  a  cărui  misiune 
este  pacea  şi  împăcarea  oamenilor. 

De  aceea,  în  lucrarea  Bisericii  pacea  are  o  frecvenţă  mare,  pentru  că 
întemeietorul  ei  este  „Domnul  păcii44  (Is.  6,  6).  învăţătura  creştină  e 
numită  Evanghelia  păcii  (Ef.  6,  15). 

în  promovarea  intereselor  de  apropiere  dintre  oameni,  pacea  este  un 
factor  nu  de  minimă  importanţă. 

Pe  linia  ecumenismului,  pacea  contribuie  într-o  proporţie  care  nu 
poate  fi  preţuită,  pentru  că  ea  leagă  pe  om  de  oameni.  Ea,  mai  mult 


12  Moses  Rosen,  In  lumina  Terrei,  Bucureşti,  1971,  p.  229. 

decît  oricare  alt  mijloc  este  în  stare  să  aducă  în  apropiere  pe  oameni. 
Duhul  păcii  este  un  duh  al  iubirii. 

Textul  din  Amos  5,  14  cuprinde  elemente  pe  care  le  putem  situa 
pe  linia  ecumenistă.  Zicerea:  „Căutaţi  binele  şi  nu  răul,  ca  să  trăiţi", 
are  un  aspect  moral  dar  şi  unul  social,  exprimînd  adevărul  că  înfăptuirea 
păcii  este  o  condiţie  a  existenţei  umane. 

Actualitatea  îndemnului  profetic  constă  în  faptul  că,  întocmai  ca  în 
epoca  veche,  persistă  nevoia  de  împlinire  a  binelui  şi  mai  ales  a  păcii. 

De  aceea,  Comitetul  Consultativ  al  Conferinţei  Creştine  pentru 
Pace,  care  a  avut  loc  între  17 — 24  octombrie  1966,  la  Sofia,  a  stabilit 
ca  temă  principală  acel  text:  „Căutaţi  binele  ca  să  fiţi  vii". 

Domnia  păcii  pe  pămînt  şi  eliminarea  actelor  de  forţă  numai  pacea 
o  poate  mijloci.  „Omul  are  nevoie  vitală  de  pacea  ziditoare".13  Comuniu¬ 
nea  cu  oamenii  săi  numai  pacea  şi  dragostea  o  pot  statornici. 

Pacea  este  unul  dintre  cele  mai  intime  sentimente  sufleteşti.  Fiecare 
om  rîvneşte  pacea,  pacea  cu  eul  propriu,  pacea  cu  ai  săi  şi  pacea  cu  toţi. 

Pacea  are  însemnătatea  ei  socială,  pentru  că  viaţa  primeşte  valoare 
deplină  numai  dacă  e  trăită  în  pace. 

Pacea  poate  fi  cîştigată  prin  evitarea  răului,  prin  a  acţiona  totdeauna 
binele.  Din  pace  rezultă  alte  atîtea  virtuţi,  care  perfecţionează  persona¬ 
litatea  omului,  precum  sînt  cumpătarea,  prudenţa,  mila,  îndurarea,  dra¬ 
gostea  de  viaţă  şi  de  oameni.  Pacea  trebuie  să  lucreze  prin  dragoste. 
Prin  virtutea  dragostei  omul  se  ridică  la  pacea  deplină. 

Necesitatea  securităţii  pe  ansamblul  terrei,  raportul  de  prietenie, 
înţelegere  şi  colaborare,  a  unei  ordini  drepte  în  lume,  omul  şi  familia 
şi  alte  multe  probleme  din  domeniul  social,  sînt  rezolvabile  numai  prin 
elementul  pace. 

Numai  pacea  poate  deschide  calea  către  dragostea  universală  a 
oamenilor.  în  faţa  împăcării  şi  a  păcii  încetează  patima  şi  răutatea. 

Odinioară  se  zicea:  „Si  vis  pacem  para  bellum"  =  dacă  doreşti  pace 
pregăteşte-te  de  război. 

Sfînta  Scriptură  zice:  dacă  doreşti  pace  pregăteşte-te  de  dezarmare 
(Is.  2 — 4). 

Universalismul  Sfintei  Scripturi  apropie  pe  oameni.  In  ce  priveşte 
războiul  şi  pacea,  Scriptura  are  etica  ei.  Războiul  la  care  tînărul  este 
condus  de  plînsul  şi  jalea  mamelor,  nu  trebuie  să  mai  fie.  Cazarma 
trebuie  să  devină  o  şcoală  a  virtuţilor  şi  nu  o  temniţă  de  care  să  se 
teamă  tinerii. 

Monoteismul  monoipostatic  al  doctrinei  creştine  cultiva  şi  el  ideea 
de  pace  a  oamenilor. 

Antagonismul  între  pace  şi  război  apare  atît  de  îngemănat,  încît  tot 
ce  învaţă  Biserica  Ortodoxă  constituie  un  spor  la  ideea  de  progres  prin 
pace  a  societăţii  omeneşti.  . 

Valoarea  socială  a  omului  o  consideră  Biserica  în  raport  cu  atitudinea 
faţă  de  pace.  După  învăţătura  ei,  pacea  nu  este  o  sarcină  apăsătoare,  ci 
o  dulce  satisfacţie.  Moarte  rămîn  faptele  acelea  cărora  nu  li  se  imprimă 
stilul  mare  al  dragostei  de  viaţă. 


13  Ioan  Alexandru,  Iubirea  de  Patrie,  Cluj-Napoca,  1978,  p.  11. 

S-ar  putea  spune  că  izvoarele  de  credinţă  ale  Bisericii  despre 
pace  se  încadrează  în  mare  măsură  in  domeniul  viitorologiei  căci  spune: 
„Pacea  va  fi  lucrul  dreptăţii,  iar  roada  dreptăţii  va  fi  liniştea  şi  nădej- 
dea“  (Is.  32,  17). 

Acel  viitor  în  care  omul  să-şi  poată  deschide  inima  faţă  de  dra¬ 
gostea  universală  a  oamenilor  se  realizează  în  împărăţia  păcii,  a  pămîn- 
tului  transfigurat,  „cînd  nu  se  va  mai  auzi  nici  un  plîns,  nici  un  ţipăt, 
ci  oamenii  vor  zidi  case  şi  vor  locui  în  ele,  vor  sădi  vii  şi  din  roadele 
lor  vor  mînca,  pe  pămînt  va  fi  belşug  de  pîine  şi  holdele  se  vor  pleca 
sub  bătaia  vîntului  ca  pădurile  munţilor,  şi  prin  cetăţi  oamenii  vor 
înflori  cum  înfloreşte  iarba  ţarinilor"  (Is.  65,  17). 

In  cartea  sa  „Ethos  şi  cultura",  un  prestigios  gînditor,14  încadrează 
între  teme  şi  una  intitulată:  „Nobila  osteneală  a  omului".  Aş  zice  că 
pacea  este  într-adevăr  o  osteneală  nobilă. 

Omul,  ca  să  fie  „după  chipul  lui  Dumnezeu",  trebuie  să  fie  un  om 
deplin,  atît  în  comuniunea  cu  Dumnezeu  cît  şi  în  relaţia  cu  oamenii.  Din 
acest  complex  al  activităţii  sale  nu  poate  lipsi  pacea  prin  care  omul 
slujeşte  atît  lui  Dumnezeu  cît  şi  lumii. 

Apariţia  noului  om,  omul  păcii  şi  al  viitorului,  este  centrul  istoriei 
universale. 

Ţinta  finală  a  acestei  istorii  este  omenirea  întreagă.  Finalul  acesta 
se  va  putea  realiza  prin  colaborarea  Bisericii  cu  statul,  pentru  că  ele¬ 
mentul  spiritual  îşi  află  expresia  sa  generală  in  Biserică,  cel  material 
în  Stat,  iar  izbăvirea  rezidă  în  libera  colaborare  a  acestor  două  realităţi.1 

Fără  sprijinul  total  al  maselor  nu  se  poate  statornici  pacea  uni¬ 
versală. 

Interesele  păcii  sînt  interesele  generale  ale  omenirii,  după  cum 
mama  îmbrăţişează  deopotrivă  interesele  tuturor  copiilor  săi. 

Pacea  a  toată  lumea  este  propovăduită  de  Biserică,  activitatea  şi 
învăţătura  Sfinţilor  Părinţi  şi  a  scriitorilor  bisericeşti  despre  pace  este 
o  problemă  importantă  şi  capitală,  preoţii  împărtăşesc  pe  credincioşi  de-o 
îndrumare  în  vederea  dobîndirii  păcii,  pedagogii  şi  oamenii  reprezentativi 
în  purtarea  ideilor  mari  fac  educaţie  tineretului  în  spiritul  păcii,  pacea 
este  în  contextul  vieţii  contemporane  ţinta  spre  care  omenirea  întreagă 
trebuie  să  tindă. 

Aşadar,  de  la  cuvîntul  despre  pace,  care  a  fost  la  început,  s-a  trecut 
la  raţiunea  despre  pace,  adică  la  facultatea  de  a  judeca  logic  că  pacea 
e  o  valoare  socială  de  ordin  superlativ.  Ea  (pacea)  se  va  face  devenită 
atunci  cînd  fiinţa  omului  se  va  găsi  la  nivelul  ontologic  în  care  chipul 
său  nu  mai  e  asemănare  cu  El,  ci  realitate  vie. 

Pacea  e  un  fenomen  social,  general  uman,  iar  viitorul  întrupării  ei 
este  al  marilor  mase. 

Pr.  prof.  Dr.  Nicolae  Neaga 


14  Ion  Dodu  Bălan,  Ethos  şi  cultura.  Bucureşti,  1972,  p.  39. 

15  Nicolae  Terchilă,  Idei  de  filozofie  religioasă  la  Vladimir  Solovieff,  Sibiu, 
1936,  p.  60. 


CASÂTORIA  şi  familia  In  lumina  sfintei  scripturi. 

NAŞTEREA  DE  PRUNCI,  SCOP  PRINCIPAL  AL  CĂSĂTORIEI 


Căsătoria  şi  familia  există  de  cînd  există  şi  omul.  Creînd  de  la  început 
pe  bărbat  şi  pe  femeie,  Dumnezeu  a  creat  de  fapt  familia.  Familia  este 
astfel  una  dintre  coordonatele  esenţiale  ale  umanităţii.  Ea  are  un  rol 
fundamental  atît  pentru  individ  cît  şi  pentru  societate.  în  familie  îşi  înde¬ 
plineşte  individul  în  mod  plenar  vocaţia  pentru  comuniune,  caracteristică 
omului  şi  care  ţine  de  chipul  lui  Dumnezeu  în  om,  fiind  reflectarea  pe 
plan  uman  a  comuniunii  intratrinitare.  Pe  de  altă  parte,  societatea  umană 
nu  poate  fi  imaginată  fără  familie. 

Este  un  mare  adevăr  că  familia  constituie  celula  de  bază  a  societăţii. 
Rolul  social  al  familiei  se  vădeşte  mai  ales  prin  aceea  că  ea  naşte  şi 
creşte  pe  membrii  societăţii,  asigurînd  perpetuarea  neamului  omenesc. 
Fer.  Augustin  zice  că  unirea  între  bărbat  şi  femeie  în  căsătorie  „este, 
în  ceea  ce  priveşte  neamul  omenesc,  ca  o  pepinieră  a  cetăţii"  (quantum 
attinet  ad  genus  mortalium,  quoddam  seminarium  est  civitatis).1 

Apare,  deci,  firească  preocuparea  societăţii,  a  factorilor  ei  respon¬ 
sabili,  de  a  orienta  familia  spre  împlinirea  în  mod  optim  a  rosturilor  sale. 
Şi  ţine  de  misiunea  Bisericii  buna  îndrumare  a  credincioşilor  ei,  pe 
temeiul  învăţăturii  dumnezeieşti,  în  ce  priveşte  .vocaţia  familiei  creştine. 

I.  Căsătoria  şi  familia  în  iconomia  creaţiei 

Orice  abordare  din  perspectivă  creştină  a  problemei  familiei  nu 
poate  avea  alt  punct  de  plecare  decît  referatul  biblic  despre  crearea 
omului.  Mîntuitorul  însuşi,  răspunzînd  unei  întrebări  a  fariseilor,  amin¬ 
teşte  că  „de  la  început"  Dumnezeu  a  creat  familia  monogamică  şi 
citează  textele  din  Fac.  1,  27  şi  2,  24  (Mt.  19,  3u;  Mc.  10,  2u).  Pe  textul 
din  Fac.  2,  24  se  întemeiază  şi  Sf.  Apostol  Pavel  cînd  vorbeşte,  din 
perspectivă  hristologică,  despre  „taina  cea  mare"  a  unirii  bărbatului  cu 
femeia  în  căsătorie"  (Efes.  5,  31). 

Cartea  Facerii  ne  arată  că  istoria  căsătoriei  şi  a  familiei  începe 
odată  cu  istoria  omului.  Căsătoria  apare  astfel  ca  „taina  primordială", 
instituită  „de  la  început"  şi  legată  de  taina  creaţiei  în  ansamblu.  Chiar 
în  momentul  creaţiei,  Dumnezeu  a  indicat  şi  funcţiile  principale  ale 
familiei,  trasîndu-i  un  destin  care  vizează  atît  binele  individual,  cît  şi 
binele  general. 


1  Fer.  Augustin,  De  civitate  Dei,  XV,  16,  3,  P.  L.,  XLI,  459. 

Relatarea  din  Facere  relevă  profunzimi  care  cu  greu  scapă  oricărui 
cititor  atent  al  Sf.  Scripturi.  Dumnezeu  a  creat  lumina,  şi  ea  era  bună; 
a  creat  pămîntul  şi  apele,  plantele,  astrele,  animalele,  şi  toate  erau  bune. 
încoronarea  creaţiei  vine  la  sfîrşit  şi  în  acest  punct  al  relatării  tonul 
devine  de  o  solemnitate  deosebită:  „Şi  a  zis  Dumnezeu:  «Să  facem  om 
după  chipul  şi  asemănarea  Noastră . . .»  Şi  a  făcut  pe  om  după  chipul 
Său;  după  chipul  lui  Dumnezeu  l-a  făcut;  a  făcut  hărhat  şi  femeie.  Şi 
Dumnezeu  i-a  binecuvintat,  zicînd:  «Fiţi  rodnici  şi  vă  înmulţiţi  şi  umpleţi 
pămîntul  şi-l  stăpîniţi  . . .»  Şi  a  privit  Dumnezeu  toate  cîte  făcuse  şi  iată 
erau  hune  foarte “  (Fac.  1,  26 — 28.31).  Cap.  2  din  Facere  completează 
fericit  referatul  creării  omului:  Eva  este  luată  din  Adam  (v.  21 — 22); 
Adam  constată  înrudirea  dintre  el  şi  femeia  pe  care  i-a  creat-o  Dumnezeu 
(v.  23);  în  sfîrşit,  concluzia  relatării  evidenţiază,  în  cuvinte  de  o  valoare 
teologică  inestimabilă,  unirea  tainică  a  soţilor,  care  sînt  amîndoi  „un 
trup"  (v.  24). 

Aceste  cîteva  versete  exprimă  liniile  fundamentale  ale  teologiei 
biblice  a  căsătoriei: 

1.  Dumnezeu  l-a  creat  pe  om  după  chipul  Său.2  L-a  creat  liber  şi 
inteligent,  capabil  de  iubire  şi  dăruire;  l-a  creat  persoană,  aşa  precum  El 
însuşi  este  Treime  de  Persoane.  Dintre  toate  creaturile  de  pe  pămînt, 
numai  omul  este  persoană.  De  aceea,  după  planul  dumnezeiesc  omul  este 
creat  „ca  să  stăpînească  peştii  mării,  păsările  cerului,  animalele  domes¬ 
tice,  toate  vietăţile  ce  se  tîrăsc  pe  pămînt  şi  tot  pămîntul"  (Fac.  1,  26; 
cf.  1,  28).  Este  de  notat  faptul  că  bărbatului  şi  femeii,  împreună,  le-a 
dăruit  Dumnezeu  stăpînirea  asupra  pămîntului. 

2.  Dualitatea  sexelor  este  voită  de  Dumnezeu.  Bărbatul  şi  femeia 
sînt  împreună  chip  al  lui  Dumnezeu  şi,  asemenea  Lui,  izvor  al  vieţii. 
Cele  două  sexe  sînt  complementare  nu  numai  pe  plan  fizic,  ci  şi  prin 
comuniunea  de  viaţă,  care  face  din  iubirea  conjugală  un  reflex  al 
iubirii  intratrinitare:  „după  chipul  lui  Dumnezeu  l-a  făcut;  a  făcut  bărbat 
şi  femeie “  (Fac.  1,  27).  Căsătoria  îşi  are  prototipul  în  familia  divină  a 
Prea  Sfintei  Treimi.3  „Singularul  pronumelui  1,  conform  textului  ebraic, 
este  de  o  importanţă  capitală.  Astfel  sînt  afirmate  în  Scriptură  deopo¬ 
trivă  unitatea  naturii  umane,  care  este  în  totalitatea  ei  după  chipul  lui 
Dumnezeu,  şi  diversitatea  ei.  Purtător  «de  la  început»  al  chipului  onto¬ 
logic  al  lui  Dumnezeu,  omul  este  chemat  să  progreseze  infinit  în  El. 
Aceasta  nu  ca  individ  solitar,  sau  ca  fiinţă  asexuată  angelică,  ci  în  bipola¬ 
ritatea  masculinului  şi  femininului,  ca  fiinţă  esenţial  «conjugală»".4  De¬ 
parte  de  a  fi  o  consecinţă  a  păcatului  strămoşesc  —  cum  au  crezut  unii  — 
„bisexualitatea  umană  apare  în  optica  fundamental  optimistă  a  Bibliei 
ca  o  binecuvîntare:  «Dumnezeu  i-a  binecuvintat  şi  a  zis  . . .»“  (Fac.  1,  28).5 


2  Vezi  Pr.  Vasile  Mihoc,  Omul  —  chip  şi  asemănare  a  lui  Dumnezeu,  deşi 
poartă  rănile  păcatelor ,  în  „Mitropolia  Ardealului'*,  XXVI  (1981),  nr.  7 — 9,  p.  549 — 
559. 

3  Pr.  magistr.  Constantin  Galeriu,  Taina  Nunţii,  în  „Studii  Teologice",  seria 
Il-a,  XII  (1960),  nr.  7—8,  p.  486. 

4  Elisabeth  Behr-Sigel,  La  femme  dans  l’Eglise  Orthodoxe.  Vision  câleste  et 
Vhistoire,  în  „Contacts",  XXIX  (1977),  nr.  100,  p.  293. 

5  Ibidem,  p.  293. 

3.  Legea  celor  două  sexe  este  în  slujba  fecundităţii:  „Fiţi  rodnici  şi 
vă  înmulţiţi  şi  umpleţi  pămîntul . . (Fac.  1,  28).  Deşi  numai  Dumnezeu 
este  izvorul  vieţii,  El  a  făcut  din  oameni  colaboratorii  săi  la  transmiterea 
vieţii.  Perpetuarea  şi  progresul  umanităţii  în  timp  şi  spaţiu  sînt  rodul 
unui  sinergism  divino-uman.  Acceptînd  această  colaborare  cu  Dumnezeu, 
cuplul  se  inserează  în  istoria  umanităţii.  Pe  linia  acestei  înţelegeri  a 
rolului  familiei,  în  concepţia  israelită  naşterea  de  prunci  este  o  binecu- 
vîntare  dumnezeiască,  iar  sterilitatea  echivalează  cu  un  blestem. 

4.  Prin  căsătorie,  bărbatul  şi  femeia,  deosebiţi  atît  pe  plan  trupesc, 
cît  şi  pe  plan  sufletesc,  se  completează  reciproc.  După  Fac.  2,  2  lu,  femeia 
a  fost  creată  de  Dumnezeu  din  Adam,  ca  un  „ajutor  pe  potriva  lui“ 
(v.  20).  Aceasta  nu  implică  o  inferioritate  de  condiţie  a  femeii,  căci  nici 
Adam  nu  era  complet  fără  femeie,  adică  fără  o  făptură  asemenea  lui,  cu 
care  să  intre  într-o  relaţie  personală.6  De  altfel,  substantivul  ezer  (  =  aju¬ 
tor)  din  versetul  20,  în  15  din  cele  21  de  apariţii  ale  sale  în  Vechiul 
Testament  desemnează  ajutorul  pe  care  îl  dă  Dumnezeu  poporului  Său. 
Din  analiza  obiectivă  a  sensurilor  acestui  obiectiv  şi  a  termenilor  înrudiţi 
rezultă  clar  că  prin  folosirea  lui  ezer  aici  autorul  n-a  intenţionat  să 
afirme  inferioritatea  femeii.7  Egalitatea  femeii  cu  bărbatul  este  de  altfel 
clar  afirmată  în  2,  24.  însuşi  Adam  recunoaşte  în  femeie  pe  singura 
făptură  înrudită  cu  el:  „Iată,  acesta-i  os  din  oasele  mele  şi  carne  din 
carnea  mea“  (Fac.  1,  23  a;  cf.  29,  14;  Jud.  9,  2;  II  Regi  5,  2;  19,  12).  De 
aceea  îi  şi  dă  femeii  un  nume  —  işşa  derivat  din  propriu-i  nume  —  iş 
(1,  23  b). 

5.  Căsătoria  înseamnă  unirea  deplină  dintre  bărbat  şi  femeie,  dărui¬ 
rea  reciprocă  totală,  care  antrenează  atît  sufletul  cît  şi  trupul.  în  conti¬ 
nuarea  relatării  din  Fac.  2  se  trece  de  la  situaţia  protopărinţilor  la  o 
generalizare  de  o  mare  profunzime  teologică:  „De  aceea  va  lăsa  omul  pe 
tatăl  său  şi  pe  mama  sa  şi  se  va  lipi  de  femeia  sa  şi  vor  fi  amîndoi 
un  trup"  (Fac.  2,  24).  Citînd  acest  text  (Mt.  19,  5;  Mc.  10,  7 — 8a),  Mîn- 
tuitorul  Hristos  înfăţişează  căsătoria,  această  unire  profundă  a  două 
persoane  complementare,  ca  pe  o  lucrare  a  lui  Dumnezeu:  „Aşa  încît  nu 
mai  sînt  doi,  ci  un  trup.  Deci  ce  a  împreunat  Dumnezeu  omul  să  nu 
despartă"  (Mt.  19,  6;  Mc.  10,  8b — 9). 

Sacralitatea  căsătoriei  apare  astfel  „de  la  început"  (Mt.  19,  4),  ca  un 
dat  al  creaţiei.8 

în  Vechiul  Testament,  unirea  deplină  dintre  bărbat  şi  femeie  prin 
căsătorie  va  fi  folosită  ca  metaforă  pentru  relaţia  dintre  Iahve  şi  poporul 
Său,  păcatul  idolatriei  la  acest  popor  fiind  calificat  drept  adulter 
(Os.  1,  2u;  3,  lu;  4,  10 — 15;  Ier.  2,  3;  13,  21 — 27;  31;  Iez.  16;  23;  Is.  54; 


6  Vezi  Mărie  de  Merode,  „Une  aide  qui  lui  corresponde" .  L'exâg&se  de  Gen. 
2,  18 — 24  dans  Ies  ecrits  de  VAncien  Testament ,  du  judaisme  et  du  Nouveau  Tes¬ 
tament,  în  „Revue  th£ologique  de  Louvain“,  voi.  8  (1977),  fasc.  3,  p.  330 — 331. 

7  Ibidem,  p.  332. 

8  Cercetările  etnologice  regăsesc  acest  caracter  sacru  atribuit  căsătoriei  în  cele 
mai  diverse  culturi  şi  perioade  istorice.  Cf.  Mgr.  J.  Tomko,  Quelques  aspects  de  la 
thâologie  du  mariage  ă  partir  de  la  Vision  paulinienne,  în  voi.  „Laîcs  aujourd’hui", 
Bulletin  du  „Consilium  de  Laîcs“,  no.  17 — 18  (1974),  p.  12. 

62  ş.  a.).fJ  Ideea  va  fi  preluată  în  Noul  Testament,  unde  căsătoria  apare 
drept  figură  profetică  a  unirii  dintre  Hristos  şi  Biserica  Sa.  Pe  temeiul 
acestor  relaţii  intre  căsătorie  şi  taina  dumnezeiască,  Sfinţii  Părinţi  n-au 
ezitat  să  vorbească  despre  căsătorie  ca  despre  o  „taină  a  Vechiului 
Testament". 10 

Sacralitatea  conferită  de  Dumnezeu  căsătoriei  încă  de  la  creaţie 
înseamnă  afirmarea  unor  valori  nu  numai  sacre,  ci  şi  profund  umane, 
împotriva  oricărei  extreme,  fie  în  sens  hedonist,  fie  în  sensul  maniheismu¬ 
lui  sau  ,.angelismului“.  Din  această  perspectivă,  orice  tendinţă  de  desacra- 
lizare  sau  de  secularizare  a  iubirii  umane  integrale,  a  deschiderii  spre 
viaţă,  spre  naşterea  de  prunci,  spre  fidelitate  conjugală,  unitate  şi  indi- 
solubilitate,  înseamnă  nu  numai  deturnarea  căsătoriei  de  la  planul  trasat 
de  Creator,  ci  şi  privarea  ei  de  ceea  ce  are  mai  profund  uman.* 11  Desacra- 
lizarea  devine  astfel  dezumanizare,  efectele  ei  resimţindu-se  atît  pe  pla¬ 
nul  vieţii  cuplului,  cit  şi  pe  planul  umanităţii  ca  atare. 


II.  Căsătoria  şi  familia  în  iconomia  Răscumpărării 

Căderea  in  păcat  a  avut  printre  consecinţele  ei  şi  deteriorarea  insti¬ 
tuţiei  căsătoriei.  Ştim  din  Vechiul  Testament  că  poligamia  a  fost  prac¬ 
ticată  chiar  de  patriarhii  evrei.12  La  păgîni  a  existat  şi  poliandria.  Femeia 
era  desconsiderată  şi  redusă  practic  la  condiţia  de  sclavă  a  bărbatului. 
De  multe  ori  copilul  era  tratat  ca  un  simplu  obiect,  puţind  fi  vîndut, 
părăsit  sau  chiar  ucis. 

Deşi  prin  cădere  căsătoria  a  pierdut  harul  pe  care-1  avea  în  starea 
primordială,  totuşi  ,,ea  n-a  fost  desfiinţată  în  esenţă.  Căci  nici  natura 
umană  n-a  fost  distrusă". n 

1.  Mintuitorul  Hristos  a  restaurat  legătura  căsătoriei,  inâlţînd-o  „din 
ordinea  naturii  în  ordinea  harului".14 

Niciodată  nu  s-a  subliniat  îndeajuns  faptul  că  Domnul  a  petrecut 
nouă  zecimi  din  viaţa  Sa  pămîntească  in  familie.  Iar  prezenţa  Sa  la  nunta 
din  Cana  Galileii,  unde  a  săvîrşit  prima  minune  (In.  2,  1 — 11),  are  o 
profundă  semnificaţie  teologică,  clar  evidenţiată  în  slujba  ortodoxă  a 
Tainei  Cununiei:  „Care,  pentru  negrăitul  Tău  dar  şi  multa  bunătate,  ai 
venit  in  Cana  Galileii  şi  nunta  care  era  acolo  ai  binecuvîntat-o,  ca  să 
arăţi  că  din  voia  Ta  se  face  însoţirea  cea  după  lege  şi  naşterea  de  prunci 


9  Vezi  asupra  acestei  probleme  J.  Ziegler.  Die  Liehc  Gottes  bei  den  Propheten, 
Miinster,  1930. 

10  Cf.  Mgr.  J.  Tomko,  art.  cit.,  p.  12. 

11  îbidem,  p.  12. 

12  Deşi  poligamia  a  subzistat  la  evrei  pînă  foarte  tirziu  (cf.  Iosif  Flaviu, 
Antichităţi  iudaice,  XVII,  I.  3),  chiar  pînă  in  Evul  Mediu  (cf.  W.  Kornfeld,  art. 
Mariage.  I:  Dans  VAncien  Testament,  în  „Supplement  au  Dictionnaire  de  la  Bible“, 
tome  V.  Paris,  1957,  col.  923),  totuşi  practica  monogamiei  este  presupusă  în  nume¬ 
roase  texte  din  Vechiul  Testament  (Iez.  24,  16.21;  Prov.  31,  10 — 51;  Ps.  127,  3; 
108.  8;  Iov  2,  9;  19,  17;  31,  10;  Is.  Sir.  7,  19.26;  25,  1.8).  Monogamia  se  afirmă  cu  şi 
mai  multă  tărie  după  exil  (Mal.  3.  1 1  u ;  Neem.  5.  3u;  Tob.  1,  9;  7,  2.19). 

13  Pr.  Prof.  Dr.  Dumitru  Stâniloae,  Teologia  Dogmatică  Ortodoxă,  voi.  III, 
Bucureşti,  1978,  p.  182. 

14  Jbidem.  p.  183 

dintr-însa"  (din  prima  rugăciune  de  după  ectenia  mare).  Fer.  Augustin 
zice  că  „Hristos  a  întărit  la  Cana  ceea  ce  a  instituit  în  rai11.15 

2.  în  Predica  de  pe  Munte,  aprofundînd  sensul  poruncii  a  şaptea  din 

Decalog,  Domnul  ne  învaţă  —  cu  autoritatea  Sa  mesianică,  superioară 
celei  a  lui  Moise  —  că  nu  numai  adulterul  exterior  este  păcat,  ci  şi 
adulterul  săvîrşit  „în  inimă":  „Aţi  auzit  că  s-a  zis  celor  de  demult: 

Să  nu  săvîrşeşti  adulter.  Eu  însă  vă  spun  .vouă  că  oricine  se  uită 

la  femeie,  poftind-o,  a  şi  săvîrşit  adulter  cu  ea  în  inima  lui"  (Mt.  5,  27 — 
28).  Astfel  Mîntuitorul  reafirmă  fidelitatea  conjugală,  căsătoria  mono¬ 
gamică,  calificînd  drept  păcat  grav  chiar  intenţia  care  contravine  unităţii 
depline  a  soţilor. 

3.  într-o  altă  împrejurare,  răspunzînd  unei  întrebări  pe  care  i-au 

pus-o  unii  farisei,  Domnul  arată  că  învăţătura  Sa  asupra  căsătoriei 
vizează  restaurarea  acestei  instituţii  conform  semnificaţiei  sale  originare. 
Iată  acest  dialog  după  Mt.  19,  3 — 9  (cf.  Mc.  10,  2 — 9):  „(3)  Şi  au  venit  la 
El  fariseii,  ispitindu-L  şi  zicînd:  Se  cuvine,  oare,  omului  să-şi  lase 
femeia  sa  pentru  orice  pricină?  (4)  Răspunzînd,  El  a  zis:  N-aţi  citit  că 
Cel  ce  i-a  făcut  de  la  început  i-a  făcut  bărbat  şi  femeie?  (5)  Şi  a  zis: 
Pentru  aceea  va  lăsa  omul  pe  tatăl  său  şi  pe  mama  sa  şi  se  va  lipi  de 

femeia  sa  şi  vor  fi  amîndoi  un  trup.  (6)  Aşa  încît  nu  mai  sînt  doi,  ci  un 

trup.  Deci  ce  a  împreunat  Dumnezeu  omul  să  nu  despartă.  (7)  Ei  i-au  zis 
Lui:  Pentru  ce,  dar,  Moise  a  poruncit  să-i  dea  carte  de  despărţire  şi  să 
o  lase?  (8)  El  le-a  zis:  pentru  învîrtoşarea  inimii  voastre  v-a  dat  voie 
Moise  să  lăsaţi  pe  femeile  voastre,  dar  din  început  nu  a  fost  aşa.  (9)  Iar  Eu 
vă  zic  vouă  că  oricine  va  lăsa  pe  femeia  sa,  afară  de  cuvînt  de  desfrînare 
şi  se  va  însura  cu  alta,  săvîrşeşte  adulter;  şi  cine  s-a  însurat  cu  cea 
lăsată  săvîrşeşte  adulter".16 

în  textul  paralel  din  Evanghelia  de  la  Marcu  întrebarea  are  un 
sens  puţin  diferit,  referindu-se  nu  la  motivele  de  divorţ,  ca  în  Mt.  19,  3, 
ci  la  posibilitatea  însăşi  a  divorţului:  „Şi  apropiindu-se  fariseii  îl  între¬ 
bau,  ispitindu-L,  dacă  este  îngăduit  unui  bărbat  să-şi  lase  femeia" 
(Mc.  10,  2). 

în  această  intrebare,  mai  ales  in  formularea  din  Mt.  19,  3,  exegeţii 
văd  o  aluzie  la  cunoscuta  controversă  care,  în  epoca  Mîntuitorului,  îi 
diviza  pe  partizanii  celor  doi  mari  rabini:  Hillel  şi  Şamai.  După  Şamai, 
repudierea  soţiei  şi  recăsătorirea  după  divorţ  erau  autorizate  numai  pen¬ 
tru  motive  grave  şi  în  primul  rînd  în  cazul  în  care  femeia  se  făcea 
vinovată  de  adulter.  După  Hillel,  dimpotrivă,  motivele  pentru  repudierea 
soţiei  puteau  fi  foarte  numeroase:  poziţia  lui  Hillel  s-ar  putea  exprima 
foarte  bine  prin  cuvintele  din  Mt.  19,  3:  repudierea  era  permisă  „pen¬ 
tru  orice  pricină".17 

în  răspunsul  Său,  Mîntuitorul  citează  două  texte  din  cartea  Facerii 
(1,  27  şi  2,  24)  şi  afirmă  imperativ  indisolubilitatea  căsătoriei  ca  pe  un 


15  Cit.  după  Pr.  Prof.  Dr.  D.  Stăniloae,  op.  cit.,  p.  183. 

16  Vezi  exegeza  acestui  text  precum  şi  a  celorlalte  texte  neotestamentare 
referitoare  la  căsătorie  la  A.-L.  Descamps,  Les  textes  evangeliques  sur  la  mariage, 
în  „Revue  theologique  de  Louvain“,  voi.  9  (1978),  fasc.  3,  p.  259 — 286  şi  voi.  11 
(1980),  fasc.  1,  p.  5 — 50,  unde  este  indicată  şi  o  bogată  bibliografie. 

17  A.-L.  Descamps,  art.  cit.,  11  (1980),  fasc.  1,  p.  7 — 8. 

dat  al  creaţiei:  „Deci  ce  a  împreunat  Dumnezeu  omul  să  nu  despartă" 
(Mt.  19,  6;  Mc.  10,  9).  Autenticitatea  acestei  soluţii  date  divorţului  de 
către  Mîntuitorul  este  confirmată  de  Sf.  Apostol  Pavel:  „Iar  celor  ce 
sînt  căsătoriţi,  le  poruncesc  nu  eu,  ci  Domnul:  Femeia  să  nu  se  despartă 
de  bărbat!  Iar  dacă  s-a  despărţit,  să  rămînă  nemăritată,  sau  să  se  împace 
cu  bărbatul  său;  tot  aşa  bărbatul  să  nu-şi  lase  femeia"  (I  Cor.  7, 
10—11). 

Cînd  fariseii  obiectează  că  Moise  a  permis  repudierea  soţiei,  cu 
condiţia  ca  bărbatul  să-i  dea  acesteia  carte  de  despărţire  (cf.  Deut.  22, 
13 — 19.28 — 29;  24,  1 — 4), 18  Domnul  răspunde  că  dispoziţia  respectivă 
din  Legea  mozaică  era  de  fapt  o  concesie  provizorie  datorată  „învîrto- 
şării  inimii"  israeliţilor,  adică  incapacităţii  lor  de  a  se  supune  voii 
divine.  El  adaugă  imediat:  „dar  din  inceput  nu  a  fost  aşa".  Repudierea 
contrazice  ordinea  iniţială  a  lucrurilor,  voită  de  Dumnezeu.  Mîntuitorul 
restaurează  această  ordine,10  arătînd  că  bărbatul  care-şi  repudiază  soţia 
şi  se  căsătoreşte  cu  alta  săvîrşeşte  adulter;  tot  astfel,  cel  ce  se  căsăto¬ 
reşte  cu  femeia  repudiată  săvîrşeşte  adulter  (Mt.  19,  9;  Lc.  16,  18),  căci 
această  femeie  aparţine  în  mod  firesc  soţului  ei  dinţii,  iar  unirea  cu  el, 
operă  a  lui  Dumnezeu  (Mt.  19,  6b),  nu  poate  fi  anulată  printr-un  act 
omenesc.  In  textul  paralel  din  Mc.  10,  11 — 12  se  ia  în  considerare  şi 
cazul  cînd  femeia  este  aceea  care  are  iniţiativa  divorţului:  „Oricine  va 
lăsa  pe  femeia  sa  şi  va  lua  alta  săvîrşeşte  adulter  cu  ea.  Iar  femeia,  de-şi 
va  lăsa  bărbatul  şi  se  va  mărita  cu  altul,  săvîrşeşte  adulter".  Aceste 
cuvinte  relevă  nu  numai  concepţia  Mîntuitorului  despre  indisolubilitatea 
căsătoriei,  ci  şi  faptul  că  El  recunoaşte  egalitatea  deplină  a  celor  doi  soţi.20 

4.  Epistolele  pauline  cuprind  multe  texte  importante  asupra  căsăto¬ 
riei  şi  asupra  semnificaţiei  religioase  a  raporturilor  dintre  soţi  (vezi,  de 
pildă,  Rom.  7,  2 — 3;  I  Cor.  7;  11,  3 — 17;  14,  34 — 35;  II  Cor.  11,  2;  Efes. 
5,  22—33;  Col.  3,  18—21;  I  Tes.  4,  4;  I  Tim.  2,  8—15;  3,  2.4;  4,  3;  5,  9—16; 
Tit  1,  6;  2,  1—5;  Evr.  13,  4). 

Pentru  Sf.  Apostol  Pavel,  căsătoria  este  un  „dar"  (Xapia(j.a)  al  lui 
Dumnezeu,  ca  şi  fecioria  (I  Cor.  7,  7). 

Sf.  Apostol  Pavel,  pe  linia  tradiţiei  evanghelice,  afirmă  indisolubi¬ 
litatea  căsătoriei,  prezentînd-o,  în  I  Cor.  7,  10 — 11,  ca  pe  o  poruncă 
expresă  a  Domnului.  Cei  ce  s-au  despărţit  au  de  ales  între  două 
posibilităţi:  sau  să  se  împace,  reconstituind  astfel  legătura  conju¬ 
gală  iniţială,  sau  să  nu  se  mai  căsătorească. 


18  Conţinutul  actului  de  repudiere  nu  ne  este  cunoscut;  el  este  conservat 
probabil  în  Os.  2,  4:  „Ea  nu  mai  este  femeia  mea,  iar  eu  nu  mai  sînt  bărbatul  ei“. 
In  legislaţia  talmudică,  formula  de  separare  este  următoarea:  „Tu  eşti  liberă  pentru 
orice  om“  (cf.  W.  Kornfeld,  art.  cit.,  col.  924).  Carte  de  despărţire  însemna  din 
partea  bărbatului  renunţarea  la  o  proprietate,  căci  repudiindu-şi  soţia  el  nu  mai 
primea  înapoi  zestrea  pe  care  i-a  dat-o  (mohar);  pentru  femeie,  acest  act  era  o 
dovadă  a  libertăţii  ei  de  a  se  căsători  cu  altcineva.  Vezi  W.  Kornfeld,  art  cit., 
col.  921. 

19  Şi  în  iudaismul  de  la  începutul  erei  creştine  se  constată  o  opoziţie  din  ce 
în  ce  mai  puternică  împotriva  divorţului;  vezi  W.  Kornfeld,  art.  cit.,  col.  924. 

20  M.  V.  Taylor,  The  Gospel  According  to  St.  Mark,  London,  1953,  p.  421, 
scrie:  „Din  Mc.  10,  2 — 12  rezultă  clar  că  Iisus  privea  căsătoria  ca  o  unire  indiso¬ 
lubilă  şi  că  el  punea  soţul  şi  soţia  într-un  raport  de  egalitate**. 

Apostolul  abordează  aceeaşi  problemă,  într-un  context  diferit,  în 
Rom.  7,  2 — 3:  „Căci  femeia  măritată  e  legată,  prin  lege,  de  bărbatul  său 
atîta  timp  cît  el  trăieşte  . . .  Deci,  trăindu-i  bărbatul,  se  va  numi  adulteră 
dacă  va  fi  cu  alt  bărbat;  iar  dacă  i-a  murit  bărbatul  este  liberă  faţă  de 
lege,  ca  să  nu  fie  adulteră,  luînd  un  alt  bărbat"  (cf.  I  Cor.  7,  39).  Sf.  Pavel 
interzice  nu  numai  adulterul  şi  divorţul,  ci  şi  desfrînarea  de  orice  fel, 
cum  se  poate  constata  din  listele  de  vicii  pe  care  le  aflăm  în  Epistolele 
sale.  Argumentarea  sa  împotriva  păcatului  desfrînării,  în  I  Cor.  6,  12 — 20, 
se  bazează  nu  numai  pe  dreptul  natural,  ci  este  fundamentată  teologic  şi 
hristologic.  Atitudinea  paulină  în  această  privinţă  depăşeşte  exigenţele 
Vechiului  Testament,  fiind  pe  linia  învăţăturii  Mîntuitorului. 

Din  Epistolele  pauline  constatăm  că  Apostolul  neamurilor  apreciază 
căsătoria  ca  pe  o  instituţie  dumnezeiască,  al  cărei  scop  este  naşterea  de 
prunci,  dar  şi  iubirea  şi  într-ajutorarea  reciprocă  a  soţilor.  Fiind  deplin 
realist,  Sf.  Pavel  nu  consideră  că  unirea  soţilor  în  căsătorie  se  justifică 
exclusiv  prin  naşterea  de  prunci  (cum  susţinea,  de  pildă,  Fer.  Augustin), 
ci  recunoaşte  căsătoriei  şi  funcţia  de  remediu  al  concupiscenţei.  Răspun- 
zînd  unei  întrebări  a  credincioşilor  din  Corint,  Apostolul  se  exprimă 
asupra  acestui  aspect  cu  o  francheţe  remarcabilă:  „Cît  despre  cele  ce 
mi-aţi  scris,  bine  este  pentru  om  să  nu  se  atingă  de  femeie.  Dar  din 
cauza  desfrînării,  fiecare  să-şi  aibă  femeia  sa  şi  fiecare  femeie  să-şi  aibă 
bărbatul  său.  Bărbatul  să-i  dea  femeii  iubirea  datorată,  asemenea  şi 
femeia  bărbatului.  Femeia  nu  este  stăpînă  pe  trupul  său,  ci  bărbatul; 
asemenea,  nici  bărbatul  nu  este  stăpîn  pe  trupul  său,  ci  femeia.  Să  nu  vă 
lipsiţi  unul  de  altul  decît  cu  bună  învoială  pentru  un  timp,  ca  să  vă 
îndeletniciţi  cu  postul  şi  cu  rugăciunea,  şi  iarăşi  să  fiţi  împreună,  ca  să 
nu  vă  ispitească  satana,  din  pricina  neînfrînării  voastre.  Şi  aceasta  o  spun 
după  îngăduinţă,  nu  după  poruncă"  (I  Cor.  7,  1 — 6). 

Deşi  personal  se  simte  chemat  de  Dumnezeu  pe  calea  eroică  a 
fecioriei,  Sf.  Apostol  Pavel  înţelege  perfect  natura  umană  şi  doctrina  sa 
asupra  vieţii  conjugale  reflectă  această  înţelegere  profundă  a  umanului. 
El  nu  este  rupt  de  realitate.  Bineînţeles  că  afirmă  constant  valoarea 
înfrînării  pasiunilor.  „îngăduinţa"  paulină  (I  Cor.  7,  6)  înseamnă  însă  re¬ 
cunoaşterea  calităţii  morale  ireproşabile  a  legăturii  trupeşti  a  soţilor. 
Infrînarea  acestora  pe  anumite  perioade,  din  motive  de  evlavie,  trebuie 
să  se  facă  prin  acord  mutual. 

Soţii  trebuie  să  promoveze  o  unire  profundă,  o  iubire  plină  de  înţele¬ 
gere  a  fiecăruia  faţă  de  celălalt.  Egalitatea  femeii  cu  bărbatul  este 
restaurată  în  Hristos  (Gal.  3,  28).  Capul  familiei  rămîne  însă  bărbatul. 
Sf.  Apostol  Pavel  îndeamnă:  „Femeilor,  fiţi  supuse  bărbaţilor  voştri, 
precum  se  cuvine,  în  Domnul"  (Col.  3,  18);  „Femeile  să  se  supună  bărba¬ 
ţilor  lor  ca  Domnului.  Pentru  că  bărbatul  este  cap  femeii,  precum  şi 
Hristos  este  capul  Bisericii,  trupul  Său,  al  cărui  mîntuitor  şi  este.  Ci 
precum  Biserica  se  supune  lui  Hristos,  aşa  şi  femeile  bărbaţilor  lor  întru 
toate"  (Efes.  5,  22 — 24).  Intîietatea  bărbatului  în  familie  nu  este  însă,  în 
concepţia  paulină,  o  supremaţie  despotică.  Este  vorba  de  o  întîietate  a 
iubirii  jertfelnice,  după  chipul  iubirii  lui  Hristos:  „Bărbaţilor,  iubiţi  pe 
femeile  voastre,  după  cum  şi  Hristos  a  iubit  Biserica  şi  s-a  dat  pe  Sine 

pentru  ea"  (Efes.  5,  25);  „Bărbaţilor,  iubiţi  pe  femeile  voastre  şi  nu  vă 
amărîţi  asupra  lor"  (Col.  3,  19).  Iubirea  jertfelnică  a  bărbatului  şi  ascul¬ 
tarea  iubitoare  a  femeii  se  intercondiţionează:  „Fiecare  aşa  să-şi  iubească 
femeia  ca  pe  sine  însuşi;  iar  femeia  să  se  teamă  de  bărbat"  (Efes.  5,  33). 

Aceeaşi  idee  este  exprimată  de  Sf.  Apostol  Petru  care,  după  ce 
îndeamnă  pe  femei  să  fie  supuse  bărbaţilor  lor  şi  să  se  poarte  cu  bună- 
cuviinţă,  asemenea  „sfintelor  femei"  de  care  vorbeşte  Scriptura  Vechiu¬ 
lui  Testament  (I  Pet.  3,  1 — 6),  porunceşte  bărbaţilor  să  trăiască  înţelep- 
ţeşte  cu  femeile  lor,  făcîndu-le  parte  de  cinste,  ca  unora  care  şi  ele 
sînt  „moştenitoare  ale  harului  vieţii"  (v.  7). 

5.  In  Efes.  5,  22 — 33  (pericopă  care  se  citeşte  ca  „Apostol"  la  slujba 
ortodoxă  a  Tainei  Cununiei),  Sf.  Pavel  afirmă  explicit  caracterul  de  taină 
al  căsătoriei  creştine.  Unirii  intr-un  trup,  prin  căsătorie,  a  bărbatului  cu 
femeia,  instituită  de  Dumnezeu  la  creaţie  —  în  v.  31  Apostolul  citează, 
după  Septuaginta,  textul  din  Fac.  2,  24  — ,  Hristos  ii  conferă  caracter  de 
taină  a  Bisericii:  „Taina  aceasta  mare  este;  iar  eu  zic  în  Hristos  şi  in 
Biserică"  (v.  32). 

De  fapt  nu  numai  această  afirmaţie  directă,  ci  şi  întregul  context 
al  pericopei  evidenţiază  caracterul  sacramental  al  căsătoriei  creştine. 
Epistola  către  Efeseni  este,  în  ansamblul  ei,  o  revelaţie  a  tainei  celei 
ascunse  din  veac  in  Dumnezeu,  care  constă  în  hotărîrea  dumnezeiască  de 
a  răscumpăra  întreaga  omenire  din  păcat,  de  a-i  încorpora  pe  oameni  în 
Hristos,  ca  membre  ale  Trupului  Său.  în  acest  plan  dumnezeiesc  îşi  află 
locul  atît  taina  Bisericii,  cît  şi  comunitatea  conjugală,  care  reflectă  legă¬ 
tura  mistică  dintre  Hristos  şi  Biserică.  Relaţia  conjugală,  ca  unire  a  soţi¬ 
lor  „într-un  trup",  se  constituie  încă  de  la  creaţie  ca  o  figură  sau  tip 
al  relaţiei  dintre  Hristos  şi  Biserică.  în  Efes.  5,  23u  Sf.  Apostol  Pavel 
se  adresează  însă  soţilor  creştini,  deci  este  vorba  de  căsătoria  „în  Dom¬ 
nul".  El  compară  căsătoria  creştină  cu  relaţia  Hristos-Biserică.  între 
aceste  două  realităţi  există,  desigur,  un  raport  de  asemănare,  ca  de  la 
imagine  la  modelul  său,  ca  de  la  semn  la  realitatea  semnificată.  Rela¬ 
ţia  Hristos-Biserică  nu  râmîne  numai  un  model  pentru  cei  uniţi  prin 
căsătorie.  Soţii  creştini  (şi  numai  ei,  cum  rezultă  din  v.  30:  „pentru  că 
sîntem  mădulare  ale  trupului  Lui")  sînt  cuprinşi  în  sfera  de  acţiune  a 
harului  lui  Hristos,  ca  mădulare  ale  Trupului  tainic.  Astfel  căsătoria, 
care  era  de  la  creaţie  o  figură  profetică  a  unirii  dintre  Hristos  şi  Biserică, 
devine  în  creştinism  o  reflectare  a  acestei  uniri  negrăite  şi  tainice. 

Sf.  Apostol  Pavel  vorbeşte  aici  de  căsătorie.  Relaţia  Hristos-Biserică 
este  folosită  de  Apostol  pentru  a  ilustra  harul  unirii  în  căsătorie  şi  nu 
invers:  „Bărbaţilor,  iubiţi  pe  femeile  voastre,  după  cum  şi  Hristos  a 
iubit  Biserica  şi  s-a  dat  pe  Sine  pentru  ea,  ca  s-o  sfinţească,  curăţind-o 
cu  baia  apei  prin  cuvînt  .  .  .  Astfel  dar.  bărbaţii  sînt  datori  să-şi  iubească 
femeile,  ca  pe  înseşi  trupurile  lor  .  .  .  precum  şi  Hristos  Biserica,  pentru 
că  sîntem  mădulare  ale  trupului  Lui  .  .  .“  (Efes.  5,  25 — 26.28 — 30).  Este 
clar  că  Sf.  Pavel  nu  se  referă  aici  la  taina  Bisericii,  ci  la  taina  căsătoriei 
creştine. 

Soţii  creştini  nu  semnifică  numai  relaţia  dintre  Hristos  şi  Biserică, 
ci  ei  şi  participă  la  taina  unităţii  şi  a  iubirii  fecunde  dintre  Hristos- 

Mirele  şi  Biserică-Mireasa.  Căsătoria  creştină  este  astfel  nu  numai  semn, 
ci  şi  mijloc  sau  instrument  al  sfinţirii,  adică  este  o  Sfîntă  Taină . 

Numai  din  această  perspectivă  înţelegem  de  ce  insistă  Apostolul  aici 
(v,  28u)  asupra  unirii,  „intr-un  trup*4  (citind  şi  textul  din  Fac.  2,  24)  a 
soţilor  creştini,  ca  figură  profetică  a  unirii  dintre  Hristos  şi  Biserică. 
, .Căsătoria  creştină,  deşi  rămîne  asemănătoare  oricărei  alte  căsătorii, 
este  împlinirea  acestei  «taine  mari».  Taina  (sacramentul)  nu  este  ceva 
ce  s-ar  afla  deasupra  sau  alături  de  căsătorie,  ci  este  căsătoria  ca  atare, 
care  este  taină  pentru  cei  ce  trăiesc  încadraţi  în  realitatea  Trupului 
mistic.  Taina  desăvîrşeşte  instituţia  de  la  creaţie44.21 

III.  Naşterea  şi  creşterea  copiilor ,  scop  principal  al  căsătoriei 

Naşterea  de  prunci  nu  este  singurul  scop  al  căsătoriei.  Sf.  Scriptură, 
după  cum  am  arătat,  rînduieşte  alături  de  acest  scop  şi  pe  acela  de 
într-ajutorare  plină  de  iubire  a  soţilor  întreolaltă,  precum  şi  funcţia  căsă¬ 
toriei  de  remediu  al  concupiscenţei.  Naşterea  de  prunci  se  răsfrînge  însă 
pozitiv  şi  asupra  celorlalte  două  funcţii  ale  căsătoriei.  Naşterea  de  prunci 
este  indicată  ca  scop  al  căsătoriei  în  mod  expres  la  creaţie  (Fac.  1,  28). 
Astfel  încît  se  poate  spune  că  „transmiterea  vieţii  este  scopul  primar  şi 
principal44  al  căsătoriei.22 

Prin  naşterea  şi  creşterea  copiilor  în  familie  se  desăvîrşesc  şi  cele¬ 
lalte  funcţiuni  ale  unirii  dintre  bărbat  şi  femeie  prin  căsătorie.  __ 

Prin  naşterea  de  prunci  se  împlineşte  unirea  trupească  şi  sufleteas¬ 
că  a  soţilor.  Se  ştie  că  celulele  fătului  conservă  cromozomii  proveniţi  de 
la  ambii  părinţi,  iar  aceşti  cromozomi  dirijează  împreună  evoluţia  celu¬ 
lară  a  noii  fiinţe  umane.  „Astfel  copilul  este  expresia  unei  alte  realităţi: 
el  exprimă  viaţa  cuplului  parental.  Căci  părinţii  tind  în  mod  intim  să 
depăşească  relaţia  lor  mutuală  şi,  printr-o  iubire  care  să  fie  dăruire  şi 
uitare  de  sine,  tind  să  se  pună  în  slujba  unei  noi  persoane.  Aceasta,  de 
altfel,  va  concretiza,  va  întări  şi  va  îmbogăţi  creşterea  vieţii  lor  conju¬ 
gale.  Copilul  constituie,  deci,  o  valoare  pentru  părinţi.  în  afară  de  demni¬ 
tatea  de  soţi,  el  le  conferă  şi  pe  cea  de  părinţi.  Dar  bogăţia  persoanelor 
umane  este  de  aşa  natură  încît  un  singur  copil  nu  este  de  ajuns  să 
exprime  şi  să  recreeze  cuplul.  Mai  mulţi  copii,  ba  chiar  numeroşi  copii 
vor  exprima  mai  adecvat  bogăţia  ontologică  a  căsătoriei44.23 


21  Mgr.  J.  Tomko,  art.  cit.,  p.  15.  H.  Schlier,  Der  Brief  an  die  Epheser,  Diissel- 
dorf,  ed.  a  Il-a,  1958,  p.  262 — 263,  scrie:  „în  măsura  în  care  evenimentul  evocat 
în  Fac.  2,  24,  anume  taina  nuntii  dintre  Hristos  şi  Biserică,  se  împlineşte  de  fiecare 
dată  în  căsătoria  pâmîntească  a  bărbatului  cu  femeia,  aceasta  (căsătoria)  participă 
la  taina  aceea  şi,  în  acest  sens,  este  ea  însăşi  o  taină".  în  nota  1  de  la  p.  263, 
H.  Schlier  adaugă:  „...căsătoria  pâmîntească  primeşte,  asumă  şi  reprezintă  rela¬ 
ţia  dintre  Hristos  şi  Biserică.  Regăsim,  în  esenţă,  în  căsătoria  pâmîntească,  relaţia 
Hristos-Biserică44. 

22  Prof.  Const.  C.  Pavel,  Probleme  morale  cu  privire  la  căsătorie  şi  familie , 
în  „Biserica  Ortodoxă  Română44,  LXXXV  (1967),  nr.  1 — 2,  p.  132. 

23  H.  Doms,  Sexualite  et  mariage ,  în  „ Mysterium  Salutis,t  —  Dogmatique  de 
l’histoire  de  salut,  voi.  7,  Paris,  1971,  p.  180.  Rolande  Velut,  Remarques  pedago - 
giques  sur  la  formation  l'affectivite,  în  „Bulletin  de  Saint-Sulpice‘\  3  (1977),  mai 
ales  p.  195  şi  urm.,  scoate  în  evidenţă  funcţia  educativă  pe  care  o  exercită  asupra 

Fecunditatea  face  parte  din  esenţa  iubirii  conjugale.  Prin  naşterea 
de  copii  soţii  participă  la  lucrarea  creatoare  a  lui  Dumnezeu.  „Respin- 
gînd  această  responsabilitate  a  procreării,  omul  respinge  asemănarea  sa 
cu  Dumnezeu,  respinge  pe  Creatorul  său  şi  prin  aceasta  alterează  pro¬ 
pria  sa  umanitate14.24  Prin  acceptarea  responsabilităţii  de  a  naşte  şi  creşte 
copii,  actele  de  unire  trupească  ale  soţilor  se  îmbibă  de  un  element  spiri¬ 
tual  şi  mai  accentuat.  Se  poate  vorbi  de  o  adevărată  „transfigurare44  a 
legăturii  trupeşti  prin  asumarea  răspunderii  naşterii  de  prunci.25 

Pe  de  altă  parte,  numai  prin  naşterea  şi  creşterea  copiilor  familia 
devine  în  mod  propriu  o  celulă  a  societăţii.  Evitînd  cu  voia  naşterea  de 
prunci,  soţii  se  constituie  de  cele  mai  multe  ori  ca  „o  unitate  egoistă  în 
doi44  ,26  se  închistează  într-un  egoism  antisocial.  Prin  copii  părinţii  intră 
în  relaţii  mai  bogate  cu  societatea,  devin  mai  utili  societăţii.  O  căsătorie 
care  nu  acceptă  responsabilitatea  procreării,  care  nu-şi  ia  această  „cruce44 
a  naşterii  şi  creşterii  copiilor,  nu  este  o  familie  creştină.  Sf.  Apostol 
Pavel  evidenţiază  rolul  soteriologic  al  procreării,  cînd  zice  că  femeia  „se 
va  mîntui  prin  naştere  de  fii,  dacă  stăruie,  cu  deplină  înţelepciune,  în 
credinţă,  în  iubire  şi  în  sfinţenie44  (I  Tim.  2,  15).  Bineînţeles  că  această 
semnificaţie  soteriologică  a  procreării  se  extinde  şi  asupra  soţului,  care 
împărtăşeşte  şi  el  „crucea44  formării  copiilor  pentru  viaţă.  Acelaşi  sfînt 
Apostol  îi  scrie  lui  Timotei  că  numai  acele  văduve  trebuie  tratate  cu 
grijă  şi  cu  cinstea  cuvenită,  care  sînt  cunoscute  pentru  faptele  lor  bune  şi 
aşează  pe  primul  loc  între  aceste  fapte  bune  pe  aceea  de  a-şi  fi  crescut 
copiii  (I  Tim.  5,  10).  Despre  cele  tinere,  Sf.  Pavel  zice:  „Vreau,  deci,  ca 
văduvele  tinere  să  se  mărite,  să  aibă  copii,  să-şi  vadă  de  case  . . .“  (I  Tim. 
5,  14). 

După  morala  creştină,  eludarea  legii  de  perpetuare  a  speciei  umane 
prin  mijloace  artificiale  echivalează  cu  uciderea  intenţionată.  Avortul, 
ucidere  premeditată  a  copilului  în  pîntece,  contravine  poruncii  a  Vl-a 
din  Decalog,  şi  este  rînduit  de  Mărturisirea  Ortodoxă  între  păcatele  stri¬ 
gătoare  la  cer.  Dar  nu  numai  avortul  este  condamnat  de  învăţătura 
creştină.  Evitarea  zămislirii  de  prunci  în  orice  chip,  zice  Fer.  Augustin, 
este  „ruşinoasă  şi  neîngăduitâ44  şi  constituie  „crimă  mai  mîrşavă  la  o 
soţie  decît  la  o  curtezană,  căci  cinstea  conjugală  este  făcută  din  castitatea 
care  procreează44.27 

Singura  alternativă  a  fecundităţii  unirii  conjugale  este  înfrînarea 
completă.  Un  moralist  ortodox  scrie:  „Renunţarea  la  împlinirea  scopului 
natural  de  a  procrea  va  rămîne  totdeauna  legitimă  dacă  este  completă, 
adică  dacă  este  şi  renunţare  la  satisfacerea  instinctului  sexual.  Dar  nu 


soţilor  naşterea  şi  creşterea  copiilor.  Naşterea  şi  creşterea  copiilor  implică  o  edu¬ 
caţie  reciprocă  (p.  199).  Prin  copii,  părinţii  retrăiesc  experienţa  propriei  lor  copilării, 
a  structurării  afectivităţii  lor,  putînd  astfel  ajunge  la  o  mai  profundă  cunoaştere 
de  sine  (p.  195). 

24  Jean  Meyendorff,  Mciriage  et  Eucharistie,  în  „Messager  Orthodoxe",  nr.  49, 
1955,  p.  44 — 45,  cit.  după  Pr.  Conf.  Ilie  Moldovan,  Taina  Nunţii,  în  „Ortodoxia*4, 
XXXI  (1979),  nr.  3—4,  p.  519. 

25  Pr.  Prof.  Dr.  Dumitru  Stăniloae,  op.  cit .,  voi.  III,  p.  192. 

26  Ibidem ,  p.  193. 

27  După  Prof.  Const.  C.  Pavel,  art.  cit.,  p.  132. 

este  îngăduită  satisfacerea  plăcerii  cu  înlăturarea  sistematică  a  sarcinilor 
pe  care  le  aduce . . .  Porunca  cere  castitate  înaintea  căsătoriei,  fidelitate 
conjugală,  îndepărtarea  oricărui  mijloc  sau  pretext  care  ar  tinde  la 
împiedicarea  naşterii  sau  concepţiei  copilului". 28 


In  concluzie,  căsătoria  şi  familia,  instituite  de  Dumnezeu  la  creaţie, 
sînt  coordonate  esenţiale  ale  umanităţii. 

Taina  unirii  bărbatului  cu  femeia  „într-un  trup"  prin  căsătorie  are 
nu  numai  o  valoare  antropologică,  ci  şi  o  adîncă  semnificaţie  religioasă. 
In  Noul  Legămînt,  căsătoria,  prin  care  soţii  creştini  participă  la  harul 
negrăitei  uniri  dintre  Hristos  şi  Biserica  Sa,  este  o  Sfîntă  Taină,  adică 
mijloc  sau  instrument  al  sfinţirii. 

Copiii  sînt,  după  învăţătura  biblică,  un  dar  al  lui  Dumnezeu.  Ca 
atare,  ei  reprezintă  pentru  părinţi  o  nepreţuită  valoare.  Din  această  per¬ 
spectivă,  constituie  păcat  grav  împiedicarea  concepţiei  şi  naşterii  copiilor. 
Soţii  care  evită  cu  voia  naşterea  de  prunci  refuză  astfel  de  a  fi  colabo¬ 
ratorii  lui  Dumnezeu  la  transmiterea  vieţii. 

Copiii  reprezintă  o  valoare  şi  pentru  societate,  pentru  poporul  din 
care  fac  parte,  pentru  Biserică.  Pentru  fiecare  generaţie,  copiii  înseamnă 
viitorul,  cu  toate  împlinirile  care  se  aşteaptă  de  la  acest  viitor.  Copiii 
reprezintă  garanţia  realizării  plenare  a  destinului  umanităţii,  în  conformi¬ 
tate  cu  planul  Creatorului.  Cum  spunea  marele  poet  indian  R.  Tagore: 
„Fiecare  copil  ne  dă  speranţa  că  Dumnezeu  nu  şi-a  pierdut  încrederea 
în  om". 


Pr.  prof.  Vasile  Mihoc 


28  Ibidem ,  p.  132. 


CULTUL  BISERICII  ORTODOXE 
ŞI  PROPOVADUIREA  ÎNVĂŢĂTURII  CREŞTINE 

Mijloacele  propovăduirii  creştine:  predica  şi  cultul 

Omul  in  calitatea  sa  de  fiinţă  psiho-fizică  caută  şi  se  străduieşte  să 
intre  in  legătură,  în  relaţie  cu  Dumnezeul  cel  personal.  în  cult  se  stabi¬ 
leşte  o  astfel  de  relaţie.  Sfînta  Liturghie  este  centrul  cultului  divin  şi  al 
vieţii  religioase,  este  sinteza  trăirii  comuniunii  în  Hristos  prin  Sfin¬ 
tele  Taine. 

După  ce  Evanghelia  —  propovăduită  de  Mîntuitorul  nostru  Iisus 
Hristos  —  a  fost  scrisă  în  cărţile  Noului  Testament,  acestea,  ca  şi  cărţile 
Vechiului  Testament,  erau  citite  la  cultul  divin.  Despre  această  practică 
mărturiseşte  şi  Sf.  Ap.  Pavel  (Coloseni  4,  16;  I  Tesaloniceni  5,  27);  de 
asemenea,  notează  istoricul  Eusebiu  că,  Sfînta  Evanghelie  după  Marcu, 
împreună  cu  Epistolele  Sf.  Petru  („fiind  întărită  de  Ap.  Petru")  se 
citeau  în  biserici.1  Dar  chiar  din  primele  zile  ale  creştinismului  cultul 
creştin  cuprindea  pe  lingă  lecturile  biblice  şi  predicarea  învăţăturii  celei 
noi  adusă  de  Hristos-Domnul  nostru.  Cea  dintîi  istorie  a  creştinismului 

—  cartea  Faptele  Apostolilor  —  mărturiseşte  că  îndată  după  ce  a  luat 
fiinţă  Biserica  creştină  in  Ierusalim,  după  predica  Sf.  Ap.  Petru,  membrii 
Bisericii  „  . .  .  stăruiau  în  învăţătura  Apostolilor  şi  in  comuniune,  în  frîn- 
gerea  pîinii  şi  în  rugăciune “  (F.  Ap.  2,  42). 

La  început  predicarea  Evangheliei  se  făcea  în  sinagogi,  însuşi  Iisus 
Hristos  a  predicat  în  sinagogi  (Luca  4,  16u.)  şi  în  templu  şi  tot  la  fel 
sfinţii  Săi  Apostoli.  Astfel  Sf.  Ap.  Pavel  în  prima  călătorie  misionară  se 
opreşte  la  Antiohia  Pisidei,  de  exemplu,  unde  intră  în  sinagogă  sîmbăta 
şi  predică  (F.  Ap.  13,  15).  însă  Sf.  Apostoli  începînd  să  propovăduiască 
Evanghelia  şi  păgînilor,  ei  săvîrşeau  cultul  şi  propovăduiau  nu  numai  în 
sinagogi,  ci  şi  în  case  particulare  (F.  Ap.  20,  7;  Romani  16,  5).  Casele 
particulare,  în  care  aveau  loc  adunările  creştinilor  proveniţi  dintre 
păgîni  se  numeau  exy.X'îcn a.  în  perioada  apostolică  ritualul  vieţii  inte¬ 
rioare  al  comunităţii  creştine  era:  o  parte  didactică  şi  alta  cultică,  cu 
Sfînta  Euharistie  ca  centru.2  Deci,  de  la  început  propovăduirea  creştină 


1  Eusebiu  al  Cezareei,  Hist.  eccl.  LII,  cap.  75/Cf.  Pr.  Prof.  Vasile  Mitrofanovici 
ş.  a.,  Liturgica  Bisericii  Ortodoxe,  cursuri  universitare,  Cernăuţi,  1929,  p.  412. 

2  Pr.  Victor  N.  Popescu,  Predica  în  cultul  creştin,  în  „Biserica  Ortodoxă 
Română",  nr.  4 — 6/1944,  p.  190. 

făcea  parte  integrantă  din  structura  slujbelor  divine.  învăţătura  se 
împărtăşea  credincioşilor  în  atmosfera  spirituală,  vie,  caldă  a  harului,  a 
rugăciunii.  Aici  cuvintele,  faptele,  simbolurile  Sf.  Scripturi  capătă  sem¬ 
nificaţie  vie,  trăită,  încorporată  în  experienţa  duhovnicească.3 

între  cultul  Bisericii  Ortodoxe  şi  propovâduirea  învăţăturii  creştine 
există  o  strînsă  legătură  ontologică,  este  o  interdependenţă,  există  o 
firească  şi  substanţială  interpătrundere,4  un  raport  de  dependenţă;  pre¬ 
dica  ţine  fiinţial  de  organismul  cultului  şi  ea  însăşi  este  cult.  Cultul  are 
menirea  să  susţină  şi  să  propage  credinţa  şi  viaţa  creştină,  iar  acest  scop 
se  realizează  prin  predică;  iar  predica  are  ca  scop  şi  pregătirea  pentru 
cult,  pentru  săvîrşirea  şi  participarea  la  el  cu  demnitate.5  Predica  face 
parte  din  cult,6  ea  este  încadrată  în  cult,  întotdeauna  predica  este  legată 
de  cult,  o  predică  în  afara  actelor  de  cult  nu  există.7  Pentru  aceasta  s-a 
spus  că  orice  predică  —  cu  excepţia  predicii  misionare  —  poate  avea 
caracter  liturgic,  în  sensul  că  orice  predică  este  parte  componentă  a  cul¬ 
tului  divin.8 

Cultul  şi  predica  sînt  două  mijloace  ale  propovăduirii  învăţăturii 
creştine;  căci  vestirea  cuvîntului  lui  Dumnezeu  în  Biserica  Ortodoxă  se 
face  atît  prin  predica  rostită  în  cadrul  cultului,  cit  şi  prin  însuşi  faptul 
săvîrşirii  actelor  liturgice,  prin  care  se  fac  cunoscute  adevărurile  de 
credinţă  ale  învăţăturii  creştine.9 

Atît  predica  cît  şi  cultul  îşi  au  locul  lor  bine  fixat  şi  de  nelipsit 
în  viaţa  noastră  religioasă  ortodoxă.  Propovâduirea  nu  înlocuieşte  cultul, 
nu-1  poate  anula,  ci  ea  este  o  parte  a  lui  şi  rodul  ei  haric  se  împlineşte  10 
mai  ales  în  atmosfera  cultului. 


I.  Funcţia  didactică  a  cultului  liturgic  ortodox 

Cultul  Bisericii  Ortodoxe  are  ca  scop  principal  să  creeze  o  legătură 
mai  mult  sau  mai  puţin  directă  cu  Dumnezeu,  mijlocind  pe  de  o  parte 
exprimarea  cuvenitului  prinos  de  recunoştinţă  şi  laudă  faţă  de  Dum¬ 
nezeu  (funcţia  latreutico-euharisticâ ),  iar  pe  de  altă  parte,  revărsarea 
harului  sfinţitor  al  lui  Dumnezeu  asupra  credincioşilor  (funcţia  harisma - 
ticâ  sau  sfinţitoare).  Dar  pe  lîngă  acest  scop  principal,  cultul  urmăreşte 
şi  instruirea  şi  educarea  credincioşilor  în  învăţătura  creştină  ortodoxă, 
cît  şi  promovarea  vieţii  religios-morale  şi  a  virtuţilor  creştine  —  este 


3  Pr.  Prof.  Constantin  Galeriu,  Mărturisirea  dreptei  credinţe  prin  Sfînta 
Liturghie ,  în  „Ortodoxia41,  nr.  1/1981,  p.  28. 

4  Pr.  Prof.  Dumitru  Beiu,  Curs  de  Omiletică,  Partea  I,  Sibiu,  1978,  p.  176, 
(dactilografiat). 

5  Pr.  V.  Mitrofanovici,  op.  cit.,  p.  424 — 425. 

6  Sergiu  Bulgakoff,  Ortodoxia,  trad.  Nicolae  Grosu,  Sibiu,  1933,  p.  170. 

7  Drd.  Gh.  Burcă,  Predica  liturgică,  în  „Mitropolia  Moldovei  şi  Sucevei44, 
nr.  1 — 2/1973,  p.  81. 

8  Pr.  Prof.  D.  Belu,  op.  cit.,  p.  176. 

9  Drd.  Gh.  Burcă,  op.  cit.,  p.  97. 

10  Pr.  Prof.  Constantin  Galeriu,  Preoţia  ca  slujire  a  Cuvîntului ,  în  „Ortodoxia44, 
nr.  2/1979,  p.  309. 

funcţia  didactică  sau  edificatoare ,  care  este  şi  ea  fundamentală,  deoarece 
decurge  din  slujirea  profetică  a  Mîntuitorului  nostru  Iisus  Hristos.11 

Funcţia  didactică  sau  învăţătorească  a  cultului  ortodox  este  eviden¬ 
ţiată  în  mod  special  în  prima  parte  a  Sfintei  Liturghii,  cunoscută  sub 
denumirea  de  Liturghia  catehumenilor  sau  Liturghia  Cuvîntului,  în  care 
se  reînnoieşte  în  chip  simbolic  lucrarea  învăţătorească  a  Mîntuitorului,  din 
cei  trei  ani  de  activitate  mesianică  publică.  Elementele  principale  prin 
care  cultul  îşi  îndeplineşte  funcţia  sa  didactică  sînt  mai  ales  lecturile 
biblice  (Sf.  Evanghelii,  Apostolul,  psalmi,  numeroase  versete  şi  expresii 
biblice)  12  şi  predica.  Părţi  din  Sf.  Scriptură  a  Noului  şi  a  Vechiului  Tes¬ 
tament  erau  citite  la  slujbele  divine,  apoi  se  explicau  cele  citite  (opiXr/cra<; 
F.  Ap.  20,  11).  „La  serviciul  divin  se  citesc  parte  cărţile  sfinte,  parte 
psalmii,  parte  se  ţin  cuvîntări".13  Genul  clasic  de  propovăduire  prin  care 
se  interpretează  şi  se  aplică  la  viaţa  credincioşilor  lecturile  biblice  a  fost 
şi  este  omilia.  Citirea  şi  tîlcuirea  Sfintei  Scripturi  în  comunitatea  litur¬ 
gică  oferă  garanţia  prezenţei  lui  Iisus  şi  a  Duhului  Sfînt  (Matei  18,  20; 
F.  Ap.  10,  44)  şi  îmbogăţirea  credinţei  fiecărui  membru  al  ei,  îmbogăţire 
care  „se  face  în  comuniune  cu  alţii,  cu  comunitatea  Bisericii". 14  Tradiţia 
explicării  textului  biblic  la  cultul  liturgic  creştin  este  menţionată  şi  de 
Sfîntul  Justin  Martirul  şi  Filozoful:  în  zilele  de  Duminică  —  notează 
Sfîntul  Justin  —  se  citeşte  în  timpul  serviciului  divin  din  memoriile 
Apostolilor  (Ta  a7ro{xvrifxov£U(xaTa  tg>v  a7io<TToXcov)  şi  din  scrierile  Profeţilor 
(ra  auYYpaţxaxa  tcov  TpaWxcov)  şi  se  explică  după  citire  printr-o  cuvîntare 
(Sta  XoYoc;)  pentru  înfăţişarea  (voufteaiav)  şi  invitarea  (TrpoxX^cuv)  creşti¬ 
nilor  către  urmarea  învăţăturilor  evanghelice.15 

Cultul  liturgic  ortodox  însă  împlineşte  funcţia  sa  învăţătorească, 
educatoare  nu  numai  prin  lecturile  biblice  şi  prin  tîlcuirea  lor,  ci  şi  prin 
însăşi  textele  liturgice.  S-a  spus  că  imnele  liturgice  sînt  „dogma  cîntată". 
Dar  în  textele  liturgice  dogma  nu  este  formulată  în  mod  sistematic,  ca 
în  articolele  de  catehism,  aceasta  deoarece  cărţile  de  slujbă  nu  sînt  tra¬ 
tate  dogmatice  şi  nici  simboluri  de  definiţii  sinodale.16  „Bogata  imnologie 
bisericească  constituie  un  prilej  la  îndemîna  tuturor  credincioşilor  să 
reflecteze  sub  aspectele  cele  mai  variate  la  învăţăturile  şi  preceptele 


11  Pr.  Prof.  Ene  Branişte,  Cultul  ortodox  ca  mijloc  de  propovăduire  a  dreptei 
credinţe,  a  dragostei,  a  păcii  şi  a  bunei  înţelegeri,  în  „Studii  Teologice*',  nr.  9 — 10/ 
1953,  p.  626;  Idem,  Le  culte  byzantin  comme  expression  de  la  foi  ortodoxe,  în  „La 
Liturgic  expression  de  la  foi“,  Conferences  Saint-Serge  XXV-e  Semaine  d’etudes 
liturgiques,  Paris,  27 — 30  Juin  1978,  Edizioni  Liturgiche,  Roma,  1979,  p.  75. 

12  Despre  mulţimea  textelor  biblice  folosite  şi  incluse  în  cultul  divin  vezi 
Pr.  drd.  Neculai  Dragomir,  Studiul  istorico -liturgic  privind  textele  biblice  din 
cărţile  de  cult  ale  Bisericii  Ortodoxe,  în  „Studii  Teologice**,  nr.  3 — 4/1981,  p. 
207—268. 

13  Tertulian,  De  anima,  cap.  9,  P.  L.  2,  701. 

14  Pr.  Prof.  Dumitru  Stăniloae,  Teologia  dogmatică  ortodoxă,  voi.  I,  Ed.  Insti¬ 
tutului  Biblic  şi  de  Misiune  Ortodoxă,  Bucureşti,  1978,  p.  57;  Pr.  Prof.  Dr.  Mircea 
Basarab,  Scriptură  şi  liturghie,  în  „Mitropolia  Banatului4*,  nr.  7 — 9/1981,  p.  469. 

15  Sf.  Iustin  Martirul  şi  Filozoful,  Apologia  I,  cap.  LXVII,  P.  G.  6,  429. 

16  Dom  Lambert  Beauduin,  Liturgie  et  catâchisme  en  Occident  et  Orient, 
în  „Irdnikon4*,  Tome  VII,  nr.  6/1930,  p.  656. 

Mîntuitorului14.17  Dogmele  şi  întreaga  învăţătură  creştină  este  înfăţişată 
într-o  formă  accesibilă  înţelegerii  ei  de  către  credincioşi,  aşa  că  întreg 
cultul  liturgic  ortodox  este  o  propovăduire  extensivă  şi  chiar  intensivă 
a  învăţăturii  creştine.  Condacele  mai  ales,  cu  toată  bogăţia  de  conţinut 
şi  datorită  formei  în  care  învăţătura  este  prezentată,  au  fost  denumite 
drept  „predică  poetică*4  şi  anume  o  „predică  lirică44,  o  poezie  în  care 
este  transpusă  dogma.18 

în  componenţa  cultului  liturgic  ortodox  există  suficiente  elemente 
care  ajută  pe  credincioşi  să  cunoască  adevărurile  de  credinţă  şi  să-i 
ajute  să  aprofundeze  conţinutul  şi  înţelesul  lor.19  Astfel  cultul  ne  învaţă 
cum  să  credem,  de  exemplu  în  Sfînta  Treime:  „Veniţi,  popoarelor,  să  ne 
închinăm  Dumnezeirii  celei  în  trei  ipostasuri:  Fiului  în  Tatăl,  împreună 
cu  Duhul  Sfînt.  Că  Tatăl  a  născut  din  veci  pe  Fiul,  Cel  împreună  veşnic 
şi  împreună  pe  scaun  şezător;  şi  Duhul  Sfînt  era  în  Tatăl  preaslăvit 
împreună  cu  Fiul:  o  Putere,  o  Fiinţă,  o  Dumnezeire,  Căreia  toţi  închi- 
nîndu-ne  zicem:  Sfinte  Dumnezeule,  Cel  ce  toate  le-ai  făcut  prin  Fiul, 
cu  împreună  lucrarea  Duhului  Sfînt;  Sfinte  tare,  prin  Care  pe  Tatăl  am 
cunoscut  şi  prin  care  Duhul  Sfînt  a  venit  în  lume;  Sfinte  fără  de  moarte, 
Duhule  Mîngîietor,  Cel  ce  din  Tatăl  purcezi  şi  în  Fiul  Te  odihneşti, 
Treime  Sfîntă,  slavă  Ţie44.  („Slavă  . . .  Stihoavnei  de  la  Vecernia  Rusaliilor, 
alcătuită  de  Leon  împăratul,  Penticostar,  ed.  a  Vl-a,  Buc.,  1973,  p.  343). 

învăţătura  despre  cinstirea  sfintelor  icoane  este  expusă  într-o  formă 
foarte  plastică  în  imnele  liturgice  din  prima  Duminică  după  11  octombrie 
(a  Sfinţilor  Părinţi  de  la  Sinodul  VII  ecumenic). 

Credinciosul  ortodox  a  învăţat  şi  înţelege  ce  este  Sfînta  Cruce  şi  a 
învăţat  mai  ales  să  o  cinstească  nu  din  vreun  tratat  de  teologie,  ci  din 
ceremonialul  atît  de  solemn  şi  impresionant  al  închinării  Crucii  din  slujba 
înălţării  Sfintei  Cruci  (14  septembrie)  şi  din  Duminica  Crucii  (a  treia 
din  Postul  Mare),  din  ritualul  scoaterii  şi  purtării  solemne  a  Sf.  Cruci 
la  slujba  Prohodului  (în  Vinerea  Mare),  sau  din  frumoasele  stihiri  cîn- 
tate  la  diferite  slujbe,  ca  podobia:  „Mare  este  puterea  Crucii  Tale, 
Doamne44,  sau  „Crucea  Ta  Doamne,  viaţă  şi  înviere  poporului  Tău 
este . .  .44  (din  rînduiala  Utreniei  de  Duminică,  glasul  VI  —  Octoihul 
Mare ,  Sibiu,  1912,  p.  417). 

Este  demn  de  remarcat  şi  faptul  că  prin  cultul  Bisericii  Ortodoxe 
se  răspîndesc  nu  numai  învăţăturile  de  credinţă,  ci  şi  principiile  moralei 
creştine.  Creştinul  învaţă  prin  formele  şi  din  cuprinsul  cultului  nu  numai 
cum  să  creadă  despre  Dumnezeu  şi  să  cunoască  învăţătura  creştină,  ci  şi 
cum  să  trăiască  după  voia  Lui  cea  sfîntă.  în  cultul  ortodox,  învăţătura 
se  transformă  în  rugăciune,  iar  rugăciunea  este  o  învăţătură.  Biserica 
este  astfel  nu  numai  un  locaş  de  adunare  şi  de  cult ,  ci  şi  o  şcoală  de 
învăţătură  religioasă.  Adevărurile  de  credinţă  şi  de  morală  învăţate  aici 


17  Pr.  Prof.  Petre  Vintilescu,  Funcţiunea  cateheticâ  a  Liturghiei,  în  „Studii 
Teologice**,  nr.  1 — 2/1949,  p.  20. 

18  Idem,  Despre  poezia  imnografică  din  cărţile  de  ritual  şi  cîntare  bisericească. 
Bucureşti,  1937,  p.  84. 

19  Pr.  Prof.  Ene  Branişte,  Cultul  ortodox . . .,  p.  626. 

nu  rămîn  simple  cunoştinţe  teoretice,  destinate  doar  a  ne  îmbogăţi  min¬ 
tea,  ci  ele  se  răsfrîng  mai  departe,  in  viaţă,  se  transformă  în  fapte  şi  în 
atitudini  de  viaţă.20 

Să  enunţăm  în  acest  sens  un  singur  aspect:  cea  mai  mare  poruncă 
evanghelică  şi  virtute  creştină,  cea  a  dragostei  şi  a  bunei  înţelegeri  între 
oameni  a  fost  şi  este  propovăduită  şi  prin  formele  cultului  divin.  Textele 
biblice,  în  care  este  formulată  această  poruncă  ,  au  fost  încadrate  în 
serviciul  cultului  sub  forma  lecturilor  din  rînduiala  slujbelor  (paremii  la 
Vecernie,  Apostol  şi  Evanghelie  la  Sf.  Liturghie,  Sf.  Taine  şi  ierurgii). 
Prima  Evanghelie  din  cele  12,  care  se  citesc  la  Denia  din  Joia  Patimilor, 
cuprinde  şi  porunca  iubirii,  pe  care  Mîntuitorul  nostru  Iisus  Hristos  a 
dat-o  în  cuvîntarea-testament  adresată  Sfinţilor  Săi  Apostoli:  „ Poruncă 
nouă  dau  vouă:  să  vă  iubiţi  unul  pe  altuL  Precum  şi  Eu  v-am  iubit  pe 
voi ,  aşa  şi  voi  să  vă  iubiţi  unul  pe  altul.  Intru  aceasta  vor  cunoaşte  toţi 
că  sînteţi  Ucenicii  Mei,  dacă  veţi  avea  dragoste  unii  faţă  de  alţiiu  (Ioan 
13,  34 — 35).  Iar  una  din  stihirile  care  se  cîntă  la  slujba  aceleiaşi  Denii 
ne  îndeamnă:  „Să  dobindim  iubire  de  fraţi,  ca  nişte  fraţi  întru  Hristos, 
iar  nu  nemilostivindu-ne  către  semenii  noştri  .  .  .“  ( Triod ,  ed.  a  VH-a, 
Buc.,  1970,  p.  599).  Iar  în  Apostolul  din  zilele  de  marţi,  miercuri  şi  joi 
din  săptămîna  a  35-a  după  Rusalii  (a  Fiului  risipitor)  se  citesc  texte  cla¬ 
sice  din  epistolele  Sf.  Ap.  şi  Evanghelist  Ioan,  in  care  se  aud  duioasele 
îndemnuri  la  iubire  ( Apostolul ,  Ed.  Institutului  Biblic  . . .,  Buc.,  1960, 
p.  303—306). 

Cultul  în  Biserica  Ortodoxă  este  mijlocul  de  promovare  continuă 
şi  este  propovăduirea  vie  a  învăţăturii  creştine.21  „întreaga  rînduială  a 
cultului  divin  ortodox  este  o  propovăduire,  o  cateheză;  însă  nu  exhaus¬ 
tivă,  aceasta  nu  scuteşte  pe  preotul  slujitor  de  predică,  ci  îl  obligă“  22  la 
predicarea  doctrinei  creştine  şi  la  explicarea  simbolismului  actelor  litur¬ 
gice  şi  a  sensului  adevărat  al  textelor  liturgice. 

Cultul  este  mijlocul  prin  care  popoarele  ortodoxe  au  cunoscut  Sf. 
Scriptură  şi  dogma  sau  învăţătura  de  credinţă  şi  scrierile  Sf.  Părinţi, 
aşa  cum  li  le-a  prezentat  Biserica.  Din  ele  credincioşii  au  cunoscut 
atîta  cît  le-a  fost  de  trebuinţă  pentru  preamărirea  lui  Dumnezeu  şi  pen¬ 
tru  desăvîrşirea  vieţii  lor  creştine.2- 

In  această  ordine  de  idei  este  potrivit  să  redăm  spusele  unui  cleric 
apusean  impresionat  de  frumuseţea  şi  bogăţia  doctrinară  a  slujbelor 
ortodoxe  precum  şi  de  valoarea  lor  didactică:  „La  orientali  nu  există 
aproape  nici  o  şcoală  specială  de  catehizare,  totuşi,  la  ei,  poporul  ia  parte 
mai  apropiată  şi  mai  îndestulătoare  la  serviciul  liturgic  . . .  Catehizarea 
maselor,  aşa  cum  se  face  la  ortodocşi,  e  mai  eficace  decît  lecţiile  noastre 
de  pe  băncile  şcolii".24 


20  Idem,  p.  632,  635. 

21  Drd.  Gh.  Burcă,  op.  cit.,  p.  92. 

22  Pr.  Prof.  Constantin  Galeriu.  Preoţia  ca  slujire...,  p.  310. 

23  Pr.  Prof.  Ene  Branişte,  Cultul  ortodox  . . .,  p.  630 — 632. 

24  Cf.  Pr.  Prof.  Petre  Vintilescu.  Funcţiunea  . . .,  p.  23. 

II.  Cultul  divin  —  izvor  omiletic 

Am  arătat  că  cultul  divin  ortodox  cuprinde  o  bogăţie  de  învăţături 
ale  doctrinei  creştine.  „Nu  există  învăţătură  descoperită  care  să  nu  fie 
cuprinsă  în  urzeala  sfintelor  slujbe":25  învăţătura  despre  Dumnezeu  unul 
după  fiinţă  şi  întreit  în  persoane,  despre  relaţiile  intertreimice,  naşterea 
Fiului  şi  purcederea  Duhului  Sfînt,  despre  creaţia  lumii,  refuzul  comuniu¬ 
nii  cu  Dumnezeu  —  adică  alunecarea  în  păcat,  despre  întruparea  Fiului 
lui  Dumnezeu,  patimile,  răstignirea  şi  învierea  Lui,  despre  Cincizecime. 
De  asemenea,  în  slujbe  sînt  cuprinse  îndemnuri  adresate  ca  să  ne  rugăm 
lui  Dumnezeu  pentru  conducătorii  noştri  şi  să-i  cinstim.  Ideile  de  pace 
(în  primele  trei  cereri  ale  ecteniei  mari  ne  rugăm  pentru  pace)  în  toată 
lumea,  de  unire  a  tuturor,  de  comuniune  cu  cei  bolnavi,  cu  cei  ce  păti¬ 
mesc,  cu  cei  robiţi  şi  cu  toţi  semenii  sînt  foarte  frecvente  în  sfintele 
slujbe. 

Cultul  însă  nu  cuprinde  numai  teme  pentru  predici  dogmatice, 
morale  şi  sociale,  ci  şi  teme  pentru  predici  privitoare  la  viaţa  omului  în 
spaţiul  material  al  acestei  lumi.  Materia  nu  este  un  duşman  al  divinului 
—  înţelegem  limpede  din  cult  —  ci  ea  constituie  elementul  indispen¬ 
sabil  în  transmiterea  energiilor  dumnezeieşti,  necesare  ridicării  vieţii 
noastre  la  starea  plenară.26 

In  cultul  divin,  în  unda  rugăciunilor,  Biserica  înfăţişează,  învăluie, 
povăţuieşte  şi  ajută  pe  om  de  la  naşterea  sa  şi-l  însoţeşte  cu  binecuvîn- 
tările  ei  de-a  lungul  întregii  sale  vieţi,  adăugînd  spor  de  strălucire  mo¬ 
mentelor  de  bucurie;  iar  în  momentele  de  necaz  şi  amărăciune  menţine 
vie  în  suflete  nădejdea  mare  că,  pînă  la  urmă  binele  şi  viaţa  vor  birui. 
Slujba  înmormântării  prin  toate  rugăciunile  şi  troparele,  cuprinde,  pe  de 
o  parte,  atîta  teologie,  încît  credinciosul  poate  înţelege  iubirea  şi  bună¬ 
tatea  lui  Dumnezeu  faţă  de  noi  şi  sensul  real  al  existenţei  umane;  iar  pe 
de  altă  parte,  transpare  ajutorul  duhovnicesc  acordat  de  Biserică  credin¬ 
ciosului.  Aici  teama  în  faţa  morţii,  a  alunecării  în  nefiinţă  se  îmbină  cu 
strigătul  răscolitor  după  ajutor:  „Vai,  cită  luptă  are  sufletul  cînd  se  des¬ 
parte  de  trup!  Vai  cît  lăcrimează  atunci,  şi  nu  este  cine  să-l  miluiască  pe 
dînsul!  Către  îngeri  ridicîndu-şi  ochii,  în  zadar  se  roagă;  către  oameni 
mîinile  tinzîndu-şi,  nu  are  cine  să-i  ajute.  Pentru  aceasta  iubiţii  mei 
fraţi,  cunoscînd  scurtimea  vieţii  noastre,  adormitului  să-i  cerem  odihnă 
de  la  Hristos  şi  sufletelor  noastre  mare  milă"  ( Aghiasmatar ,  Ed.  Institutu¬ 
lui  Biblic  şi  de  Misiune  Ortodoxă,  Bucureşti,  1971,  p.  178). 

Acestea  toate  sînt  doar  cîteva  din  multitudinea  de  idei  care  sînt  şi 
constituie  minunate  teme  şi  materiale  demne  de  a  fi  valorificate  în 
propovăduirea  creştină. 

Cultul  divin ,  tocmai  datorită  acestei  bogăţii  şi  frumuseţi  de  idei  şi 
conţinut  înalt,  a  fost  numit  de  către  teologi  „ceruZ  pe  pămînt “  sau 


25  Pr.  Prof.  Dumitru  Belu,  op.  cit.,  p.  177;  Vezi  şi  Pr.  Prof.  Dr.  Dumitru 
Belu,  îmnele  liturgice  ca  izvor  omiletic ,  in  „Mitropolia  Ardealului*4,  nr.  3 — 4/1960. 
p.  253—271. 

26  Idem,  Curs...  I,  p.  177. 


5* 


598 


MITROPOLIA  ARDEALULUI 


,, manifestarea  frumuseţii  lumii  spirituale".27  Slujba  liturgică  este  „teolo¬ 
gia  populară  ortodoxă". 28  Iar  dogmele  creştine  faţă  de  cultul  liturgic  în 
general  se  află  într-un  raport  de  „perfectă  compenetraţie",  legătura  din¬ 
tre  cult  şi  doctrină  ajunge  pînă  la  „transpunere  chiar",  căci,  „cultul  orto¬ 
dox  practică  dogma".29  Cultul  creştin  cuprinde  în  componenţa  sa  un 
tezaur  veşnic  inepuizabil  pentru  propovăduirea  creştină. 

Mai  menţionăm  şi  faptul  că  nu  numai  cultul  divin  a  constituit  un 
izvor  omiletic,  ci  şi  invers,  bucăţi  întregi  din  predici  inspirate  ca,  de 
exemplu,  ale  Sf.  Grigorie  de  Nazianz  s-au  transformat  în  imne  liturgice 
mai  tîrziu.  Amintim  în  acest  sens  troparele  din  canonul  Sf.  Paşti:  „Să 
ne  luminăm  cu  prăznuirea  şi  să  ne  îmbrăţişăm  unul  pe  altul  să  zicem 
fraţilor  şi  celor  ce  ne  urăsc  pe  noi;  să  iertăm  toate  pentru  înviere  .  .  ." 
(este  din  prima  cuvîntare  a  Sf.  Grigorie  de  Nazianz)  sau:  „O,  Paştile 
cele  mari  şi  sfinte!  O,  Hristoase!  O,  înţelepciunea  şi  Puterea  lui  Dumne¬ 
zeu!"  Iar  începutul  predicii  de  la  Crăciun  a  Sf.  Grigorie  de  Nazianz, 
formează  irmosul  canonului  de  Crăciun:  „Hristos  se  naşte,  slăviţi-L!  Hris- 
tos  din  ceruri  întîmpinaţi-L!  Hristos  pe  pămînt,  înălţaţi-vă!  Cîntaţi 
Domnului  tot  pămîntul  .  . ." 

a)  Sfînta  Liturghie  şi  propovăduirea  creştină 

Sfînta  Liturghie  este  reprezentarea  reală  a  jertfei  de  pe  Golgota, 
în  care  Mîntuitorul  nostru  Iisus  Hristos  se  aduce  pe  Sine  jertfă  în  chip 
tainic  şi  nesîngeros.  Sf.  Liturghie  a  fost  instituită  de  Mîntuitorul  pentru  ca 
toate  generaţiile  de  credincioşi  să  se  împărtăşească  de  roadele  binefă¬ 
cătoare  ale  jertfei  de  pe  Golgota.30  Sfînta  Liturghie  este  o  perpetuare  a 
întregii  vieţi  şi  activităţi  mesianice  a  Mîntuitorului  Hristos,  este  actuali¬ 
zarea  în  cult  a  iconomiei  mîntuitoare.  Aici  Hristos-Domnul  îşi  continuă 
întreita  slujire,  aşa  cum  a  fost  ea  într-o  „unitate  desăvîrşită".  Iisus  Hristos 
este  deodată  în  Sfînta  Liturghie  —  aşa  precum  a  fost  şi-n  viaţa  pămin- 
tească  —  „ Dumnezeu  CuvintuV',  Cel  care  ne  învaţă  adevărul;  „ Păstorul 
cel  hunu  (Ioan  10,  11),  Care  ne  conduce  spre  Dumnezeu  şi  Arhiereul, 
Cel  ce  S-a  jertfit  pentru  noi  (Evrei  7,  26 — 27)  şi  ne  sfinţeşte  cu  harul 
Său.31  în  Sf.  Liturghie,  Hristos-Domnul  este  prezent  real  şi  tainic,  „în 
ea  lucrînd  şi  vorbind  printre  oameni,  ca  adorator  perfect  al  Tatălui  Său 
şi  ca  sfinţitor  al  neamului  omenesc".32 

Ca  şi  cultul  divin  în  general  Sf.  Liturghie  are  —  pe  lîngă  cele  două 
funcţii  fundamentale:  latreutică-euharistică  şi  cea  harismatică  —  şi  o 
funcţie  didactică  sau  catehetică.  Liturghia  este  „un  minunat  catehism 
popular",33  în  special  Liturghia  catehumenilor  este  „o  cateheză,  este 


27  Sergiu  Bulgakoff,  op.  cit.,  p.  162. 

28  Pr.  Prof.  Petre  Vintilescu,  Funcţiunea  . . .,  p.  23. 

29  Idem,  p.  17. 

30  Pr.  Prof.  Dr.  Ene  Branişte,  Liturgica  specială  pentru  institutele  teologice, 
Ed.  Institutului  Biblic  şi  de  Misiune  Ortodoxă,  Bucureşti,  1980,  p.  163. 

31  Pr.  Prof.  Constantin  Galeriu,  Mărturisirea...,  p.  23,  33. 

32  Dom  M.  Festugiere,  Que  est-ce  que  la  liturgie?,  Paris,  1914,  p.  270  la  Pr. 
Prof.  Petre  Vintilescu,  Funcţiunea .. .,  p.  18. 

33  G.  Lefebre,  Liturgia,  ed.  V,  1936,  p.  173,  la  Pr.  Prof.  Ene  Branişte,  Cultul 
ortodox  . . .,  p.  629. 

o  învăţătură"  ea  este  dogmatica  ortodoxă  cîntată  de  credincioşi  în 
fiecare  Duminică  şi  sărbătoare,  este  o  învăţătură  vie  şi  activă,  este 
,, marele  catehism  şi  dogma  vie  a  Bisericii  noastre".35  Dogma  trăieşte 
în  Liturghie,  iar  Sf.  Liturghie  a  fost  indicată  ca  izvor  foarte  bogat  pentru 
Dogmatică.36  „Liturghie,  cuvînt  şi  cateheză  se  completează  reciproc  făcînd 
un  tot  unitar,  indisolubil,  unindu-se  cu  rugăciunea  ca  în  Biserica  sec. 
IV  şi  V,  cînd  învăţămîntul  catehetic  era  prin  el  însuşi  un  act  liturgic 
şi  iniţierea  mistagogică  a  neofiţilor  culmina  în  participarea  lor  activă 
la  prima  Liturghie  şi  la  prima  împărtăşire".37 

Cartea  Faptele  Apostolilor  mărturiseşte  că  propovăduirea  cuvîntului 
lui  Dumnezeu  şi  săvîrşirea  jertfei  euharistice  au  fost  nedespărţite  în 
cadrul  Sf.  Liturghii  (F.  Ap.  2,  42;  6,  4;  20,  7),  deci  din  epoca  apostolică 
predica  şi  lecturile  biblice  (F.  Ap.  13,  15;  I  Tes.  5,  27;  Col.  4,  16)  erau 
elementele  componente  ale  ritualului  euharistie  propriu-zis,  în  cadrul 
adunărilor  de  cult.38  Această  practică  s-a  moştenit  de  fapt  chiar  de  la 
Mîntuitorul  Hristos,  Care  a  rostit  la  Cina  cea  de  Taină  —  cînd  a  insti¬ 
tuit  Sfînta  Euharistie  —  şi  o  cuvîntare  scurtă  prin  care  lămureşte  pe 
Sf.  Apostoli  despre  ceea  ce  săvîrşise  El  şi  trebuie  continuat  de  ei.  Ast¬ 
fel  că  creştinii  primelor  zile  ale  creştinismului  se  adunau  pentru  săvîr¬ 
şirea  Sf.  Euharistii,  prilej  cu  care  Sf.  Apostoli  rosteau  şi  cuvîntări.  A 
rămas  ca  o  tradiţie  sfîntă  obiceiul  ca  Sf.  Euharistie  să  fie  legată  de 
rugăciuni  şi  predică.39  Că  predica  este  o  parte  constitutivă  a  Sf.  Litur¬ 
ghii,  că  „este  îndătinată",40  este  un  adevăr  istoric  dovedit  de  întreaga 
viaţă  a  creştinismului  autentic,  începînd  cu  prima  istorie  a  Bisericii 
creştine  (Faptele  Apostolilor),  cu  mărturiile  din  epoca  postpatristică,41 
cu  canoanele  bisericeşti42  şi  cu  practica  creştină  a  celor  douăzeci  de 
veacuri  ce  au  trecut. 

Am  spus  că,  alături  de  predică,  un  rol  important  între  elementele 
constitutive  ale  Sf.  Liturghii  îl  ocupă  şi  lecturile  biblice  (pericopele 
evanghelice  şi  apostolice).  Lecturile  biblice  au  rolul  de  a  propovădui 
cuvîntul  lui  Dumnezeu,43  iar  pe  lingă  acest  rol  didactic  s-a  menţionat 
şi  caracterul  lor  sfinţitor,  căci  zice  marele  teolog  Nicolae  Cabasila  „ele 


34  Pr.  Prof.  Constantin  Galeriu,  Mărturisirea . . .,  p.  33. 

35  Diac.  Prof.  Nicolae  Balcăf  Importanţa  catehetică  a  Sf.  Liturghii ,  în  „Bise¬ 
rica  Ortodoxă  Română",  nr.  1 — 2/1958,  p.  202. 

36  Pr.  Prof.  Petre  Vintilescu,  Funcţiunea . . .,  p.  17. 

37  Pr.  Prof.  Ene  Branişte,  Le  culte  byzantin . . .,  p.  85. 

38  Idem,  Liturgica  specială ....  p.  175. 

39  învăţătura  celor  12  Apostoli  XI,  28  la  Pr.  Prof.  Petre  Vintilescu,  încercări 
de  istorie  a  Liturghiei,  partea  7,  Liturghia  creştină  în  primele  trei  veacuri,  Bucu¬ 
reşti,  1930,  p.  74;  Alfred  Niebergall,  Die  Geschichte  der  christliche  Predigt,  în 
Leiturgia  II,  Kassel,  1955,  p.  195 — 197. 

40  Sergiu  Bulgakoff,  op.  cit.t  p.  171. 

41  Vezi  Sf.  Iustin  Martirul,  Apologia  7,  cap.  LXVII,  P.  G.  6,  429  unde  descrie 
o  Liturghie  duminicală. 

42  Canonul  19  de  la  Laodiceea,  după  Nicodim  Milaş,  Canoanele  Bisericii 
Ortodoxe  însoţite  de  comentarii ,  trad.  de  Uroş  Kovincici  şi  Dr.  N.  Popovici,  Tipo¬ 
grafia  diecezană  Arad,  1930,  voi.  II,  partea  I,  p.  96. 

43  Pr.  Prof.  Dr.  M.  Basarab,  Biblia  în  Liturghie  şi  viaţa  spirituală  ortodoxă, 
în  „Mitropolia  Banatului",  nr.  1 — 2/1979,  p.  83. 

ne  pregătesc  şi  ne  curăţesc  mai  dinainte  pentru  sfinţirea  cea  mare  a 
Sfintelor  Taine14.44 

Potrivit  învăţăturii  ortodoxe  Iisus  Hristos  este  prezent  în  Sf.  Litur¬ 
ghie  nu  numai  după  prefacerea  cinstitelor  daruri  în  Sfîntul  Trup  şi 
Sînge,  ci  este  prezent  prin  Sfîntul  Duh  în  toată  structura  Bisericii.  In 
Liturghia  catehumenilor  Hristos  Domnul  este  prezent  prin  Ef.  Evanghe¬ 
lie,  care  este  cuvîntul  Său.45  Iar  pe  de  altă  parte  „Sf.  Liturghie  este  o 
tîlcuire  harică,  vie  a  Sfintei  Scripturi44  .46  Credincioşii  chiar  dacă  nu  se 
împărtăşesc  la  fiecare  Sf.  Liturghie  cu  Trupul  şi  Sîngele  Mîntuitorului 
nostru  Iisus  Hristos ,  totuşi  de  cîte  ori  participă  la  Sf.  Liturghie  ei  se 
unesc  cu  Hristos,  prin  împărtăşire  duhovnicească,  prin  cuvîntul  Sfintei 
Evanghelii ,  prin  paza  sfintelor  Sale  porunci,  căci  El  este  fiinţa  lor,  prin 
rugăciuni.47 

în  calitatea  noastră  de  mădulare  vii  şi  conştiente  ale  Trupului  hris- 
tic  (Biserica)  vom  înţelege  că  într-adevăr  Sf.  Liturghie  cuprinde  deodată: 
„harul  cuvîntului  şi  al  rugăciunii,  taină  şi  jertfă,  rit  şi  simbol,  icoană  şi 
psalmodie44,  deoarece  Hristos-Domnul  astfel  slujeşte  prin  „cuvintele  vie¬ 
ţii44,  prin  „Crucea  Sa44...  şi  prin  rugăciune.  Iisus  Hristos  este  deodată 
„Dumnezeu-Cuvîntul44  şi  „Plinea  care  s-a  coborît  din  cer44  —  şi  aşa  ni  se 
împărtăşeşte  şi  nouă  mereu,  mai  ales  în  Sfînta  Liturghie.  „Domnul 
comunică  viaţa  Sa  dumnezeiască  şi  înfăptuieşte  Legămîntul  Său  cu  noi, 
prin  Cuvînt  şi  prin  Trup  şi  amîndouă  acestea  în  Hristos  devin  sacra- 
mente-sfinţire.  Căci  prin  amîndouă:  „Cuvintele  Mele  sînt  duh  şi  viaţă 
(Ioan  6,  63)  —  ca  şi  prin  pîinea  şi  vinul  de  pe  sfîntul  altar  devenite 
Trup  şi  Sînge  dumnezeiesc  —  prin  amîndouă  ni  se  împărtăşeşte  Hristos44. 
în  activitatea  Mîntuitorului  cuvîntul  nu  e  niciodată  numai  mesaj  inte¬ 
lectual,  ci  cuvînt  vădit,  în  fapte,  în  împărtăşire  de  viaţă  mîntuitoare.4* 

în  cadrul  Sfintei  Liturghii  —  Pr.  Prof.  D.  Stăniloae  49  —  vede  patru 
trepte  ale  cuvîntului:  predica,  mărturisirea  credinţei,  rugăciunea  şi 
epicleza. 

Avîndu-se  în  vedere  strînsa  legătură  şi  raportul  de  interdependenţă 
dintre  predică  şi  Liturghie  s-a  spus  că  acestea  două  „trebuie  combinate 
ca  două  mijloace  de  propovăduire  a  învăţăturii  creştine  mîntuitoare44, 
între  ele  „există  o  comuniune  intimă  şi  familiară  datorită  terenului  şi 
scopului  catehetic  comun,  prin  care  se  înrudesc."0 

Sfînta  Liturghie  este  „viaţa  cu  Hristos44,  este  „izvor  de  învăţăminte  .  . . 
centru  de  har  şi  inima  Bisericii,  din  care  se  comunică  darurile  jertfei 
de  pe  cruce  a  Mîntuitorului44.51 

44  Nicolae  Cabasila,  Tîlcuirea  dumnezeieştii  Liturghii,  XX,  4,  P.  G.  150,  416  C  şi 
trad.  românească  de  Diacon  Ene  Branişte,  asistent  universitar,  Bucureşti,  1946,  p.  62. 

45  Teodor  M.  Popescu,  Evanghelia,  cartea  preotului,  în  „Glasul  Bisericii**, 
nr.  8 — 9/1957;  Ierom.  Veniamin  Micle,  Cuvîntul  lui  Dumnezeu  şi  Sfintele  Taine. 
în  „Ortodoxia1*,  nr.  4/1972,  p.  551. 

46  Pr.  Prof.  Constantin  Galeriu,  Mărturisirea  ....  p.  28. 

47  Idem,  p.  39. 

48  Idem,  p.  23 — 25. 

49  Din  Intervenţia  Părintelui  Stăniloae  la  Dialogul  Ortodoxo-Luteran,  Iaşi. 
25 — 26  oct.  1980,  la  Pr.  Prof.  C.  Galeriu,  Mărturisirea . . .,  p.  37. 

50  Pr.  Prof.  Petre  Vintilescu,  Funcţiunea ....  p.  29 — 30. 

51  P.  S.  Episcop  Vasile  Coman,  Cuvlntări  liturgice,  Ed.  Episcopiei  ortodoxe 
române  Oradea,  1973,  p.  46. 

Pentru  toate  acestea  predica  a  recurs  adesea  la  Sf.  Liturghie,  folo¬ 
sind  pasaje  din  rugăciuni  şi  imne  sau  locuri  din  slujba  ei,  în  sprijinul 
ideilor  sau  temelor  de  lămurit.52 

In  explicarea  Sfintei  Liturghii  sau  a  oricărei  Taine  sau  ierurgii 
preotul  se  cuvine  să  folosească  neaparat  şi  texte  biblice  pentru  a  releva 
adevărul  că  între  Liturghie  şi  Scriptură  există  cea  mai  deplină  concor¬ 
danţă,  interferîndu-se  şi  integrîndu-se  complementar,  ca  unele  care  sînt 
sub  ocrotirea  aceluiaşi  Duh  Sfînt. 

b)  Sfintele  Taine  şi  predica 

Cele  şapte  Taine  sînt  lucrări  sfinte,  instituite  de  Fiul  lui  Dumnezeu 
cel  întrupat,  prin  care,  într-o  formă  văzută,  se  împărtăşeşte  primitorului 
harul  divin  nevăzut.53  Credinciosul  se  mîntuieşte  numai  dacă  se  uneşte 
cu  Hristos  şi  repetă  drumul  Lui,  prin  Sfintele  Taine;54  şi  această  repetare 
este  posibilă  numai  în  Biserică  unde  Capul  este  Hristos,  iar  Duhul  o 
călăuzeşte  spre  tot  adevărul. 

Biserica  transmite  membrilor  săi  —  credincioşilor  creştini  —  harul 
dumnezeiesc  prin  „cuvîntul  lui  Dumnezeu  şi  Sfintele  Taine".55  Adică, 
teologia  ortodoxă  învaţă  că  pe  lîngă  harul  mîntuitor,  primit  prin  Sfin¬ 
tele  Taine,  credinciosul  beneficiază  iniţial  de  puterea  harică  revărsată 
prin  predică.  Astfel  Sf.  Ioan  Gură  de  Aur  numeşte  „predica  un  lucru 
mare"  56  şi  o  compară  cu  o  săgeată  care  a  străbătut  întreaga  suprafaţă 
a  pămîntului  „atingînd  inimile  celor  răi,  nu  pentru  a-i  ucide,  ci  pentru 
a-i  atrage  la  sine,  aşa  cum  a  dovedit-o  în  misiunea  sa  Sf.  Apostol 
Pa  vel".57 

Trebuie  specificat  că  în  sens  real  şi  direct  predica  nu  mîntuieşte 
pe  nimeni,  ci  ea  pregăteşte  numai  mîntuirea  prin  eliminarea  impedi¬ 
mentelor  care  se  opun  la  primirea  harului  mîntuitor  de  către  credincios. 
După  cum  propovăduirea  Mîntuitorului  nostru  Iisus  Hristos  n-a  avut 
numai  un  rol  intelectual,  pur  informativ,  ci  şi  un  pronunţat  rol  haric  — 
realitate  potrivit  căreia  mulţimile  erau  capacitate  şi  profund  convinse 
de  mesajul  divin  al  Mîntuitorului,  încît  poporul  uita  de  foame  şi  de  sete, 
de  casele  lor  şi-L  urmau,  iar  cei  ce  au  fost  trimişi  să-L  prindă  au  răspuns 
mai  marilor  lor:  „Niciodată  n-a  vorbit  un  om  aşa  cum  vorbeşte  acest  Om" 


52  A  se  vedea  de  exemplu  Sf.  Ioan  Gură  de  Aur,  Omilia  III,  despre  necuprinsa 
natură  a  lui  Dumnezeu,  6,  7;  Omilia  IV,  4 — 5;  Omilia  VI,  despre  obscuritatea  profe¬ 
ţilor;  Omilia  LXXI,  4;  Omilia  XVII,  3  la  II  Corinteni,  Cf.  Pr.  Prof.  Petre  Vintilescu, 
Funcţiunea ....  p.  28. 

53 Teologia  dogmatică  şi  simbolică,  voi.  II,  Manual  pentru  Institutele  teologice, 
Ed.  Institutului  Biblic  şi  de  Misiune  Ortodoxă,  Bucureşti,  1958,  p.  827. 

54  Vezi  Pr.  Prof.  Dr.  Dumitru  Gh.  Radu,  Caracterul  ecleziologic  al  Sfintelor 
Taine  şi  problema  intercomuniunii ,  Teză  de  doctorat,  Bucureşti,  1978,  p.  17  u. 

55  H.  Andruţos,  Simbolica,  Trad.  din  limba  greacă  de  Iustin  Moisescu,  profe¬ 
sor  universitar,  Ed.  Centrului  mitropolitan  al  Olteniei,  Craiova,  1955,  p.  235. 

56  Sf.  Ioan  Gură  de  Aur,  Omilia  a  XlX-a  la  Faptele  Apostolilor ,  2,  P.  G.  60, 
114—115. 

57.  Idem,  Omilie  la  explicarea  Psalmului  44,  7,  P.  G.  55,  193 — 194.  Vezi  mai  pe 
larg  la  Ierom.  drd.  V.  Micle,  op.  cit.,  p.  549. 

(Ioan  7,  46)  —  tot  aşa  şi  predica  creştină  a  avut  şi  are  un  profund 
caracter  haric  şi  nu  numai  unul  intelectual,  informativ. 

Insă  cu  toate  acestea  predica  creştină,  cuvîntul  lui  Dumnezeu  rămîne 
fără  efect  asupra  ascultătorilor  dacă  la  contribuţia  adusă  de  predică,  nu 
se  adaugă  influenţa  activă  a  Sfintelor  Taine.  Aceasta  se  înţelege  şi  din 
îndemnul  Sf.  Ap.  Petru  care  spune  ascultătorilor  predicii  sale  din  Ieru¬ 
salim,  de  la  Cincizecime,  zicînd:  „ Pocăiţi-vă  şi  să  se  boteze  fiecare  dintre 
voi  în  numele  lui  Iisus  Hristos,  spre  iertarea  păcatelor  voastre ,  şi  veţi 
primi  darul  Duhului  Sfînt“  (F.  Ap.  2,  38),  deci  numai  după  ce  se  pece¬ 
tluieşte  primirea  predicii  prin  Sfintele  Taine  se  va  primi  harul  mîntuitor 
al  Duhului  Sfînt.58 

Biserica  Ortodoxă  are  convingerea  că  propovăduirea  adevărată,  pre¬ 
dica  cu  efect  durabil  nu  poate  exista  decît  acolo  unde  pot  fi  oferite  în 
acelaşi  timp  şi  Sfintele  Taine,  acolo  unde  se  săvirşeşte  Sf.  Liturghie  şi 
de  asemenea  ierurgiile.  Biserica  Ortodoxă  acordă  propovăduirii  creştine 
locul  cuvenit  în  sfera  vieţii  sale  spirituale,  loc  pe  care  l-a  stabilit  însuşi 
Mîntuitorul  nostru  Iisus  Hristos,  considerînd-o  de  instituire  divină  ca  şi 
Sfintele  Taine,59  căci  însuşi  Hristos  Domnul  a  poruncit:  ,,Mergînd  învăţaţi 
toate  neamurile,  botezîndu-le  în  numele  Tatălui  şi  al  Fiului  şi  al  Sfîn- 
tului  Duh,  învăţîndu-le  să  păzească  toate  cîte  v-am  poruncit  vouă“  (Matei 
28,  19—20). 

Prin  intermediul  propovăduirii  creştine  se  binevesteşte  cuvîntul  dum¬ 
nezeiesc,  care  face  începutul  lucrării:  chemarea  la  credinţă  şi  chemarea  la 
Sfintele  Taine,  iar  Sfintele  Taine  acordă  şi  revarsă  asupra  credinciosului 
harul  dumnezeiesc  necesar  mîntuirii.  Cel  care  a  răspuns  prin  credinţă 
chemării  divine,  adresată  lui  prin  predică,  devine  vrednic  de  primirea 
Sfintelor  Taine.  Decurge  deci  în  mod  logic  că  predicarea  cuvîntului  lui 
Dumnezeu,  săvîrşirea  şi  primirea  Sfintelor  Taine  sînt  inseparabile  în 
realizarea  mîntuirii  subiective  a  credinciosului  ortodox:  ,,Nu  poate  exista 
lucrare  sacramentală  acolo  unde  lipseşte  cuvîntul,  după  cum  nu  există 
credinţă  luminată  şi  puternică  acolo  unde  nu  există  predică14.60  Aşa 
precum  prin  predica  Bisericii,  Mîntuitorul  continuă  slujirea  profetică  a 
întreitei  Sale  lucrări  mesianice,  la  fel  îşi  îndeplineşte  slujirea  Sa  sfinţi- 
toare  prin  intermediul  Sfintelor  Taine 61  în  Biserică. 

Din  toate  acestea  reiese  că  între  Sfintele  Taine  şi  cuvîntul  lui  Dum¬ 
nezeu  există  un  raport  de  reciprocitate  şi  o  separare  sau  înlocuire  a 
uneia  prin  cealaltă  nu  este  posibilă.62  Mărturie  despre  interdependenţa  şi 
legătura  inseparabilă  dintre  propovăduirea  creştină  şi  Sfintele  Taine  ne 
stă  mai  ales,  cu  maximă  putere  de  convingere,  cuvintele  Mîntuitorului 


58  Panagiotis  Trembelas,  Dogmatique  de  l’Eglise  orthodoxe  catolique ,  trad. 
frangaise  par  TArchimandrite  Pierre  Dumont.  Ouvrage  coronne  par  l’Academie 
royale  de  Grece,  Ed.  Chevetogne,  Desclee  de  Brouwer,  voi.  III,  p.  13,  la  Ierom. 
drd.  V.  Micle,  op.  cit.,  p.  459 — 4G0. 

59  Prof.  V.  Mitrofanovici,  Omiletica  Bisericii  dreptcredincioase  răsăritene, 
Cernăuţi,  1875,  p.  29 — 30. 

60  Ierom.  drd.  V.  Micle,  op.  cit.,  p.  556. 

61  Vezi  Învăţătura  creştină  ortodoxă ,  în  „Mitropolia  Banatului*',  nr.  1 — 3/ 
1971,  p.  61. 

62  Ierom.  drd.  V.  Micle,  op.  cit.,  p.  543. 

Hristos,  care  în  testamentul  misionar  lăsat  Apostolilor  Săi  menţionează 
mai  întîi  predica,  pe  care  o  pune  în  raport  nedespărţit  cu  Sfînta  Taină 
a  Botezului  (Matei  28,  19;  Marcu  16,  15 — 16). 

Este  un  adevăr  evident  că  Sfintele  Taine  şi  ierurgiile  cuprind,  în 
mod  direct  sau  indirect,  pentru  orice  vîrstă  şi  condiţie  de  viaţă,  deosebit 
de  importante  şi  potrivite  teme  pe  care  preotul  conştiincios  le  poate 
desprinde  şi  valorifica  în  propovăduirea  creştină,  prin  aceasta  îmbogăţin- 
du-şi  repertoriul  omiletic  şi  sporind  puterea  de  înrîurire  a  predicii  asupra 
ascultătorilor. 

III.  Necesitatea  şi  importanţa  predicii  liturgice 

Denumirea  unui  gen  al  propovăduirii  creştine  după  conţinut  cu  titlul 
de  predică  liturgică  se  întîlneşte  folosită  în  două  sensuri:  într-un  sens  mai 
restrîns,  prin  predica  liturgică  se  înţelege  tîlcuirea  şi  valorificarea 
practică  a  cultului  în  scopul  zidirii  sufleteşti  a  credincioşilor,  şi  într-un 
sens  larg,  înţelegîndu-se  prin  predică  liturgică  orice  cuvîntare  biseri¬ 
cească  rostită  în  cadrul  cultului  divin.6-  Vom  folosi  numirea  de  predică 
liturgică  în  primul  sens. 

Predica  liturgică  îşi  are  originea  sa  în  cuvintele  Mîntuitorului  rostite 
la  Cina  cea  de  Taină  prin  care  a  instituit  Sfînta  Euharistie  şi  prin  care 
a  explicat,  pe  scurt,  sensul  tainic  al  prezenţei  reale  a  Trupului  şi  Sîngelui 
Său  în  pîinea  şi  vinul  euharistie.  După  exemplul  Mîntuitorului  Hristos 
şi  al  Sfinţilor  Apostoli  marii  predicatori  ai  Ortodoxiei  (Sf.  Chirii  al  Ieru¬ 
salimului,  Sf.  Ioan  Gură  de  Aur,  Teodor  de  Mopsuestia  şi  Sf.  Ambrozie 
al  Milanului)  au  explicat  în  predicile  lor  actele  liturgice  ale  cultului 
divin;  iar  alţi  Părinţi  ai  Bisericii  (Sf.  Vasile  cel  Mare,  Sf.  Grigorie  de 
Nyssa,  Sf.  Grigorie  de  Nazianz,  Proclu  de  Constantinopol,  Pseudo-Dionisie 
Areopagitul,  Sf.  Maxim  Mărturisitorul)  au  lăsat  şi  tratate  în  care  explică 
şi  arată  importanţa  simbolismelor  unor  Sfinte  Taine  şi  rînduieli  litur¬ 
gice.64  ,, Iniţierea  în  misterul  liturgic  este  operată  prin  contemplare 
(0£<opta)  adică  prin  efortul  permanent  al  gîndirii  şi  al  inimii  spre  desco¬ 
perirea  sensului  spiritual  al  Bisericii  şi  al  liturghiei  şi  spre  pătrunderea 
simbolismului  riturilor*4.65 

Acest  gen  de  propovăduire  şi  explicare  a  cultului  creştin  a  fost  con¬ 
tinuat  şi  după  epoca  patristică;  amintim  în  acest  sens  autorii  cei  mai 
semnificativi:  Nicolae  Cabasila 66  şi  Simeon  al  Tesalonicului.67 

63  Pr.  Prof.  Dumitru  Belu,  Curs...  I,  p.  176. 

64  Vezi  Drd.  Gh.  Burcă,  op.  cit.,  p.  103 — 104. 

65  Cf.  Pr.  Prof.  Dr.  Ene  Branişte,  Biserică  şi  liturghie  în  opera  „Mystagogia" 
a  Sf.  Maxim  Mărturisitorul ,  în  „Ortodoxia*4,  nr.  1/1981,  p.  20. 

66  Nicolae  Cabasila,  Epfx^îsia  T^îa  0£ia<r  XEiTOUpYiaa  P.G.  150,  373 — 492.  Vezi 

şi  trad.  rom.  de  Diacon  Ene  Branişte,  asistent  universitar,  Tîlcuirea  dumnezeieştii 
Liturghii ,  Bucureşti  1946,  şi  Diacon  Ene  Branişte,  Explicarea  dumnezeieştii  Liturghii 
după  Nicolae  Cabasila ,  Bucureşti,  1943. 

67  rupi  I£pa<;  XEixoupY laţ,  p.  G.  155,  253.304,  aceasta  este  o  parte  din 

opera  Tx  £upiaxo[i.£vY  7cavT<x,  care  a  fost  tipărită  pentru  prima  dată  în  România 
(Iaşi,  1683)  de  către  Dositei,  Patriarhul  Ierusalimului.  A  fost  tradusă  în  româneşte 
şi  publicată  la  Bucureşti,  1765,  cu  titlul  „Voroavă  de  întrebări  şi  răspunsuri ",  apoi 
a  fost  retipărită  de  T.  Teodorescu  la  Bucureşti  cu  titlul  nou  de  „Tractat  asupra 
tuturor  dogmelor  noastre  ortodoxe44.  Cf.  Pr.  Prof.  Ene  Branişte,  Le  culte  byzan- 
tin  . . .,  p.  87. 

Prin  intermediul  cultului  divin  şi  în  atmosfera  liturgică  a  slujbelor 
dumnezeieşti  „învăţăturile  credinţei  pătrund  ca  nişte  raze  în  viaţa 
noastră  spirituală  şi  susţin  cele  mai  alese  năzuinţe  ale  sufletului  nostru**.68 
Viaţa  liturgică  constituie  o  cale  imperios  cerută  de  educaţia  religioasă 
a  credincioşilor  şi  Biserica  (răsăriteană  şi  apuseană)  se  cuvine  să  se  folo¬ 
sească  de  acest  aspect.  S-a  vorbit  de  o  „necesitate  primordială  de  educare 
religioasă  prin  viaţa  liturgică4*.69  în  Biserică  „învăţămîntul  era  o  rugă- 
ciune“  pentru  o  adevărată  educare  a  credincioşilor.70 

Materialul  liturgic  se  cere,  în  mod  imperios,  să  fie  valorificat  de 
preotul  predicator  fiindcă:  „întreg  Cultul  ortodox  este  un  bogat  şi  nepre¬ 
ţuit  tezaur  de  doctrină,  o  cateheză  vie,  la  îndemîna  şi  pe  înţelesul  tutu¬ 
ror.71  Este  bine  ca  toate  actele  şi  textele  liturgice  —  o  bogăţie  inepui¬ 
zabilă  —  să  fie  valorificate  omiletic,  de  asemenea,  Sfintele  Taine  şi  ierur- 
gii,  dar  mai  ales  şi  mai  întîi  esenţa  întregului  cult  ortodox  —  Sf.  Litur¬ 
ghie.  Sf.  Liturghie  este  calea  optimă  a  mărturisirii  dreptei  credinţe  în 
Ortodoxie  şi  pentru  noi  se  cere  cu  stăruinţă:  „Explicarea  sistematică  şi 
analitică,  pe  larg,  a  tuturor  părţilor  ei,  pentru  ca  şi  credincioşii  noştri  să 
înţeleagă,  să  iubească  şi  să  trăiască  dreapta  credinţă,  prin  Sfînta  Litur¬ 
ghie,  şi  Sfînta  Liturghie  însăşi**.72 

Predica  liturgică  cuprinde  însă  în  sfera  ei  şi  explicarea  locurilor 
sfinte  şi  a  timpurilor  sfinte  (semnificaţia  sărbătorilor).  Este  necesar  să 
se  predice  credincioşilor  despre  locaşurile  de  închinare,  arătîndu-se 
semnificaţia  construirii  lor  după  un  anumit  stil  propriu.  Dacă  cultul  este 
dogma  cîntată,  locaşurile  de  cult  sînt  dogma  în  piatră  şi  ele  constituie 
o  predică  permanentă.  Pentru  ca  parohienii  să  înţeleagă  această  predică 
acoperită  de  simboluri,  preotul  trebuie  să  vină  cu  cuvîntări  în  care  să 
explice  simbolismul  locaşului  de  închinare,  a  stilului  bisericii,  a  obiectelor 
de  cult  şi  a  veşmintelor  preoţeşti. 

Predica  liturgică  are  importanţă  covîrşitoare  pentru  credincioşi,73  căci 
prin  ea  se  explică  credincioşilor  actele  liturgice  precum  şi  importanţa 
lor  pentru  mîntuirea  fiecăruia  de-a  participa  la  sfintele  slujbe  cu  toată 
fiinţa.  Prin  predici  catehetice  şi  liturgice,  preotul  trebuie  să  facă 
educaţia  liturgică  a  credincioşilor,  aşa  ca  Sf.  Liturghie  să  devină  centrul 
întregii  vieţi  religioase  a  acestora.74 

Pentru  slujitorii  cuvintului  de  azi  amintim  doar  cîteva  izvoare  pentru 
întocmirea  predicilor  liturgice:  Sf.  Simeon  al  Tesalonicului,  Tratat  asupra 
tuturor  dogmelor  credinţei  noastre  ortodoxe ,  Partea  despre  Biserică, 
rugăciuni  şi  despre  Sf.  Liturghie,  trad.  rom.  de  Pr.  T.  Teodorescu,  Bucu¬ 
reşti,  1865;  Nicolae  Cabasila,  „ Tîlcuirea  dumnezeieştii  Liturghii",  trad. 
din  greceşte  şi  lămuriri  introductive  de  Diacon  Ene  Branişte,  asistent 
universitar,  Bucureşti,  1946;  Pr.  N.  Voniga,  Tîlcuirea  Sfintei  Liturghii, 


68  P.  S.  Vasile  Coman,  op.  cit.,  p.  3. 

69  Dom  Lambert  Beauduin,  op.  cit.,  p.  657 — 658. 

70  Idem,  p.  651. 

71  Pr.  Prof.  Ene  Branişte,  Cultul  ortodox . . .,  p.  626. 

72  Pr.  Prof.  Constantin  Galeriu,  Mărturisirea  . . .,  p.  40. 

73  Diac.  Laurenţiu  Gh.  Popovici,  Predica  dogmatică  şi  liturgică ,  în  „Mitropolia 
Moldovei  şi  Sucevei4',  nr.  12/1940,  p.  671. 

74  Diac.  Prof.  Nicolae  Balca,  op.  cit.,  p.  213. 

Sibiu,  1942;  Diacon  Ene  Branişte,  Explicarea  Sf.  Liturghii  după  Nicolae 
Cabasila,  Buc.,  1943;  Teodor  Demian,  Jertfa  Laudei ;  Predici  liturgice , 
Arad,  1945;  învăţătura  de  Credinţă  Creştină  Ortodoxă ,  Partea  a  Il-a, 
Buc.,  1952;  P.  S.  Dr.  Vasile  Coman,  Episcopul  Oradiei,  Cuvîntări  litur¬ 
gice,  Oradea,  1973;  P.  S.  Dr.  Vasile  Coman,  Episcopul  Oradiei,  Scrieri  de 
teologie  liturgică  şi  pastorală,  Ed.  Episcopiei  ortodoxe  a  Oradiei,  1983; 
pentru  mai  mare  precizie  în  explicarea  cultului  trebuie  să  fie  con¬ 
sultate  prelegerile  universitare  ale  Pr.  Prof.  Dr.  Ene  Branişte,  Liturgica 
specială  pentru  institutele  teologice.  Bucureşti,  1980. 

* 

După  sumara  analizare  a  subiectului  propus  se  impun  următoarele 
consideraţii  finale: 

Formele  cultului  Bisericii  Ortodoxe,  în  toată  complexitatea  lor,  sînt 
mai  întîi  instrumente  de  sfinţire  a  credincioşilor  şi  de  slăvire  a  lui  Dum¬ 
nezeu,  dar  sînt  în  mod  indirect  şi  excelente  mijloace  de  învăţătură  şi 
edificare  a  credincioşilor,  de  răspîndire  a  dreptei  credinţe  şi  de  promo¬ 
vare  a  principiilor  moralei  evanghelice.  Cultul  divin ,  împreună  cu  predica 
sînt  un  important  mijloc  de  propovăduire  a  învăţăturii  creştine .  Acesta 
este  încă  un  temei  care  obligă  pe  slujitorii  bisericeşti  să  săvîrşească 
corect  actele  liturgice  şi  să  rostească  cu  autentică  evlavie  ortodoxă  şi 
cu  maximă  dicţiune  textele  cultului  divin. 

Cultul  liturgic  —  cu  toate  rugăciunile,  imnele,  cîntările  şi  cu  toate 
actele  sale  —  este  un  inepuizabil  izvor  omiletic  care  se  cere,  în  mod 
imperios,  să  fie  valorificat  de  către  ierarhia  bisericească  vestitoare  a 
învăţăturii  creştine  şi  aceasta  se  face  prin  predici  liturgice.  Predica  litur¬ 
gică  îşi  ia  seva  din  toate  învăţăturile  fundamentale  ale  credinţei  şi  vieţii 
creştine,  învăţături  care  sînt  expuse  în  textele  şi  actele  cultului  divin. 

între  cuvîntul  divin  citit  şi  apoi  propovăduit  în  cuprinsul  cultului 
divin  şi  între  Sfintele  Taine,  în  general,  şi  Sfînta  Liturghie,  în  special, 
există  o  legătură  fiinţială  ontologică.  Sfînta  Liturghie  —  împreună  cu 
Sfintele  Taine  şi  ierurgiile  —  şi  propovăduirea  creştină  sînt  cele  două 
elemente  fundamentale  ale  vieţii  creştine,  care  au  alimentat  spirituali¬ 
tatea  ortodoxă  în  tradiţia  ei  bimilenară. 

Preotul  predicator  folosind  şi  predica  liturgică  va  explica  credin¬ 
cioşilor  textele  şi  actele  liturgice  şi  astfel  credincioşii  vor  înţelege  actele 
cultice  nu  ca  un  simplu  ritualism  liturgic,  ci  vor  înţelege  adevăratul  sens 
şi  simbolismul  actelor  liturgice.  Actele  liturgice  şi  simbolismul  lor  auten¬ 
tic  ortodox  cuprind  excepţionale  învăţături  revelate,  adevăruri  care 
ajută  la  obţinerea  mîntuirii. 

Folosirea  predicii  liturgice  este  imperios  cerută  azi,  pentru  ca  prin 
aceasta  să  se  pună  —  la  locul  cuvenit,  de  mare  cinste  —  ,,în  sfeşnic44, 
lumina  adevărată  a  cultului  Bisericii  Ortodoxe  care  adesea  este  ascunsă 
sub  obroc,  este  neglijată.  Cultul  divin  trebuie  valorificat  omiletic  pentru 
folosul  sufletesc  şi  pentru  evidenţierea  bogăţiei  şi  frumuseţilor  extra¬ 
ordinare  care  sînt  sesizate  şi  elogiate  de  credincioşii  altor  Biserici  şi 
confesiuni,  care  nu  dispun  de  un  asemenea  cult  liturgic. 


Pr.  Asist.  Nicolae  Dura 


Din  Sfinţii  Părinţi 


SFÎNTUL  MAXIM  MĂRTURISITORUL 

IUBIREA  ŞI  ÎNFRĂŢIREA  TUTUROR  OAMENILOR  ÎNTREOLALTÂ  — 
IMPERATIVUL  FUNDAMENTAL  AL  ORICĂREI  LEGI 1 


„ Legea  naturală ,  cînd  nu  are  simţirea  prevalînd  asupra  raţiunii,  fără 
să  fie  invâţată,  îmbrăţişează  din  convingere  pe  toţi  cei  înrudiţi  şi  de 
aceeaşi  seminţie,  pe  cei  care  au  nevoie  de  ajutor;  adică  ceea  ce  natura 
însăşi  învaţă,  ca  toţi  să  voiască  tuturora,  ceea  ce  fiecare  doreşte  să  i  se 
facă  lui  însuşi  de  către  alţii.  Şi  aceasta  învăţînd-o  Domnul  zice:  „Cîte 
voiţi  să  vă  facă  vouă  oamenii,  faceţi  şi  voi  asemenea  acestora4*  (Mt.  7,  12). 

Iar  opera  legii  naturale  este  relaţia  gnomică 2 *  unanimă  a  tuturora 
faţă  de  toţi.  Căci  în  aceia  care  natura  este  condusă  după  raţiune,  în 
mod  natural,  una  este  dispoziţia  sufletească  a  acestora.  Iar  dacă  dispo¬ 
ziţia  sufletească  este  aceeaşi,  evident,  în  mod  natural,  unul  este  modul 
de  comportare  şi  cursul  vieţii  acestora.  Iar  dacă  modul  de  comportare 
şi  cursul  vieţii  este  acelaşi,  evident  una  şi  aceeaşi  este  legătura  relaţiei 
gnomice  întreolaltă,  care  conduce  pe  toţi  potrivit  unei  singure  gnome, 
spre  o  singură  raţiune  a  naturii,  în  care  nu  este  absolut  nici  o  diviziune 
a  naturii  care  să  stăpînească  acum  prin  iubirea  trupească  de  sine. 

Iar  legea  scrisă  înfrînînd  cu  teama  de  pedepse  impulsurile  fără 
rinduială  ale  celor  nesăbuiţi,  învăţîndu-i  pe  aceştia,  îi  obişnuieşte  de  a 
privi  la  unica  împărţire  a  egalităţii  (deopotrivă),  după  care  puterea  drep¬ 
tăţii  consolidată  în  timp  trece  în  natură  şi  creează,  pe  de  o  parte,  teama 
şi  dispoziţia  gnomei  consolidată  puţin  cîte  puţin  faţă  de  bine,  iar  pe  de 
altă  parte,  creează  deprinderea  şi  obişnuinţa  curăţită  de  uitarea  celor 
dintîi  şi  naşte  în  acelaşi  timp,  prin  ea  însăşi,  iubirea  întreolaltă.  Legea 


1  Traducere  din  greceşte  după  Migne,  P.  G.  90,  col.  1352  C.,  1353  C. 

2  După  Sfîntul  Maxim  Mărturisitorul,  căci  din  cugetarea  sa  traducem,  voinţa 
gnomică  este  modul  în  care  fiecare  persoană  umană  înţelege  să  actualizeze  sau 
să  facă  uz  de  voinţa  naturală  a  naturii  sale  omeneşti,  ca  impuls  sau  dorinţă  fiin- 
ţială  spre  bine  şi  cele  conforme  naturii,  după  gnome  =  opinia  sa  proprie.  Cum  fie¬ 
care  avem  aceeaşi  natură  omenească  şi  aceeaşi  voinţă  naturală  spre  cele  conforme 
naturii,  dacă  ne  vom  conforma  şi  modela  fiecare  voinţa  noastră  gnomică  numai  după 

raţiunea  de  a  fi  a  naturii,  prin  săvîrşirea  tuturor  virtuţilor  morale  şi  a  iubirii 

agapice  îndeosebi,  va  exista  o  singură  gnome  sau  o  singură  voinţă  personală 
unanimă  a  tuturor  oamenilor  întreolaltă  numai  spre  bine  şi  cele  conforme  naturii. 

scrisă,  înfrînînd,  deci,  nedreptatea  cu  teama  de  pedepse  creează  obiş¬ 
nuinţa  faţă  de  ceea  ce  este  drept  şi  face  obicei  în  timp  dispoziţia  sufletu¬ 
lui  iubitor  de  dreptate,  din  care  se  naşte  apoi  deprinderea  neclintită 
faţă  de  bine,  introducînd  uitarea  răutăţii  de  mai  înainte. 

Iar  legea  harului  învaţă  pe  cei  conduşi  de  a  imita  nemijlocit  pe 
Dumnezeu  însuşi.  Care  atît  ne-a  iubit  pe  noi  înşine  mai  presus  de  El 
însuşi,  dacă  se  poate  spune  aşa,  şi  aceasta  tocmai  cînd  eram  duşmani  din 
pricina  păcatului,  că  a  voit  să  vină  în  fiinţa  noastră  proprie,  fără 
schimbare,  Cel  care  arată  că  este  mai  presus  de  orice  fiinţă  şi  natură, 
în  mod  suprafiinţial,  şi  să  devină  om  şi  de  a  fi  numit  ca  unul  din  oameni 
şi  nu  a  refuzat  de  a-şi  face  osînda  noastră  a  Lui  proprie;  şi  atît  ne-a 
îndumnezeit  pe  noi  după  har,  că  însuşi  a  devenit  om  după  iconomie,  ca 
nu  numai  să  învăţăm  de  a  ne  îmbrăţişa  unii  pe  alţii  întreolaltă  în  mod 
natural  (9uaixco<;)  şi  de  a  ne  iubi  întreolaltă  în  mod  duhovnicesc  (7rv£U(iaTi- 
xgx;)  ca  pe  noi  înşine,  ci  şi  de  a  ne  îngriji  unii  de  alţii  în  mod  dumne¬ 
zeiesc  (Osixox;),  mai  presus  de  noi  înşine  şi  de  a  face  să  se  arate  aceeaşi 
iubire  întreolaltă  şi  să  se  prefere  cu  bucurie  moartea  de  bunăvoie,  con¬ 
form  virtuţii,  pentru  ceilalţi.  „Căci  nu  există  altă  iubire  mai  mare  —  zice 
—  ca  cineva  să-şi  pună  sufletul  său  pentru  prietenul  lui“  (Ioan  15,  13). 

Legea  naturii,  ca  să  zic  într-un  cuvînt,  este  raţiunea  naturală,  care 
supune  simţirea  pentru  a  o  elibera  de  iraţionalitate  (aXoYiou;),  potrivit 
căreia  este  diviziunea  celor  care  în  mod  natural  sînt  uniţi.  Iar  legea 
scrisă  este  raţiunea  naturală,  care  după  eliberarea  simţirii  de  iraţionali¬ 
tate,  adaugă  şi  dorinţa  duhovnicească  a  coeziunii  reciproce  cu  cei  înrudiţi, 
care  strînge  şi  ţine  laolaltă  pe  toţi.  Iar  legea  harului  este  raţiunea  mai 
presus  de  fire,  care  înalţă  natura  spre  dumnezeire,  fără  schimbare  şi  arată 
ca  într-o  icoană,  în  mod  incomprehensibil  naturii  oamenilor,  arhetipul 
cel  mai  presus  de  fiinţă  şi  natură,  oferind  permanentizarea  veşnică  a 
existenţei  desăvîrşite.  Căci  a  considera  pe  aproapele  ca  pe  tine  însuţi, 
înseamnă  a  te  îngriji  de  viaţa  şi  existenţa  lui,  ceea  ce  e  lege  naturală; 
iar  a  iubi  pe  aproapele  ca  pe  tine  înseamnă  a  te  îngriji  de  existenţa 
desăvîrşită  a  aproapelui  conform  virtuţii,  ceea  ce  porunceşte  legea 
scrisă;  iar  a  iubi  pe  aproapele  mai  presus  de  tine  însuţi  este  lucrul  cel  mai 
propriu  legii  harului". 


Traducere  de  Pr.  prof.  Ioan  I.  Ică 

„Cel  ca  are  urechi  de  auzit  să  audă " 

(Luca  8,  8) 

Ne  aflăm  în  plină  campanie  agricolă  pentru  strîngerea  roadelor  ogoarelor 
noastre,  dar  şi  pentru  aruncarea  seminţei  în  brazde,  în  vederea  recoltelor  viitoare. 

Se  pare  că  aproximativ  tot  în  această  perioadă,  poate  ceva  mai  tîrziu,  se  afla 
şi  Mîntuitorul  undeva  în  Galileea,  unde,  inspirindu-se  din  ceea  ce  vedea  în  jurul 
Său,  a  rostit  cunoscuta  Parabolă  a  semănătorului,  pe  care,  cei  ce  aţi  fost  de  la 
începutul  Sf.  Liturghii,  aţi  auzit-o  citită  în  pericopa  evanghelică  de  astăzi.  Termi- 
nînd  de  rostit  această  parabolă,  Mîntuitorul  „a  strigat'*  —  ne  spune  Evanghelia 
de  astăzi,  zicînd:  „ Cel  ce  are  urechi  de  auzit  să  audău  (Luca  8,  8),  cuvinte  care 
vor  să  ne  atenţioneze  în  chip  special  asupra  importanţei  acestei  parabole  pentru 
ascultătorii  de  atunci  ai  Mîntuitorului,  cît  şi  pentru  toţi  cei  ce  vor  urma  Lui  în 
decursul  veacurilor. 

La  solicitarea  Sf.  Apostoli,  însuşi  Iisus-Domnul  nostru  explică  această  para¬ 
bolă,  arătînd  că  „sâminţa“  aruncată  de  semănător  „este  cuvîntul  lui  Dumnezeu" 
(Luca  8,  11).  Este  vorba  desigur,  în  primul  rînd,  de  învăţătura  rostită  de  El,  El  fiind 
de  fapt  Marele  Semănător  din  parabolă,  de  învăţătura  de  credinţă  şi  morală  a  Bise¬ 
ricii.  cuprinsă  în  Sf.  Scriptură  şi  Sf.  Tradiţie,  de  „apa  cea  vie**,  despre  care 
Mîntuitorul  a  vorbit  femeii  samarinence,  de  „odorul  de  mare  preţ",  cum  îi  spune 
Sf.  Apostol  Pavel,  despre  care  Psalmistul  zice:  „Cuvîntul  tău  este  candelă  pentru 
picioarele  mele  şi  lumină  pentru  cărarea  mea"  (Ps.  118,  105),  pentru  că,  după  cum 
tot  Psalmistul  zice:  „Legea  Domnului  este  desăvîrşitâ,  întăreşte  sufletele;  învăţătura 
Domnului  înţelepţeşte  pe  cei  neştiutori;  rînduielile  Domnului  sînt  drepte,  veselesc 
inima;  poruncile  Domnului  sînt  strălucite,  luminează  ochii". 

Sâmînţa  căzută  „lingă  cale"  reprezintă  pe  aceia  dintre  ascultători  şi  dintre 
noi,  care  aud  cuvîntul  lui  Dumnezeu,  dar  foarte  curînd  îl  abandonează,  intrînd  în 
această  categorie  cu  deosebire  cei  cuprinşi  de  mîndrie  luciferică,  cei  ce  se  cred 
că  ei  sînt  totul,  că  îşi  sînt  suficienţi  loruşi,  cei  ce  din  orbire  sufletească  refuză  pe 
Dumnezeu,  idolatrizîndu-şi  propria  persoană. 

Sâmînţa  căzută  între  pietre  exprimă  pe  aceia  dintre  ascultătorii  Mîntuitorului 
şi  dintre  noi  cei  de  astăzi  şi  de  totdeauna  „care  aud  şi  cu  bucurie  primesc  cuvîntul", 
cum  spune  parabola  (Luca  8,  13).  dar,  neavind  rădăcină,  „cred  pinâ  la  o  vreme, 
iar  în  vreme  de  ispită  se  leapădă".  Este  vorba  desigur  de  acei  „căldicei",  cum  ii 
numeşte  Apocalipsa,  de  cei  cu  convingeri  religioase  de  suprafaţă  fără  a-şi  implica 
profund  fiinţa  în  trăirea  credinţei,  in  vieţuirea  după  voia  lui  Dumnezeu  şi  care, 
la  cea  mai  mică  adiere  de  asuprire  sau  de  alte  greutăţi,  se  leapădă  de  Mîntui¬ 
torul,  aşa  cum  a  făcut  Petru  în  noaptea  prinderii  Domnului  în  Săptămîna  Mare. 

Sâmînţa  căzută  între  spini  reprezintă  pe  aceia  dintre  ascultători  şi  dintre 
noi  cei  de  astăzi  şi  de  totdeauna  „care  aud  cuvîntul  lui  Dumnezeu  dar  umblînd 
cu  grijile  şi  cu  bogăţiile  şi  cu  dulceţile  vieţii  acesteia  se  inneacâ",  asemenea  plan¬ 
tei  sufocată  de  spini  „şi  nu  aduce  roadă",  cum  ne  spune  pericopa  evanghelică.  Este 
vorba  desigur  de  egoişti  care  nu  se  văd  decît  pe  ei  şi  nevoile  lor  exagerate,  cărora 

slujesc  cu  tot  devotamentul,  crezînd  că  aici  pe  pămînt  este  totul  şi  că  după  moarte 
nu  mai  urmează  nimic,  de  cei  ce  se  închină  lui  Mamona,  stomacului  şi  altor 
plăceri  ale  cărnii,  asemenea  bogatului  care  îşi  ducea  viaţa  numai  în  petreceri  fără 
să-i  pese  de  suferinţele  lui  Lazăr  cel  bolnav,  sau  bogatului  căruia  i-a  rodit  ţarina, 
pornit  şi  acesta  pe  mîncare  şi  băutură,  fără  să  ştie  că  în  clipa  următoare  va  muri 
şi  că  va  da  seama  de  viaţa  lui. 

In  sfîrşit,  sămînţa  căzută  pe  pămînt  bun  reprezintă  pe  aceia  „care  cu  inimă 
bună  şi  curată  auzind  cuvîntul  îl  păstrează  şi  rodesc  întru  răbdare**,  cum  spune 
Evanghelia  de  astăzi.  Este  vorba,  aşadar,  de  aceia  dintre  noi  care-şi  iau  foarte  în 
serios  îndatorirea  lor  de  oameni,  de  fii  ai  lui  Dumnezeu,  străduindu-se  să-şi  valo¬ 
rifice  spre  zidirea  vieţii  talanţii  cu  care  au  fost  înzestraţi,  să  trăiască  cinstit, 
corect,  cu  frică  de  Dumnezeu,  cum  zice  de  atîtea  ori  poporul  nostru,  cu  teamă  adică 
de  a  nu  păcătui  şi  a-şi  face  datoria  în  familia  şi  societatea  în  care  sînt  rînduiţi 
să-şi  ducă  viaţa,  cu  convingerea  fermă  că  toată  activitatea  lor  se  desfăşoară  sub 
ochiul  cel  atotvăzător  şi  atotştiutor  al  lui  Dumnezeu,  la  a  cărui  dreaptă  Judecată 
se  vor  prezenta. 


* 

Pe  cît  pare  de  simplă,  Parabola  semănătorului  este,  precum  am  văzut,  încărcată 
de  multe  şi  adînci  înţelesuri.  Repetînd  şi  după  explicarea  ei  cuvintele:  „Cine  are 
urechi  de  auzit  să  audă",  Mîntuitorul  nu  face  deci  aici  o  simplă  categorisire  a 
noastră,  spre  a  ne  da  seama  cu  care  dintre  seminţele  arătate  mai  sus  ne  asemănăm, 
ci  El  ne  aduce  în  faţă  îndatorirea  privitoare  la  uriaşa  răspundere  pe  care  o  avem  în 
a  ne  trăi  într-un  chip  cît  mai  pozitiv,  cît  mai  rodnic,  cît  mai  ziditor  viaţa. 

Parabola  de  astăzi  ne  cheamă  deci  să  ne  fructificăm  la  maximum  darurile  cu 
care  ne-a  înzestrat  Dumnezeu,  ne  cheamă  să  ne  desăvârşim  viaţa  noastră  morală, 
prin  rodirea  sau  lucrarea  a  cît  mai  mult  bine  în  jurul  nostru. 

Desigur  că  acest  lucru  ni  se  cere  cu  bun  temei,  pentru  că  pe  de  o  parte  un 
om  împlinit,  desigur  moral  în  primul  rînd,  un  om  plin  de  dragoste  de  Dumnezeu  şi 
de  semeni,  un  om  săritor,  cu  inima  şi  mîna  mereu  deschisă  spre  cei  ce  au  nevoie 
de  ajutorul  nostru,  este  într-adevăr  cea  mai  mare  podoabă  a  acestui  pămînt,  este 
cel  mai  măreţ  lucru,  astfel  de  oameni  avînd  ceva  din  măreţia  cea  negrăită  a  lui 
Dumnezeu. 

Pe  de  altă  parte,  lipsa  acestor  lumini  ale  moralei  este  una  din  cauzele  multor 
neajunsuri  în  care  se  află  omenirea  de  astăzi.  Ştiinţa  fără  morală  a  dus  la 
crearea  uriaşului  arsenal  atomic  de  astăzi,  la  producerea  atîtor  materiale,  atîtor 
factori  de  distrugere,  elemente  care  planează  asupra  omenirii  de  astăzi.  „Ştiinţa 
fără  conştiinţă,  —  fără  morală  deci  —  nu  este  decît  ruina  omului",  spunea  la 
vremea  sa  scriitorul  francez  Rabelais.  Sau  cum  zice  un  alt  cugetător,  mai  apropiat 
de  zilele  noastre,  cînd  spune:  „Morala  trebuie  să  fie  steaua  polară  a  ştiinţei". 

De  aceea,  încă  din  vechime  Ziditorul  a  toate  ne-a  atenţionat  şi  ne  aten¬ 
ţionează  mereu  prin  gura  profetului  Ieremia:  „Eu  te-am  sădit  viţă  roditoare" 
(Ieremia  2,  21).  Cu  alte  cuvinte,  existenţa  noastră  nu  este  un  joc  al  întîmplării,  ci  aşa 
cum  un  vier  sădeşte  viţă,  o  îngrijeşte,  o  udă,  o  taie  etc.,  cu  nădejdea  că  se  va  bucura 
de  roadele  ei,  la  fel  şi  Dumnezeu  ne-a  adus  din  nefiinţă  la  fiinţă,  ne-a  zidit  după 
chipul  şi  asemănarea  Sa  ca  şi  noi  să  rodim  cît  mai  multe  fapte  bune,  cît  mai 
multe  manifestări  care  să  ne  înalţe  pe  scara  desăvîrşirii  noastre.  Acest  lucru  îl 
auzim  şi  din  gura  ierarhilor  noştri,  cînd  participăm  la  o  Sfîntă  Liturghie  arhierească, 
care  spun  din  faţa  sfîntului  altar:  „Doamne,  Doamne,  caută  din  cer  şi  vezi  şi 
cercetează  via  aceasta  pe  care  a  sădit-o  dreapta  Ta  şi  o  desăvîrşeşte  pe  ea". 

Mîntuitorul  însuşi  foloseşte  o  asemenea  imagine  cînd  porunceşte  Sf.  Apostoli 
şi  nouă  tuturor:  „V-am  pus  să  mergeţi  şi  roade  să  aduceţi  şi  roada  voastră  să 
rămînă"  (Ioan  15,  16),  sau:  „Intru  aceasta  se  va  preamări  Tatăl  Meu,  dacă  veţi 
aduce  roadă  multă"  (Ioan  15,  8). 

Vom  ilustra  cele  spuse  pînă  aici  doar  cu  două  exemple  din  foarte  multele  pe 
care  le-am  putea  aduce  în  atenţie.  Este  vorba  de  două  personaje  biblice,  de  Iov 
şi  Iosif,  fiul  patriarhului  Iacob,  care  deşi  au  trecut  prin  multe  încercări,  prin 
multe  ispite,  prin  multe  suferinţe,  ei  nu  şi-au  abandonat  credinţa  în  Dumnezeu  şi 
n-au  căzut  din  demnitatea  lor  de  oameni,  străduindu-se  să-şi  fructifice  în  chipul  cel 
mai  pozitiv  viaţa. 

Despre  dreptul  Iov  de  pildă  citim  în  cartea  ce-i  poartă  numele:  „Scăpăm  de 
pieire  pe  cel  sărman  care  striga  după  ajutor  şi  pe  orfanul  fără  sprijin.  Umpleam 
de  bucurie  inima  văduvei.  Mă  înveşmintam  întru  dreptate  şi  judecata  mea  cea 
dreaptă  era  acoperâmintul  meu.  Eram  ochii  celui  orb  —  ce  minunat  —  şi  picioarele 
celui  şchiop.  Eram  tatăl  celor  nenorociţi  şi  cercetam  cu  sîrguinţă  pricinile  care  îmi 
erau  necunoscute.  Pedepseam  pe  cel  nelegiuit  şi  smulgeam  prada  din  gura  lui“ 
(Iov  29,  12 — 16). 

Iosif  era,  după  cum  ştim,  unul  din  cei  doisprezece  fii  ai  patriarhului  Iacob, 
faţă  de  care  tatăl  său  avea  o  afecţiune  deosebită.  Din  această  pricină  fraţii  săi 
mai  mari  şi-au  pus  în  gînd  să-l  omoare,  aruncîndu-1  într-o  fintînâ  părăsită.  Tre- 
cînd  însă  pe  acolo  nişte  negustori,  l-au  vîndut  pe  30  de  arginţi,  spunîndu-i  tatălui 
lor  că  a  fost  rupt  de  fiare.  Negustorii  l-au  dus  in  Egipt  unde  la  rîndul  lor  l-au 
vîndut  la  curtea  Faraonului. 

Prin  priceperea  sa,  prin  înţelepciunea  şi  cuminţenia  sa,  dar  şi  prin  purtarea 
de  grijă  a  lui  Dumnezeu,  Iosif  s-a  ridicat  atît  de  mult  încît  a  ajuns  un  fel  de 
prim-ministru  al  Egiptului.  Fâclndu-se  foamete  mare  în  părţile  acelea,  fraţii  lui 
Iosif  au  ajuns  în  Egipt  după  bucate.  Iosif  i-a  recunoscut  şi  în  loc  să  se  răzbune  pe 
ei,  li  s-a  descoperit  şi  ne  spune  Cartea  Sfîntă  că  au  plîns  cu  toţii  de  bucurie. 

Tot  din  viaţa  lui  Iosif  mai  trebuie  să  reţinem  că  el  a  preferat  să  fie  întemniţat 
mai  mulţi  ani  decît  să  se  lase  ispitit  de  graţiile  soţiei  unui  dregător  egiptean, 
care  pusese  în  chip  pătimaş  ochii  pe  el. 

Din  acest  motiv,  Sf.  Scriptură  îl  numeşte  pe  Iosif  „ramură  de  pom  roditor 
lîngă  izvor"  (Fac.  49,  22),  pentru  că  pomul  de  lîngă  izvor,  avînd  umezeală,  aduce 
roadă  mult  mai  multă. 


* 


Sfîntul  Apostol  Pavel  ne  spune  în  Epistola  către  Filipeni  că  „toate  le  pot 
întru  I-îristos  care  mă  întăreşte"  (Fii.  4,  13). 

Prin  urmare,  în  strădania  noastră  spre  desăvîrşire,  spre  a  ne  fructifica  cît 
mai  pozitiv  viaţa,  avem  şi  ajutorul  Mîntuitorului  nostru  Iisus  I-Iristos,  harul  Său 
întăritor,  puterea  dragostei  Sale  care  potenţează,  uneori  negrăit  de  mult,  forţele 
noastre  proprii.  Ne-o  spune  chiar  El  cînd  zice:  „Eu  sînt  butucul  viţei  iar  voi 
mlâdiţele;  cel  ce  rămîne  întru  mine  şi  eu  întru  el  acela  aduce  roadă  multă" 
(Ioan  15,  5). 

Toate  acestea  ştiindu-le  să  ne  străduim  să  ne  pregătim  cît  mai  cu  rîvnă  şi 
pricepere  ogorul  nostru  lăuntric  spre  a  primi  in  el  sămînţa  binefăcătoare  a  cuvîn- 
tului  lui  Dumnezeu. 

Să  discuim  cît  mai  bine  acest  ogor  cu  discul  dragostei  de  Dumnezeu  şi  de 
oameni,  al  generozităţii  şi  cuminţeniei,  al  blîndeţii  şi  dreptăţii,  al  hărniciei  şi  al 
cit  mai  multor  fapte  bune. 

Să  spargem  cu  toată  hotărîrea  bulgării  tuturor  păcatelor  şi  patimilor  care 
împiedică  orice  sâmînţă  bună  să  încolţească  şi  să  rodească. 

In  felul  acesta  să  pregătim  un  pat  germinativ  cît  mai  potrivit  pentru  ca 
sămînţa  cuvîntului  lui  Dumnezeu  să  găsească  un  teren  cît  mai  fertil  în  fiinţa 
noastră  lăuntrică,  spre  a  rodi,  cum  ne  spune  parabola  de  astăzi,  însutit  şi  înmiit 
spre  binele  şi  fericirea  noastră  vremelnică  şi  veşnică.  Amin! 


Arhid.  Gh.  Papuc 

„Luaţi  aminte  la  voi  înşiud"  (Lc.  17,  3) 

Un  mare  filozof  din  vechime,  Socrate,  a  spus  o  vorbă  de  aur:  „Cunoaşte-te 
pe  tine  însuţi**.  Intr-adevăr,  mare  şi  înţelept  lucru  este  să  te  cunoşti  pe  tine,  să 
te  priveşti,  ca  într-o  carte,  ce  eşti,  cum  eşti,  pe  ce  cale  mergi,  ce  glndeşti  şi  ce 
fapte  sâvîrşeşti. 

Dacă  ieşim  într-o  seară  din  casă  şi  privim  bolta  cerului,  la  prima  vedere  nu 
observăm  nimic,  adică  nu  vedem  nici  o  stea.  Dacă  însă  ne  fixăm  privirea  mai 
adînc,  rînd  pe  rînd,  descoperim  pe  cer  tot  mai  multe  stele  şi  cu  cît  privim  mai 
adine,  cu  atît  descoperim  încă  şi  mai  multe.  Tot  aşa  se  petrec  lucrurile  şi  cu  pri¬ 
virea  noastră  lăuntrică.  Copleşiţi  şi  înrobiţi  de  anumite  griji,  la  o  sumară  privire 
nu  observăm  nimic  rău  în  fiinţa  noastră.  Dar  dacă  privim  mai  stăruitor,  vom  des¬ 
coperi  că  în  noi,  în  eul  nostru  este  un  cer,  o  boltă  a  sufletului,  cu  stele,  cu  soare, 
cu  lumină,  cu  căldură,  dar  şi  cu  nori  şi  furturi  năprasnice. 

Fiinţa  umană  este  numită  „micul  cosmos*',  micul  univers  pe  care-1  purtăm, 
dar  nu-1  cunoaştem.  Insă  precum  exploratorii  adîncurilor  mării  au  descoperit  pe 
fundul  ei  şi  al  oceanelor  o  viaţă  vegetală  şi  fiinţe  animale  necunoscute,  o  întreagă 
lume  misterioasă,  la  o  cercetare  mai  atentă  a  fiinţei  noastre,  vom  descoperi  în 
adîncimile  ei  lucruri  nebănuite  şi  necunoscute. 

Sfîntul  Ioan  Scărarul,  care  a  trăit  prin  veacul  al  Vl-lea,  a  încercat  o  expli¬ 
care  a  urcuşului  duhovnicesc  al  creştinului,  asemănîndu-1  cu  o  scară  cu  33  de 
trepte,  pe  care  ureîndu-te  cu  credinţă  şi  stăruinţă,  poţi  ajunge  la  desăvîrşire,  la 
înalta  fericire  a  cerului,  precum  nesocotindu-le,  poţi  ajunge  la  chinurile  cele  veş¬ 
nice  ale  iadului.  Dacă  acest  Sfînt  Părinte  a  reuşit  să  studieze  sufletul  omenesc 
şi  să-l  călăuzească  spre  desăvîrşire,  oare,  noi,  care  fiecare  avem  obligaţia  mîntuirii, 
nu  sîntem  datori  să  ne  cercetăm  pe  noi  înşine? 

Despre  importanţa  acestei  cercetări  şi  despre  felul  în  care  trebuie  să  ne-o 
facem,  aş  dori  să  vă  vorbesc  în  cele  ce  urmează. 

Mîntuitorul  Iisus  Hristos  ne  îndeamnă  să  ne  cunoaştem  pe  noi  înşine,  atunci 
cînd  zice:  „Luaţi  aminte  la  voi  înşivă*4  (Lc.  17,  3).  Iar  unul  dintre  cele  mai  însem¬ 
nate  şi  mai  potrivite  mijloace  pe  care  le  avem,  pentru  cunoaşterea  noastră  şi  pentru 
înaintarea  noastră  spirituală,  este  cercetarea  conştiinţei. 

Numeroşi  Sfinţi  Părinţi,  care  au  întocmit  reguli  de  trăire  duhovnicească, 
cer  ca  zilnic,  atît  începătorii,  cît  şi  cei  înaintaţi  în  viaţa  duhovnicească,  să-şi  facă 
această  cercetare.  Sfîntul  Vasile  cel  Mare  şi  Sfîntul  Ioan  Gură  de  Aur  arată  marile 
foloase  ale  acestei  cercetări,  făcute  în  seara  fiecărei  zile.  Mai  întîi,  pentru  ca  aflînd 
greşelile,  a  doua  zi  să  ne  putem  feri  de  acele  greşeli  făcute  în  ziua  precedentă,  căci 
dacă  le  cercetăm  bine  şi  cu  de-amănuntul  seara,  dacă  ne  căim  adînc  şi  dacă  luăm  o 
hotârîre  puternică  de  a  ne  îndrepta,  este  de  la  sine  înţeles  că  ea  ne  va  servi  ca  un 
frîu  pentru  ziua  următoare  în  a  lupta  împotriva  lor.  In  al  doilea  rînd,  ea  ne  va 
servi  ca  un  motiv  de  reţinere  pentru  ziua  următoare,  căci  gîndul  că  seara  va  trebui 
să  ne  dăm  seama  de  cele  făcute  peste  zi,  ne  va  face  să  fim  mai  atenţi  asupra  fap¬ 
telor  noastre.  Obişnuindu-ne  a  face  binele  şi  câindu-ne  în  fiecare  zi  pentru  păca¬ 
tele  săvîrşite,  împuţinăm  faptele  rele  şi  împiedicăm  păcatul  să  se  înrădăcineze 
în  inima  noastră  şi  relele  obişnuinţe  nu  ne  vor  mai  stăpîni. 

Intr-o  carte  ziditoare  de  suflet:  „Mîntuirea  păcătoşilor*4,  ni  se  spune  că  un 
răsad  de  copac  se  poate  smulge  cu  uşurinţă  în  primul  an,  în  al  doilea  an  cu  mai 
multă  greutate,  iar  în  al  treilea  an  nu-1  mai  poţi  scoate  decît  dacă  sapi  împrejurul 
lui,  scoţîndu-1  cu  pămînt  cu  tot.  Aşa  este  şi  cu  păcatul:  cu  cît  îl  dezrădăcinezi  mai 
curînd,  cu  atît  se  face  aceasta  mai  uşor. 

înţeleptul  Solomon  zice:  „Am  trecut  pe  lîngă  ogorul  unui  leneş  şi  pe  la  via 
unui  om  lipsit  de  minte,  şi  iată:  spinii  creşteau  în  toate  locurile,  mărăcinii  o  aco¬ 
pereau  cu  totul,  iar  zidul  de  pietre  se  prăbuşise*4  (Pilde  24,  30 — 31).  Conştiinţa 
celor  ce  nu-şi  fac  cercetarea  ei  este  ca  o  vie,  ca  o  grădină  părăsită,  care  se  umple 
de  spini  şi  bălării,  nefiind  curăţită,  săpată  şi  plivită. 

Natura  noastră  omenească  slăbită  prin  păcat  este  un  pămînt  cu  roade  sălbatice, 
care  nu  produce  fructe  bune  de  la  sine,  aşa  că  sufletul  trebuie  cultivat,  plivit,  iar 

pornirile  rele  smulse  indată  ce  se  arată  şi  se  înrădăcinează  in  obişnuinţa  noastră. 
Şi  în  acest  sens,  înţelepciunea  omenească  zice:  „Obişnuinţa  este  a  doua  natură4*. 

Nu  numai  Sfinţii  Părinţi,  ci  şi  unii  înţelepţi  din  vechime  cer  omului  dornic 
de  îmbunătăţire  ca  în  fiecare  seară  să-şi  facă  cercetarea  conştiinţei  sale,  râspun- 
zînd  la  trei  întrebări  şi  anume:  „Ce  am  făcut?**;  „cum  am  făcut?**;  „ce  trebuia  să 
fac  şi  n-am  făcut?**. 

Sfinţii  Părinţi  ne  spun  că  diavolul  se  poartă  cu  noi  ca  un  general  care 
voieşte  să  cucerească  o  cetate.  După  cum  acesta  încearcă  să  ocupe  punctele  cele 
mai  vulnerabile  ale  cetăţii,  unde  să-şi  concentreze  forţele,  ştiind  că  odată  cucerit 
un  punct,  cu  uşurinţă  va  cuceri  şi  celelalte,  chiar  dacă  sînt  mai  întărite,  aşa  şi 
diavolul  caută  punctul  cel  mai  slab  din  fiinţa  noastră,  spre  a-1  putea  cuceri. 

Dacă  ne  cercetăm  pe  noi  înşine,  fiecare  vedem  din  proprie  experienţă  că  sîn- 
tem  stâpîniţi  de  o  anumită  slăbiciune,  de  o  anumită  patimă  care  ne  biruie  uşor. 
Iată  de  unde  trebuie  începută  lupta:  patima  care  ne  stâpîneşte  este  punctul  pe  care 
generalul,  care  conduce  lupta,  trebuie  sâ-1  cucerească.  Ea  trebuie  in  primul  rind 
biruită,  căci  reuşind  să  o  înfrîngem  pe  aceasta,  uşor  îi  vom  birui  apoi  pe  ceilalţi 
duşmani.  Avem  un  exemplu  biblic,  pe  înţeleaptă  Iudita,  care  tăind  capul  marelui 
general  Olofern,  s-a  risipit  toată  armata  asirienilor.  Aşa  să  tăiem  şi  noi  capul 
patimei  care  ne  stâpîneşte,  spre  a  risipi  celelalte  slăbiciuni. 

Iubite  frate  întru  Hristos,  încearcă  să-ţi  aminteşti  neîncetat  care  îţi  este  patima 
ce  te-a  făcut  să  suferi  cel  mai  mult  in  viaţă.  Mulţi  ar  putea  zice:  „Dacă  aş  scăpa 
de  această  patimă,  aş  fi  cel  mai  fericit  om“.  A  reuşi  să  învingi  o  astfel  de  patimă, 
înseamnă  a  stabili  în  tine  însuţi  ordine  şi  armonie,  a-ţi  dobîndi  pacea  lăuntrică. 
Pentru  a-ţi  redobîndi  demnitatea  şi  dragostea  plină  de  iertare,  propune-ţi  să  vezi 
pe  Iisus  Hristos  în  fiecare  persoană  în  preajma  căreia  trăieşti,  sau  dacă  ai  ură  pe 
cineva,  schimbă-ţi  această  pornire,  gîndindu-te  că  Dumnezeu  iubeşte,  iartă  şi  ajută 
aceluia,  fiind  fratele  tău  intru  Domnul. 

Dacă  toţi  cei  înţelepţi  şi-au  dat  seama  de  marile  binefaceri  pe  care  le  aduce 
examinarea  conştiinţei,  atunci  noi,  care  avem  atîta  nevoie  de  a  ne  cunoaşte  spre 
a  ne  îndrepta,  să  rămînem  indiferenţi  faţă  de  omul  nostru  lăuntric,  faţă  de  creş¬ 
terea  noastră  morală  şi  religioasă? 

Iată  de  ce  este  de  dorit  şi  de  mare  folos  ca  fiecare  dintre  noi,  în  fiecare  seară, 
să  ne  facem  o  scurtă  cercetare  a  faptelor  sâvîrşite  in  timpul  zilei.  Timp  de  citeva 
minute  măcar,  înainte  de  culcare,  să  ne  întrebăm  pe  noi  înşine  ce  păcate  am  făcut 
în  ziua  respectivă,  ce  bine  am  făptuit  în  acea  zi  şi  ce  n-am  făcut  din  cele  ce 
trebuia  să  le  facem,  propunîndu-ne  ca  în  ziua  următoare  să  facem  mai  multe  fapte 
bune  şi  mai  puţine  greşeli. 

Astfel,  luptîndu-ne  în  fiecare  zi  să  împlinim  aceste  datorii,  putem  deveni  cu 
adevărat  săvîrşitori  ai  faptelor  bune,  după  cum  ni  se  spune  în  „Urmarea  lui  Hris¬ 
tos**:  „Dacă  în  fiecare  an  am  lepăda  un  păcat  şi  în  locul  lui  am  sădi  o  faptă  bună 
şi  o  virtute,  în  curînd  viaţa  noastră  ar  deveni  un  model  de  sfinţenie  şi  desăvîrşire**. 
Şi  atunci  fiecare  dintre  noi  vom  putea  da  „răspuns  bun  la  înfricoşătoarea  judecată 
a  lui  Hristos**.  Amin. 

Arhim.  Serafim  Mau 


CURAJUL 

1  i 

Activitatea  Inaintemergătorului  nu  era  pe  placul  celor  de  sus.  Dezaprobarea 
publică  de  către  Ioan  a  comportamentului  conducătorilor  avea  să  ducă  mai  curînd, 
sau  mai  tîrziu  la  eliminarea  Botezătorului  din  arenă.  De  fapt  pericopa  de  azi 
(Mt.  4,  12 — 17)  ne  informează  că  Ioan  a  fost  prins.  Nu  ne  spune  însă  ce  s-a  mal 
întîmplat  cu  el  după  arestare.  Unele  amănunte  în  legătură  cu  perioada  aceasta 
ultimă  a  vieţii  proorocului  le  găsim  în  alte  capitole  ale  evangheliilor  (Mt.  14,  3; 
Mc.  6,  14).  Anume,  stă  scris  acolo  că  Irod  Antipa,  conducătorul  Galileei  şi  al  unei 
alte  provincii,  şi-a  părăsit  soţia  legitimă  şi  s-a  căsătorit  cu  femeia  fratelui  său. 
Paznic  al  legilor  morale  şi  dumnezeieşti,  profetul  a  mers  şi  l-a  mustrat  cuviincios, 
dar  cu  fermitate  pentru  nelegiuirea  lui.  Indignat  de  mustrare,  pe  de  o  parte,  iar 

pe  de  alta  presat  de  soţia  cea  nouă  care-şi  vedea  ameninţată  situaţia,  Irod  porunci 
ca  Ioan  să  fie  decapitat. 

Desigur,  proorocul  ar  fi  putut  rămîne  acolo,  retras,  comod  în  singurătatea 
lui  şi  să  nu  se  amestece  în  treburile  altora.  Dar  n-a  făcut-o.  Ca  trimis  al  lui 
Dumnezeu,  Ioan  se  simţea  răspunzător  în  gradul  cel  mai  înalt  de  respectarea 
ordinii  morale.  El  sesizează  gravitatea  nelegiuirii  lui  Irod,  sesizează  urmările 
dezastruoase  ale  unui  asemenea  exemplu  negativ  asupra  celor  mulţi,  şi,  fără  să 
ezite,  merge  la  conducător  şi-i  cere  să  reintre  în  disciplina  legilor  morale,  care 
sînt  expresia  voinţei  lui  Dumnezeu.  Ioan  nu  şi-a  făcut  iluzii  în  ce  priveşte  felul 
cum  avea  să  reacţioneze  Irod.  Proorocul  ştia  care  va  fi  sfîrşitul.  Dar  a  socotit  că 
împlinirea  cu  orice  risc  a  misiunii  încredinţate  de  Sus  e  mai  de  preţ  decît  însăşi 
viaţa. 

Atitudinea  aceasta  a  Inaintemergâtorului  ne  oferă  prilejul  să  rostim  un 
cuvînt  despre  curaj. 


II 

Curajul  nu-i  o  virtute  de  circulaţie  restrînsă.  Nu-1  întîlnim  numai  în  sfera 
vieţii  creştine,  dar  şi  dincolo  de  aceasta.  In  sens  larg,  curajul  e  o  virtute  coexten- 
sivă  întregii  speţe  umane.  Oriunde  există  om,  întîlnim  sub  o  formă  sau  alta,  şi 
curajul.  In  absenţa  curajului  oamenii  ar  fi  dispărut  de  mult  de  pe  faţa  pămîntului. 
O  atitudine  pasivă,  resemnată  i-ar  fi  convertit  în  pradă  uşoară  la-ndemîna  nenu¬ 
măratelor  adversităţi  ale  vieţii  cărora  ei  au  trebuit  să  le  facă  faţă  de-a  lungul 
atîtor  milenii. 

Legat  de  instinctul  de  conservare,  curajul  e  constitutiv  fiinţei  noastre.  El  e 
forma  conştientă,  controlată  de  raţiune  a  acestui  instinct  şi  se  manifestă  în  prin¬ 
cipal  ca  reacţie  împotriva  ameninţărilor  şi  primejdiilor. 

In  mare,  primejdiile  cărora  oamenii  au  trebuit  să  le  facă  faţă  se  grupează 
în  două  categorii.  Unele  provin  din  izvoare  nelocalizabile  în  obiecte  precise.  Aici 
intră  loviturile  sorţii  şi  ale  morţii.  Cele  din  a  doua  categorie  provin  din  izvoare 
precise,  identificabile,  cum  ar  fi  primejdiile  legate  de  o  boală,  de  o  patimă,  de  un 
adversar. 

Dar  fie  că  îl  privim  ca  reacţie  contra  primejdiilor  nelocalizabile,  fie  că  îl 
socotim  ca  atitudine  contra  primejdiilor  localizabile,  curajul  e  şi  într-un  caz  şi  în 
altul,  un  act  liber.  Şi  anume  curajul  e  actul  liber  prin  care  iese  la  iveală  afirmarea 
de  sine  împotriva  loviturilor  sorţii  şi  a  primejdiilor,  care  anunţă  direct  sau  indirect 
nefiinţa. 

Ca  act  de  deciziune  liberă  îndreptat  contra  primejdiilor,  curajul  implică  tena¬ 
citatea  şi  nu  arareori  jertfe  grele,  pînă  la  sacrificiul  vieţii. 

Cu  cît  primejdia  e  mai  mare,  cu  cît  ameninţările  şi  obstacolele  se  înmulţesc, 
cu  atît  intră  în  lucrare  mai  multe  forţe  morale,  cu  atît  cresc  încordarea  şi  îndrăz¬ 
neala,  concentrîndu-se  în  voinţa  de  a  birui. 

In  acest  punct  nimeni  nu  se  cunoaşte  deplin.  Nimeni  nu-şi  cunoaşte  predis¬ 
poziţiile  şi  forţele  de  care  dispune  pînă  ce  viaţa  nu-1  pune  la  încercare.  încercările 
sorţii,  ameninţările,  primejdiile  împlinesc  şi  o  importantă  funcţie  formativă  în 
viaţa  omului.  Ele  constituie  prilej  important  de  eliberare  din  virtualitate  a  unor 
puteri  latente  de  concentrare  şi  îndrumare  a  lor  împotriva  dificultăţilor  întîlnite 
la  tot  pasul. 

In  condiţiile  vieţii  de  aici  ameninţările,  primejdiile  constituie  o  premisă  a 
curajului. 

Formele  de  manifestare  ale  curajului  sînt  numeroase.  Astfel  există  curaj 
negativ  şi  curaj  pozitiv. 

Curajul  negativ  îl  avem  atunci  cînd  e  pus  în  slujba  unor  scopuri  nelegitimate 
de  către  legile  morale.  De  pildă,  cînd  cineva  îşi  expune  viaţa  pentru  a  comite  o 
tîlhărie,  el  săvîrşeşte  un  act  de  curaj,  dar  e  un  curaj  negativ,  un  curaj  care  nu 
promovează,  ci  atinge  grav  legile  morale.  In  asemenea  caz  condamnăm  tîlhăria, 
dar  nu  şi  curajul  tîlharului.  Ii  admitem  curajul,  însă  o  facem  cu  părerea  de  rău  că 
nu-1  foloseşte  în  slujba  unei  cauze  mai  bune. 

Pozitiv  e  curajul  atunci  cînd  e  practicat  în  slujba  unor  scopuri  morale.  Aici 
putem  aminti  curajul  soldatului  luptător  pentru  patrie,  curajul  social,  curajul 

moral  în  sens  strict  şi  curajul  religios. 

Curajul  patriotic  e  vitejia  cu  care  nu  numai  conducătorii,  dar  şi  ultimul 

cetăţean  e  gata  ca,  în  vremuri  de  primejdie,  să  sară  întru  apărarea  hotarelor 
sacre  ale  patriei.  Tot  aici  în  sfera  curajului  patriotic  intră  şi  spiritul  de  jertfă 
cu  care  toţi  membrii  unui  popor  participă  la  înfrumuseţarea  şi  îmbogăţirea  patriei 
comune.  In  societatea  noastră,  de  pildă,  curajul  nu  e  o  virtute  rezervată  doar 

vremurilor  de  cumpănă,  cînd  sîntem  chemaţi  să  apărăm  cu  piepturile  noastre  vatra 
strămoşească,  ci  e  o  virtute  de  fiecare  zi  şi  comună  tuturor  celor  ce  în  sfera  lor 
de  activitate  lucrează  conştiincios,  dînd  tot  ce  pot  da  pentru  construirea  unei 

societăţi  noi. 

Curajul  civil  îl  avem  atunci  cînd  sărim  în  ajutorul  aproapelui  căzut  în  necaz. 
De  exemplu,  vezi  pe  cineva  ameninţat  să  fie  înghiţit  de  valuri  şi  fără  să  mai  stai 
pe  gînduri  te  arunci  în  apă,  te  lupţi  cu  furia  stihiei  şi  cu  riscul  vieţii  proprii,  sal¬ 
vezi  pe  cel  care  fără  intervenţia  ta  ar  fi  fost  pierdut.  Curaj  social  dovedeşte  şi 
cel  ce  se  aruncă  în  flăcări  să  salveze  pe  locatarii  ameninţaţi  să  fie  carbonizaţi. 
Tot  aici  poate  fi  amintit  curajul  medicului  care  stă  zi  şi  noapte  la  căpătîiul  bolna¬ 
vului  pentru  a-1  reda  vieţii  normale;  curajul  judecătorului  care  în  pofida  amenin¬ 
ţărilor  şi  presiunilor  de  tot  felul  refuză  să  elibereze  pe  cel  culpabil  şi  pronunţă 
sentinţa  cea  dreaptă;  curajul  savantului,  care  fără  să  retracteze  nici  o  iotă  din 
ceea  ce  ştie  el  că  e  adevărul,  îl  rosteşte  cu  fermitate  chiar  cînd  e  convins  că  după 
aceasta  urmează  pentru  el  moartea. 

Curajul  moral  în  sens  strict  îl  avem  atunci  cînd,  rezistînd  oricăror  tentaţii 
şi  suferinţe,  ne  străduim  să  ne  formăm  caracterul  moral. 

Caracterul  moral  constă  în  orientarea  şi  manifestarea  constantă  a  voinţei  în 
direcţia  legilor  morale.  Omul  de  caracter  e  omul  pe  care  te  poţi  bizui  în  orice 
împrejurări.  Oricare  ar  fi  primejdiile,  ştii  că  în  persoana  lui  ordinea  morală  are 
un  sprijin  de  neclătinat.  Omul  de  caracter  apără  cu  orice  sacrificii  binele,  drep¬ 
tatea,  adevărul.  El  le  apără  în  sfera  vieţii  particulare,  dar  şi  în  sfera  vieţii  seme¬ 
nilor.  Omul  de  caracter  reeditează  în  persoana  sa  ceva  din  spiritul  dinamic,  revo¬ 
luţionar  al  profeţilor  de  odinioară.  Ca  şi  aceia,  el  e  mereu  pe  baricade,  e  în  cea 
mai  avansată  linie  de  luptă,  străin  de  traiul  comod  şi  placid. 

Nemulţumit  de  nivelul  scăzut  al  celor  din  jur,  omul  de  caracter  îi  scutură,  îi 
tulbură,  îi  nelinişteşte,  intensificîndu-le  gustul  pentru  mai  multă  dreptate,  pentru 
mai  mult  bine,  pentru  mai  mult  adevăr. 

In  persoana  omului  de  caracter  sînt  concentrate  stările  superioare  ale  unei  etape 
viitoare  către  care  e  chemată  să  se  avînte  întreaga  colectivitate. 

Cît  despre  curajul  religios  se  cuvine  să  relevăm  că  însăşi  voinţa  de  a  crede  e 
un  act  de  curaj.  Dumnezeu  nu  e  o  realitate  precum  celelalte.  Adică  nu  e  o  reali¬ 
tate  tangibilă  şi  nici  demonstrativă  în  sens  matematic.  Dumnezeu  nu  e  perceptibil 
ca  o  realitate  empirică,  ci  ca  o  realitate  spirituală  transcendentă;  ca  o  realitate 
spirituală  transcendentă  care,  mişcată  de  iubire  faţă  de  noi,  intervine  în  viaţa 
noastră,  căutînd  comuniunea  cu  noi,  nu  silindu-ne,  ci  respectîndu-ne  deplin  liber¬ 
tatea. 

Acceptarea  unui  obiect  din  sfera  empirică  este  o  necesitate  de  fapt.  Accepta¬ 
rea  lui  Dumnezeu  însă,  acceptarea  comuniunii  cu  El  e  o  necesitate  condiţionată 
de  libera  noastră  decizie.  Faptul  că  ne  decidem  să  ne  deschidem  solicitărilor  lui 
Dumnezeu,  faptul  că  ne  decidem  să  luăm  act  de  prezenţa  şi  voinţa  Lui  sau  ceea 
ce  e  tot  una,  faptul  că  ne  hotărîm  să  credem  în  El  constituie  un  act  de  curaj. 

Curaj  religios  avem  şi  atunci  cînd  în  pofida  primejdiilor  de  moarte  de  care 
e  ameninţat,  credinciosul  rămîne  smerit,  dar  ferm  pe  poziţia  lui.  Istoria  Bisericii 
universale,  Istoria  Bisericii  române,  Vieţile  sfinţilor,  Cărţile  de  pietate  sînt  pline  de 
asemenea  pilde  de  curaj  întru  afirmarea  şi  apărarea  credinţei  în  Dumnezeu.  Răb¬ 
darea  şi  resemnarea,  suferinţele  şi  lacrimile,  mucenicia  şi  jertfa,  acestea  au  consti¬ 
tuit  nu  arareori,  partea  următorilor  lui  Hristos  în  istorie.  Nu  în  zadar  semnul  lor 
distinctiv  este  Crucea.  Nu  în  zadar  la  temelia  altarelor  creştine  sînt  aşezate 
moaşte  de  sfinţi. 

Curajul  subliniat  cu  roşul  sîngelui  mucenicesc  constituie  unul  din  titlurile 
de  smerită  glorie  ale  închinătorilor  Crucii. 

Se  cuvine  să  relevăm  că  ceea  ce  numim  curaj  religios  creştin  nu  se  consti¬ 
tuie  separat  sau  în  opoziţie  cu  celelalte  forme  de  curaj.  Curajul  credinţei  în  Dum¬ 
nezeu  şi  al  afirmării  învăţăturii  Lui  nu  slăbeşte,  ci  dimpotrivă  întăreşte  energia 
necesară  celorlalte  forme  de  curaj:  patriotic,  social,  moral.  Curajul  de  a  crede  în 
Dumnezeu  şi  de  a  ne  conforma  voinţei  Sale  înseamnă  practic  curajul  de  a  elimina 
din  inima,  din  fiinţa  noastră  tot  ce  este  lăcomie,  poftă  murdară,  patimă,  frică  de 
moarte,  cu  un  cuvînt:  egoismul  —  pe  de  o  parte;  iar  pe  de  alta,  curajul  religios 
înseamnă  asigurarea  acelei  condiţii  menite  să  facă  posibilă  angajarea  tuturor  ener¬ 
giilor  de  care  dispunem  în  slujba  patriei,  a  semenilor,  a  înaltelor  valori,  a  activi¬ 
tăţii  creatoare. 

Ca  orice  virtute  curajul  nu  e  înnăscut,  ci  e  o  calitate  care  se  dobîndeşte. 
Se-nţelege,  în  acte  de  curaj  contează  şi  condiţia  fizică.  Dar  aceasta  nu  e  regulă. 
Sfîntul  Pavel,  de  pildă,  n-a  fost  un  om  prea  robust,  dar  în  ce  priveşte  curajul, 
tăria  cu  care  a  înfruntat  adversităţile,  el  este  un  uriaş. 

Cea  mai  bună  şcoală  a  curajului  o  constituie  exemplele  din  trecut  şi  din 
sfera  de  experienţă  a  credincioşilor.  Istoria  patriei,  Istoria  Bisericii  creştine,  istoria 
luptelor  poporului  pentru  libertate  şi  dreptate,  istoria  acelor  eroi  care  şi-au  jertfit 
viaţa  pentru  ridicarea  celor  mulţi,  sau  pentru  realizarea  unor  descoperiri  menite 
să  îmbunătăţească  şi  să  înfrumuseţeze  viaţa  oamenilor  constituie  izvoare  nesecate 
de  stimulare  şi  îndrumare  a  tinerilor  spre  virtutea  curajului. 

Să  nu  uităm  apoi  marea  valoare  educativă  a  exemplului  direct  în  materie  de 
curaj.  Un  exemplu  povestit  cere  un  efort  de  imaginaţie,  de  reprezentare.  Exemplul 
direct  însă  influenţează  mult  mai  puternic  asupra  sufletului  şi-l  pune  mai  repede  în 
condiţia  de  a-şi  birui  timiditatea,  frica,  şi  de  a-şi  afirma  bărbăteşte  dragostea 
faţă  de  patrie,  faţă  de  oameni,  faţă  de  Dumnezeu. 

III 

Sfîntul  Ioan  Botezătorul  ştia  că  luînd  atitudine  împotriva  nelegiuirii  lui  Irod 
avea  să-şi  atragă  asupră-şi,  pedepse  grele.  Ştia  că  înfruntarea  îndreptată  asupra 
lui  Irod  avea  să-i  aducă  moartea.  Şi  cu  toate  acestea  el  nu  a  ezitat  să  spună  ade¬ 
vărul  şi  să  ia  apărarea  legilor  morale  ultragiate. 

Adevărul,  binele  şi  dreptatea  au  contat  pentru  el  mai  mult  decît  propria 
sa  viaţă. 

E  încă  una  din  înaltele  învăţături  pe  care  se  cuvine  să  le  reţinem  de  la 
şcoala  Sf.  Ioan:  să  nu  rămînem  niciodată  pasivi  cînd  vedem  că  adevărul,  binele 
şi  dreptatea  sînt  călcate  în  picioare,  ci  să  intervenim  întru  apărarea  lor,  chiar  dacă 
am  avea  de  îndurat  suferinţe  grele. 

Mai  mult.  Pentru  a  face  ca  adevărul,  binele,  dreptatea  să  nu  mai  fie  descon¬ 
siderate,  e  necesar  să  ne  angajăm  cu  toate  puterile  în  lupta  pentru  crearea  unei 
societăţi  în  viaţa  căreia  adevărul,  binele  şi  dreptatea  să  fie  în  cea  mai  mare  cinste. 

Sfîntul  Ioan  a  trăit  într-o  societate  în  care  era  posibil  ca  oameni  nevinovaţi 
ca  el  să  fie  zdrobiţi  fără  milă.  Jertfa  Sfîntului  constituie  pentru  noi  porunca  de 
a  munci  din  răsputeri  pentru  instaurarea  unei  vieţi  axate  pe  valorile  adevărului, 
binelui  şi  dreptăţii  şi  din  care  recurgerea  la  forţă  şi  vărsarea  de  sînge  să  fie  eli¬ 
minate  pentru  totdeauna. 

Ioan  Botezătorul  e  şi  el  în  felul  său,  un  precursor  al  unei  asemenea  vieţi 
înalte. 

Nu-i  putem  cinsti  mai  bine  jertfa  şi  curajul  decît  angajîndu-ne  cu  îndrăz¬ 
neală  în  munca  pentru  înfăptuirea  unei  vieţi  în  care  să  nu  mai  fie  cu  putinţă 
apariţia  unor  oameni  ca  Irod  şi  săvîrşirea  unor  crime  precum  cele  comise  de  el. 


Pr.  prof.  D.  Belu 


CUVÎNT  LA  MOARTEA  UNEI  PREOTESE. 

Misiunea  educativă  a  preotesei 

Deplingem  încetarea  din  viaţă  a  venerabilei  preotese  (X)T  în  vîrstă  de  (x)  ani, 
după  ce  în  prealabil  şi-a  luat  merindea  creştinească,  pentru  drumul  vieţii  veşnice, 
Sf.  împărtăşanie.  Tuturor  celor  care  au  cunoscut-o,  li  s-au  umezit  ochii  la  vestea 
stingerii  din  viaţă  a  unei  fiinţe,  care  a  strălucit  prin  altruismul  ei,  ca  soţie,  mamă, 
preoteasă.  înger  păzitor  al  cuibului  familial  şi  creştină,  în  care  „ credinţa  a  fost 
lucrătoare  prin  iubire *'  (Gal.  5,  6).  Aceasta  este  explicaţia  că  ne  găsim  astăzi 
adunaţi,  in  număr  impresionant,  in  jurul  sicriului  cu  rămăşiţele  ei  pâmînteşti,  spre 
a-i  aduce  prinosul  pietăţii,  preţuirii  şi  recunoştinţei  noastre,  precum  şi  făgăduinţa 
veşnicei  aduceri  aminte  de  chipul  ei  luminos. 


Multe  întrebări  se  pun  minţii  noastre  şi  apăsătoare  sentimente  încearcă  inima 
noastră.  în  această  clipă  de  dureroasă  despărţire.  îndeosebi,  sîntem  confruntaţi  cu 
fragilitatea  şi  scurtimea  vieţii  noastre  pămînteşti.  Se  găseşte  undeva  un  tablou 
care  poartă  titlul:  „Cele  patru  vîrste In  partea  dinainte  a  tabloului  se  vede  o 
cîmpie  cu  pîraie  şerpuitoare,  iar  la  ţărm  doi  copii  se  joacă  fără  griji.  La  mijlocul 
tabloului  este  o  femeie  tînără,  cu  un  buchet  de  flori  proaspete;  la  stînga,  un  tînăr 
călăreţ  pleacă  plin  de  curaj  în  viaţă.  In  partea  dindărăt,  pe  o  ridicătură  deasupra 
unei  peşteri,  stă  o  bâtrînă  obosită,  privind  în  depărtare,  aşteptînd  sfîrşitul  vieţii. 
Din  peşteră  curge  un  rîu,  simbolul  fluidităţii  timpului,  iar  deasupra  peşterii  se 
poate  citi  inscripţia:  „Viaţa  este  un  vis  scurt". 

Intr-adevăr  aşa  stau  lucrurile.  Ne-o  confirmă  psalmistul:  „Doamne,  o  mie  de 
ani  înaintea  ochilor  Tăi  sînt  ca  ziua  de  ieri,  care  a  trecut,  şi  ca  straja  nopţii. 
Nimicnicie  vor  fi  anii  lor;  dimineaţa  ca  iarba  va  trece.  Dimineaţa  va  înflori  şi 
se  va  trece,  seara  va  cădea,  se  va  întări  şi  se  va  usca “  (Ps.  89.  4 — 6).  „Ca  umbra 
trecătoare  este  viaţa  noastră  şi  sfîrşitul  ei  fără  înapoiere..."  (înţelepciunea  lui  Solo- 
mon  2,  5). 

Viaţa  pâminteascâ  este  un  vis  scurt;  dar  din  orice  vis  te  deştepţi.  Moartea 
este  trezirea  din  visul  pâmîntesc  la  realitatea  vieţii  veşnice.  Realitatea  veşnică  are 
două  feţe:  una  sumbră,  de  care  vor  avea  parte  păcătoşii,  toţi  cei  ce  avînd  lumina 
in  faţă,  au  ales  întunericul,  toţi  cei  ce  au  pus  lumina  sub  obroc,  nu  în  sfeşnic  ca 
să  lumineze  (Marcu  4.  21).  Există  apoi  o  faţă  luminoasă,  este  Ierusalimul  ceresc,  în 
care  vor  intra  drepţii,  cei  ce  au  împlinit  voia  lui  Dumnezeu,  au  realizat  împărăţia 
lui  Dumnezeu,  întîi,  în  sufletul  lor  (Luca  17,  21),  s-au  închinat  „în  duh  şi  în 
adevăr“,  la  altarul  de  jertfă,  pe  care  se  aduce  jertfa  Golgotei  în  chip  nesîngeros, 
considerind-o  arvună  a  împărăţiei  cereşti . . .  Deşte  aceştia  zice  Sf.  Scriptură:  „ Drep¬ 
tul  de  va  muri,  in  veac  va  fi  viu “  (Avacum  2,  4;  Rom.  1,  17;  Ioan  11,  25). 

Evident,  aducerea  noastră  la  viaţă  nu  este  întîmplătoare;  ea  s-a  făcut  cu  un 
rost,  avem  de  îndeplinit  o  misiune,  o  chemare  în  lume,  de  aceea  zice  Sf.  Apostol 
Pavel:  „Să  umblaţi  cu  vrednicie,  după  chemarea  cu  care  aţi  fost  chemaţi"  (Efes. 
4,  1).  Darurile  sînt  felurite,  după  cum  şi  slujirile  sînt  felurite,  ne  spune  acelaşi 
Sfînt  Apostol  Pavel  (I  Cor.  cap.  12) . . .  Femeii  i  s-a  hărăzit  chemarea  de  a  aduce 
întregire  bărbatului,  a  fi  împreunâlucrătoare  cu  el  pe  târîm  familial  şi  social. 
„Să-i  facem  un  ajutor  asemenea  lui “  (Fac.  2,  18).  Ea  a  fost  numită  pe  drept  cuvînt 
„fîntînă  a  vieţii*4.  Viaţa  face  un  popas  în  ea;  omenirea  se  împrimăvărează  cu  fiecare 
zămislire,  cu  fiecare  naştere,  cu  fiecare  zîmbet  de  copil.  îndeplineşte  această  che¬ 
mare  nobilă  nu  dintr-un  dictat  raţional,  ci  dintr-un  imbold  tainic,  cea  creştină  din 
imboldul  credinţei,  care  o  încredinţează  că  orice  faptă  a  vieţii  noastre  are  ecou  în 
veşnicie.  Cu  alte  cuvinte,  mîntuirea  este  temeluită  întîi  în  imanenţă,  presupune  un 
început  de  sfinţenie  în  timpul  vieţii  prezente,  „fără  de  care  nimeni  nu  va  vedea 
pe  Domnul 44  (Evrei  12,  14). 

început  de  sfinţenie  in  viaţa  aceasta?  Paradox,  vor  zice  unii.  Şi  totuşi  nu, 
fiindcă  o  soţie,  prin  înţelepciunea  şi  devotamentul  ei,  îşi  poate  sfinţi  căminul  prin 
aghiasma  celei  mai  curate  iubiri.  O  mamă,  prin  educaţia  aleasă  dată  odraslelor 

ei,  aprinde  în  inimi  focul  idealului  pentru  scopuri  nobile  in  viaţă,  pentru  un  trai 
cumpătat  şi  rostuit  în  limitele  decenţei,  deci  a  legilor  morale  statornicite  de  Crea¬ 
torul.  Ca  înger  păzitor  al  cuibului  familial,  ea  poate  face  din  casa  ei  un  colţ  de 
rai,  avînd  grijă  ca  în  vatră  să  nu  se  stingă  focul  care  învăpăiază  inimile  celor  din 
jur,  să  ferească  casa  de  iscoade  diavoleşti  care  strică  armonia,  bunaînvoire  şi  feri¬ 
cirea  tuturor. 

Ce  misiune  sfîntă  are  de  îndeplinit  femeia  cînd  a  acceptat  şi  ipostaza  de 
preoteasă!  îndatoririle  ei  sporesc,  avînd  de  îndeplinit  măreaţa  slujbă  de  a  fi  îm- 
preunălucrătoare  cu  soţul  ei  la  exercitarea  rodnică  a  apostolatului  preoţesc.  S-a  spus 
—  şi  nu  fără  temei  —  că  o  preoteasă,  care  este  la  înălţimea  chemării  sale,  este 
mîna  dreaptă,  un  alter  ego  al  preotului,  în  activitatea  familială,  precum  şi  în  buna 
desfăşurare  a  misiunii  sale  de  păstor  sufletesc  al  parohiei.  Pilduitoare  este  figura 
preotesei  Elisabeta,  soţia  preotului  Zaharia.  întregirea  fericită  pe  care  o  aducea 
soţului  este  concentrată  în  cuvintele  Evanghelistului  Luca:  „Şi  erau  amîndoi  drepţi 
înaintea  lui  Dumnezeu,  umblînd  fără  prihană  în  toate  poruncile  şi  rînduielile  Dom¬ 
nului"  (Luca  1,  6). 

Făcînd  portretul  slujitorilor  bisericeşti  —  cu  însuşirile  indispensabile  chemării 
lor  — ,  Sf.  Apostol  Pavel  schiţează  şi  portretul  soţiilor  lor,  spunînd  că  ele  trebuie 
„să  fie  cuviincioase ,  neclevetitoare ,  cumpătate ,  credincioase  întru  toate “  (I  Tim. 
3,  11).  Cind  stipulează  aceste  condiţii,  care  privesc  moralitatea  viitoarei  soţii  a 
preotului,  Sf.  Apostol  Pavel  are  în  vedere  marea  răspundere  ce-i  incumbă  preo¬ 
tesei  în  rînduirea  model  a  căminului  preoţesc,  prin  aplicarea  regulilor  de  bună- 
cuviinţâ  şi  de  cuminţenie,  în  primul  rînd,  la  persoana  ei  proprie.  I  se  cere  să  fie 
virtutea  personificată,  evitînd  luxul  exorbitant,  vestimentaţia  stridentă,  distrac¬ 
ţiile  păgubitoare,  zavistia,  intriga  şi  alte  deprinderi  urîte,  care  o  fac  necorespun¬ 
zătoare  pentru  chemarea  ei  de  colaboratoare  a  preotului.  Adevărata  preoteasă  va 
fi  cuprinsă  de  duhul  cucerniciei  şi  al  jertfelniciei ,  spre  a  putea  fi  alături  de  soţul 
ei  la  toate  răscrucile  vieţii  acestuia,  aşa  cum  a  fost  Agnes,  soţia  lui  Brand ,  din 
piesa  cu  acelaşi  nume  a  lui  H.  Ibsen,  care  îi  spune  soţului:  „Oriunde  mergi  tu, 
merg  şi  eu“.  Brand  îi  răspunde:  „In  doi  urcuşul  nu  e  greu“.  Frămîntările  sufle¬ 
teşti  ale  preotului  trebuie  să  fie  şi  ale  ei,  spre  a  aduce  alinare,  mîngîiere  şi  îmbăr¬ 
bătare.  Această  contopire  sufletească  prin  credinţă  este  premisa  vieţii  lor  fami¬ 
liale  şi  forţa  de  luptă  pe  baricadele  vieţii  din  afară. 

Preoteasa  are  un  rol  important  în  viaţa  poporului  nostru  dreptcredincios.  Ea 
trebuie  să  fie  înzestrată  cu  darul  înţelegerii  şi  cu  simţul  răspunderii  pentru  misiu¬ 
nea  ei  educativă,  atît  în  intimitatea  căminului  familial,  cît  şi  dincolo  de  grani¬ 
ţele  lui  strimte,  în  toate  relaţiile  vieţii  obşteşti  de  la  sate  şi  de  la  oraşe.  Primul  şi 
marele  rol  —  însă  —  îl  are  înăuntrul  familiei,  pe  de  o  parte  pentru  a  degaja  pe 
preot  de  măruntele  şi  prozaicele  griji  cotidiene  şi  a-i  crea  o  oază  de  recreaţie  şi 
destindere,  iar  pe  de  altă  parte,  a  face  educaţie  pilduitoare  copiilor  ei.  Absenţa  ei 
de  la  această  îndatorire  are  urmări  păgubitoare  pentru  activitatea  soţului  în  paro¬ 
hie.  Sf.  Apostol  Pavel  califică  drastic  această  lipsă  în  chivernisirea  înţeleaptă  a 
casei,  de  povăţuire  ziditoare  a  membrilor  familiei,  spunînd:  „ Dacă  cineva  nu 
poartă  grijă  de  ai  săi  şi  mai  ales  ai  casei  sale,  s-a  lepădat  de  credinţă  şi  este  mai 
rău  dedt  un  necredincios “  (I  Tim.  5,  8).  In  lumina  învăţăturii  pauline,  dezertarea 
de  la  obligaţiile  pe  care  le  incumbă  calitatea  pe  care  o  are  în  familie,  ca  soţie, 
mamă  şi  pe  deasupra  preoteasă,  echivalează  cu  abjurarea  credinţei,  dezvăluie  un 
suflet  gol,  lipsit  de  forţa  necesară  unei  eficiente  acţiuni  educative.  Şi  nu-i  de  dorit 
să  fie  aşa!  Preotesele  noastre  —  cu  osebire  cele  din  trecut  —  au  excelat  prin  felul 
înţelept  cum  şi-au  chivernisit  casa  şi  şi-au  educat  copiii,  mulţi  la  număr.  Preotesele 
din  zilele  noastre  să  înveţe  de  la  înaintaşele  lor,  spre  a  fi  de  ajutor  păstorului 
de  suflete. 

Incontestabil,  preoteasa  poate  şi  chiar  este  îndatorată  să  lucreze  şi  în  afară, 
în  enorie,  împreună  cu  alte  femei,  întregind  astfel  pe  soţ  şi  servindu-i  ca  un  pre¬ 
ţios  organ  de  informare.  Este  recomandabil  —  însă  —  ca  desfăşurarea  activi¬ 
tăţii  ei  în  afara  cercului  familial  să  se  facă  cu  cea  mai  mare  prudenţă.  Pentru  a 
putea  face  lucru  de  folos,  i  se  cere  să  fie  bine  iniţiată  asupra  naturii  şi  scopului 
unei  astfel  de  activităţi,  să  dispună  de  superioritatea  morală  şi  —  dacă  e  posibil  — 
şi  intelectuală.  Va  evita  să  dea  verdicte  în  probleme  de  administraţie  parohială, 

a  avea  ultimul  cuvlnt  în  problemele  vieţii  din  parohie,  fiindcă  o  astfel  de  inge¬ 
rinţă  stîrneşte  revoltă,  produce  sminteală,  dezavuiază  pe  soţul  ei,  oricît  de  ze¬ 
los  ar  fi. 


Referindu-ne  la  felul  cum  adormita  în  Domnul  (X)  şi-a  îndeplinit  misiunea 
ce  i-a  fost  hărăzită,  ea  se  înscrie  în  elita  feminină,  remarcîndu-se  printr-o  trăire 
creştinească  pilduitoare  de-a  lungul  celor  (x)  ani.  Lumina  n-a  pus-o  sub  obroc, 
ci  în  sfeşnic;  ea  nu  s-a  stins  niciodată,  chiar  dacă  uneori  norii  s-au  adunat  şi  ceţu¬ 
rile  au  acoperit-o.  Ea  a  fost  „femeia  tare  în  virtute ",  legată  prin  pulsaţiile  inimii 
de  căminul  ei  drag,  binecuvîntat  de  Dumnezeu  cu  un  soţ  integru  şi  cu  odrasle 
care  fac  cinste  societăţii.  Misiunea  ei  educativă  în  familie  şi-a  înţeles-o  şi  şi-a 
îndeplinit-o  exemplar. 

Aria  activităţii  decedatei  s-a  extins  şi  dincolo  de  cercul  familiei.  Ea  a  vibrat 
cu  inima  şi  pentru  credincioşii  păstoriţi  de  soţul  ei,  zelos  slujitor  al  altarului.  înţe- 
legîndu-şi  misiunea  de  preoteasă,  a  trăit  „în  virtute  fără  de  prihană Prin  munca 
ei  de  fiecare  clipă,  a  sprijinit  cu  înduioşătoare  fidelitate  —  ca  preoteasă  —  munca 
pastorală  a  soţului,  spre  a  da  roade  duhovniceşti  între  enoriaşi.  A  ţinut  sub  apa 
Botezului  mulţi  fii  ai  parohiei,  s-a  îngrijit  de  modelarea  lor  sufletească  în  duhul 
legii  strămoşeşti.  A  excelat  prin  înţelepciune ,  curăţenie  sufletească,  hlîndeţe  şi 
spirit  caritativ,  fiind  o  colaboratoare  neîntrecută  în  misiunea  sacerdotală  a  preotu¬ 
lui.  Străină  de  orice  ambiţie  deşartă  şi  de  vanitate,  ea  şi-a  căutat  rostul  vieţii,  din 
anii  tinereţilor  pînâ  în  toamna  tîrzie  a  bâtrîneţii,  exclusiv  în  munca  închinată 
străduinţelor  de  exemplară  educaţie  familială  şi  socială. 

In  limbaj  popular,  se  spune  că  la  moartea  cuiva  a  căzut  o  stea.  Azi,  a  căzut 
o  stea,  de  aceea  întristarea  este  prezentă  în  inimi.  Nu  pentru  că  bolta  nu  ar  mai 
avea  alte  stele,  ci  pentru  că  a  căzut  o  stea,  care  nu  se  mai  iveşte  a  doua  oară,  o 
mamă  jertfelnică  şi  o  preoteasă  în  accepţia  desăvîrşită  a  cuvintului,  „care  copiii  şi 
nepoţii  i-a  învăţat  să  cinstească  casa  şi  să  dea  răsplătire  părinţilor ,  fiind  lucru 
hun  şi  plăcut  lui  Dumnezeu “  (I  Tim.  5,  4).  Distinsa  preoteasă  care  ne  părăseşte 
a  fost  o  fiinţă  unică  în  felul  superior  cum  a  dat  ascultare  mesajului  divin  ce  i  s-a 
încredinţat,  de  aceea  îi  purtăm  recunoştinţă  veşnică. 

Pleacă  dintre  noi  trupeşte,  iar  noi  o  însoţim  cu  rugăciunile  noastre,  cerînd 
bunului  Dumnezeu  să-i  ierte  păcatele  inerente  vieţii  sale  pămînteşti  şi  să-i  dea 
cununa  cea  neveştejită  a  răsplăţii,  ca  urmare  a  vredniciei  sale  deosebite  pe  drumul 
vieţii  pămînteşti. 

In  veci  să  fie  pomenirea  ei! 


Pr.  prof.  Ion  Bunea 


Viata  bisericească 


DIN  VIAŢA  BISERICEASCA  IN  ARHIEPISCOPIA  SIBIULUI 

Resfinţirea  bisericii  „Sf.  Nicolae"  din  Tălmaciu 


Atestată  documentar  încă  din  sec.  II  d.  Hr.,  localitatea  Tălmaciu,  jud.  Sibiu, 
s-a  bucurat  de-a  lungul  veacurilor  de-o  viaţă  înfloritoare  material-culturală  şi 
spirituală. 

Cetatea  Tălmaciului,  numită  pentru  aşezarea  ei  strategică  dar  şi  pentru  fru¬ 
museţea  ei  „Landskrowe“,  „Coroana  ţării**  a  fost  martoră  a  multor  evenimente  isto¬ 
rice  consemnate  de  numeroase  documente  şi  acte  de  cancelarie. 

Prin  Tălmaciu  au  trecut  trupele  romane  urmînd  firul  Oltului,  în  drum  spre 
Transilvania  şi  tot  pe  aici  oastea  lui  Mihai  Viteazul  înainta  glorioasă  spre  Sibiu 
şi  de  acolo  spre  Alba  Iulia,  unde  se  va  realiza  pentru  prima  dată  visul  de  aur  al 
tuturor  românilor  —  unirea  celor  trei  ţări  româneşti. 

Intre  1914 — 1916  prin  defileul  Turnu  Roşu,  deci  prin  Tălmaciu,  armatele 
române  vor  trece  în  Transilvania,  pregătind,  prin  jertfe  de  sînge  chiar,  realizarea 
pentru  totdeauna  a  statului  naţional  unitar  român  de  la  1  decembrie  1918. 

Dar  Tălmaciu  a  cunoscut  şi  o  puternică  viaţă  religios-spirituală,  vechile 
cronici  amintind  de-o  mănăstire  cu  hramul  „Sf.  Nicolae*4  —  mănăstire  distrusă  în 
două  rînduri.  Populaţia  românească  ortodoxă  din  Tălmaciu,  în  urma  invaziilor  şi 
mai  ales  a  colonizării  saşilor  în  Transilvania  şi  propagandei  catolice,  a  fost  nevoită 
să  se  retragă  în  munţi,  întemeind  satul  Tălmăcel,  cu  populaţie  curat  românească 
şi  ortodoxă. 

Existenţa  unor  locaşuri  de  cult  ortodoxe  pe  pămîntul  comunei  Tălmaciu  —  este 
dovedită  de  unele  toponimice  ca,  de  ex.,  „Pîrîul  Bisericuţei44,  „La  Bisericuţă'4, 
pentru  locul  numit  „Armeni**,  unde  pînă  astăzi  se  pot  vedea  urmele  unei  biserici 
ortodoxe. 

Pentru  românii  ortodocşi  din  Tălmaciu  apărarea  credinţei  strămoşeşti  a  fost 
o  grijă  de  căpetenie,  ei  împotrivindu-se  cu  toate  forţele  prozelitismului  uniat. 

Actuala  biserică  din  Tălmaciu  a  fost  zidită  de  credincioşii  români  din  locali¬ 
tate,  cu  ajutorul  dat  de  Arhiepiscopia  Sibiului  şi  de  alte  instituţii  între  anii 
1938—1942. 

Biserica  este  zidită  în  stil  bizantin,  o  mică  „Sf.  Sofia'*  din  Constantinopol, 
coordonator  de  lucrări  fiind  arhitectul  A.  Cernea,  sub  păstorirea  preotului  de 
pioasă  amintire  Ivan  Branea,  fiu  de  învăţător  din  Boiţa,  care  „bătînd  la  inima 
credincioşilor  din  Tălmaciu  şi  aiurea'4,  cum  glăsuieşte  o  însemnare  a  sa  de  pe 
filele  unui  minei,  a  reuşit  să  strîngă  fondurile  necesare  construirii  bisericii. 

Din  cauza  evenimentelor  (războiul  al  doilea  mondial)  biserica  a  fost  sfinţită 
înainte  de  a  fi  îmbrăcată  cu  podoaba  picturii,  la  data  de  15  august  1942  (Adormirea 
Maicii  Domnului)  de  către  mitropolitul  Ardealului,  Dr.  Nicolae  Bălan. 

In  timpul  păstoririi  subsemnatului  între  anii  1980 — 1984,  biserica  a  fost  împo¬ 
dobită  cu  haina  picturală  în  tehnica  „fresco**  de  către  pictorul  Ioan  Căzilă  din  Sibiu. 

Sumele  cheltuite  cu  lucrările  de  pictură  au  fost  jertfite  în  întregime  de  cre¬ 
dincioşii  parohiei  Tălmaciu. 

Resfinţirea  bisericii  a  avut  loc  la  data  de  26  mai  1985  (Duminica  Sf.  Părinţi 
de  la  Sinodul  I  Ecumenic),  fiind  săvîrşită  de  către  I.  P.  S.  Dr.  Antonie  Plămă¬ 
deală,  Mitropolitul  Ardealului,  înconjurat  de  un  sobor  de  preoţi  şi  diaconi. 


620 


MITROPOLIA  ARDEALULUI 


La  sosirea  în  faţa  bisericii,  I.  P.  S.  Antonie  a  fost  întimpinat  de  soborul 
preoţilor  în  frunte  cu  P.  C.  Prot.  D.  Luca  care  a  urat  bun  venit  Arhipăstorului  în 
mijlocul  credincioşilor  din  Tălmaciu. 

La  Sf.  Liturghie  arhierească  răspunsurile  au  fost  date  de  către  un  grup  de 
studenţi  teologi,  precum  şi  de  către  toţi  credincioşii  din  biserică. 

La  sfîrşitul  Sf.  Liturghii  a  luat  cuvîntul  P.  C.  Prot.  D.  Luca  (Sibiu),  care 
a  evidenţiat  însemnătatea  zilei  pentru  obştea  credincioşilor  din  Tălmaciu,  pentru 
reîntilnirea  cu  ierarhul  Mitropoliei  Ardealului. 

In  cuvîntul  său,  P.  C.  M.  Creţu,  preotul  paroh,  a  arătat  marea  bucurie  a  cre¬ 
dincioşilor  de  a  avea  în  mijlocul  lor,  după  43  de  ani  de  la  sfinţirea  făcută  după 
zidire  (1942)  de  marele  mitropolit  Nicolae  Bălan,  tot  un  mare  mitropolit,  pe 
I.P.  S.  Mitropolit  Dr.  Antonie  Plămădeală  cu  ocazia  resfinţirii,  în  urma  lucrărilor 
de  pictură,  a  acestei  măreţe  biserici. 

P.  C.  Sa  a  făcut  o  amplă  incursiune  în  istoria  celor  aproape  două  milenii 
de  existenţă  a  localităţi,  arâtînd  cum  credincioşii  Tâlmaciului  au  fost  prezenţi  la 
toate  evenimentele  mari  ale  poporului  nostru. 

A  luat  apoi  cuvîntul  I.  P.  S.  Antonie,  Mitropolitul  Ardealului,  care  pornind 
de  la  textul  pericopei  evanghelice  a  tîlcuit  celor  prezenţi  strădania  tuturor  Bise¬ 
ricilor  lumii  de-a  realiza  dezideratul  unităţii  cerut  de  Mîntuitorul  lisus  Hristos  in 
rugăciunea  arhierească. 

I.  P.  S.  Sa  a  arătat  rezultatele  pozitive  la  care  s-a  ajuns  în  acest  domeniu 
în  cadrul  mişcării  ecumenice  şi  a  lansat  un  îndemn  la  rugăciune  stăruitoare  şi  la 
efort  personal  pentru  reunirea  tuturor  creştinilor  într-o  „turmă  şi  un  păstor4*. 
„Alături  de  unitatea  credinţei  —  a  spus  I.  P.  S.  Sa  —  avem  de  apărat  şi  de  luptat 
şi  pentru  o  nouă  unitate  morală,  pentru  realizarea  unei  noi  ordini  morale,  în 
mijlocul  căreia  să  troneze  pacea“.  Pacea,  bunul  cel  mai  de  preţ  al  omenirii,  trebuie 
apărată  căci  de  ea  depinde  lucrarea  noastră  pe  pămînt  ca  „fii  ai  lui  Dumnezeu44. 

In  continuare,  I.  P.  S.  Sa  a  îndemnat  pe  credincioşi  la  păstrarea  neştirbită  a 
dreptei  credinţe  şi  la  colaborarea  paşnică  cu  credincioşii  celorlalte  confesiuni 
creştine  din  localitate. 

La  sfîrşitul  cuvîntării  I.  P.  S.  Sa  a  hirotesit  ca  iconom  stavrofor  pe  P.  C. 
preot  M.  Creţu  —  dînd  totodată  acte  de  apreciere  epitropilor,  consiliului  parohial 
şi  comitetului  parohial. 

La  agapa  care  a  avut  loc  la  casa  parohială  au  rostit  cuvîntări:  P.  C.  Sa 
V.  Boieriu  —  Sibiu,  P.  C.  Sa  M.  Creţu  şi  d-1  B.  Hermann,  pastorul  luteran  din 
localitate,  care  a  scos  în  evidenţă  bunele  raporturi  dintre  credincioşii  ortodocşi 
şi  luterani,  statornicite  de-a  lungul  veacurilor  şi  mai  ales  în  anii  din  urmă. 

Tuturor  le-a  răspuns  I.  P.  S.  Mitropolit  Antonie,  care  a  făcut  o  incursiune 
bogat  documentata  în  istoria  Mitropoliei  Ardealului  pînâ  în  prezent,  ocupîndu-se 
in  mod  special  de  marele  mitropolit  Andrei  Şaguna,  de  realizările  lui,  dintre  care 
cea  mai  importantă  este  restaurarea  vechii  Mitropolii  a  Transilvaniei  în  1864. 

Resfinţirea  bisericii  „Sf.  Nicolae4*  din  Tălmaciu  va  râmîne  în  sufletul  credin¬ 
cioşilor  ca  un  moment  dătător  de  noi  energii  şi  îndemnuri  în  lucrarea  de  propăşire 
a  Bisericii  noastre  strămoşeşti  şi  a  Patriei  noastre  scumpe. 

Pr.  M.  Creţu 


Sfinţirea  bisericii  clin  Noul  Român,  prot.  Sibiu 

La  jumătatea  drumului  dintre  Făgăraş  şi  Sibiu,  şesul  începe  să  se  îngusteze 
in  dreptul  Negoiului.  Acum  apar  pe  malul  drept  al  Oltului  un  şir  de  sate 
situate  între  acest  rîu  şi  dealurile  din  preajmă.  Dintre  aceste  sate  face  parte  şi 
Noul  Român. 

In  privinţa  originii  acestei  aşezări  româneşti  se  ştie  că  Matei  Corvin  dăruieşte, 
la  3  decembrie  1462,  lui  Gheorghe  Biro  satul  Şercaia  şi  cîteva  aşezări  din  părţile 
acestea  între  care  şi  hotarul  acestui  sat,  pentru  sprijinul  pe  care  acesta  i  l-a  dat 
regelui  ca  să  ocupe  tronul  Ungariei. 

Pe  locul  actualei  biserici  a  fost  o  bisericuţă  din  lemn. 

Actuala  biserică  cu  hramul  „Sf.  Gheorghe4*  a  fost  construită  în  anul  1846 
din  contribuţia  bănească  a  credincioşilor. 

Intre  anii  1979 — 1985  bisericii  i  s-au  făcut  reparaţii  capitale  dar  cea  mai  de 
seamă  lucrare  a  fost  împodobirea  ei  cu  o  frumoasă  şi  reuşită  pictură,  executată 
în  „fresco"  de  pictorul  sibian  Ioan  Căzilâ. 

Toate  aceste  realizări  avîndu-le  în  vedere,  I.  P.  S.  Mitropolit  Antonie  al 
Ardealului,  Duminică,  1  septembrie  1985,  a  descins  în  parohia  Noul  Român  unde, 
înconjurat  de  un  sobor  de  preoţi  şi  diaconi,  printre  care  şi  P.  C.  pr.  Ion  Ioniţă 
din  S.  U.  A.,  a  săvîrşit  sfinţirea  bisericii,  după  care  a  urmat  Sf.  Liturghie  arhie¬ 
rească. 

Răspunsurile  au  fost  date  de  corul  mixt  al  parohiei,  credincioşii  fiind 
îmbrăcaţi  în  minunate  costume  naţionale. 

La  momentul  cuvenit  teologul  Faust  Remus  de  la  Muzeul  bisericii  „Sf.  Nicolae" 
—  Braşov  a  fost  hirotonit  diacon.  La  sfîrşitul  Sf.  Liturghii,  a  vorbit  P.  C.  protopop 
Dănilă  Luca  (Sibiu),  care  a  arătat  că  pentru  credincioşii  din  parohia  Noul  Român 
în  frunte  cu  vrednicul  lor  păstor  sufletesc,  Gheorghe  Streza,  este  o  mare  şi 
frumoasă  zi  de  sărbătoare,  dar  şi  de  aleasă  şi  negrăită  bucurie  pentru  faptul  că 
I.  P.  S.  Mitropolit  Antonie,  părintele  sufletesc  al  credincioşilor  din  Arhiepiscopia 
Sibiului  şi  Mitropolia  Ardealului,  a  binevoit  să  vină  în  această  Sf.  Duminică 
să  se  roage  bunului  şi  milostivului  Dumnezeu  ca  să-şi  reverse  harul  şi  binecuvîn- 
tarea  Sa  peste  ostenelile  muncii  lor  întru  înfrumuseţarea  acestui  sf.  locaş. 

Bunii  credincioşi  ai  acestei  parohii  —  a  spus  P.  C.  Sa  —  nu  doresc  să  rămînă 
numai  cu  această  strădanie,  ci  la  aceasta  caută  să  adauge  şi  o  viaţă  religios-morală 
plină  de  credinţă  şi  de  fapte  bune. 

C.  preot  Gheorghe  Streza,  după  o  scurtă  introducere,  face  o  dare  de  seamă 
asupra  lucrărilor  de  înnoire  a  bisericii,  mulţumind  tuturor  celor  care  i-au  stat 
într-ajutor,  I.  P.  S.  Sale  şi  tuturor  participanţilor  la  praznic. 

Domnul  pastor  reformat  Sebe  Francisc  de  la  parohia  Bîrghiş,  de  care  apar¬ 
ţine  ca  filie  şi  Noul  Român,  îşi  manifestă  deschis  dragostea  faţă  de  poporul 
român  şi  în  special  admiraţia  faţă  de  creaţiile  nemuritoare,  admiraţia  pentru  bise¬ 
rica  frumos  împodobită,  despre  care  spune  că  aparţine  spaţiului  mioritic  românesc. 

Domnul  pastor  evanghelic  C.  A.  Loris  Kurt  de  la  parohia  Cîrţa  vorbeşte  de 
o  singură  Biserică  a  lui  Dumnezeu,  amintind  de  unitatea  în  diversitate.  Totodată 
îşi  exprimă  mulţumirea  că  a  avut  prilejul  să  participe  la  această  mare  sărbătoare 
a  parohiei  ortodoxe  Noul  Român,  menţionînd  că  şi  în  viitor  va  lupta  ca  bunele 
relaţii  dintre  preoţii  şi  credincioşii  celor  două  Biserici  să  se  întărească  şi  să  spo¬ 
rească  şi  mai  mult  spre  slava  Părintelui  ceresc  şi  înălţarea  scumpei  noastre  Patrii. 

Cuvint  de  învăţătură  a  rostit  apoi  I.  P.  S.  Mitropolit  Antonie,  care  a  tîlcuit 
pe  înţelesul  tuturor  participanţilor  pericopa  evanghelică  din  Duminica  a  XlII-a 
după  Rusalii  (Matei  21,  33 — 46)  cu  vierii  cei  răi  care  n-au  cruţat  nici  pe  Fiul  lui 
Dumnezeu  şi  pe  care  l-au  omorît. 

Îndeamnă  apoi  pe  toţi  cei  prezenţi  la  săvîrşirea  faptelor  bune,  singura 
garan-ţie  a  unei  vieţi  tihnite  pe  pămînt  şi  a  unei  răsplăţi  vieşnice  în  ceruri. 

A  felicitat  pe  C.  pr.  paroh  şi  bunii  credincioşi  pentru  frumoasele  realizări, 
îndrumîndu-i  să  rămînă  statornici  în  dreapta  credinţă  pe  care  au  mărturisit-o 
moşii  şi  strămoşii  noştri. 

C.  pr.  Gheorghe  Streza  pentru  munca  depusă  cu  rîvnă  şi  dăruire  a  fost 

distins  şi  hirotesit  „iconom“. 

La  agapa  care  a  urmat  au  toastat:  epitropul  Lazăr  Greavu,  care  mulţumeşte 
I.  P.  S.  Sale  pentru  ajutoarele  acordate  din  partea  Mitropoliei;  consilierul  Ion 
Bunea,  care  scoate  în  evidenţă  statornicia  în  credinţă  a  credincioşilor  din  parohia 

Noul  Român;  Domnul  Schorster  —  Sibiu,  care,  luînd  cuvântul,  spune  că  a  rămas 

impresionat  de  frumuseţea  bisericii  din  Noul  Român,  şi  evidenţiază  rolul  Bisericii 
în  trecut  şi  astăzi. 

Domnul  Ioan  Căzilă,  pictor,  face  aprecieri  pozitive  privind  felul  cum  a  cola¬ 
borat  cu  preotul  şi  credincioşii  pentru  ducerea  la  bun  sfîrşit  a  picturii  bisericii. 

P.  C.  pr.  Ion  Ioniţă,  S.  U.  A.,  mulţumeşte  din  suflet  I.  P.  S.  Mitropolit  Antonie 
pentru  invitaţia  făcută  de  a  lua  parte  la  sfinţirea  acestei  biserici,  bucurie  pe  care 
o  va  împărtăşi  credincioşilor  săi  cînd  se  va  reîntoarce  în  S.  U.  A.  şi  le  va  vorbi 
cu  deplină  satisfacţie  de  marile  realizări  din  Patrie  ca  şi  de  prosperitatea  B.  O.  R. 

In  încheiere  a  vorbit  I.  P.  S.  Mitropolit  Antonie,  care  a  mulţumit  tuturor  celor 
care  au  contribuit  la  această  măreaţă  prăznuire,  celor  care  au  toastat  şi  în  mod 
special  P.  C.  pr.  I.  Ioniţâ  martor  al  minunatelor  condiţii  de  viaţă  şi  libertate 
în  Patrie. 

Tot  cu  acest  prilej  I.  P.  S.  Mitropolit  Antonie  a  făcut  o  vizită  la  colecţia  de 
artă  veche  populară  din  localitate,  a  Dr.  Gh.  Telea. 

In  după-masa  aceleiaşi  zile,  I.  P.  S.  Sa  a  făcut  un  scurt  popas  la  parohia 
Porumbacul  de  Jos,  protopopiatul  Sibiu,  unde  a  fost  întîmpinat  de  P.  C.  protopop 
Dănilă  Luca,  C.  pr.  paroh  Gheorghe  Şchiopu,  şi  un  număr  mare  de  credincioşi 
îmbrăcaţi  în  costume  naţionale  şi  unde  a  participat  la  slujba  vecerniei.  La  sfîrşit 
C.  pr.  paroh  a  făcut  un  scurt  istoric  al  bisericii  construite  în  anul  1896,  pe  care, 
cu  ajutorul  bunilor  credincioşi,  în  afară  de  turn,  au  transformat-o  din  temelie. 

I.  P.  S.  Mitropolit  Antonie  a  rămas  plăcut  impresionat  de  această  frumoasă 
lucrare  care  constituie  un  adevărat  monument  de  artă. 

înalt  Prea  Sfinţia  Sa  adresează  apoi  un  cuvînt  de  învăţătură,  îndemnîndu-i 
pe  credincioşi  să  rămînâ  încrezători  în  purtarea  de  grijă  a  bunului  Dumnezeu, 
care  iubeşte  pe  toţi  cei  ce  ascultă  şi  împlinesc  cuvîntul  Său. 

Prot.  D.  Luca 


Conferinţa  preoţească  din  luna  septembrie  1985, 

în  Arhiepiscopia  Sibiului 

A  treia  conferinţă  preoţească  din  acest  an  în  Arhiepiscopia  Sibiului  s-a 
desfăşurat  in  24  septembrie  la  protopopiatele:  Sibiu  şi  Făgăraş,  în  25  IX  la  proto¬ 
popiatele  Agnita  şi  Rupea,  în  26  IX  la  protopopiatele  Braşov  şi  Mediaş,  iar  în 
27  IX  1985  la  prot.  Sf.  Gheorghe. 

Din  încredinţarea  I.  P.  S.  Mitropolit  Antonie  al  Ardealului,  conferinţa  a  fost 
prezidată  de  următorii  delegaţi  chiriarhali:  P.  C.  prof.  M.  Păcurariu  la  protopo¬ 
piatele  Sibiu  şi  Agnita,  P.  C.  cons.  Gh.  Papuc  la  protopopiatele  Făgăraş  şi  Rupea; 
P.  C.  prof.  I.  Mihălţan  la  prot.  Mediaş  şi  P.  C.  prof.  I.  Floca  la  protopopiatele 
Braşov  şi  Sf.  Gheorghe. 

P.  S.  Episcop-vicar  Lucian  Făgărăşanul  a  participat  la  conferinţa  de  la 
prot.  Făgăraş. 

Participarea  a  fost  aproape  unanimă  la  majoritatea  protopopiatelor. 

Ca  şi  altă  dată,  la  cele  mai  multe  centre  protopopeşti  conferinţa  a  fost  prece¬ 
dată  de  Sf.  Liturghie  şi  Te-Deum,  în  cadrul  cărora  cuvînt  de  învăţătură  au  rostit 
C.  preoţi:  Gh.  Bogâţan  (Hosman)  la  prot.  Agnita  şi  Gh.  Opriş  la  prot.  Rupea. 

în  cuvîntările  de  deschidere,  P.  C.  protopopi:  D.  Luca  (Sibiu),  R.  Zaharie 
(Făgăraş),  Gr.  Cernea  (Agnita),  Gh.  Opriş  (Rupea),  I.  Găban  (Mediaş),  V.  Prodea 
(Braşov)  şi  A.  Suciu  (Sf.  Gheorghe),  cît  şi  P.  C.  delegaţi  chiriarhali  au  făcut 
scurte  informaţii  privitoare  la  evenimentele  bisericeşti  şi  patriotice  mai  importante 
petrecute  de  la  ultima  conferinţa  preoţească,  între  care  un  loc  central  a  ocupat 
Adunarea  Cultelor  din  România  pentru  Dezarmare  şi  Pace,  delegaţii  chiriarhali 
subliniind  totodată  contextul  şi  importanţa  temei  programată  de  Sf.  Sinod  spre 
a  fi  tratată  la  această  conferinţă  şi  intitulată:  „ Momente  importante  din  viaţa 
Bisericii  Ortodoxe  Române “  (cu  prilejul  aniversării  centenarului  autocefaliei  şi  a 
60  de  ani  de  Patriarhie). 

Lucrată  în  chip  special,  tema  a  fost  susţinută  în  plenul  conferinţei  de  următorii 
preoţi  ca  referenţi  principali  şi  coreferenţi:  I.  Ciocan  (Sălişte),  I.  Covaci  (Aciliu) 
şi  I.  L.  Bunea  (Streza-Cîrşiţoara)  la  prot.  Sibiu;  A.  Popa  (Făgăraş),  A.  Macriş 
(Seliştat)  şi  A.  Grama  (Lovnic)  la  prot.  Făgăraş;  V.  Bogdan  (Nocrich),  I.  Munteanu 
(Fofeldea)  şi  N.  Godan  (Merghindeal)  la  prot.  Agnita;  N.  Palmeş  (Caţa)  şi  Alex. 
Popa  (Arini)  la  prot.  Rupea;  P.  Balint  (Turcheş  II),  A.  Prunea  (Satulung)  şi 
N.  Plămădeală  (Predeal)  la  prot.  Braşov;  Ioniţă  Paraschiv  (Buia),  Silvian  Stîngaciu 
(Laslea)  şi  T.  Coman  (Hoghilag)  la  prot.  Mediaş;  FI.  Stîngaciu  (Lisnău)  la  prot. 
Sf.  Gheorghe. 

Referenţii  principali  şi  coreferenţii,  orientîndu-se  după  schiţa  de  plan  ofi¬ 
cială,  au  reliefat  premisele  autocefaliei  Bisericii  noastre,  capitol  în  care  primul 

element  îl  constituie  organizarea  Bisericii  creştine  după  principiul  etnic,  cum  stipu¬ 
lează  şi  can.  34  apostolic,  pe  teritoriul  de  astăzi  al  ţării  noastre  fiinţînd  încă  din 
primele  veacuri  ale  erei  noastre  creştine  Arhiepiscopia  Tomisului.  S-a  specificat  apoi 
reorganizarea  Bisericii  Ortodoxe  Române  în  contextul  întemeierii  statului  feudal 
român  şi,  în  continuare,  legăturile  Bisericii  Ortodoxe  Române  cu  celelalte  Biserici 
Ortodoxe  surori. 

Un  capitol  de  seamă  al  referatelor  l-a  constituit  recunoaşterea  autocefaliei 
Bisericii  Ortodoxe  Române,  cu  sublinierea  contextului  în  care  au  avut  loc  aceste 
evenimente,  independenţa  de  stat  a  României  (1877)  şi  marea  noastră  Unire  din 
1918,  cu  prezentarea  în  chip  special  a  celui  de  al  patrulea  patriarh,  a  P.  F.  Părinte 
Dr.  Iustin  Moisescu,  cu  prilejul  împlinirii  vîrstei  de  75  de  ani. 

In  partea  finală  a  referatelor  şi  coreferatelor  s-a  aruncat  o  privire  retrospectivă 
asupra  realizărilor  mai  de  seamă  ale  Bisericii  noastre  la  cei  100  de  ani  de  auto¬ 
cefalie  şi  60  de  ani  de  patriarhat,  capitol  în  care  un  loc  special  l-a  ocupat  Reîn¬ 
tregirea  noastră  bisericească  din  1948,  act  de  negrăită  importanţă  pentru  unitatea 
spirituală  a  poporului  nostru,  cît  şi  intensa  activitate  ecumenică  desfăşurată  în 
ultimele  decenii  de  Biserica  Ortodoxă  Română,  atît  pe  plan  intern,  cît  şi  pe 
plan  extern. 

Informaţiile  multiple  pe  care  preoţii,  care  au  luat  cuvîntul  la  fiecare  proto¬ 
popiat,  le-au  adus  au  întregit  în  chip  fericit  tema  care  s-a  tratat. 

Atît  din  referate  cît  şi  din  coreferate,  aspect  subliniat  de  altfel  şi  de  delegaţii 
chiriarhali,  a  reieşit  ideea  că  Biserica  Ortodoxă  Română  a  fost  în  fapt  permanent 
autocefală,  de  sine  stătătoare,  cu  ierarhi  autohtoni,  că  evenimentul  din  1885  a  fost 
doar  un  act  de  cancelarie,  un  act  de  recunoaştere  oficială  a  unei  situaţii  existente 
de  fapt. 

Delegaţii  chiriarhali  au  răspuns  întrebărilor  care  s-au  ridicat  în  plenul 
dezbaterilor,  clarificînd  totodată  unele  aspecte  insuficient  tratate  de  referate. 

In  încheierea  dezbaterilor,  delegaţii  chiriarhali  au  reliefat  mai  pregnant  pre¬ 
misele  care  au  dus  la  proclamarea  oficială  a  autocefaliei  şi  la  ridicarea,  în  1925,  la 
rangul  de  Patriarhie  a  Bisericii  noastre.  In  continuare  ei  au  zăbovit  cu  deosebire 
asupra  a  două  momente  din  istoria  Bisericii  noastre  şi  anume  cel  de  început  şi 
cel  de  astăzi. 

In  legătură  cu  primul  moment  au  fost  aduse  grăitoare  argumente  care  demon¬ 
strează  originea  apostolică  a  Bisericii  noastre  adevăr  afirmat  cu  tărie  de  P.  F.  Părinte 
Patriarh  Iustin  la  instalarea  ca  Intîistătător  al  Bisericii  noastre,  învăţătura  creş¬ 
tină  pătrunzînd,  pe  căi  diferite,  pe  meleagurile  noastre  încă  din  primul  secol  şi 
în  continuare  prin  ostaşii  romani  după  cucerirea  Daciei,  în  Dobrogea  mai  ales 
înflorind  o  bogată  activitate  bisericească,  mărturie  stînd  între  altele  şi  lucrarea 
Sf.  Ioan  Casian,  întemeietorul  monahismului  apusean,  plecat  de  pe  meleagurile 
noastre,  şi  Sf.  Dionisie  cel  Mic  sau  Exiguul. 

In  legătură  cu  al  doilea  moment,  delegaţii  chiriarhali  au  făcut  ample  referiri 
la  bogata  lucrare  de  astăzi  a  Bisericii  noastre:  cadrul  legal  creat  în  acest  scop, 
învăţămîntul  teologic,  grija  faţă  de  lăcaşurile  de  cult,  care  se  înnoiesc  ca  niciodată 
prin  reparaţii  capitale  şi  înveşmîntarea  lor  cu  pictură,  presa  bisericească,  tipărirea 
de  cărţi  de  cult,  a  izvoarelor  Ortodoxiei,  activitatea  ecumenică  la  toate  nivelurile 
promovată  astăzi  între  cultele  din  ţara  noastră,  activitatea  Bisericii  Ortodoxe 
Române  în  forurile  bisericeşti  internaţionale,  dialogurile  cu  alte  Biserici  de  peste 
hotare,  înfiinţarea  F.  C.  M.,  promovarea  apostolatului  social  sau  a  Bisericii  sluji¬ 
toare,  cum  se  mai  spune  acestui  curent  de  angajare  a  Bisericii  în  marile  probleme 
contemporane  etc. 

In  faţa  acestor  realităţi,  s-a  subliniat  în  partea  finală  a  conferinţei,  o  mare 
îndatorire  revine  fiecărui  slujitor  bisericesc  şi  anume  aceea  de  a  valorifica  cît  mai 
eficient,  cît  mai  ziditor  pentru  obştea  credincioşilor  aceste  posibilităţi  multiple  pe 
care  le  oferă  Biserica  noastră  astăzi,  ceea  ce  presupune  un  efort  susţinut,  o  acti¬ 
vitate  pastorală  intensă,  o  conduită  morală  exemplară  din  partea  fiecărei  feţe 
bisericeşti.  In  felul  acesta  vom  cinsti  în  mod  corespunzător  cele  două  evenimente 
sărbătorite,  iar  Biserica  Ortodoxă  Română  se  va  dovedi  în  continuare  tot  mai 
vie  şi  lucrătoare. 


Arhid.  Gh.  Papuc 


Vizita  Domnului  D r.  Emilio  Castro, 

Secretarul  General  al  Consiliului  Ecumenic  al  Bisericilor 


Aflat  în  vizită  în  ţara  noastră,  ca  oaspete  al  Bisericii  Ortodoxe  Române. 
Domnul  Dr.  Emilio  Castro,  Secretar  General  al  Consiliului  Ecumenic  al  Bisericilor, 
a  vizitat  între  26 — 28  septembrie  1985  Centrul  mitropolitan  Sibiu. 

In  dimineaţa  zilei  de  27  septembrie,  Domnia  Sa  s-a  intîlnit  cu  cadrele  didactice 
şi  cu  studenţii  Institutului  Teologic  Universitar  din  Sibiu. 

Salutîndu-1  pe  distinsul  oaspete  in  aula  Institutului,  I.  P.  S.  Sa  Dr.  Antonie 
Plămădeală.  Mitropolitul  Ardealului,  a  subliniat  faptul  că  această  vizită  pune 
noul  an  universitar  de  la  Institutul  Teologic  din  Sibiu  sub  semnul  ecumenismului. 

Oaspetele  a  fost  prezentat  studenţilor  de  către  P.  C.  Pr.  Prof.  Dr.  Ion  Bria, 
Director  adjunct  al  Comisiei  „Misiune  şi  Evanghelizare*4  din  cadrul  Consiliului 
Ecumenic  al  Bisericilor,  care  î-a  însoţit  pe  Domnul  Emilio  Castro  în  timpul  vizitei 
în  România.  A  fost  înfăţişată  activitatea  ecumenică  a  Secretarului  General  al 
C.  E.  B.  de  la  începuturile  ei,  cu  mulţi  ani  în  urmă,  în  Uruguayul  natal,  în  America 
Latină  şi  mai  ales  cea  desfăşurată  în  cadrul  Consiliului  Ecumenic,  unde  din  anul 
1973  a  îndeplinit  funcţia  de  Director  al  Comisiei  „Misiune  şi  Evanghelizare*4  şi  pînâ 
la  preluarea  funcţiei  de  Secretar  General,  la  1  ianuarie  1985.  Domnia  Sa  este 
autorul  a  şase  cărţi,  a  peste  o  sută  de  studii  şi  articole.  în  special  pe  teme  misionare, 
teza  de  doctorat  ocupindu-se  de  misiunea  creştină  astăzi. 

Activitatea  noului  Secretar  General  al  Consiliului  Ecumenic  al  Bisericilor  —  a 
spus  Părintele  Bria  —  se  caracterizează  prin  dorinţa  de  a  spori  rolul  Bisericilor 
Ortodoxe  în  cadrul  Consiliului,  de  a  implica  toate  Bisericile  în  activitatea  acestui 
Consiliu  care  este  un  instrument  foarte  important  pentru  întreaga  mişcare  ecumenică. 

Domnul  Emilio  Castro,  vorbind  celor  prezenţi,  a  avut  cuvinte  de  înaltă 
apreciere  pentru  participarea  Bisericii  Ortodoxe  Române  la  activitatea  Consiliului 
Ecumenic,  participare  concretizată  prin  activitatea  unor  reprezentanţi  de  seamă  ai 
Bisericii  noastre,  I.  P.  S.  Mitropolit  Antonie  fiind  membru  atît  în  Comitetul  Cen¬ 
tral  cît  şi  în  Comitetul  Executiv  al  Consiliului  Ecumenic,  iar  în  organismele  de  la 
Geneva  lucrează  şi  unii  teologi  români,  profesorii  de  teologie  Ion  Bria  şi  Ilie 
Dan  Ciobotea. 

Domnia  Sa  a  subliniat  rolul  deosebit  pe  care  îl  au  Bisericile  locale  în  promo¬ 
varea  ecumenismului,  fiecare  dintre  acestea  venind  cu  experienţa  ei  de  viaţă 
desfăşurată  în  condiţii  sociale  şi  culturale  diferite.  Fără  un  ecumenism  local,  de 
fapt,  nu  se  poate  vorbi  despre  ecumenism. 

La  sfîrşitul  întîlnirii  oaspetele  a  răspuns  unor  întrebări  puse  de  studenţi 
ai  Institutului  în  legătură  cu  participarea  Bisericilor  Ortodoxe  în  activitatea  Con¬ 
siliului  Ecumenic,  atitudinea  Bisericilor  faţă  de  Documentul  B.  E.  M.,  activităţi  spe¬ 
cifice  organizate  de  C.  E.  B.  în  cadrul  Anului  Internaţional  al  Tineretului. 

In  cadrul  unei  consfătuiri  cu  profesorii  Institutului,  aceştia  au  împărtăşit 
Domnului  Emilio  Castro  din  experienţa  ecumenismului  local  din  România  arătînd 
felul  în  care  se  realizează  legătura  dintre  acesta  şi  ecumenismul  pe  plan  inter¬ 
naţional,  printre  altele  şi  prin  preluarea  şi  dezbaterea  în  cadrul  conferinţelor  teo¬ 
logice  interconfesionale  a  problemelor  de  pe  agenda  Consiliului  Ecumenic  al 
Bisericilor,  a  Conferinţei  Bisericilor  Europene  şi  a  Conferinţei  Creştine  pentru  Pace. 

In  seara  aceleiaşi  zile,  la  sfîrşitul  vecerniei,  I.  P.  S.  Mitropolit  Antonie  a 
prezentat  credincioşilor,  care  se  aflau  în  Catedrala  mitropolitană  din  Sibiu,  pe 
înaltul  oaspete  de  la  Geneva  şi  organizaţia  creştină  mondială  pe  care  o  conduce 
acesta.  La  rîndul  său,  Domnul  Emilio  Castro  a  vorbit  cu  multă  însufleţire  despre 
strădaniile  pe  care  le  depune  Consiliul  Ecumenic  al  Bisericilor  pentru  realizarea 
unităţii  creştine  şi  despre  felul  în  care  acest  Consiliu  participă  la  rezolvarea  tuturor 
problemelor  care  confruntă  omenirea  de  astăzi. 

Domnul  Emilio  Castro  a  mai  vizitat  Mănăstirea  Brîncoveanu  de  la  Sîmbăta 
de  Sus,  colecţia  muzeistică  de  icoane  pe  sticlă  de  la  Sibiel,  centrele  eparhiale  de  la 
Alba  Iulia  şi  Cluj -Napoca  şi  s-a  întîlnit  cu  reprezentanţi  ai  Bisericii  Evanghelice 
Luterane  din  Sibiu  şi  ai  Bisericii  Reformate  din  Cluj-Napoca  unde  a  vizitat  şi 
Institutul  Teologic  Protestant. 


Diac.  Aurel  Jivî 


DIN  VIATA  BISERICEASCA  IN  ARHIEPISCOPIA  ORTODOXA  ROMÂNA 

A  VADULUI,  FELEACULUI  ŞI  CLUJULUI 


Binecuvîntarea  bisericii  din  parohia  Măguri-Râcătău,  prot.  Huedin, 

jud.  Cluj 

Duminică ,  4  august  1985  —  Prea  Sfinţitul  nostru  Episcop-vicar  Iustinian  Mara- 
mureşanul,  însoţit  de  la  Centrul  eparhial  de  P.  C.  Sa  Păr.  vicar  administrativ  Liviu 
Ştefan,  a  răspuns  invitaţiei  preotului  celib  Nicolae  Cojan,  parohul  parohiei  Măguri- 
Răcătău,  protopopiatul  Huedin,  jud.  Cluj,  situată  la  o  altitudine  de  1740  m  la  inter¬ 
ferenţa  munţilor  Gilăului  şi  Muntele  Mare.  Acolo  sus,  pe  vîrf  de  munte,  unde  aşa 
cum  s-a  afirmat  de  către  un  venerabil  bătrîn  al  satului,  pe  nume  Badea  Andrei  — 
„n-a  călcat  picior  de  vlădică  pînă  acum“,  Prea  Sfinţitul  Iustinian  Maramureşanul 
a  săvîrşit  slujba  binecuvîntării  bisericii  cu  hramul  „Sfinţii  Arhangheli  Mihail  şi 
Gavril“  şi  Sf.  Liturghie  arhierească  înconjurat  de  un  ales  sobor  de  preoţi. 

Pentru  credincioşii  parohiei,  mai  sus  menţionate,  a  fost  un  eveniment  duhov¬ 
nicesc  şi  creştinesc  unicat  în  viaţa  lor. 

In  cuvîntul  Prea  Sfinţiei  Sale,  P.  S.  Iustinian  Maramureşanul  a  remarcat  acest 
lucru,  apreciind  tăria  şi  unitatea  credinţei  în  Hristos  şi  în  jurul  Bisericii  strămo¬ 
şeşti  a  acestor  minunaţi  creştini  şi  români  adevăraţi. 

Tot  cu  acest  prilej  s-a  sfinţit  şi  casa  parohială,  de  curînd  terminată,  prin 
vrednicia  şi  hărnicia  preotului  local  şi  prin  contribuţia  bunilor  creştini. 

Casa  parohială,  o  adevărată  bijuterie  prin  construcţie  —  demisol,  parter  şi 
mansardă,  păstrînd  elementele  arhitectonice  tradiţionale,  fiind  dotată  cu  o  încăpere 
special  amenajată  pentru  rugăciune,  cu  încălzire  centrală,  apă  la  robinet  —  răspunde 
celor  mai  exigente  pretenţii  şi  gusturi  în  materie. 

La  bogata  agapă  creştinească  oferită  în  cinstea  înalţilor  oaspeţi  s-au  rostit 
însufleţite  toasturi. 


Tîrnosirea  bisericii  vechi  şi  a  celei  noi  din  parohia  Bicaz, 

prot.  Baia  Mare,  jud.  Maramureş 

Sîmbătă ,  10  august  1985,  în  cadrul  vecerniei  a  avut  loc  tîrnosirea  bisericii  din 
lemn  —  monument  istoric  —  cu  hramul  „Sf.  Arhangheli1*  din  parohia  Bicaz,  de 
către  Prea  Sfinţitul  Episcop-vicar  Iustinian  Maramureşanul,  însoţit  de  la  Centrul 
eparhial  de  P.  C.  Sa  Păr.  vicar  administrativ  Liviu  Ştefan,  de  arhidiaconul  Iustin 
Tira  —  secretar  eparhial  şi  diaconul  Radu  Onac,  iar  Duminică,  11  august  a.  c.,  s-a 
săvîrşit,  în  prezenţa  şi  cu  participarea  unui  mare  sobor  de  preoţi,  slujba  sfinţirii 
bisericii  noi,  cu  hramul  „Sf.  Arhangheli**  de  către  Prea  Sfinţitul  Iustinian. 

Sîmbătă  seara,  Prea  Sfinţia  Sa,  după  slujba  sfinţirii  bisericii  celei  vechi,  a 
rostit  un  cuvînt  de  învăţătură,  scoţînd  în  evidenţă  rolul  bisericii  ca  locaş  de 
închinare  în  menţinerea  unităţii  de  credinţă  a  neamului  românesc,  iar  a  doua  zi, 
Duminică,  în  cadrul  Sf.  Liturghii  arhiereşti  P.  S.  Sa,  pe  lîngă  ziditorul  cuvînt  de 
învăţătură,  aduce  elogii  vrednicului  preot  paroh  Crişan  Ştefan,  care,  pentru  reali¬ 
zările  sale  pe  plan  gospodăresc  şi  pastoral,  a  fost  distins  cu  distincţia  bisericească 
onorifică  de  „iconom**  cu  dreptul  de  a  purta  brîu  roşu.  Aceleaşi  cuvinte  de  apreciere 
a  adresat  P.  S.  Sa  şi  bunilor  credincioşi,  care  prin  dărnicia  şi  jertfelnicia  lor  au 
edificat  acest  sfînt  lăcaş  de  închinare  asemenea  unei  măreţe  catedrale. 

După  terminarea  sfintei  slujbe,  la  casa  parohială  a  avut  loc  o  aleasă  agapă 
creştinească. 

Hramul  Adormirea  Maicii  Domnului  la  Mănăstirea  Nicula,  Rohia  şi  Moisei 

Anul  acesta,  joi,  15  august,  Prea  Sfinţitul  nostru  Iustinian  Maramureşanul, 
Episcopul-vicar  al  Arhiepiscopiei  Vadului,  Feleacului  şi  Clujului,  a  săvîrşit  Sf.  Litur¬ 
ghie  arhierească  la  mănăstirea  Nicula,  cu  prilejul  hramului  „Adormirea  Maicii 
Domnului*',  în  prezenţa  unei  mari  mulţimi  de  credincioşi  şi  pelerini  veniţi  la  praz¬ 
nic  din  diferite  localităţi  ale  Transilvaniei  şi  de  dincolo  de  graniţele  ei. 

De  la  Centrul  nostru  eparhial,  P.  S.  Sa  a  fost  însoţit  la  acest  măreţ  praznic 
de  către  P.  C.  Sa  Păr.  Petru  Varga  —  inspector  eparhial,  de  P.  C.  Sa  Arhid.  prof. 
Xoan  Zâgrean  şi  Arhid.  Valentin  Bochiş. 

Prezenţa  Prea  Sfinţitului  Iustinian  la  marele  praznic  al  Mănăstirii  Nicula 
a  avut  darul  de  a  aduce  în  sufletele  miilor  de  credincioşi  o  aleasă  înălţare  sufle¬ 
tească,  urmărind  cu  viu  interes  cuvîntul  său  de  învăţătură,  închinat  Prea  Cura¬ 
tei  Maria. 

Tot  cu  prilejul  acestui  minunat  praznic  „Adormirea  Maicii  Domnului"  la 
mănăstirea  Rohia,  ca  delegat  din  partea  Centrului  nostru  eparhial  a  luat  parte 
P.  C.  Sa  Păr.  Octavian  Picu,  consilier  bisericesc,  care  în  cadrul  Sf.  Liturghii,  în 
prezenţa  unui  mare  număr  de  credincioşi,  a  rostit  un  cuvînt  de  învăţătură,  arâtînd 
semnificaţia  preacinstirii  Născătoarei  de  Dumnezeu  în  cultul  Bisericii  noastre. 

La  acelaşi  praznic  creştinesc.  „Adormirea  Maicii  Domnului"  —  hramul  mă¬ 
năstirii  Moisei,  care  a  adunat  aici  mii  de  credincioşi  din  părţile  nordice  ale  ţârii, 
din  Maramureş,  Bistriţa-Năsăud  şi  Bucovina,  din  partea  Centrului  eparhial  a  parti¬ 
cipat  ca  delegat  P.  C.  Sa  Păr.  Liviu  Ştefan,  vicar  administrativ.  Ca  în  fiecare  an, 
hramul  mănăstirii  Moisei  s-a  dovedit  a  fi  o  grandioasă  manifestare  creştinească, 
închinată  Prea  Curatei  Fecioare  Maria,  mama  Fiului  lui  Dumnezeu  şi  mama  şi 
ocrotitoarea  Bisericii  creştine.  In  cadrul  Sf.  Liturghii,  după  priceasnâ,  P.  C.  Sa  Păr. 
Liviu  Ştefan,  pornind  de  la  textul  din  Apocalipsă,  cap.  12,  verset  1:  „S-a  arătat  din 
cer  un  semn  mare:  o  femeie  înveşmîntată  cu  soarele  şi  luna  era  sub  picioarele  ei  şi 
pe  cap  purta  cunună  din  12  stele",  a  dezvoltat  tema  şi  motivele  supravenerării 
Prea  Sfintei  Fecioare  Maria,  Născătoare  şi  mamă  a  Fiului  lui  Dumnezeu. 

La  sfîrşit  mulţimea  de  credincioşi  a  fost  miruită  de  preoţii  care  au  constituit 
soborul  ce  a  slujit  Sf.  Liturghie. 


Sfinţirea  bisericii  din  parohia  Iadăra,  prot.  Baia  Mare,  jud.  Maramureş 

La  invitaţia  preotului  paroh  Nicolae  Varga  şi  a  credincioşilor  din  parohia 
Iadăra.  prot.  Baia  Mare,  Prea  Sfinţitul  nostru  Iustinian  Maramureşanul  a  răspuns 
bucuros,  săvîrşind  în  data  de  Duminică,  8  sept.  1985,  sfinţirea  bisericii  cu  hramul 
„Sf.  Nicolae4*. 

In  drum  spre  parohia  amintită.  Prea  Sfinţitul  Iustinian  a  făcut  un  popas  în 
parohia  Mireşu  Mare.  Atît  la  casa  parohială  cît  şi  la  biserică  P.  S.  Sa  a  fost  întîm- 
pinat  cu  cinstirea  cuvenită  de  P.  C.  Păr.  Virgil  Pop  —  parohul  locului.  Prea  Sfin¬ 
ţitul  Iustinian  a  rămas  deosebit  de  impresionat  de  realizările  obţinute  de  credin¬ 
cioşi  şi  preotul  lor  în  această  parohie. 

Biserica  monumentală  a  fost  reînnoită  interior  şi  exterior,  iar  pe  vatra 
vechii  case  parohiale  s-a  construit  o  modernă  şi  confortabilă  locuinţă  cu  etaj  pentru 
preot  şi  familia  sa. 

Prea  Sfinţitul  Iustinian,  sîmbătă  seara.  însoţit  de  la  Centrul  eparhial  de 
P.  C.  Sa  Pâr.  Liviu  Ştefan  —  vicar  administrativ  şi  arhidiaconii  Vasile  Raus  şi 
Valentin  Bochiş,  la  intrarea  în  curtea  bisericii  din  Iadăra  a  fost  întîmpinat  de  un 
sobor  de  preoţi  în  frunte  cu  P.  C.  Sa  Păr.  Gavril  Mociran,  protopopul  Băii  Mari. 

După  slujba  vecerniei,  P.  C.  Sa  Păr.  protopop  a  rostit  un  cuvînt  de  bun  venit 
Prea  Sfinţitului  Iustinian  la  sfinţirea  bisericii  din  parohia  Iadăra,  la  care  P.  S.  Sa  a 
adresat  un  cuvînt  de  mulţumire  lui  Dumnezeu  pentru  că  l-a  învrednicit  să  ia  parte 
la  această  sărbătoare  creştinească  a  iedărenilor. 

A  doua  zi,  Duminică,  8  septembrie  a.  c.,  fiind  şi  praznicul  Naşterii  Maicii 
Domnului,  Prea  Sfinţitul  Iustinian,  în  cuvinte  alese,  a  vorbit  şi  despre  însemnătatea 
sărbătorii  Prea  Curatei  Fecioare  Maria. 

Duminică,  la  ora  9,00  a  început  slujba  sfinţirii  bisericii  în  prezenţa  unui  mare 
număr  de  credincioşi  din  parohie  şi  din  împrejurimi. 

Sfîntul  locaş  de  închinare  a  fost  minunat  pregătit  pentru  acest  moment 
binecuvîntat. 

Prin  jertfelnicia  credincioşilor  din  parohia  Iadăra  şi  prin  osîrdia  vrednicului 
preot  paroh  Nicolae  Varga  s-au  săvîrşit  lucrări  de  tencuieli  exterioare  în  terasit, 
zugrăveli  interioare  cu  scene  religioase  pictate  în  ulei,  s-au  montat  lambriuri  de 
stejar  în  interior,  s-a  lărgit  cafasul  pentru  cor,  s-au  confecţionat  bănci  de  stejar, 
s-a  vopsit  tabla  de  pe  acoperiş,  iar  în  jurul  bisericii  s-au  ridicat  garduri  din  fier 
forjat  şi  şipci  de  lemn  de  stejar. 

La  casa  parohială  s-au  efectuat  tencuieli  exterioare  în  terasit  alb,  încrustate 
cu  motive  tradiţionale  maramureşene.  Aceleaşi  lucrări  s-au  efectuat  şi  la  şura  de  la 
casa  parohială. 

Sf.  Liturghie  arhierească  a  început  la  ora  10,20  cu  participarea  unui  distins 
sobor  de  preoţi  din  parohiile  vecine,  pe  un  podium  special  amenajat  în  faţa 
bisericii. 

La  vremea  cuvenită,  P.  C.  Sa  Păr.  protopop  Gavril  Mociran  a  rostit  un  cuvînt 
de  bun  venit  Prea  Sfinţitului  Iustinian  Maramureşanul,  arătînd  motivele  bine- 
cuvîntate  pentru  care  se  află  în  mijlocul  credincioşilor  din  parohia  Iadăra. 

A  urmat  apoi  un  cuvînt  de  apreciere  la  adresa  preotului  paroh  Nicolae 
Varga  şi  a  credincioşilor  încredinţaţi,  pentru  frumoasele  realizări  pe  plan  gospo¬ 
dăresc,  rostit  de  P.  C.  Sa  Păr.  Liviu  Ştefan  —  vicar  administrativ. 

Pentru  aceste  lucrări  edilitare  şi  pentru  o  intensă  activitate  pastorală,  preotul 
Nicolae  Varga  a  fost  distins  de  către  Centrul  eparhial  cu  distincţia  onorifică  bise¬ 
ricească  de  „iconom",  cu  dreptul  de  a  purta  brîu  roşu.  In  vederea  înmînării  acestei 
distincţii,  s-a  săvîrşit  în  faţa  credincioşilor  prezenţi  hirotesirea  întru  „iconom", 
potrivit  tipicului  Bisericii  noastre.  Bucuria  şi  satisfacţia  au  fost  unanime. 

In  încheiere,  Prea  Sfinţitul  Iustinian  a  rostit  o  amplă  şi  însufleţită  predică, 
pornind  de  la  textul  evanghelic  din  Duminica  respectivă,  arătînd  foloasele  tăriei 
şi  unităţii  de  credinţă,  care  se  răsfrîng  şi  asupra  frumoaselor  realizări  pe  plan  mate¬ 
rial  în  biserică. 

Prea  Sfinţia  Sa  aduce  elogii  preotului  paroh  Nicolae  Varga  şi  familiei  sale 
şi  credincioşilor  pentru  ceea  ce  au  realizat  în  parohia  din  Iadăra. 

După  Sf.  Liturghie,  la  casa  parohială  s-a  oferit  în  cinstea  oaspeţilor  o  bogată 
agapă  creştinească,  în  timpul  căreia  s-au  rostit  toasturi  de  către  P.  C.  Sa  Păr.  vicar 
adm.  Liviu  Ştefan,  P.  C.  Sa  Păr.  Gavril  Mociran  şi  de  către  Prea  Sfinţitul  Episcop- 
vicar  Iustinian  Maramureşanul. 

Prot.  Liviu  Ştefan 
Vicar  administrativ 

I.  Sfinţiri  şi  binecuvîntări  de  biserici 

VALEA  VINULUI.  Duminică,  7  iulie  1985,  P.  S.  Episcop  Vasile  a  săvîrşit 
slujba  de  binecuvîntare  a  lucrărilor  de  înnoire  interioară  şi  exterioară  a  bisericii 
din  parohia  Valea  Vinului,  prot.  Satu  Mare. 

Biserica,  avînd  hramul  „Sf.  Ioan  Botezătorul",  a  fost  zidită  între  1856 — 1881, 
pe  timpul  păstoririi  preotului  Ghita  şi  sfinţită  în  1928.  In  timpul  îndelungatei 
păstoriri  a  preotului  Gavril  Ţura  (1950 — 1980),  i  s-au  făcut  lucrări  de  întreţinere 
şi  s-a  construit  o  casă  parohială  nouă. 

Sub  păstorirea  actualului  paroh,  harnicul  preot  Viorel  Gavra  (din  1980),  prin 
jertfelnicia  bunilor  credincioşi,  i  s-au  făcut  mari  lucrări  de  renovare.  In  exterior, 
tencuiala  veche  a  fost  înlocuită  cu  un  nouă,  în  terasit,  iar  în  interior  a  fost  împo¬ 
dobită  cu  o  frumoasă  pictură  în  ulei  şi  a  fost  pardosită  din  nou  şi  înzestrată  cu 
mobilier  nou.  S-au  împrejmuit  cu  garduri:  biserica,  casa  parohială  şi  cimitirul.  De 
asemenea,  a  fost  înălţat  un  monument  în  cinstea  eroilor  neamului,  care  a  fost 
sfinţit  cu  acest  prilej. 

După  slujba  de  binecuvîntare,  s-a  oficiat,  afară,  Sf.  Liturghie,  răspunsurile 
fiind  date  de  corul  bisericii  „Sf.  Arh.  Mihail  şi  Gavril“  din  Satu  Mare  II,  care  a 
fost  felicitat  de  ierarh.  Predica  zilei  a  fost  ţinută  de  păr.  vicar  eparhial  Augus- 
tin  Lucian. 

Pentru  activitate  pastorală  şi  gospodărească  meritorie,  preotului-paroh  Viorel 
Gavra  i  s-a  acordat  rangul  de  iconom,  întru  care  a  şi  fost  hirotesit. 

La  sfîrşitul  Sf.  Liturghii,  pâr.  prot.  Ioan  Ţolescu  şi  păr.  paroh  au  bineventat 
pe  chiriarh,  ultimul  făcind  un  scurt  raport  de  activitate  pastorală  şi  despre 

lucrările  efectuate,  aducînd  mulţumiri  celor  'îndreptăţiţi.  S-a  dat  apoi  citire  scri¬ 
sorii  arhiereşti  de  apreciere,  adresată  credincioşilor,  membrilor  Consiliului  şi  Comi¬ 
tetului  parohial,  precum  şi  păstorului  lor  sufletesc. 

In  cuvîntul  de  învăţătură,  ierarhul  a  exprimat  calde  felicitări  credincioşilor 
şi  preotului  lor  pentru  lucrările  de  înaltă  calitate  ce  au  fost  făcute  bisericii  din 
Valea  Vinului,  căreia  —  a  subliniat  vorbitorul  —  i-am  putea  spune  şi  Valea  cre¬ 
dinţei,  a  stăruinţei,  a  hărniciei  credincioşilor  de  aici,  care  împlinesc  însemnate 

lucrări  şi  pentru  progresul  întregului  popor.  In  special  a  reliefat  vrednicia  preo¬ 
tului  Viorel  Gavra,  care  —  în  scurt  timp  —  a  prins  rădăcini  adinei  aici  şi  a  adus 
roade  bogate,  reuşind  să  facă  o  parohie  model. 

IANOŞDA.  Bisericii  parohiale  din  Ianoşda,  prot.  Oradea,  cu  hramul  „Sf. 
Arh.  Mihail  şi  Gavril**,  zidită  în  1925 — 1926  şi  sfinţită  în  1927,  i  s-a  făcut  în  ulti¬ 
mii  ani,  sub  păstorirea  zelosului  preot  Ioan  Mitraşcâ,  o  tencuire  exterioară  in 
terasit  şi  i  s-au  reparat  acoperişul  şi  turnul,  iar  în  interior  s-a  aşezat  o  pardoseală 
nouă  şi  s-a  recondiţionat  întregul  mobilier. 

Slujba  de  binecuvîntare  a  acestor  lucrări  a  fost  oficiată  de  P.  S.  Episcop 
Vasile.  Duminică,  14  iulie  1985,  cu  care  prilej  —  în  cadrul  Sf.  Liturghii  —  l-a 

hirotesit  pe  preotul-paroh  în  gradul  de  iconom ,  pentru  zelul  pastoral  deosebit 
şi  pentru  hărnicie  gospodărească. 

Predica  zilei  a  fost  ţinută  de  păr.  inspector  eparhial  Dorel  Rus. 

După  otpustul  Sf.  Liturghii,  păr.  prot.  Aurel  Puşcaş  şi  pâr.  paroh  au  adresat 
cuvînt  de  bun  venit  P.  S.  Sale,  iar  păr.  prot.  Aurel  Pop  de  la  Marghita,  ca  fost 
paroh  aici,  şi-a  exprimat  bucuria  de  a  se  afla  din  nou  în  mijlocul  bunilor  cre¬ 
dincioşi  din  această  parohie,  cu  noi  realizări  de  seamă.  Apoi  a  fost  citită  scrisoarea 
arhierească  de  apreciere. 

In  continuare,  chiriarhul  a  rostit  un  amplu  şi  ziditor  cuvînt  de  învăţătură, 

în  cadrul  căruia  a  adus  cuvinte  de  apreciere  credincioşilor  şi  păstorului  lor  sufle¬ 
tesc  pentru  dragostea  lor  faţă  de  sfîntul  locaş,  pe  care,  după  ce  în  1973  l-au  împo¬ 
dobit  cu  o  frumoasă  pictură,  acum  l-au  înnoit  şi  pe  dinafară,  cu  o  tencuială  în 
terasit.  „Pe  vrednicul  dv.  preot,  pentru  că  a  ştiut  să  vă  apropie  de  Biserică,  l-am 
distins,  şi  prin  aceasta  v-am  distins  şi  pe  dv.“,  a  subliniat  ierarhul  în  încheiere. 

In  dupâ-amiaza  aceleiaşi  zile,  arhipătorul  a  sâvîrşit  vecernia  în  biserica 
parohială  din  Toboliu,  prot.  Oradea,  cu  care  prilej  a  oficiat  şi  slujba  de  bine¬ 
cuvîntare  a  noii  case  parohiale,  cu  etaj,  edificată  în  ultimii  ani.  Pentru  hărnicia 
sa,  preotul-paroh  Vasile  Bicăzan  a  fost  distins  cu  rangul  de  sachelar.  Şi  aici, 
ierarhul  a  ţinut  un  bogat  cuvînt  de  învăţătură,  felicitîndu-i  pe  credincioşi  şi  pe 
preot  pentru  lucrările  efectuate. 

RECEA.  Duminică,  21  iulie  1985,  chiriarhul  a  binecuvîntat  biserica  din  parohia 
Recea,  prot.  Şimleu  Silvaniei,  în  urma  unor  vaste  lucrări  de  înnoire  din  ultimii 
10  ani. 

Biserica,  avînd  hramul  „Sf.  Arh.  Mihail  şi  Gavril**,  a  fost  înălţată  între 
1850 — 1855,  fiind  sfinţită  abia  în  1966,  pe  cînd  păstorea  preotul  Gheorghe  Achim 
şi  cînd  i  se  făcuseră  însemnate  lucrări  de  reparaţii.  Sub  păstorirea  actualului  paroh, 
preotul  Miron  Pop,  care  a  dat  dovadă  de  multă  rîvnă,  i  s-au  făcut  mari  lucrări  de 
renovare.  In  exterior,  s-a  acoperit  cu  tablă  nouă  şi  s-a  tencuit  în  terasit.  iar  în 
interior  plafonul  plan  s-a  transformat  în  boltă,  după  care  s-a  retencuit  şi  apoi  s-a 
împodobit  cu  o  frumoasă  pictură  în  tempera  grasă  (1983 — 1984)  de  pictorul  Dumi¬ 
tru  Hampu  din  Baia  Mare;  s-a  confecţionat  o  tîmplâ  nouă  cu  icoanele  canonice, 
s-a  refăcut  şi  extins  cafasul  (corul),  s-a  făcut  un  amvon  nou  din  lemn  sculptat, 
s-a  pardosit  cu  parchet  şi  s-a  înzestrat  cu  candelabre,  cărţi  şi  obiecte  de  cult  noi. 

în  cadrul  Sf.  Liturghii,  ce  a  urmat  slujbei  de  binecuvîntare,  a  predicat  păr. 
inspector  eparhial  Dorel  Rus,  iar  preotul-paroh  Miron  Pop,  pentru  hărnicia  de 
care  a  dat  dovadă,  a  fost  hirotesit  întru  iconom. 

După  apolis,  păr.  prot.  Victor  Tăut  şi  preotul-paroh  au  bineventat  pe  chiriarh, 
făcîndu-se  şi  obişnuitul  raport  de  activitate.  Apoi  s-a  dat  citire  scrisorii  arhie¬ 
reşti  de  apreciere  şi  felicitare. 

In  cuvintul  de  învăţătură,  P.  S.  Episcop  Vasile  a  lăudat  spiritul  de  sacrificiu 
al  credincioşilor,  dragostea  lor  faţă  de  legea  strămoşească  şi  faţă  de  sf.  locaş  de 
închinăciune,  pe  care  l-au  împodobit  cu  o  pictură  frumoasă,  făcîndu-te  să  te 
simţi  ca  în  cer.  Totodată,  a  lăudat  şi  strădania  păstorului  sufletesc  întru  înduple¬ 
carea  credincioşilor  la  săvîrşirea  unor  astfel  de  lucrări,  prin  care  se  contribuie 
şi  la  întărirea  unificării  bisericeşti,  drept  care  a  găsit  de  bine  sâ-1  distingă  cu 
rangul  de  iconom.  Ii  îndeamnă  pe  toţi  să  fie  în  continuare  devotaţi  fii  ai  Bisericii 
strămoşeşti  şi  devotaţi  cetăţeni  ai  Patriei.  P.  S.  Sa  şi-a  exprimat  bucuria  de  pre¬ 
zenţa,  în  cadrul  ecumenismului  practic  local,  a  preotului  romano-catolic  din  Crasna. 

ALMAŞU.  Bisericii  din  această  parohie,  avînd  hramul  „Adormirea  Maicii 
Domnului**,  zidită  în  1854  şi  sfinţită  în  1960,  i  s-au  efectuat  în  ultimii  patru  ani 
foarte  mari  lucrări  de  înnoire  şi  consolidare,  făcîndu-i-se  peste  tot  subzidire 
pentru  înlăturarea  igrasiei,  după  care  a  fost  tencuită  în  terasit  şi  împodobită  cu 
o  reuşită  pictură  neobizantină  în  frescă.  Slujba  de  binecuvîntare  a  acestor  lucrări 
şi  Sf.  Liturghie,  ce  i-a  urmat,  au  fost  săvîrşite  de  P.  S.  Episcop  Vasile,  Duminică, 
28  iulie  1985. 

Predica  zilei  a  fost  ţinută  de  păr.  secretar  eparhial  Liviu  Ungur. 

Pentru  bunele  rezultate  pastorale  şi  pentru  hărnicia  sa  gospodărească, 
preotul-paroh  Ludovic  Vaida  a  fost  distins  cu  rangul  de  iconom. 

La  sfîrşitul  Sf.  Liturghii,  păr.  prot.  Marcel  Andreescu  şi  preotul-paroh  au 
adresat  cuvînt  de  bun  sosit  P.  S.  Sale,  şi  s-a  făcut  darea  de  seamă  asupra  lucrărilor 
efectuate.  In  continuare,  s-a  dat  citire  scrisorii  arhiereşti  de  apreciere. 

Apoi,  ierarhul  a  ţinut  un  cuvînt  de  învăţătură,  în  cadrul  căruia  a  adus 
cuvinte  de  laudă  şi  felicitare  credincioşilor  şi  preotului  lor  pentru  că  au  dat  ascul¬ 
tare  sfaturilor  P.  S.  Sale  de  a  face  subzidire  sfîntului  locaş,  prin  care  i-au  prelun¬ 
git  existenţa  cu  cel  puţin  o  sută  de  ani,  iar  prin  înfrumuseţarea  cu  o  pictură 
după  tradiţia  veche  românească  dau  dovadă  că  sînt  una  în  credinţă  şi  trăire  reli¬ 
gioasă  cu  fraţii  de  dincolo  de  Carpaţi,  ceea  ce  contribuie  la  întărirea  unităţii  sufle¬ 
teşti  a  întregului  nostru  popor. 

Şi  aici,  ierarhul  şi-a  manifestat  bucuria  pentru  prezenţa  preotului  reformat 
din  localitate,  fapt  ce  confirmă  bunele  raporturi,  în  spirit  ecumenist,  ce  există 
între  credincioşii  şi  preoţii  celor  două  Biserici,  lucru  de  dorit  şi  din  punct  de 
vedere  social-patriotic. 

In  seara  aceleiaşi  zile,  chiriarhul  a  vizitat  noul  sediu  al  protopopiatului 
Zalău,  iar  în  ziua  următoare  a  vizitat  cele  două  biserici  parohiale  din  municipiul 
Zalău. 

In  ziua  de  30  iulie  1985,  după  ce  înainte  de  masă  a  prezidat  conferinţa  pas¬ 
torală  a  preoţimii  din  protopopiatele  Zalău  şi  Şimleu,  în  drum  spre  reşedinţă  P.  S. 
Episcip  Vasile  a  făcut,  după-masă,  o  vizită  la  şantierul  arheologic  din  raza  parohiei 
Voivozi-Cuzap,  jud.  Bihor,  unde  prof.  univ.  Radu  Popa,  din  cadrul  Institutului  de 
Arheologie  din  Bucureşti,  a  început  de  cîţiva  ani  intense  săpături,  aducînd  la 
suprafaţă  ruinele  unei  străvechi  biserici  ortodoxe  române  de  pe  aceste  meleaguri. 
Se  apreciază  că  ar  data  din  sec.  XIII.  Profesorul  s-a  arătat  satisfăcut  şi  onorat 
de  vizita  ierarhului,  iar  acesta  i-a  promis  tot  sprijinul  moral  şi  material  pentru 
ducerea  la  bun  sfîrşit  a  cercetărilor  întreprinse. 

Sil.  Duminică,  4  august  1985,  P.  S.  Episcop  Vasile  a  săvîrşit  slujba  de  sfin¬ 
ţire  a  bisericii  din  filia  Sîi  (parohia  Cârăşeu),  prot.  Satu  Mare. 

Biserica,  cu  hramul  „Naşterea  Maicii  Domnului44,  ridicată  pe  locul  fostei 
capele  şi  din  cărămida  acesteia  şi  prin  jertfelnicia  pilduitoare  a  bunilor  credin¬ 
cioşi  din  filie,  precum  şi  din  ajutoarele  primite  de  la  Episcopia  Oradiei,  de  la 
parohia-materă,  de  la  parohiile  din  jur,  ca  şi  de  la  cele  din  oraşul  Baia  Mare, 
Chiuzbaia  şi  Valea  Roşie.  Lucrările  de  înălţare  s-au  efectuat  prin  strădania  har¬ 
nicului  preot  Vasile  Corodan,  în  strînsă  colaborare  cu  epitropii  Vasile  Oşan  şi 
Petru  Finteuşan,  cărora  arhipăstorul  —  drept  recunoştinţă  —  le-a  înmînat  cîte 
o  scrisoare  de  apreciere  şi  felicitare,  iar  preotului-paroh  i-a  acordat  şi  rangul 
de  sachelar. 

In  cadrul  Sf.  Liturghii,  răspunsurile  au  fost  date  cu  multă  însufleţire  de 
corul  mixt  al  parohiei  Măriuş,  iar  predica  a  fost  ţinută  de  păr.  vicar  eparhial 
Augustin  Lucian. 

După  otpust,  s-a  rostit  cuvînt  de  bineventare  P.  S.  Sale  de  către  păr.  prot. 
Ioan  Ţolescu,  iar  păr.  paroh  a  făcut  o  succintă  dare  de  seamă  asupra  lucrărilor 
efectuate,  după  care  s-a  citit  scrisoarea  arhierească  de  apreciere. 

In  cuvîntul  de  învăţătură,  ierarhul  a  exprimat  calde  felicitări  credincioşilor 
din  această  filie,  puţini  la  număr,  dar  tari  în  credinţa  în  Dumnezeu  şi  în  dragostea 
faţă  de  Biserica  strămoşească,  subliniind  că  a  venit  în  mijlocul  unor  credin¬ 
cioşi  foarte  bogaţi  în  virtuţi  sufleteşti. 

MIHAI  BRAVU.  In  aceeaşi  Duminică,  de  4  august  1985,  arhipăstorul  a  oficiat, 
în  legătură  cu  vecernia,  şi  slujba  de  binecuvîntare  a  bisericii  din  parohia  Mihai 
Bravu,  prot.  Marghita,  biserică  ce  urmează  a  fi  refăcută,  întrucît  cea  actuală  nu 
mai  corespunde  din  nici  un  punct  de  vedere. 

La  sfîrşitul  sfintelor  slujbe,  păr.  secretar  al  protopopiatului  Marghita,  Ioan 

Coroban,  şi  preotul-paroh  Costică  Popa,  urînd  bun  sosit  P.  S.  Sale,  au  exprimat 
bucuria  credincioşilor  pentru  sprijinul  ce  le-a  dat  întru  refacerea  bisericii. 

In  cuvîntul  de  învăţătură,  ierarhul  a  exprimat  respectuoase  mulţumiri  şi 
recunoştinţă  autorităţilor  competente.  De  asemenea,  a  adus  cuvinte  de  apreciere 
şi  încurajare  credincioşilor  şi  păstorului  lor  sufletesc  pentru  strădania  şi  dorinţa 
vie  de  a  împlini  această  însemnată  şi  necesară  lucrare  pentru  trebuinţele  lor 
sufleteşti,  urîndu-le  să  o  ducă  la  bun  sfirşit. 

CRIŞTIOR.  La  data  de  6  august  1985,  de  sărbătoarea  Schimbării  la  Faţă,  P.  S. 
Episcop  Vasile  a  poposit  în  mijlocul  credincioşilor  din  parohia  Criştior,  prot. 
Beiuş,  cu  care  prilej  a  oficiat  slujba  de  binecuvîntare  a  ultimelor  lucrări  de  înnoire 
a  bisericii  parohiale.  Această  biserică,  cu  hramul  ,,Sf.  Arh.  Mihail  şi  Gavril“,  a  fost 
construită  în  1886,  din  contribuţia  bănească  a  credincioşilor  din  Criştiorul  de  Jos 
şi  Criştiorul  de  Sus,  în  locul  vechii  biserici  de  lemn,  care  a  dăinuit  sute  de  ani, 
nu  departe  de  actuala  biserică.  Aceasta  a  fost  sfinţită  abia  în  1938  de  episcopul 
Dr.  Nicolae  Popoviciu. 

In  ultimii  şapte  ani,  prin  hărnicia  şi  rîvna  preotului-paroh  Ioan  Rusu  şi 
îndeosebi  prin  jertfelnicia  credincioşilor  i  s-au  făcut  însemnate  lucrări  de  reno¬ 
vare  interioară  şi  exterioară.  In  prima  etapă,  s-a  introdus  iluminatul  electric,  s-a 
vopsit  tabla  de  pe  acoperiş  şi  turn,  s-a  zugrăvit  în  interior  şi  a  fost  înzestrată  cu 
cele  necesare  cultului  divin,  după  care,  în  1980,  a  fost  binecuvîntată  de  P.  S. 
Episcop  Vasile.  Cu  acel  prilej,  ierarhul  i-a  îndemnat  pe  credincioşi  să  o  împodo¬ 
bească  şi  cu  pictură,  spre  a  primi  o  înfăţişare  deplin  ortodoxă.  In  etapa  a  doua, 
prin  stăruinţa  preotului-paroh,  credincioşii  au  dat  curs  îndemnului  chiriarhal  şi 
în  ultimul  an  şi-au  împodobit  biserica  şi  cu  pictură,  lucrare  pe  care  ierarhul  a 
venit  în  această  zi  de  praznic  să  o  binecuvinteze. 

In  cadrul  Sf.  Liturghii,  a  fost  hirotonit  ca  diacon  absolventul  de  seminar 
Vaida  Valerian,  iar  păr.  secretar  eparhial  Liviu  Ungur  a  ţinut  predica  zilei. 

La  încheierea  Sf.  Liturghii,  păr.  prot.  Teodor  Cios  şi  păr.  paroh  au  bine- 
ventat  pe  chiriarh  şi  s-a  făcut  obişnuitul  raport  de  activitate. 

In  cuvîntul  de  învăţătură,  chiriarhul  i-a  felicitat  pe  credincioşi  şi  pe  preotul- 
paroh  pentru  această  nouă  lucrare,  împodobirea  cu  pictură,  de-acum  avînd  şi 
această  biserică  o  înfăţişare  cu  adevărat  ortodoxă  şi  românească. 

SALONTA.  Credincioşii  ortodocşi  români  din  oraşul  Salonta,  protopopiatul 
Oradea,  au  avut  marea  bucurie  ca  în  Duminica  de  18  august  1985  să-l  aibă  în 
mijlocul  lor  pe  P.  S.  Episcop  Vasile,  cu  prilejul  binecuvîntării  lucrărilor  de 
înnoire  a  bisericii  „Pogorîrea  Sf.  Duh“  din  acest  oraş. 

Biserica  a  fost  zidită  între  1933 — 1937  şi  sfinţită  în  anul  terminării  ei.  In 
ultimii  ani,  din  iniţiativa  vrednicului  preot  Alexandru  Martin,  în  strînsâ  colabo¬ 
rare  cu  membrii  Consiliului  şi  Comitetului  parohial  şi  mai  ales  prin  jertfelnicia 
credincioşilor,  i  s-au  făcut  mari  lucrări  de  reparaţii  exterioare  (recondiţionarea  faţa¬ 
dei  şi  a  acoperişului)  şi  interioare,  îndeosebi  prin  împodobirea  cu  o  frumoasă  pic¬ 
tură  în  tempera  grasă  şi  prin  înzestrarea  cu  tot  ce  e  necesar  cultului  divin.  Tot 
în  această  perioadă  s-au  făcut  lucrări  de  reparaţii  capitale  la  casa  parohială, 
împreună  cu  un  gard  nou  din  beton  şi  panouri  de  sîrmă,  despărţitor  de  biserică. 

In  cadrul  Sf.  Liturghii,  a  predicat  cu  multă  căldură,  simţire  şi  convingere  păr. 
prof.  de  teologie  Dr.  Teodor  Bodogae  din  Sibiu,  tălmăcind  pericopa  evanghelică  a 
zilei  (iertarea  datornicului). 

Pentru  bunele  rezultate  în  activitatea  pastorală  şi  gospodărească,  preotul-paroh 
Al.  Martin  a  fost  distins  cu  rangul  de  iconom. 

La  sfîrşitul  Sf.  Liturghii,  păr.  prot.  Aurel  Puşcaş  şi  păr.  paroh  au  urat  bun 
venit  P.  S.  Sale  şi  s-a  făcut  darea  de  seamă  asupra  lucrărilor  efectuate,  aducîndu-se 
mulţumirile  cuvenite  celor  îndreptăţiţi.  In  acest  sens  s-a  dat  citire  şi  scrisorii 
arhiereşti  de  apreciere  şi  felicitare. 

In  cuvîntul  de  învăţătură,  ierarhul  laudă  vrednicia  credincioşilor  şi  strădania 
păstorului  lor  sufletesc.  îşi  exprimă  bucuria  că  la  cele  două  biserici  ortodoxe 
române  din  Salonta  activează  doi  preoţi  tineri  şi  vrednici,  care  îndrumă  pe  credin¬ 
cioşi  pe  cărările  dreptei  credinţe  şi  ale  iubirii  de  patrie.  De  asemenea,  şi-a  exprimat 
bucuria  şi  mulţumirea  de  a  fi  prezent  la  acest  fericit  prilej  şi  distinsul  profesor  de 
teologie  de  la  Sibiu,  păr.  Dr.  Teodor  Bodogae,  aducîndu-i  calde  mulţumiri  pentru 
emoţionanta  şi  ziditoarea  predică  rostită. 

După-masă,  s-a  oficiat  vecernia  în  biserica  „înălţarea  Domnului'*  din  acelaşi 
oraş,  păstorită  cu  mult  zel  de  tînărul  preot  Nicolae  Marian.  Şi  în  faţa  credincioşilor 
de  aici,  păr.  prof.  T.  Bodogae  a  ţinut  o  predică  tot  atît  de  ziditoare  şi  cu  multă 

simţire,  ca  şi  înainte  de  masă.  După  cuvîntul  de  salut  al  păr.  prot.  A.  Puşcaş,  păr. 

paroh  a  făcut  un  scurt  raport  asupra  activităţii  duhovniceşti  şi  gospodăreşti  des¬ 
făşurate  de  un  an  şi  jumătate,  de  cînd  a  fost  instalat  ca  preot.  Ca  principală 
lucrare  gospodărească,  menţionează  reparaţia  capitală  a  casei  parohiale,  făcînd-o 
din  nou  locuibilă. 

In  cuvîntul  de  învăţătură,  chiriarhul  îşi  manifestă  bucuria  de  a  se  afla  din 
nou  în  mijlocul  credincioşilor  acestei  biserici,  a  cărei  pictură  a  binecuvîntat-o  cu 
cîtiva  ani  în  urmă.  Arată  că  bucuria  de  acum  îi  este  sporită  de  faptul  că  noul 
preot,  pe  care  l-a  aşezat  aici,  a  prins  rădăcini  adînci  şi  a  început  să  aducă  roade 

bune.  Ii  îndeamnă  pe  credincioşi  şi  pe  preoţii  celor  două  biserici,  ca  şi  pe  membrii 

Consiliului  parohial,  să  colaboreze  în  deplină  armonie. 

SlNT ANDREI.  Duminică,  25  august  1985,  s-a  săvîrşit  de  către  P.  S.  Episcop 
Vasile  slujba  de  binecuvîntare  a  bisericii  „Sf.  Arh.  Mihail  şi  Gavril"  din  fruntaşa 
parohie  Sîntandrei,  prot.  Oradea,  înnoită  în  ultimii  ani  prin  jertfelnicia  pilduitoare 
a  bunilor  credincioşi.  Aceştia  au  dat  dovadă  de  mult  ataşament  faţă  de  Biserica 
strămoşească  ortodoxă  română,  atunci  cînd  —  la  stăruitoarea  îndrumare  a  vredni¬ 
cului  lor  păstor  sufletesc,  păr.  Ioan  Lucăcel  —  s-au  hotărît  să-şi  împodobească 
sfîntul  locaş  (zidit  în  1782,  sfinţit  în  1927)  cu  o  pictură  autentic  tradiţională, 
românească.  Pictura,  în  stil  neobizantin,  a  fost  executată  în  tempera  grasă  de 
pictorul  Vasile  Iordache  din  Bucureşti,  după  ce  anterior  biserica  a  fost  reparată 
şi  în  exterior,  prin  retencuirea  pereţilor  şi  recondiţionarea  acoperişului.  Tot  în 
această  perioadă,  s-a  recondiţionat  întregul  mobilier  şi  a  fost  înzestrată  cu  trei 
candelabre  noi  de  porţelan  şi  sticlă,  precum  şi  cu  cărţi  şi  obiecte  de  cult  noi. 

După  slujba  de  binecuvîntare,  s-a  săvîrşit,  afară,  Sf.  Liturghie,  răspunsurile 
fiind  date  cu  multă  evlavie  de  mulţimea  credincioşilor,  pentru  care  au  primit 
cuvenitele  laude  din  partea  chiriarhului.  Predica  zilei  a  fost  ţinută  de  păr.  cons. 
eparhial  Nicolae  Mara.  Pentru  meritorie  şi  îndelungată  activitate  pastorală  (peste 
45  de  ani),  ca  şi  pentru  contribuţia  la  unificarea  bisericească,  preotul-paroh  Ioan 
Lucăcel  a  fost  distins  cu  rangul  de  iconom- stavrofor. 

După  apolisul  Sf.  Liturghii,  păr.  prot.  Aurel  Puşcaş  l-a  bineventat  pe  chiriarh, 
iar  păr.  paroh  a  făcut  o  cuprinzătoare  prezentare  a  stării  religios-duhovniceşti  din 
parohie  şi  a  realizărilor  gospodăreşti  la  cele  două  biserici  parohiale,  aducînd  cuve¬ 
nitele  mulţumiri  celor  îndreptăţiţi.  In  continuare,  s-a  dat  citire  de  către  diaconul 
Dr.  Teodor  Savu  scrisorii  arhiereşti  de  apreciere  şi  felicitare. 

„Aceasta  este  ziua  pe  care  a  făcut-o  Domnul  să  ne  bucurăm  şi  să  ne  veselim 
într-însa“,  sînt  cuvintele  de  început  ale  cuvîntului  de  învăţătură  al  P.  S.  Episcop 
Vasile,  subliniind  că,  într-adevăr,  pentru  credincioşii  acestei  biserici,  ziua  de  azi 
este  o  zi  memorabilă,  pentru  că  în  ea  se  încununează  osteneala  şi  jertfelnicia 
lor,  întru  împodobirea  sfîntului  lor  locaş  cu  o  atît  de  frumoasă  pictură,  încît  de 
acum  ei  vor  putea  spune  cu  Psalmistul:  „In  Casa  măririi  Tale  stînd,  în  cer  se  pare 
a  fi“.  Şi  vor  putea  spune  aşa,  mai  ales,  dacă  vor  urma  şi  îndemnul  dat  de  Mîn- 


632 


MITROPOLIA  ARDEALULUI 


tuitorul  din  Evanghelia  zilei:  „Ţine  poruncile!4*  (adică  împlineşte  învăţătura  Dom¬ 
nului  propovăduită  de  Biserica  sa). 

Felicitîndu-i  pe  credincioşi  şi  pe  membrii  Consiliului  şi  Comitetului  parohial 
pentru  jertfelnicia  lor,  chiriarhul  a  adăugat:  „M-am  bucurat  de  realizările  duhov¬ 
niceşti  şi  gospodăreşti  ce  s-au  făcut  la  această  biserică  de  cînd  a  venit  aici  părin¬ 
tele  Lucâcel,  fiind  satisfăcut  că  l-am  adus  aici  la  nişte  credincioşi  buni;  mi-am 
pus  încrederea  în  puterile  şi  vrednicia  sa,  pentru  care  l-am  şi  distins  cu  cea  mai 
înaltă  distincţie,  dreptul  de  a  purta  cruce.  Prin  aceasta  v-am  distins  şi  pe  dv.,  care 
v-aţi  făcut  model  şi  pentru  celelalte  parohii  din  jur.  Prin  pictura  din  această  bise¬ 
rică  mărturisiţi  şi  unitatea  de  credinţă  cu  toţi  credincioşii  ortodocşi  români  din 
ţară.  Oricine  va  intra  de  acum  în  această  biserică  îşi  va  da  seama  imediat  că  e 
o  biserică  ortodoxă  şi  românească44.  In  încheiere,  i-a  îndemnat  să  fie  în  conti¬ 
nuare  buni  fii  ai  Bisericii  Ortodoxe  Române  şi  să  muncească  cu  rîvnă  pe  ogoare 
şi  la  celelalte  locuri  de  muncă,  pentru  prosperitatea  materială  şi  spirituală  a 
Patriei,  lucru  pe  care  l-a  făcut  la  toate  vizitele  pastorale. 

In  dupâ-amiaza  aceleiaşi  Duminici,  ierarhul  a  oficiat  vecernia  în  parohia 
vecină  Ghirişul  de  Criş,  unde  ambele  biserici  se  află  în  curs  de  renovare,  fapt 
pentru  care,  în  bogatul  cuvînt  de  învăţătură,  i-a  felicitat  pe  credincioşi  şi  pe  păs¬ 
torul  lor  sufletesc,  preotul  Ioan  Cîmpianu.  Acesta,  pentru  statornicia  sa  de  peste 
45  de  ani  în  această  parohie  şi  pentru  strădania  de  a  înnoi  cele  două  biserici,  a 
fost  distins  cu  rangul  de  iconom. 


II.  Vizitaţie  canonică  în  parohia  Lucăceni 

La  data  de  20  iulie  1985,  de  sărbătoarea  Sf.  Prooroc  Ilie,  P.  S.  Episcop  Vasile 
a  făcut  şi  în  acest  an,  potrivit  tradiţiei  începute  cu  10  ani  în  urmă,  o  vizită 
pastorală  în  fruntaşa  parohie  Lucăceni,  protopopiatul  Cărei.  Cu  acest  prilej,  în 
minunata  biserică  de  aici,  unică  în  felul  ei  (avînd  pictate  —  pe  lîngă  icoanele 
religioase  îndătinate  —  şi  chipurile  unor  mari  domnitori  ai  poporului  român,  ca: 
Ştefan  cel  Mare,  Mihai  Viteazul,  Alexandru  Ioan  Cuza  ş.  a.),  a  săvîrşit  Sf.  Liturghie 
în  prezenţa  unui  mare  număr  de  credincioşi.  Răspunsurile  au  fost  date,  cu  multă 
simţire,  de  corul  parohial,  condus  de  O.  Mărginean. 

După  cuvîntul  de  bineventare  al  păr.  prot.  Costache  Mirea  şi  al  noului  paroh, 
preotul  Mircea  Oneţ,  urmaşul  harnicului  preot  Crăciun  Filip,  ce  a  desfăşurat  aici 
o  bogată  şi  rodnică  activitate  pastorală  şi  gospodărească,  ierarhul  a  ţinut  un  cuvînt 
de  învăţătură,  în  care  a  lăudat  dragostea  credincioşilor  faţă  de  Biserica  strămo¬ 
şească,  faţă  de  sfîntul  lor  locaş  şi  faţă  de  Patria  noastră,  aceasta  arătată  şi  prin 
rivna  întru  stringerea  bogatei  recolte  de  grîu.  De  asemenea,  îşi  manifestă  bucuria 
că  —  după  retragerea,  la  cerere,  a  preotului  Crăciun  Filip  —  a  putut  să  le  dea 
un  preot  vrednic,  care  este  din  aceeaşi  plămadă  cu  a  credincioşilor,  ei  veniţi  din 
părţile  Maramureşului,  iar  el  din  părinţi  şi  strămoşi  veniţi  din  Munţii  Apuseni. 
Totodată  şi-a  arătat  satisfacţia  şi  pentru  prezenţa,  devenită  şi  ea  tradiţională,  a 
preoţilor  romano-catolici  din  parohiile  învecinate,  Urziceni  şi  Cămin. 


III.  Sărbătoriri  de  hram 

La  15  august  1985,  de  praznicul  Adormirii  Maicii  Domnului,  in  bisericile  care 
poartă  acest  hram  s-au  săvîrşit  sfinte  slujbe  cu  deosebită  solemnitate  şi  cu  parti¬ 
cipare  de  mulţi  credincioşi.  Semnalăm  pe  cele  mai  însemnate. 

La  biserica  cea  mare  din  Zalău,  sf.  slujbă  a  Liturghiei  a  fost  săvîrşită  de 
către  însuşi  P.  S,  Episcop  Vasile,  în  mijlocul  unui  sobor  clerical  format  din  preoţii 
parohi  din  localitate  (pâr.  prot.  iconom-stavrofor  Marcel  Andreescu,  preoţii  ico- 
nomi-stavrofori  Ioan  Gîlgâu  şi  Traian  Opriş  şi  păr.  iconom  Ioan  Ghiurco).  la 
care  s-au  adăugat  păr.  secretar  eparhial  Liviu  Ungur  şi  diaconul  catedral  Liviu 
Inţe.  Cu  acest  prilej,  a  fost  binecuvlntată  frumoasa  icoană  a  Adormirii  Maicii 
Domnului  de  pe  faţada  impozantei  biserici,  icoană  lucrată  cu  multă  măiestrie  artis¬ 
tică.  în  mozaic,  de  pictorul  Alexandru  Conţ  din  Bucureşti. 

In  cuvîntul  de  învăţătură,  ierarhul,  după  ce  a  vorbit  despre  însemnătatea 
religioasă  a  praznicului  Adormirii  Maicii  Domnului,  privind  mîntuirea  noastră, 
i-a  felicitat  pe  credincioşi  şi  pe  păstorii  lor  sufleteşti  pentru  minunata  icoană 
binecuvîntată,  care  produce  o  deosebită  impresie  religioasă  şi  estetică  asupra 
credincioşilor  şi  vizitatorilor.  Ea  este  o  expresie  a  religiozităţii  credincioşilor 
acestei  măreţe  biserici,  adevărată  catedrală,  şi  ea  va  contribui  şi  la  întărirea  uni¬ 
tăţii  noastre  religioase  şi  bisericeşti. 

La  biserica  din  Bixad,  prot.  Satu  Mare,  cu  veche  tradiţie  în  sărbătoriri  de 
hram,  Sf.  Liturghie  a  fost  săvîrşitâ  de  un  sobor  de  preoţi  şi  diaconi,  în  frunte  cu 
păr.  vicar,  eparhial  Augustin  Lucian,  ca  delegat  chiriarhal,  iar  la  Mănăstirea  Izbuc, 
prot.  Beiuş,  a  fost  delegat  cu  această  misiune  păr.  cons.  eparhial  Nicolae  Mara. 
Amîndoi  au  ţinut  cuvîntări  cu  îndemnuri  religioase  şi  patriotice,  aducînd  şi  arhie¬ 
reşti  binecuvîntări  din  partea  arhipâstorului.  De  asemenea,  şi  la  Catedrala  epis¬ 
copală  din  Oradea  (Biserica  cu  Lună),  avînd  acelaşi  hram,  Sf.  Liturghie  şi  cele¬ 
lalte  sfinte  slujbe  s-au  săvîrşit  într-un  cadru  deosebit  de  sărbătoresc. 


IV.  Vizită  ecumenistă 

La  data  de  15  iulie  1985,  Episcopul  vechi-catolic  Nikolaus  Hummel  din 
Viena,  însoţit  de  credincioşi  austrieci,  a  făcut  o  vizită  ecumenistă  la  reşedinţa 
Episcopiei  Oradiei,  cu  care  prilej  s-a  întreţinut  cordial  cu  P.  S.  Episcop  Vasile,  în 
cadrul  unei  agape.  însoţit  de  ierarh,  înaltul  oaspete  a  vizitat  Paraclisul,  Muzeul 
şi  Biblioteca  de  la  Centrul  eparhial,  precum  şi  Catedrala  cu  Lună,  biserica  Sf. 
Nicolae  şi  biserica  parohială  Oradea-Vii,  rămînînd  plăcut  impresionat  de  cele  văzute. 

Diacon  Dr.  Teodor  Savu 


Din  viaţa  patriei 


Tîrgul  International  Bucureşti,  Ediţia  a  Xl-a 

Desfăşurat  ca  şi  in  anii  precedenţi,  sub  deviza  Comerţ-Cooperare-Dezvoltare- 
Pace,  Tîrgul  internaţional  Bucureşti,  „TIB  ’85“  a  demonstrat  ampla  dezvoltare 
a  României  în  toate  domeniile  vieţii  economice,  politice  şi  sociale.  Elocventă  a  fost 
in  acest  sens,  diversitatea  ofertei  româneşti,  ea  reflectînd  puternica  dezvoltare  şi 
modernizare  pe  care  au  cunoscut-o,  îndeosebi  în  ultimele  două  decenii,  toate  ramu¬ 
rile  economiei  naţionale.  Cea  mai  mare  parte  dintre  exponatele  româneşti  com¬ 
parabile  —  prin  parametrii  tehnici  şi  calitativi  —  cu  cele  mai  avansate  realizări 
pe  plan  mondial,  au  produs  o  puternică  şi  deosebit  de  favorabilă  impresie  asupra 
vizitatorilor,  specialiştilor,  oamenilor  de  afaceri.  Prestigiul  şi  interesul,  pe  care 
Tîrgul  Internaţional  Bucureşti  le-a  dobîndit  în  cursul  anilor  în  cercurile  de  afaceri 
de  pretutindeni,  au  fost  atestate  şi  de  oferta  prezentată  la  actuala  ediţie  de  peste 
1200  de  expozanţi,  dintre  care  circa  400  de  firme  importante  din  35  de  ţări  de  pe 
toate  continentele,  precum  şi  de  peste  800  de  întreprinderi  producătoare  şi  de 
comerţ  exterior,  centrale  industriale,  institute  de  cercetări,  proiectări  şi  de  învă- 
ţămînt  exterior  din  România.  Un  număr  de  26  ţări  au  participat  cu  pavilioane 
oficiale  şi  anume:  Angola,  Australia,  Austria,  Belgia,  Bulgaria,  Canada,  Cehoslova¬ 
cia,  R.  P.  D.  Coreeană,  Cuba,  Egipt,  R.  D.  Germană,  R.  F.  Germania,  Grecia,  India, 
Israel,  Italia,  Iugoslavia,  Japonia,  Maroc,  Norvegia,  Pakistan,  Polonia,  Statele  Unite 
ale  Americii,  Turcia,  Ungaria,  U.  R.  S.  S.  De  asemenea,  a  fost  prezentă  Organizaţia 
pentru  Eliberarea  Palestinei.  întreprinderile  româneşti,  firmele  din  aceste  ţări, 
precum  şi  cele  individuale  din  Anglia,  Argentina,  Cipru,  Liechtenstein,  Elveţia, 
Franţa,  Olanda,  Spania  şi  Suedia  au  etalat  o  gamă  vastă  de  produse  pe  o  supra¬ 
faţă  totală  de  85.700  metri  pătraţi.  Se  subliniază  încă  o  dată,  cu  această  ocazie,  marele 
interes  suscitat  de  produsele  româneşti  datorită  înaltei  calităţi  şi  competitivităţi, 
diversităţii  produselor  cu  performanţe  superioare. 

Prin  numărul  ridicat  de  participanţi,  prin  oferta  diversificată  şi  de  înalt 
nivel  tehnic  prezentată,  a  Xl-a  ediţie  a  TIB  a  polarizat  interesul  unui  mare  număr 
de  specialişti  români  şi  oameni  de  afaceri  de  peste  hotare,  al  publicului  larg. 
Standurile  tîrgului  au  fost  vizitate  de  peste  o  jumătate  de  milion  de  persoane, 
de  numeroase  delegaţii  guvernamentale  şi  ale  cercurilor  de  afaceri  din  numeroase 
ţări.  Astfel  se  demonstrează  că  ediţia  din  acest  an  a  tîrgului  a  reprezentat  un  suc¬ 
ces  care  întăreşte  prestigiul  Tîrgului  internaţional  din  capitala  României.  Carac¬ 
teristica  principală  a  TIB  ’85  a  fost  intensa  activitate  de  negocieri  şi  de  perfectare 
a  numeroase  tranzacţii  economice  şi  de  cooperare.  Dintre  principalele  contracte 
încheiate  de  întreprinderile  româneşti  de  comerţ  exterior  cu  parteneri  de  peste 
hotare  menţionăm  pe  cele  privind  exportul  de  maşini-unelte,  scule  şi  accesorii, 
piese  de  schimb  —  în  Anglia,  Bulgaria,  Cehoslovacia,  R.  P.  Chineză,  Columbia, 
R.  D.  Germană,  Grecia,  Franţa,  Italia,  Mexic,  Siria,  S.  U.  A.,  Ungaria,  U.  R.  S.  S.; 
utilaj  chimic  şi  petrolier  —  în  Bulgaria,  Cehoslovacia,  Egipt,  R.  D.  Germană,  Franţa, 
Iran,  Polonia,  U.  R.  S.  S.;  echipamente  şi  utilaje  metalurgice  —  în  Cehoslovacia  şi 
U.  R.  S.  S.;  vagoane  şi  material  rulant  —  în  Argentina,  Bulgaria,  Columbia,  R.  D. 
Germană,  Polonia;  autoturisme  „Dacia“  şi  „Aro“,  autocamioane,  troleibuze,  auto- 
şasiuri  şi  piese  de  schimb  —  în  Bangladesh,  Cehoslovacia,  R.  D.  Germană,  Grecia, 
Ungaria;  tractoare  şi  maşini  agricole  —  în  Bulgaria,  Cehoslovacia,  Egipt,  R.  D. 
Germană,  Iran,  U.  R.  S.  S.;  motonave  maritime  şi  şalande  —  în  Cehoslovacia  şi 
U.  R.  S.  S.;  tehnică  de  calcul,  mijloace  de  automatizare,  alte  produse  ale  industriei 
electrotehnice  —  în  Albania,  Anglia,  Bulgaria,  Cehoslovacia,  Egipt,  Elveţia,  R.  D. 
Germană,  R.  F.  Germania,  Irak,  Italia,  Polonia,  Turcia,  U.  R.  S.  S.;  rulmenţi  —  în 
Bangladesh,  Belgia,  R.  F.  Germania,  Mexic,  Turcia,  U.  R.  S.  S.  Alte  contracte  pre¬ 
văd  livrarea  de  produse  chimice  şi  petrochimice  româneşti  —  anvelope,  fire  şi  fibre 
chimice,  îngrăşăminte,  medicamente,  cosmetice  —  în  Anglia,  Argentina,  Australia, 
Bulgaria.  Cehoslovacia,  R.  P.  Chineză,  Danemarca,  Elveţia,  Franţa,  R.  F.  Germania, 
India,  Iordania,  Irak,  Italia,  Iugoslavia,  Japonia,  Mexic,  R.  P.  Mongolă,  Olanda, 
Portugalia,  Spania,  Suedia,  S.  U.  A.,  Ungaria,  Venezuela;  produse  ale  industriei 
lemnului  şi  materialelor  de  construcţie  —  în  Albania,  Afganistan,  Austria,  Cipru, 
Egipt,  Finlanda,  R.  F.  Germania.  Iordania,  Italia,  Kuweit,  Libia,  Maroc,  Norvegia, 

Polonia,  S.  U.  A.,  Ungaria,  U.  R.  S.  S.;  produse  ale  industriei  uşoare  —  în  Anglia, 
Austria,  Canada,  Danemarca,  Elveţia,  Franţa,  Iordania,  Olanda,  S.  U.  A.,  Suedia, 
Ungaria,  U.  R.  S.  S.;  produse  ale  cooperaţiei  meşteşugăreşti  —  în  Austria,  Bulgaria, 
Egipt,  Franţa,  R.  D.  Germană,  R.  F.  Germania,  Liban,  Olanda,  S.  U.  A.  şi  U.  R.  S.  S. 

Marea  varietate  a  produselor  expuse,  nivelul  tehnic  ridicat  al  acestora, 
ineditul  şi  originalitatea  soluţiilor  tehnice  adoptate,  calitatea  execuţiei  în  confor¬ 
mitate  cu  cele  mai  înalte  exigenţe  de  pe  piaţa  mondială,  au  făcut  ca  ediţia  a  Xl-a 
a  Tîrgului  internaţional  Bucureşti  să  se  încheie  cu  un  bilanţ  rodnic,  concretizat, 
aşa  cum  s-a  arătat,  printr-un  mare  număr  de  contracte  atît  la  export,  cît  şi  la 
import,  în  toate  sectoarele  economice. 

Rezultatele  cu  care  se  încheie  tîrgul  internaţional  se  înscriu  pe  linia  extin¬ 
derii  colaborării  economice  şi  tehnico-ştiinţifice,  amplificării  şi  diversificării 
schimburilor  comerciale  în  interesul  comun  al  progresului  şi  înţelegerii  între 
naţiuni. 

—  In  prezent,  ţara  noastră,  cu  un  puternic  potenţial  economic,  întreţine  relaţii 
comerciale  şi  de  cooperare  cu  peste  150  de  state. 

—  Volumul  comerţului  exterior  a  crescut  de  circa  40  de  ori  faţă  de  1950, 
din  care  peste  un  sfert  se  realizează  pe  calea  acţiunilor  de  cooperare  economică 
internaţională. 

—  In  anul  1985  industria  uşoară  românească  produce  în  mod  curent  circa 
400  mii  de  articole  într-o  gamă  variată  de  modele  şi  ţesături  într-o  bogată  paletă 
coloristică.  Ca  urmare  a  varietăţii  şi  calităţii  ofertei  de  export,  produsele  româ¬ 
neşti  sînt  solicitate  în  83  de  ţări;  un  exemplu  edificator:  articole  de  sticlă,  porţe¬ 
lan,  faianţă  şi  cristal  care  se  produc  în  peste  4500  de  sortimente,  sînt  exportate 
în  42  de  ţări  ale  lumii. 

—  O  mie  cinci  sute  de  firme  din  87  de  ţări  întreţin  strînse  relaţii  comerciale 
şi  de  cooperare  cu  întreprinderile  producătoare  şi  firmele  de  comerţ  exterior  pentru 
industria  uşoară  din  România. 

—  Foarfecă  de  expandat  tablă  (FET  25)  de  25  tone  forţă,  executată  de  între¬ 
prinderea  Mecanică  Sibiu,  care  a  trezit  un  mare  interes  în  rîndurile  specialiştilor 
şi  care  a  fost  contractată  de  Republica  Arabă  Egipt. 

—  întreprinderea  de  Piese  Auto  Sibiu  a  prezentat  la  tîrg  diferite  tipuri  de 
amortizoare  şi  arcuri  destinate  echipării  sistemelor  de  suspensie  ale  autoturismelor 
româneşti,  aparatură  de  direcţie  şi  frînare,  oglinzi  retrovizoare  ş.  a. 

—  întreprinderea  Balanţa  din  Sibiu  prezintă  ultimele  noutăţi  în  domeniul 
aparatelor  de  cîntărire  şi  al  elementelor  hidropneumatice  care  echipează  diferite 
maşini.  Sînt  prezentate  de  asemenea  exponatele  întreprinderilor  „Emailul  Roşu“, 
„Vitrometan”,  „Geamuri  şi  Relee’*  din  Mediaş,  întreprinderea  de  Cuţite  Ocna 
Sibiului,  I.  U.  P.  S.,  „Steaua  Roşie”,  „13  Decembrie”,  I.  P.  L.  Sibiu. 

—  Pe  platforma  exterioară  interesul  vizitatorilor  este  suscitat  de  ultimele 
realizări  ale  întreprinderii  „Automecanica”  Mediaş  şi  ale  întreprinderii  Mecanice 
Mîrşa.  Atît  autocisternele  de  mare  capacitate  pentru  transportul  produselor  petro¬ 
liere,  cît  şi  autobetonierele,  cît  şi  celelalte  produse  ale  întreprinderii  Automecanica 
au  trezit  interesul  specialiştilor  din  ţară  şi  străinătate.  Exponatele  întreprinderii 
Mecanice  Mîrşa  —  buldozerul  pe  şenile  DM  550,  autobasculantele  de  mare  capacitate 
(27,  55  şi  HOtone)  impresionează  numeroşii  vizitatori  prin  gigantism,  performanţe 
tehnice  şi  calitate.  Cei  mai  interesaţi  în  ceea  ce  priveşte  basculantele  de  mare 
capacitate  au  fost  specialiştii  australieni. 

Realizări  tehnice 

Cercetătorii  şi  proiectanţii  filialei  Sibiu  a  I.C.S.I.T.P.S.C.  au  predat  recent 
proiectele  a  două  instalaţii  utilizînd  tehnologii  neconvenţionale:  una  de  sinterizare 
sub  vid  a  plăcuţelor  de  carburi  dure  şi  cealaltă  de  tratament  termic  superficial  în 
vid  prin  bombardare  cu  fascicul  de  electroni  în  plasmă  cu  catod  rece  (destinată 
laboratoarelor  de  cercetări  tehnologice  pentru  tratamente  termice),  ambele  premiere 
tehnice.  Tot  în  premieră  au  fost  realizate  două  linii  tehnologice  complet  mecani¬ 
zate  şi  automatizate  (echipate  cu  robot)  pentru  brazarea  radiatoarelor  pentru  motoa¬ 
rele  de  autoturism  Oltcit  şi  respectiv  pentru  motoarele  mari.  Intre  alte  realizări 
de  dată  mai  recentă  figurează  şi  cuptorul  de  tratamente  termice  pentru  rotorii 
generatorilor  electrici  de  700  MW  (utilaj  cu  performanţe  superioare  celor  din  import) 
şi  linia  continuă  de  tratament  termic  al  tablelor  cu  instalaţie  integrală  de  călire. 


Din  vremea  Iui  Şaguna 

ÎNSEMNĂRI  DUPĂ  DOCUMENTE  INEDITE 
PRIVITOARE  LA  ISTORIA  MENTALITĂŢILOR 
ŞI  A  VIEŢII  CULTURALE  ŞI  BISERICEŞTI  DIN  TRANSILVANIA 


Regestele  care  urmează  le-am  alcătuit  după  acte  de  cancelarie  dintr-o  arhivă 
descoperită  de  curînd  şi  încă  neinventariatâ,  cuprinzînd  date  cu  privire  la  Tractul 
al  II-lea  al  Sibiului.  Deocamdată  le-am  grupat  în  trei  categorii:  şcolare,  matri¬ 
moniale  şi  diverse  şi  vom  urma  aceeaşi  sistematizare  şi  în  cele  ce  vor  urma,  pe 
măsură  ce  vom  parcurge  şi  alte  documente.  Socotind  că  multe  date  risipite  prin 
dispoziţii  chiriarhale  şi  de  cancelarie,  către  protopopiate  şi  parohii,  ca  şi  cele 
cuprinse  în  răspunsurile  către  Centrul  diecezan,  pot  fi  utile  cercetătorilor,  vom  con¬ 
tinua  regestarea  şi  a  celor  existente  în  arhiva  Mitropoliei  dar  încă  neexplorate. 
Ne  vom  îndrepta  atenţia  mai  ales  spre  documentele  manuscrise,  cele  tipărite  sub 
formă  de  foi  volante  fiind  in  general  publicate.  Pe  măsură  ce  vom  parcurge  docu¬ 
mentele  Tractului  II  Sibiu,  recent  descoperite,  le  vom  preda  Arhivei  spre  a  fi 
inventariate  şi  a  fi  astfel  la  îndemîna  oricui  s-ar  simţi  atras  să  vadă,  sau  să 
studieze  in  amănunt,  originalele  ale  căror  regeşte  se  publică  aici.  In  final  ne  rezer¬ 
văm  dreptul  unui  studiu  mai  larg,  cu  centralizarea  datelor  şi  stabilirea  unor  trăsă¬ 
turi  şi  concluzii  generale  asupra  epocii. 


ŞCOLARE 

1852 

Cu  nr.  289  din  29  noiembrie  1852  (scris  de  mină,  cu  litere  slavone),  Moise 
Fulea 1  comunică  preoţilor  ordinul  „Ministerului  Cultului"  trimis  episcopului 
Şaguna,  cu  privire  la  întocmirea  unor  tabele  cu  date  despre  şcolile  populare.  Se 
dau  preoţilor  15  zile  pentru  întocmirea  cît  mai  acurată  a  acestor  tabele  care  tre¬ 
buie  să  răspundă  la  următoarele  întrebări: 


I 

„1.  Locul  unde  este  casa  de  şcoală;  2.  Şcoli  cu  cîte  două  clase;  3.  Şcoli  supe¬ 
rioare  cu  3  clase;  4.  Cu  4  clase  in  două  cursuri;  5.  Şcoală  de  fete;  6.  In  ce  limbă 
se  propun  învăţăturile.  7.  Cîtâ  vreme  învaţă  copiii,  toată  ziua  sau  numai  o  jumă¬ 
tate  de  zi;  8.  Se  predă  şi  feciorilor  şi  fetelor  laolaltă.  9.  Se  învaţă  feţii  şi  fetele 
în  clase  deosebite?;  10.  Dacă  este  şcoală  de  industrie,  adică  în  care  se  dă  pruncilor 
şi  lucru  şi  cele  de  hrană? 


1  Moise  Fulea,  protopop  la  Sibiu  şi  asesor  consistorial.  A  fost  al  patrulea  şi 
ultimul  director  al  Şcoalelor  naţionale  ortodoxe  din  Transilvania.  A  murit  la 
14/26  noiembrie  1863.  Au  rămas  de  la  el:  Bucoavnă  de  normă,  Sibiu,  1815;  Cărticica 
năravurilor  bune  pentru  tinerime,  trad.  din  1.  germană,  Sibiu,  1819;  Bucoavna  de 
norme,  cu  slove  româneşti  şi  latineşti,  1820,  şi  altele. 

II 

Să  se  arate  care  comunităţi  nu  au  şcoale  proprii  şi  sînt  alăturate  la  altele. 

1.  Numele  comunităţilor;  2.  Numărul  caselor;  3.  Numărul  familiilor;  4.  Numele 
sufletelor;  5.  Numele  feţilor  şi  ale  fetelor  harnici  de  şcoală.2 

III 

Numele  comunităţilor  care  nici  au  şcoală  proprie,  nici  sînt  alăturate  la  alte 
şcoale.  1.  Numele  comunităţilor;  2.  Numărul  caselor;  3.  Numărul  familiilor;  4.  Numă¬ 
rul  sufletelor;  5.  Numărul  pruncilor  şi  a  pruncelor  buni  de  şcoală;  6.  Numărul  prun¬ 
cilor  şi  a  pruncelor  laolaltă.3 


IV 

1.  Numărul  pruncilor  ce  umblă  la  şcoală,  feţi  atîţia,  fete  atîtea,  laolată  atiţia; 

2.  Mai  mulţi  sau  mai  puţini  buni  de  şcoală  decît  umblători  la  şcoală;  3.  mai  mulţi 
sau  mai  puţini  umblători  la  şcoală  decît  anul  trecut;  4.  Prunci  datori  a  umbla  la 
şcoală,  feţi  atîţia,  fete  atîtea,  laolaltă  atîţia. 

V 

1.  Preotul  local  şi  calif icaţiunea  lui:  toarte  strădalnic,  strâduitoriu,  de 
mijloc;  2.  Catehetul  şi  calificaţiunea  lui,  foarte  străduitoriu,  strâduitoriu,  de  mijloc; 

3.  venitul  şcolii. 

VI 

învăţătorul,  subînvăţătorul,  ajutorul  şi  învăţătorul  de  fete. 

1.  Numele;  2.  vîrsta;  3.  religia;  4.  De  cîţi  ani  slujeşte;  5.  Strădania;  6.  Hărnicia; 
7.  Moralitatea;  8.  Maniera  cu  pruncii;  9.  Atestat  despre  capacitate;  10.  Clasa  în 
care  învaţă;  11.  Objectele  de  învăţătură,  adecă  ce  fel  de  învăţături  învaţă  pe  copii; 
12.  Limba  ce  vorbeşte,  ceteşte  şi  scrie;  13.  Venitul  în  bani  număraţi;  14.  în  bunuri 
naturale  sau  pămînt;  15.  preţul  acestora  în  bani. 

VII 

Edificiile  de  şcoală 

1.  Starea  şcolii,  bună,  de  mijloc,  rea;  2.  Cîte  căsuţe  are  dascălul  pentru  locuinţa 
sa;  3.  Cîte  săli  (căsuţe)  sînt  pentru  învăţătura  pruncilor;  4.  Lungimea  şi  lăţimea 
caselor  de  şcoală;  5.  Cine  grijeşte  pentru  ţinerea  şcolii. 

Arătare 

Dacă  se  poate  înfiinţa  în  oarecare  comunităţi  o  şcoală  poporală  cu  trei  clase, 
sau  şi  cu  o  subşcoală  reală  de  2 — 3 — 4  cursuri  pe  an,  sau  vreo  şcoală  de  fete,  să  se 
arate  încoace. 

Ca  să  fie  de  crezut  cele  ce  veţi  arăta  —  încheia  Moise  Fulea  avertizînd  — 
precum  mai  sus  se  porunceşte,  rapoartele  să  fie  iscălite  de  preoţi,  directori,  titorii 
locurilor,  şi  în  urmă  şi  Domnii  Comisari  ai  Cercurilor*'. 

* 

1853 

Intr-o  circulară  scrisă  de  mînă,  cu  caractere  cirilice,  la  4  iunie  1853  Şaguna 
cere  ca  orice  zidire  de  şcoală  să  se  facă  cu  aprobarea  sa,  iar  deschiderea  să  se 
facă  potrivit  rînduielii  din  Molitvelnicul  tipărit  la  Sibiu,  p.  348,  care  poate  fi  cum¬ 
părat  cu  3  florini,  nelegat,  şi  cu  4  florini,  „legat  bine  şi  frumos*4. 

• 


2  buni  de  şcoală 

3  totalul 

Cu  nr.  804  din  1  august  1853,  Şaguna  dă  socoteala  „colectei  pentru  cumpă¬ 
rarea  unei  case  diecezane  în  Sibiu'4.  De  fapt  s-au  cumpărat  două  case,  cu  26.643 
florini.  „Pot  vesti  preoţimei  şi  poporului  nostru  eparhial  vestea  cea  îmbucurătoare 
—  scrie  Şaguna  —  că  pe  toamna  viitoare  se  va  deschide  în  casa  cea  nouă,  acum 
cumpărată,  Institutul  eparhial  pedagogico-teologic,  unde  se  vor  creşte  dascălii  şi 
preoţii  noştri  pe  viitor “  (pe  foaie  volantă,  tipărit  cu  caractere  cirilice). 

* 


„însemnarea  pruncilor  din  Cacova  care  au  umblat  la  şcoală  în  cursul  acesta 
pe  anul  1853: 

1.  Feciori  care  au  umblat  la  şcoală  sînt  45 

2.  Fiate  7 

Suma  52 

3.  Feciori  care  n-au  umblat  la  şcoală  8 

4.  Feate  35 


Suma  43 
Toată  suma  95 

Plata  pentru  dascăli  95  fl.  Şcoala  se  află  în  stare  bună.  Unii  prunci  pentru 
îndărătnicie,  alţii  pentru  sărăcie  n-au  umblat  la  şcoală.  Cacova  26  aprilie  1853“. 
Semnează  Ioann  Preda,  dascăl44 


Circulara  nr.  858  din  7  septembrie  1853  fixează  norme  şcolare  de  mare  însem¬ 
nătate  pentru  dezvoltarea  culturală  a  Transilvaniei.  Este  circulara  care  comple¬ 
tează  instrucţiunile  cu  privire  la  funcţionarea  şcolilor  confesionale. 

„Prin  circulariul  din  24  aprilie  1852  Nr.  530  v-am  fost  făcut  cunoscut  calea  pe 
care  aveţi  să  păşiţi  în  privinţa  înfiinţării,  organizării  şi  a  ocîrmuirei  şcoalelor 
noastre  populare.  Această  îndreptare  ce  am  fost  dat-o  în  înţelesul  şi  pe  temeiul 
principiilor  enunţate  de  înalta  noastră  stăpînire  în  privinţa  şcoalelor,  şi  avind 
înaintea  ochilor  adevăratul  interes  al  Bisericei  şi  al  creştinilor  noştri.  Adecă  pro¬ 
păşirea  acestora  în  cultura  cea  sănătoasă,  rezimată  pe  principiile  religios-morale. 
Amăsurat  acestora  dară  v-am  dat  de  ştire,  că  şcoalele  au  să  fie  confesionale,  (s.  n.) 
adecă.câ  creştinii  noştri  trebuie  să  aibă  şcoalele  sale  proprii,  fără  de  amestec  cu 
cei  de  altă  religie  şi  că  inspecţiunea  şcoalelor  este  încredinţată  nemijlocit  respec¬ 
tivilor  parohi,  iară  mijlocit  Părinţilor  Protopopi,  ca  inspectorilor  preste  şcoalele 
din  tractele  sale  protopopeşti,  carii  iarăşi  sînt  în  lucrul  acesta  subordonaţi  şi  supuşi 
diecezanului  lor  episcop.  De  atunci  încoace  am  băgat  de  seamă  spre  nespusa  mea 
bucurie  şi  mîngîiere,  că  mulţi  dintre  părinţii  protopopi,  şi  preoţi,  în  curgerea 
aceasta  asupra  şcoalelor,  pe  care  le-o  au  dat  legile  înaltei  stăpîniri,  o  au  întrebuin¬ 
ţat  aşa,  încît  despre  dînşii  se  poate  zice,  că  n-au  îngropat  talantul  lor  încredinţat. 
Căci  se  străduirâ  a  îndupleca  pe  comunităţile  noastre  bisericeşti  la  ridicarea, 
dotarea  şi  susţinerea  şcoalelor,  înzestrară  pe  acestea  cu  învăţători  harnici,  vizitară 
adese  ori  şcoalele,  inimară  pe  creştini,  ca  să-şi  dee  copiii  săi  la  şcoală,  însufleţiră 
pe  învăţători,  ca  să  fie  cu  rîvnă  întru  purtarea  dregâtoriei  lor  cei  sfinte.  Unii 
asemenea  părinţi  Protopopi  şi  preoţi  nu  lipsiră  prin  zelul  lor  acesta  întru 
înaintarea  trebei  şcolare  arătat  a  secera  atît  recunoştinţa  creştinilor  săi,  cît  şi 
lauda  organelor  înaltei  stăpîniri,  în  sfîrşit  îşi  agonisiră  şi  mulţămirea  din  partea 
acestui  scaun  episcopesc.  De  aceea  mă  simţ  îndatorat,  a  le  descoperi  unora  ca 
acestora  şi  cu  prilejul  acesta  a  mea  îndestulare,  şi  totodată  a-i  pofti,  ca  şi  de 
aci  încolo  să  se  nevoiască  cu  neobosită  rîvnă  pentru  înmulţirea  şcoalelor  noastre, 
pentru  înzestrarea  lor,  precum  şi  pentru  provederea  lor  cu  învăţători  vrednici  şi 
harnici,  cari  îşi  cunosc  şi  pricep  chemarea  lor  cea  sfîntă,  şi  nu  cruţă  nici  o  oste¬ 
neală  pentru  luminarea  tinerimei  noastre. 

Dacă  totdeodată  mă  văd  silit  a-mi  reînnoi  glasul  şi  către  aceia,  carii  pănă 
acum  nu  arătară  doritele  rezultate.  Dacă  nu  altecelea,  cel  puţin  influenţa  şi 
puterea,  ce  o  au  dat  Părinţilor  Protopopi  şi  Preoţi  legile  înaltei  stăpîniri  asupra 

şcoalelor,  trebuie  să  fie  pentru  dînşii  un  îndemn  puternic  pentru  înaintarea  trebei 
şcolare,  căci  numai  aşa  îşi  vor  putea  păstra  şi  asigura  şi  pe  viitor  această  fru¬ 
moasă  influenţă  şi  putere,  dacă  prin  faptă  se  vor  arăta  vrednici  de  dînsa,  adică 
se  vor  nevoi  a  îndupleca  pe  creştini  spre  ridicarea  şcoalelor,  spre  cuviincioasa 
lor  dotare  şi  susţinere,  dacă  vor  aşeza  în  ele  învăţători  harnici,  dacă  vor  îndemna 
pe  fiii  lor  sufleteşti,  ca  să-şi  trimiţă  copiii  la  şcoală,  dacă  vor  vizita  adese  ori 
şcoalele  şi  vor  inima  pe  copii  spre  ascultare  şi  strădanie,  iară  pe  învăţători  spre 
o  împlinire  acurată  a  datoriilor  sale.  Adevărat,  că  de  multe  ori  Părinţii  Protopopi 
şi  Preoţi  pre  lîngă  toată  bunăvoinţa  şi  strădania,  ce  o  au  pentru  treaba  şcolară, 
nu  pot  spori  din  pricina  că  creştinii  aduc  înainte  sărăcia,  care-i  împiedecă  a  putea 
ridica  şi  înzestra  cu  cele  trebuincioase  o  şcoală;  însă  pre  lîngă  toată  sărăcia,  totuşi, 
va  aduce  oricine  jertfă  pentru  şcoală,  numai  dacă  PP.  Protopopi  şi  Preoţi  se 
vor  nevoi  a  capacita  pe  creştini  despre  lipsa  cea  mare  a  şcoalelor,  precum  şi 
despre  foloasele  cele  mari,  care  le  aduc  cu  sine  şcoalele,  atît  pentru  singuraticele 
persoane,  cît  şi  pentru  întreaga  naţiune,  —  dacă  le  vor  pune  înainte,  cum  alte 
popoare  conlocuitoare  aduc  însemnate  jertfe  pentru  şcoale,  pătrunse  fiind  despre 
aceea,  că  numai  şcoalelor  au  să  mulţămească  bunăstarea  lor,  de  care  se  bucură. 
Şi  aşa  jertfind  fiecare  din  sărăcia  sa  puţinul  ce  poate  aduna,  cît  se  cere  pentru 
înfiinţarea  şi  susţinerea  unei  şcoale. 

Fiind  însă  că  în  unele  locuri  creştinii  noştri  se  află  amestecaţi  cu  creştini 
de  altă  lege,  într-un  număr  aşa  de  mic,  încît  nici  unii  nici  alţii  nu  sînt  în  stare 
a-şi  face  singuri  de  sine  şcoală  confesională,  drept  aceea  ori  se  naşte  trebuinţa  de 
a  se  face  abatere  de  la  principiul  confesional,  enunţat  de  înalta  stăpînire,  şi  de 
a  se  înfiinţa  o  şcoală  comună,  la  care  să  contribuie  amîndouă  părţile.  Insă  ca 
această  abatere  de  la  principiul  confesional  să  nu  se  facă  decît  numai  acolo,  unde 
este  neapărată  lipsă  pentru  aceasta,  bine  a  voit  înaltul  guvern  a  slobozi  către  mine 
un  decret  supt  6  iunie  a.  c.  nr.  6826/657  în  privinţa  şcoalelor  mestecate,  care  înaltul 
decret  însă  înălţia  Sa  Domnul  Principele  Guvernator  la  umilita  mea  propunere 
şi  părere  s-a  milostivit  prin  ordinaţiunea  sa  din  26  august  a.  c.  Nr.  198/c.d.  al 
desluşi  şi  mai  deaproape,  şi  aşa  pentru  asemenea  întîmplări  a  statornici  următoarele 
norme: 

1)  Unde  creştinii  noştri  formează  o  parohie  de  sine  stătătoare,  în  care  se 
duc  protocoale  matriculare,  acolo  nu  se  poate  face  abatere  de  la  principiul  con¬ 
fesional,  ci  creştinii  noştri  sînt  datori  a-şi  face  şcoală  şi  a  o  susţine  cu  puterile 
sale  fără  de  a  se  amesteca  cu  creştinii  de  altă  lege.  Aflîndu-se  în  oraşul  ori  satul 
acela  creştini  de  altă  lege  însă,  într-un  număr  aşa  de  mic,  încît  nu  sînt  în  stare 
de  a-şi  ridica  şcoală  proprie,  atunci  acelora  le  este  slobod  a-şi  trimite  copiii  la 
şcoala  noastră,  unde  pre  lîngă  plata  obicinuită  vor  învăţa  învăţăturile  ce  se  predau, 
afară  de  învăţătura  creştinească. 

2)  Unde  din  contră  creştinii  noştri  nu  alcătuiesc  o  parohie,  ci  se  află  într-un 
număr  aşa  de  mic,  încît  nu  sînt  în  stare  a  întocmi  şi  a  susţine  şcoală  cu  puterile 
sale,  acolo  să  pot  însoţi  cu  cei  de  altă  lege  spre  ridicarea  unei  şcoale.  La  aseme¬ 
nea  întîmplări,  unde  trebuie  să  se  facă  abatere  de  la  principiul  confesional,  şi  să 
se  înfiinţeze  şcoală  amestecată,  datoare  este  respectiva  dregătorie  politică  a  ieşi 
în  faţa  locului  dimpreună  cu  respectivii  parohi  şi  protopopi  de  ambele  confesiuni 
şi  a  cerceta,  că  este  lipsă  a  se  face  şcoală  mestecată4  şi,  de  este  lipsă,  sub  ce 
modalităţi  să  se  facă  aceasta? 

Pentru  asemenea  şcoale  mestecate  hotărăşte  înaltul  decret  guvernial  din 
6  iunie  a.  c.  nr.  6826/657  următoarele  regule: 

a)  Unde  creştinii  de  deosebite  religii  sînt  siliţi  a  face  şcoală  laolaltă,  să  întoc¬ 
mească  între  sine  legătură  sau  contract  în  scris,  în  care  să  desluşească  cu  deamă- 
runtul  dreptul  de  proprietate  în  privinţa  şcoalei,  al  fiecărei  părţi,  şi  să  se  însem¬ 
neze  sumele,  cu  care  se  deobligă  fiecare  parte  atît  la  zidirea,  cît  şi  la  susţinerea 
şcoalei; 

b)  învăţătoriul,  carele  se  alege  din  partea  întregii  comunităţi,  are  să  fie  de 
religia  părţii  cei  mai  numeroase;  prin  urmare  el  va  sta  sub  inspecţiunea  dregă- 


4  mixtă 

toriei  bisericeşti,  de  care  se  ţine.  Unde  ambele  sint  la  număr  de  o  potrivă,  acolo 
pe  un  timp  va  fi  învăţătoriul  de  legea  unei  părţi,  şi  după  aceea  îi  va  urma  altul 
de  legea  celeilalte  părţi,  şi  aşa  şi  inspecţiunea  şcolară  se  va  afla  odată  în  mînile 
dregătoriei  a  unei  biserici,  şi  ceialaltă  dată  sub  dregătoria  celeilalte  biserici. 

c)  In  asemenea  şcoale  mestecate  nu  trebuie  să  se  vîrască  între  obiectele  învă¬ 
ţăturii  materii  religioase;  învăţătura  religiei  o  va  asculta  fiecare  la  respectivul  său 
paroh. 

In  urmă  îndatorez  pe  Părinţii  Protopopi,  ca  despre  asemenea  întîmplâri,  unde 
este  trebuinţă  a  se  face  şcoală  mestecată,  să-mi  raporteze  pre  larg  şi  să  aştepte 
de  la  mine  aprobarea  unui  asemenea  amestec.  încheie  cu: 

Impărtăşindu-vă  arhipăstoreasca  binecuvintare  rămîn 

Al  Prea  şi  Cinstiilor  Voastre  de  bine  voitor  Arhiereu 

ANDREI,  m.  p. 

Sibiu.  în  7  septembrie  1853" 


Ca  să  prevină  şicanele  din  partea  comisariatelor  militare  la  recrutarea  învăţă¬ 
torilor,  Şaguna  ia  măsuri  ca  protopopii  să  se  asigure  ca  toţi  învăţătorii  tineri  să 
aibă  A  testate  de  calificare,  certificate  de  studii,  contracte  cu  comunităţile  unde  pro¬ 
fesează  şi  dovezi  asupra  salarizării.  Avînd  acestea  vor  putea  fi  scutiţi  de  serviciul 
militar  fără  dificultăţi.  El  mai  indică  şi  datoria  candidaţilor  la  posturile  de  învăţă¬ 
tori  să  aducă  la  protopopiate  dovezi  „despre  purtarea  politică4*.  Aceasta  se  putea 
obţine  de  la  comisariatul  de  care  aparţineau,  (circulara  nr.  810,  5  august  1853. 
tipărită  pe  foaie  volantă,  cu  caractere  cirilice). 

» 

1854 

In  1854  la  Vurpăr  din  Scaunul  Sibiului  învăţătorul  îşi  primea  „szimbria"  de 
la  oamenii  din  „szat"  şi  anume,  „de  la  tot  kopilu  un  zlot  şi  de  la  toţi,  patru  stînjeni 
de  lemne“.  Se  preda  religia,  cetirea  în  Bucoavna  cea  de  Liturghie  (probabil  în 
Liturghier)  şi  în  Abecedariu,  Testamentul  vechi,  scrisoarea,  ceaslovul.  în  sat  aveau 
vîrstâ  de  şcolarizare  60  de  ,. pruntsi "  şi  40  de  „pruntsele" ,  dar  frecventau  numai 
23  de  băieţi  şi  o  singură  fată.  Şcoala  a  fost  viziteluită “ 5  numai  de  parohul  locului. 

* 


La  2  august  1854  (cu  nr.  283),  Şaguna  scrie  cu  mina  sa  (cu  caractere  chirilice), 
un  ordin  scurt  către  protopopul  Moise  Fulea  din  Sibiu:  „ Fiindcă  dascălul  Tiostru 
din  Mohu  loan  Pop  ni  se  plînge  că  umblă  nişte  pedagogi  pe  la  ei  care  vreau  să 
slujească  pe  o  leafă  mai  mică,  şi  parohul  de  acolo  loan  Brana  se  vede  a  fi  aplecat 
la  asemenea  tîrg;  pentru  aceea  să  cauţi  Prea  Cinstia  Ta  ca  loan  Pop  să  rămînă 
dascăl  cu  leafa  de  pină  acum,  şi  să  opreşti  popei  Brana  orice  mahinaţie,  căci  va 
cădea  sub  pedeapsă" . 

Se  vede  totuşi  că  „mahinaţiile"  şi-au  urmat  cursul,  căci  la  2  noiembrie  1854 
incidentul  nu  e  stins.  Şaguna  dă  un  alt  ordin  (cu  nr.  169)  „să  se  ţină  candidaţie.*’ 
iar  rezultatul  să  se  aştearnă  încoace  spre  întărire".  Erau  acum  doi  candidaţi. 

Mai  cere  protopopului  şi  alte  date  despre  cei  doi  (cu  nr.  173  din  6  nov.  1854) 
şi  mai  ales  despre  capabilitatea  lui  loan  Pop.  Se  vede  că  avea  reclamaţii  că  nu 
dăduse  rezultate  bune,  aşa  că  Şaguna  se  hotărise  să  aştepte  concursul. 

Concursul  s-a  ţinut  repede.  Atît  pentru  că  era  luna  noiembrie  şi  trebuia  să 
înceapă  şcoala,  cît  mai  ales  din  graba  sătenilor,  pentru  că  „pedagogul"  contracandi¬ 
dat  oferea  condiţii  de  plată  mai  favorabile. 


5  inspectată 

6  concurs 

La  10  noiembrie  1854,  obiectiv  în  aprecierile  sale,  Şaguna  scrie  al  treilea  ordin, 
tot  cu  mîna  sa,  către  protopopul  Moise  Fulea:  „Fiindcă  din  examinarea  amînduror 
candidaţi  de  dăscălie  de  la  Mohu,  a  lui  Ioan  Pop  şi  a  lui  Nicolae  Iancu  care  astăzi 
s-au  ţinut  cu  ei,  s-a  văzut  că  unul  atîta  ştie  cît  şi  altul,  pentru  aceea  am  aflat  de 
bine  a  întări  de  dascăl  pre  cel  ce  a  căpătat  mulţimea  voturilor,  adică  pre  Nicolae 
Iancu,  pe  care  îl  vei  publica  de  dascăl  şi-l  vei  îndrepta  a  se  purta  după  circulariul 
meu  de  sub  nr.  581/1854  şi  a-şi  scoate  atestat  de  cvalificaţie“. 

Aşa  s-a  terminat  diferendul.  E  de  presupus  că  în  chiar  ziua  concursului,  sătenii, 
în  frunte  cu  preotul,  vor  fi  venit  să  ceară  dreptate.  Ioan  Pop,  deşi  o  luase  înainte 
cu  reclamaţia,  nu  va  fi  fost  mai  de  mult  pe  placul  sătenilor! 

* 


Conducerea  comunei  Feldioara  raportează  in  iulie  1854,  că  toţi  cei  78  de  elevi 
de  vîrste  între  6 — 12  ani  au  frecventat  şcoala  timp  de  264  de  zile,  absentînd  toţi 
24  de  zile.  Li  s-a  predat  cunoaşterea  slovelor  şi  slovenirea,  cîntarea  şi  catehismul. 
Cel  care  alcătuieşte  tabelul  scrie  în  dreptul  ocupaţiei  părinţilor  plugar,  cînd  cu 
caractere  latine,  cînd  cu  slavone! 


La  insistenţa  preotului  din  Nucet ,  protopopul  Moise  Fulea  recomandă  lui 
Şaguna  pe  tînărul  Mihail  Boilă  pentru  postul  de  învăţător  în  acel  sat,  sau  pentru 
a  fi  primit  în  şcoala  pedagogică  spre  a  putea  deveni  învăţător.  Şaguna  pune  urmă¬ 
toarea  rezoluţie  (cu  caractere  cirilice):  „ Fiindcă  are  recomandări ,  l-am  examinat 
singur  din  cetire,  cîntare  şi  din  aritmetică  şi  nimic  nu  ştie .  Pentru  aceea  ca  pre  un 
cu  totul  nepregătit  pentru  calificările  pedagogice,  nu-l  pot  primi  la  cursul  dăscă¬ 
lesc.  Sibiu,  27  august  1854“. 


Cu  nr.  581  din  10  august  1854,  pe  o  foaie  volantă,  cu  caractere  chirilice,  Şaguna 
trimite  instrucţiuni  pentru  şcolile  populare.  Ele  se  numeau  astfel  cu  sensul  de 
şcoli  pentru  popor,  nu  pentru  că  ar  fi  avut  în  vedere  un  program  mai  redus,  sau 
învăţămînt  pentru  adulţi.  Mai  tîrziu  se  vor  numi  şcoli  confesionale,  dar  sînt  încă 
de  pe  acum  sub  totala  organizare  şi  răspundere  a  Bisericii.  Statul  exercita  un 
oarecare  control  prin  ministerul  Cultelor  şi  Invăţămîntului,  dar  programa  anali¬ 
tică  era  fixată  de  Biserică,  şi  tot  Biserica  numea  învăţătorii,  rînduia  lefile  şi 
inspecţiile. 

Instrucţiunile  de  mai  jos  au  o  importanţă  capitală  pentru  cunoaşterea  învă- 
ţămîntului  primar  din  epocă,  în  Transilvania.  Concepţia  e  în  întregime  a  lui 
Şaguna,  precum  se  desprinde  chiar  din  conţinutul  lor.  Poartă  titlul  pumnian:7 
ORDINACIUNEA  ARHIEREASCA  PENTRU  RlNDUL  CEL  BUN  ÎN  ŞCOALELE 
NOASTRE  POPULARE. 

„Nu  numai  lipsa  pusegiunei8  noastre,  în  care  ne  aflăm  în  privinţa  şcoalelor, 
ci  şi  folosul  care  vrem  să-l  aibă  creşterea  şi  luminarea  tinerimei  noastre,  cere  de  la 
noi  ca  să  statornicim  o  ordine  bună  în  învăţăturile  care  să  le  înveţe  tinerii  noştri 
de  a  fi  buni  creştini,  credincioşi  sudiţi9  şi  sîrguitori  şi  buni  cetăţeni. 

Din  metodul  învâţătoresc  ştim  că  între  copiii  carii  umblă  la  şcoală,  trebuie 
să  se  facă  despărţiri,  căci  unii  dintre  ei  numai  ce  au  început  a  umbla  în  şcoală, 
iar  alţii  au  cercetat  şcoala  de  un  an,  sau  de  mai  mulţi  ani,  şi  aşa  nu  pot  învăţa 
toţi  una  şi  aceiaşi  învăţătură,  batăr 10  se  află  toţi  într-o  şcoală.  Unde  sînt  mai 
multe  odăi  de  şcoală,  spre  pildă  doao  sau  trei  odăi,  şi  sînt  doi  sau  trei  dascăli, 
acolo  se  face  despărţirea  învăţăceilor  cu  mai  mare  înlesnire,  căci  fieşte  care  clasă 
are  învăţătoriu  cu  învăţăcei;  iar  unde  este  numai  una  clasă,  adecă  o  odaie  acolo 


7  terminaţia  în  ciune,  preferată  de  Aron  Pumnul 

8  poziţiei,  situaţiei 

9  supuşi,  cetăţeni  ai  unui  stat 

10  măcar  că. 

este  silit  dascălul  a  se  ajutora  după  împrejurări.  Aşa  s.  p.11  unde  este  numai  o 
şcoală  cu  un  învăţătoriu,  şi  unii  dintre  învăţăcei  numai  acum  au  intrat  la  şcoală, 
iar  alţii  de  un  an,  şi  iarăşi  alţii  de  doi  trei  ani  cercetează  şcoala,  la  astfeliu  de 
întâmplare  trebuie  dascălul  să  împârţească  pe  învăţăceii  săi  după  învăţători,  care 
aceştia  le  vor  învăţa.  Cum  trebuie  dascălul  în  o  asemenea  puseciune  să  urmează 
cu  învăţăceii  săi,  despre  aceasta  pre  larg  se  află  îndreptare  în  metodul  învăţă- 
toresc.  Aci  numai  împărţirea  învăţăturilor  se  pomeneşte,  de  care  dascălii  noştri 
au  a  se  ţinea  strîns.  Pentru  aceea  următoarele  ştiinţe  se  hotărăsc: 


A.  Pentru  clasa  normală  I 


a.  I.  Despărţire 
(începători) 

1.  Abecedariul 

2.  Bucoavna 

3.  Scrierea 

4.  Cîntarea 


b.  II.  Despărţire 
(cetitori) 

1.  Istoria  biblică  de  rost 

2.  Ceaslovul,  şi  bucoavna 

3.  Datorinţele  supuşilor  de  rost 

4.  Scrierea 

5.  Cîntarea 


B.  Pentru  clasa  normală  II 


а.  I.  Despărţire 

1.  Urmarea  ceaslovului 

2.  Catehismul  mic  de  rost 

3.  Aritmetica  de  rost 
4  Gramatica  rom. 

5.  Urmarea  datorinţelor  supuşilor 

б.  Scrierea 

7.  Cîntarea 


b.  Despărţire 

1.  Urmarea  catehismului 

2.  „  aritmeticii 

3.  „  Gramaticii  rom. 

4.  repeţirea  cărţii  întregi  despre  dato¬ 
rinţele  supuşilor 

5.  Abecedariul  nemţesc 

6.  Scrierea 

7.  Cîntarea 


C.  Pentru  clasa  normală  III 


а.  I.  Despărţirea 

1.  Urmarea  catih. 

2.  Gram.  rom.  cu  conţepturi 

3.  Gram.  nemţească 

4.  Urmarea  aritmeticii 

5.  Geografia 

б.  Istoria 

7.  Scrierea 

8.  Cîntarea 


b.  II.  Despărţire 

1.  Repeţirea  catih.  întreg 

2.  Gram.  rom.  cu  conţepturi 

3.  „  nemţească 

4.  Urmarea  aritmeticii 

5.  Urmarea  Geografiei 

6.  Urmarea  Istoriei 

7.  Scrierea 

8.  Cîntarea 


D.  Prin  urmare  după  împărţirea  aceasta  a  copiilor  şi  a  ştiinţelor,  va  fi  dator 
a  se  purta  tot  insul  dintre  învăţătorii  noştri,  şi  a  cumpăra  cărţi  din  tipografia 
noastră,  şi  a  nu  primii  în  şcoală  alte  cărţi,  la  care  eu  nu  am  dat  binecuvîntare 
arhierească  şi  îngăduinţă;  iar  dacă  ar  cere  trebuinţa  vreunei  şcoli,  ca  să  se  intro¬ 
ducă  şi  vreo  altă  carte,  care  aci  nu  se  pomeneşte,  atunci  dascălul  atîrnătoriu  12  va 
fi  datoriu  a  arăta  una  asemenea  lipsă  parohului  local,  carele  va  raporta  părintelui 
protopop,  spre  aşternerea  13  lucrului  la  scaunul  episcopesc,  de  unde  apoi  să  aştepte 
hotărîrea,  şi  pănă  cînd  nu-i  se  va  da  voie  de  la  noi,  să  nu  cuteze  a  introduce  nici 
o  carte.  In  privinţa  aceasta,  se  însărcinează  părinţii  protopopi  şi  preoţimea  paro¬ 
hială,  a  priveghea  ca  dascălul  să  nu  întrebuinţeze  nici  o  volnicie 14  cu  cărţile 
şcolare;  aşijderea  sînt  datori  Părinţii  Protopopi  şi  parohii,  a  împărtăşi  acest  circu¬ 


11  spre  pildă, 

12  în  cauză 

13  prezentarea 

14  să  nu-şi  facă  voia  sa, 

lariu  dascălilor  celor  de  acum,  şi  celor  cari  pe  viitor  se  vor  pune,  precum  şi  cele¬ 
lalte  ale  mele  ordinaţiuni  care  privesc  la  treaba  şcolară. 

E.  Mai  departe  parohii,  ca  directori  locali  ai  şcoalelor,  datori  sînt  a  cerceta 
şcoala  în  fiecare  lună  cel  puţin  o  dată,  a  se  convinge  despre  purtarea  dascălului, 
şi  despre  sporiul  copiilor,  despre  neamul 15  şi  feliul  cărţilor  şcolare,  şi  a  se  scrie 
în  protocolul  şcolar  spre  dovadă,  că  el  a  cercetat  şcoala,  ca  apoi  ieşind  părintele 
protopop  şi  cercetînd  şcoala,  să  se  poată  încredinţa  despre  purtarea  de  grijă  a  preo¬ 
tului  pentru  şcoală.  Unde  mai  mulţi  parohi  se  află  într-un  loc,  acolo  unul  dintre 
ei  poate  să  fie  director  local,  spre  care  sfîrşit  datori  sînt  părinţii  protopopi  a  pro¬ 
pune  scaunului  episcopesc  pe  aceia  preoţi,  cari  dintre  coparohii  lor  au  meritat  a  fi 
directori  locali.  Dacă  parohul  va  băga  seama  că  dascălul  nu  se  poartă  după  ordi- 
năţiunile  scaunului  episcopesc,  este  datoriu  numai  decît  a  arăta  părintelui  proto¬ 
pop  atărnătoriu  carele  apoi  va  cerceta  lucrul,  şi-l  va  aşterne  scaunului  episcopesc 
spre  hotărîre. 

Apoi  trebuie  să  se  ştie,  că  precum  nimeni  nu  poate  fi  dascăl  fără  întărirea 
scaunului  episcopesc,  aşa  nici  poate  fi  cineva  lipsit  de  dregătoria  aceasta  fără  hotă- 
rîrea  arhierească. 

F.  Cînd  vrea  o  comunitate  ca  să-şi  aleagă  dascăl,  totdeauna  să  procetească 16 
cu  acel  prilej  toate  ordinaţiunile  mele  despre  şcoală,  fiind  de  faţă  şi  acela,  carele 
va  să  se  facă  dascăl,  şi  apoi  în  contractul  cu  dascălul  apriat 17  să  se  pună,  că  el 
se  îndatorează  a  se  purta  după  ordinăciunile  episcopeşti,  şi  că  acelea  i  s-au  cetit 
lui,  şi  aşa  el  le  ştie  [pe]  acelea;  dacă  în  contract  acestea  nu  se  vor  pomeni, 
atunci  contractul  nu  se  va  întări  de  aci,  şi  feţele 18  vinovate  se  vor  pedepsi  cu 
gloabă.19  —  Aceasta  este  de  lipsă  pentru  că  am  băgat  de  seamă  că  mulţi  preoţi 
nici  coparohilor  săi  nu  le  împărtăşesc  ordinăciunile  mele,  necum  să  le  împărtă¬ 
şească  dascălilor.  Pentru  aceea,  care  dintre  preoţi  va  cuteza  a  pitula  sau  a  tăinui 
ordinăciunile  mele  sau  de  coparohi,  sau  de  obşte,  sau  de  dascălul,  se  va  pedepsi 
cu  asprime. 

G.  In  sfîrşit,  cu  deosebire  recomand  circulariul  acesta  Părinţilor  Protopopi, 
ca  să  stâruiască  pentru  păzirea  şi  întrebuinţarea  lui  la  toate  întîmplârile,  căci 
lucrul  cunoscut  este,  că  noi  în  treaba  şcolară  avem  lipsă  de  o  sistemă  şi  rînd  bun, 
şi  că  fără  acestea  nu  putem  înainta  creşterea  cea  bună  a  poporului  nostru,  carele 
numai  atunci  ne  va  binecuvînta,  dacă  va  vedea  că  noi  adevărată  îngrijire  avem 
pentru  el,  iar  înalta  stăpînire  cu  mulţumită  va  privi  la  roadele  cele  frumoase, 
care  noi  în  urma  creşterii  cei  bune  le-am  produs  în  popor“. 

• 


Din  Rucăr,  la  13  aprilie  1854,  dascălul  Gherasim  Dsodsa  raportează  că  are  la 
şcoală  40  de  elevi  şi  34  de  eleve  care  învaţă  „a  ceti  şi  a  sloveni".  Numărul  total 
al  zilelor  de  şcoală  a  fost  de  112  şi  frecvenţa  a  fost  bună.  Un  singur  elev,  Moise 
Graur  a  frecventat  doar  3  zile.  Ceilalţi  au  între  5 — 15  absenţe  în  medie. 

* 

Şaguna  a  căutat  să  reglementeze  în  amănunt  şi  felul  cum  trebuia  făcută 
instrucţia  religioasă  a  celor  ce  urmau  la  şcoli  de  alte  confesiuni,  spre  a-i  apăra 
de  prozelitisme  şi  de  pierderea  ortodoxiei.  Existau  şi  instrucţiuni  oficiale,  încă 
din  1850  (Decretul  nr.  19  din  28  febr.  al  Ministerului  Culturii  şi  Invăţămîntului  şi 
„Ordinăciunea"  guvernatorului  militar  şi  civil  al  Transilvaniei  cu  nr.  3306  din 
19  aprilie  1850)  şi,  în  general,  regula  era  ca  fiecare  să  meargă  la  orele  de  religie 
ale  confesiunii  lui,  la  nevoie  la  altă  şcoală  din  localitate,  sau  la  preotul  ortodox 
al  parohiei  celei  mai  apropiate.  In  final  însă,  Şaguna  completează  „ordinăciunile" 
oficiale  cu  sfatul  său  personal.  El  cere  fiecărui  protopop: 


15  în  ce  limbă  sînt  scrise 

16  să  citească  cu  voce  tare,  în  auzul  tuturor 

17  exact,  precis 

18  persoanele 

19  amendă 

„Să  sfătuiască  pe  părinţi  ca  să  dea  pe  copiii  lor  la  şcoli  in  aşa  fel  de  oraşe 
unde  avem  Biserică  şi  Paroh,  pentru  ca  copiii  lor  să  se  poată  creşte  după  porun¬ 
cile  bisericeşti,  căci  dacă  vor  face  altmintrelea,  adică  dacă  vor  da  pe  copiii  lor  în 
aşa  oraşe,  unde  noi  nici  Biserică,  nici  Preot  nu  avem,  copiii  lor  nu  vor  putea 
cerceta  nici  Biserica  noastră,  nici  vor  putea  învăţa  învăţătura  creştinească,  din  care 
pricină  apoi  se  poate  lesne  nenoroci  copilul. 

Cu  prilejul  acesta  vă  fac  cunoscut,  că  avem  la  Braşov  un  Gimnaziu  mic,  bun 

şi  bine  întocmit,  apoi  avem  tot  la  Braşov,  la  Săcele  şi  Răşinari  şcoale  bune  normale, 

cu  trei  clase.  Bine  vor  face  părinţii  care  vor  da  copiii  lor  şi  in  şcoalele  acestea, 

şi  să  ştie  de  la  mine,  că  şcoalele  acestea  aşa  sînt  de  bune  şi  regulate,  ca  şi  alte 

şcoale  din  ţară.  Apoi  la  Braşov,  la  Săcele  şi  la  Răşinari  cu  înlesnire  se  pot  căpăta 

lăcaşuri  pentru  copii  şi  piaţul  acestor  locuri  este  mai  ieftin  decît  alte  piaţuri'* 

(cu  nr.  564  din  28  iulie  1854,  circulară  tipărită  cu  caractere  slavone). 

» 

Protopopul  Moise  Fulea  transmite,  cu  nr.  208  din  2  septembrie  1854,  „sune¬ 
tul  poruncilor  prea  înalte*',  desigur  ale  lui  Şaguna.  ca  obştile  săteşti  să  pregătească 
din  vreme  şcolile  pentru  începutul  anului  de  învâţămint  1854 — 1855.  Dacă  nu  au 
şcoale,  să  tocmească  o  casă,  sau  să  înceapă  şcoala  în  casa  dascălului,  pînă  cînd 
obştea  va  zidi  o  şcoală.  Preoţii  sînt  îndemnaţi  „să  dojenească  pre  poporeni  ca  să-şi 
trimită  pruncii  la  învăţătură ...  ca  să  deprindă  năravurile  cele  bune  şi  a  se  face 
buni  creştini  şi  oameni  de  omenie".20  De  asemenea  le  cere  „să  stăruie  la  poporeni 
să  mai  îmbuneze21  simbria  dascălilor  şi  să  se  apuce  de  adunarea  materiilor22  spre 
a-şi  putea  zidi  şcoalele  lor  proprii'*.  Mai  precizează  că  „lemnele  trebuitoare  pentru 
încălzirea  şcoalei  să  se  dea  din  pădurea  din  care  se  dau  şi  pentru  şcoalele  altor 
naţii  împreună  locuitoare**. 

îi  ameninţă  pe  dascălii  leneşi  că  vor  fi  dojeniţi 23  şi  chiar  depuşi.  Le  cere 
acestora  ca  la  sfîrşitul  anului  să  raporteze  numărul  pruncilor  şi  al  pruncelor  de 
la  6  la  12  ani,  care  au  umblat  sau  care  n-au  umblat  la  şcoală,  arătînd  şi  pricina 
pentru  care  n-au  umblat.  Totodată  să  arate  dacă  au  fost  plătiţi  cu  bani  sau  cu 
bucate  şi  de  către  cine,  din  lada  satului,  sau  de  părinţii  copiilor.  Moise  Fulea  mai 
cere  şi  probe  concrete  asupra  rezultatelor  obţinute,  interesîndu-1  scrisul,  dar  şi  con¬ 
ţinutul  învăţăturilor:  „să  se  aducă  încoace  scrisoare  de  probă,24  [şi]  ce  învăţături 
au  învăţat  pe  ucenici,  din  ce  cărţi,  şi  pînă  la  care  capitol  al  cărţii  au  învăţat  pe 
pruncii  din  clasa  I-a,  a  Il-a  şi  a  III-a“.  Adaugă  la  sfîrşit  că  trebuie  să  raporteze 
pînă  la  sfîrşitul  lui  octombrie  1853  şi  numărul  familiilor  şi  al  sufletelor  din  sat. 

Urmează  semnăturile  de  luare  de  cunoştinţă  ale  preoţilor  parohi,  care  înde¬ 
plineau  şi  răspunderea  de  directori  locali  de  şcoală. 

1865 

Şaguna  autor  de  manuale  şi  de  programă  analitică:  la  20  septembrie 
1865  redactează,  cu  caractere  latine,  o  notă  către  „Cinstiţii  cateheţi  Zaharia  Boiu 25 


20  acestea  sînt  scrise  cu  litere  latine 

21  să  majoreze 

22  materialelor 

23  cuvîntul  dojeniţi  scris  cu  litere  latine,  ca  să  fie  bine  înţeles! 

24  în  arhivă  există  foarte  multe  asemenea  probe.  Sînt  scrise  sentinţe  scurte 
în  limba  română,  cu  caractere  chirilice  şi  româneşti,  ca  şi  sentinţe  în  1.  germană. 
De  asemenea  se  dau  probe  de  scrierea  numerelor. 

25  Zaharia  Boiu,  n.1834,  t  1903,  publicist  şi  orator,  poreclit  „Gură  de  Aur", 
membru  corespondent  al  Academiei  Române.  Absolvent  al  Seminarului  Andreian 
din  Sibiu.  învăţător  la  Săcele,  apoi  profesor  de  pedagogie.  Studiază  apoi  la  Lipsea 
de  unde  se  întoarce  profesor  la  Seminarul  Andreian.  Intre  1863 — 1865  e  redactor 
la  „Telegraful  român**.  In  1864  e  ales  prim-paroh  la  Sibiu.  In  1870  e  asesor  con¬ 
sistorial  la  Sibiu.  A  fost  redactor  la  rev.  „Transilvania**;  Intre  1891 — 95  a  fost 
secretar  al  „Asociaţiunii*.  A  lăsat  o  operă  vastă,  printre  care:  Sunete  şi  răsunete 
(Cercetări  poetice),  Sibiu,  1862;  Abecedariu,  1862,  Manuducere  pentru  învăţători, 
1865,  Carte  de  cetire  pentru  şcoalele  poporali,  1865  şi  1867,  Elemente  de  geografie 
pentru  şcoalele  populare,  1868.  Elemente  de  istorie,  1868,  —  Cuvintări  bisericeşti, 
3  tomuri  1898 — 1899,  Frunze  de  laur  (poezii  eroice,  1904,  şi  multe  traduceri  din 
Fer.  Augustin,  Lessing  şi  multe  altele. 

şi  loan  Popescu “ 26  prin  care  le  recomandă  „spre  îndreptare"  ca: 

„I.  a)  în  clasa  a  V-a  şi  a  Vl-a  gimnazială  să  se  predea  catehumenilor  Istoria 
mea  bisericească 

II.  b)  în  clasa  a  Vil-a  şi  a  VlII-a  Dreptul  canonic;25 

II.  c)  in  clasa  I-a  şi  a  Il-a  gimnazială,  Catehismul  bogat.29 
iar 

d)  în  clasa  a  IlI-a  şi  a  IV-a  gimnazială  Mărturisirea  ortodoxă ".30 

* 

1868 

In  opidul3i  Răşinari  funcţionau  în  anul  şcolar  1868/69  două  clase  I-a,  una 
de  băieţi  şi  una  de  fete  şi  cîte  o  clasă  a  Il-a,  a  IlI-a  şi  a  IV-a.  Fiecare  clasă  avea 
un  învăţător.  La  clasa  I-a  băieţi  (55  elevi)  preda  directorul  Nicolae  1.  Mihălţan  care 
avea  ca  studii  8  clase  gimnaziale  şi  cursul  teologico-pedagogic  de  3  ani  de  la 
Carloviţ.  Era  plătit  cu  482  de  florini.  La  clasa  I-a  de  fete  preda  Petru  Băncilla, 
absolvent  al  Şcolii  normale  şi  al  cursului  pedagogic.  La  clasa  a  Il-a  preda  Petru 
Simtioni,  absolvent  a  6  clase  gimnaziale  şi  al  cursului  teologic  din  Sibiu.  La  clasa 
a  IlI-a  preda  loan  D.  Petrescu,  absolvent  a  4  clase  gimnaziale  şi  al  cursului  teolo¬ 
gic  din  Sibiu.  loan  Meţiu  preda  la  clasa  a  IV-a.  Toţi  aceştia  erau  plătiţi  cu  cîte 

382  de  fl.  Învăţătoarea  Maria  Barsiavay,  absolventa  Şcolii  normale,  preda  lucru 
manual  şi  era  plătită  cu  295  fl.  Catehetul  loan  Droc,32  absolvent  a  7  clase  gimna¬ 
ziale  şi  al  cursului  teologic  din  Sibiu,  era  plătit  cu  482  fl.  In  total,  comuna  plătea 

2740  fl.  Din  720  de  apţi  de  şcolarizare,  urmau  cursurile  doar  264  de  copii.  Directorul 
Mihălţan  precizează  că  numărul  de  720  ar  putea  fi  mai  mic,  deoarece  nu  a  con¬ 
fruntat  registrul  de  botezaţi  cu  cel  de  morţi. 

* 

In  Roşia  toţi  cei  36  de  copii  (19  băieţi  şi  17  fete)  frecventau  şcoala  în  1868/69. 
învăţătorul  loan  Posia  primea  20  fl.  şi  40  cr.  „scoşi  de  la  obşte"  şi  6  găleţi  de 
cucuruz. 


* 

In  comuna  Nucet,  în  1868,  din  58  de  copii,  frecventau  48  (28  băieţi  şi  20  de 
fete),  învăţaţi  de  loan  Natanail. 


26  loan  Popescu,  n.  1832,  t  1892,  studii  la  Sibiu  şi  Lipsea;  profesor  la  Semi¬ 
narul  Andreian  şi  din  1888  director  al  liceului  de  fete  al  „Asociaţiunii",  membru 
coresp.  al  Academiei  Române.  A  lăsat  opere  scrise:  Computul  în  şcoala  populară, 
Sibiu,  1864,  Compendiu  de  pedagogie,  1868,  întiia  carte  de  lectură  şi  învăţătură. 
1870,  A  doua  carte...  1874,  Psihologia  empirică,  1881,  Pedagogia ,  1892,  Carte  de 
cetire ,  1897. 

27  Andrei  Şaguna,  Istoria  Bisericii  ortodoxe  răsăritene  universale ,  Sibiu, 
2  voi.,  1860. 

28  Elementele  dreptului  canonic  al  Bisericii  dreptcredincioase  răsăritene,  Sibiu, 
1854;  mai  are  şi  Enchiridion,  adică  carte  manuală  de  canoane,  Sibiu,  1871,  şi  Com¬ 
pendiu  de  drept  canonic,  Sibiu,  1878. 

29  Poate  fi:  Catehismul  bogat  creştinesc  pentru  tinerimea  şcolară  de  lege 
greco-răsăriteană,  Sibiu,  1854,  173  p;  sau  altele:  Sibiu  1851,  79  p.,  sau  1853,  1861. 

30  Mărturisirea  Ortodoxă  a  lui  Petru  Movilă,  Sibiu  1855,  200  p. 

31  orăşelul,  localitatea 

32  loan  Droc,  fiul  preotului  loan  Droc  din  Răşinari,  născut  în  1836.  A  fost 
învăţător  şi  catehet  în  Răşinari.  In  1872  a  fost  numit  protoprezbiter  în  Miercurea, 
unde  a  rămas  pînă  în  1898  cînd  s-a  pensionat.  A  murit  în  1917.  De  la  el  ne-a  rămas 
o  carte:  Expoziţiunea  de  la  Paris ,  vezi  ed.  Dacia,  Cluj -Napoca,  1976. 

In  comuna  Mohu,  în  1868  din  117  de  copii  frecventau  65  (45  prunci  şi  20 
prunce).  învăţătorul  Ilie  Brannea  era  plătit  cu  125  fi.  vechi  austrieci  din  casa 
allodeala.33 


♦ 


In  „comunitatea"  Porceşti  (azi  Turnu  Roşu),  (în  1868)  erau  „siliţi44  a  frecventa 
250  de  elevi,  dar  „ cercetau  şcoala"  numai  120  (74  băieţi  şi  46  de  „bâete“).  învăţă¬ 
torul  Dimitrie  Lazaru  primea  „din  alodiu44  210  fl.  vechi  austrieci.  El  observa:  „ Bine 
ar  fi  şi  de  dorit  ca  in  comunitatea  aceasta  să  se  mai  zidească  una  încăpere ,  fiind 
numai  una  şi  aceea  neacomodată  numărului  elevilor". 


In  comuna  Sadu,  învăţătorul  Ion  Barbu  raportează  că  în  anul  şcolar  1868/69, 
în  clasa  I-a  au  fost  înscrişi  92  de  copii  (42  de  băieţi  şi  50  de  fete),  din  care  au 
frecventat  75  (36  de  băieţi  şi  39  de  fete).  Au  rămas  acasă  17  copii  (6  băieţi  şi  11  fete), 
învăţătorul,  în  afară  de  184  de  florini,  primea  şi  5  stînjeni  de  lemne. 

în  clasa  a  Il-a,  raportează  învăţătorul  Dumitru  Hensiu,  au  frecventat  49  de 
copii  (31  de  băieţi  şi  18  fete).  învăţătorul  e  plătit  cu  240  florini  şi  5  stînjeni  de  lemne. 

♦ 


La  Săcădate,  învăţătorul  Ioan  Prie  are  80  de  elevi  de  şcolarizat  (53  băieţi  şi 
27  fete),  din  care  frecventează  56  (37  băieţi  şi  19  fete).  învăţătorul  primeşte  doar 
21  florini  în  acelaşi  an  1868/69. 


• 

La  Rîu-Sadului,  în  1868  învăţătorul  Ioan  Veştemeanu  era  plătit  cu  63  florini 
din  lada  Bisericii,  şi  63  de  florini  din  Aladium-ul  primăriei  din  Răşinărel.34  Şcolariza 
50  de  copii  (36  de  băieţi  şi  14  „băete44)  din  cei  96  (53  băieţi  şi  43  de  băiete)  care  ar 
fi  trebuit  şcolarizaţi. 


In  1868  ministerul  „de  Cult  şi  învăţămînt"  printr-un  rescript  cu  nr.  435 
(17  mai)  către  Consistoriul  din  Sibiu,  critică  starea  şcoalelor  confesionale,  arătînd 
că  „ edificiile  şcolare  şi  odăile  pentru  învăţămînt  sînt  necorespunzătoare  şi,  în  multe 
locuri .  nesănătoase  şi  în  stare  rea":  1.  Nu  se  fac  inspecţiile  statuate  prin  lege; 
2.  Frecvenţa  este  neregulată  şi  nu  se  ţine  o  evidenţă  a  ei,  deşi  toţi  copiii  sînt  obli¬ 
gaţi  a  frecventa  şcoala;  3.  Şcolile  nu  au  alt  material  didactic  decît  tabla  şi  unele 
tabele  matematice;  4.  Nu  se  predau  toate  obiectele  de  învăţămînt  înscrise  în  pro¬ 
grama  analitică.  De  regulă  se  învaţă  doar  religia  şi  „computu44.35 

Şaguna  protestează.  îşi  declară  deschis  dezacordul  cu  rescriptul  în  cauză  al 
Ministeriului  regesc  unguresc  de  Cult  şi  învăţămînt.  El  trimite  o  circulară  tipărită 
pe  o  foaie  volantă,  cu  caractere  latineşti,  „ Către  Inspectorele  districtuale  de  şcoale 
din  Arhidieceza  noastră  gr.  răsăriteană  în  Ardeal"  (Nr.  351/27  aprilie  1869),  arătînd 
mai  întîi  că  problemele  învăţâmîntului  au  fost  analizate  şi  bine  rînduite  în  Sinoadele 
din  1850  şi  1864,  şi  în  şedinţele  Congresului  naţional  român  bisericesc  din  1868,  cît 
şi  în  lucrările  Consist oriului  diecezan.  Apoi  precizează  că  aceste  organisme  bise¬ 
riceşti:  ..toate  le-au  făcut  cele  ce  recere  creşterea  şi  luminarea  poporului  nostru 
credincios  şi  înaintarea  trebii  şcolare “. 

Că  există  şi  unele  lipsuri,  Şaguna  e  gata  să  recunoască,  dar  arată  că  româ¬ 
nii  n-au  putut  spori  „atît  cît  ar  fi  putut 44  pentru  că  au  fost  împiedecaţi  „de 
urmările  pusatiunei 36  noastre  bisericeşti  şi  naţionale  din  timpii  de  mai  îna- 


33  de  stat 

34  De  remarcat  că  era  plătit  de  altă  comună 

35  aritmetica 

36  poziţiei,  situaţiei 

inte“.  Şaguna  arată  mai  departe  că  despre  toate  acestea  Consistoriul  din  Sibiu 
„a  scris  înaltului  Guberniu  cu  mai  multe  ocaziuni  şi  îndeosebi  în  anul  1865“, 
cînd  arăta:  „ înaltul  Guvern  să  nu  creadă  ca  şi  cum  şcoalele  noastre  peste  tot 
ar  înfăţişa  o  icoană  tristă,  pentru  că,  clădirile  şcolare  numai  în  parte  sînt  ne- 
glese 37  dar  în  parte  sînt  bine  îngrijite “.  Să  nu  creadă  deci,  cum  credea  guvernul, 
că  „starea  cea  externă  a  şcoalelor  noastre  peste  tot  ar  înfăţişa  icoana  cea  mai 
tristă“.  Iar  dacă  unele  sînt  totuşi  în  situaţia  aceasta,  trebuie  avute  în  vedere 
„împrejurării  în  care  s-a  organizat  şi  desfăşurat  învăţămîntul  confesional  româ¬ 
nesc  din  Transilvania,  şi  anume  faptul  că  „legislaţia  patriei  nici  cînd  nu  s-a  ocupat 
cu  treaba  culturii  poporului ,  zicînd:  RUSTICUS  PRAETER  MERCEDEM  LABORIS 
NIHIL  HABET;38  căci  comunele  nu  sînt  organizate  politiceşte  nici  pînă  astăzi, 
căci  poporul  ţăran  simte  şi  astăzi  urmările  fostei  grelei  sale  iobăgii". 

Pentru  îndreptarea  situaţiei,  „acolo  unde  asemenea  defecte  s-ar  mai  afla  în 
şcoalele  noastre  confesionale4*,  Şaguna  redă  mai  departe  „în  traducere  românească“ 
conţinutul  ordinului  ministerial  din  care  reţinem  că  pentru  fiecare  şcolar  era  nevoie 
să  se  asigure  „8 — 12  urme  pătrate ** 39  şi  în  fiecare  odaie  să  nu  fie  mai  mult  de  60 
de  şcolari.  Băieţii  să  fie  separaţi  de  „ băiete “,  în  odăi  diferite,  iar  fiecare  învăţător 
să  nu  aibă  mai  mult  decît  80  de  elevi,  abaterile  putîndu-se  face  numai  în  cazuri 
extraordinare.  învăţătorii  să  fie  recrutaţi  numai  dintre  absolvenţii  cursului  pedago¬ 
gic,  cu  decret  în  regulă.  In  şcoli  să  se  predea  religia  şi  morala,  cetirea  şi  scrierea, 
aritmetica  şi  cunoştinţa  măsurilor,  gramatica,  elemente  de  fizică  şi  istorie  natu¬ 
rală,  geografia  şi  istoria  patriei,  economia  cîmpului  şi  grădinăritul,  drepturile  şi 
datoriile  cetăţeneşti,  cîntarea  şi  deprinderile  corporale  (gimnastica). 

In  final,  Şaguna  insistă  asupra  controlului  frecvenţei  şcolare,  şi  recomandă 
căutarea  mai  ales  a  unor  mijloace  morale  pentru  asigurarea  ei,  şi,  numai  în  cazuri 
extreme,  a  se  apela  la  autorităţile  civile. 


In  comuna  Colun  în  1868  20  de  elevi  urmau  regulat  cursurile;  4  „nu  umblau** 
la  şcoală.  Pe  un  tabel  separat,  învăţătorul  I.  Guma  arată  că  doar  trei  fete  umblau 
la  şcoală,  iar  11  nu  umblau. 


» 


La  Slimnic  în  anul  1868/69  erau  95  de  prunci  buni  de  şcolarizare.  Au  frecven¬ 
tat  62  (41  băieţi  şi  21  de  fete).  Leafa  învăţătorului  Dimitrie  Băilă  se  plătea  „de 
părinţii  elevilor  harnici". 


In  Sebeşul  de  Sus,  din  124  de  copii  (68  băieţi  şi  56  fete),  în  anul  1868  au  frec¬ 
ventat  şcoala  numai  34  (28  de  băieţi  şi  6  fete).  Adică  au  rămas  acasă  90  de  copii 
(40  de  băieţi  şi  50  de  fete),  candidaţi  la  analfabetism.  Raportează  învăţătorul  Toma 
Munducu. 

In  Sebeşul  de  Jos  din  139  de  copii  (69  băieţi  şi  70  de  fete)  au  frecventat  numai 
53  (39  băieţi,  14  fete).  Au  rămas  acasă  86  de  copii  (30  de  băieţi  şi  56  de  fete),  adică 
mai  mult  de  jumătate.  învăţătorul  Nicolae  Bursia  notează  că  „elevii  şi  elevele  care 
cercetează  şcoala  nu  au  cărţi  şi  alte  necesare  pentru  a  putea  primi  învăţămîntul 
propunătorilor.  In  afară  de  aceasta  nu  îngrijeşte  nimenea  de  o  cercetare  regulată 
a  prelegerilor.  Ba  ce  e  mai  mult.  Duminica  şi  sărbătoarea  ţin  juraţii  judecăţile  lor 
în  şcoală". 


In  anul  şcolar  1868/1869  şcoala  comunală  greco-ortodoxă  din  Feldioara  a  avut 
înscrişi  pentru  şcolarizare  86  de  elevi  (37  băieţi  şi  49  de  fete).  Dintre  aceştia  numai 

- 1—.  * 

37  neîngrijite 

38  „Ţăranul  în  afară  de  plata  muncii  nu  are  nimic “ 

39  probabil  se  socotea  talpa  piciorului,  deci  mai  mult  de  un  metru  pătrat. 

53  au  frecventat  (31  de  băieţi  şi  22  de  fete),  33  râmînînd  acasă.  învăţătorul  primea 
94  de  florini  de  la  comună  şi  4  cofe  de  grîu  de  la  fiecare  copil  umblătoriu  la  şcoală. 

în  comuna  Comăţel  faţă  de  82  înscrişi,  31  nu  frecventau. 

în  comuna  Bungard  faţă  de  106  înscrişi,  36  nu  frecventau. 

în  comuna  Boita  faţă  de  227  înscrişi,  97  nu  frecventau. 

* 

1869 

„După  sunetul  mai  înaltelor  orinduieli  în  treaba  aceasta  ieşite**,  prin  circu¬ 
lara  nr.  115/1869.  Cancelaria  arhidiecezanâ  înştiinţează  pe  preoţii  directori  de  şcoale 
ca  împreună  cu  atîrnâtorii  învăţători . . .  fără  de  nice  o  escusare  să  se  afle  la  Sibiu 
în  25.  26  şi  27  august,  în  casele  seminariale,  pentru  conferinţele  învâţâtoreşti,  pentru 
mai  buna  perfecţionare  in  trebile  şcolare**. 

Din  Tractul  protopopiei  a  Il-a  a  Sibiului  făceau  parte  următorii  învăţători 
greco-răsăriteni:  Vasilie  Maxim  şi  Mihail  Racotă  din  A vrig,  parohul  Ioan  Babeşiu 
din  Boiţa ,  Nicolae  Dordea  din  Bungard,  loan  Borzea  din  Feldioara ,  Suma  din 
Colun,  Ioan  Câlimanu  din  Cornăţel.  Ilie  Brana  din  Mohu,  Ioan  Naftanailu  din 
Nucetu .  Dimitrie  Lazaru  din  Porceşti.  Ioan  Meţiu,  Dimitrie  Iosofu,  Petre  Simtionu, 
Daniil  Popovici,  Petru  Băncilâ  şi  preotul  Ioan  Drocu,  catehet  (Ioan  Petraşcu  e  tăiat) 
din  Răşinari,  Ioan  Veştemeanu  din  Rîu  Sadului,  Nicolae  Popovici,  deşi  demisionat, 
din  Ruşi,  Ioan  Poşa  din  Roşia,  Ioan  Prie  din  Săcădate,  Dimitrie  Băilă  din  Slimnic, 
Teodor  Restanţie  din  Şura  Mare,  Dimitrie  Hansiu  şi  Ioan  Barbu  din  Sadu,  Nicolae 
Bucşa  din  Sebeşul  de  Jos,  Toma  Munducu  din  Sebeşul  de  Sus,  Constantin  Prie  din 
Vurpdr,  preotul  Petru  Mineiu  din  Stena.  Sînt  vacante:  Rucur,  Şelimbăr  şi  Veseud . 

* 


Prin  Circulara  nr.  437,  1  mai  1869  adresată  „Prea  Cinstiţilor  Păr.  Protopopi  şi 
Administratori  protopopeşti “  (tipărită  cu  caractere  latine),  Şaguna  îndeamnă  la 
respectarea  ordinelor  cu  privire  la  vaccinarea  copiilor  contra  vărsatului. 

Folosesc  unele  cuvinte  azi  înlocuite:  recuire-  obligă,  recomandă:  demindă  = 
cere:  care  se  vor  esmite  =  care  vor  fi  trimişi;  strins  se  îndatorează  =  in  chip  obliga¬ 
toriu;  să  referende  =  sâ  raporteze;  a  subscerne  =  a  se  scrie;  relaţiuni  singuratice  = 
speciale.  Pentru  vaccinaţiune  se  mai  folosesc  sinonimele  impuns  şi  oltuit. 


Circulară  tipărită  (nr.  340,  14  aprilie  1869)  „ Către  Inspectoratele  districtuale 
de  şcoale  din  Arhidieceza  noastră  greco -răsăriteană  in  Ardeal “  (cu  caractere  latine). 
Şaguna  îndrumeazâ  clerul  care  conducea  învăţâmîntul  confesional  din  Ardeal,  cum 
să  se  organizeze  pentru  a  ocupa  locurile  cuvenite  in  Senatele  şcolare  districtuale, 
ce  urmau  să  se  înfiinţeze  potrivit  Legii  38  din  anul  1868.  Ei  erau  îndemnaţi  să  piardă 
ocazia  de  a  fi  reprezentaţi  în  aceste  Senate  care  vor  exercita  o  suprainspecţie  asu¬ 
pra  şcoalelor  confesionale.  Fiecare  confesiune  avea  dreptul  la  un  reprezentant  în 
fiecare  Comitat. 

Şaguna  avertizează  insă  că  toţi  trebuie  să  râmînâ  credincioşi  celor  hotărite 
in  problemele  şcolare  „prin  Congresul  nostru  naţional  român  bisericesc “,  în  anul 
trecut  şi  în  anii  1850,  1860,  1964.  ca  şi  prin  circularele  nr.  657  din  1862.  337  din 
1865  şi  351  din  1869  „ca  să  ştie  apăra  treaba  şcoalelor  noastre  confesionale “. 

* 


în  septembrie  1869  (nr.  1103,  litere  latine)  Şaguna  laudă  pe  protopopul  Ioan 
Panovici  pentru  felul  cum  au  decurs  Conferinţele  învâţâtoreşti  din  anul  acela. 
Consistoriul  i-a  votat  Collaudatoriu.i0  îl  roagă  să  adreseze  mulţumiri  şi  directorului 


40  de  la  collaudatio  sau  collaudo,  a  elogia,  a  lăuda;  aici  Elogiu . 

şcolilor  capitale  din  Răşinari ,  Daniil  Popovici  Barcianu,41  conducătorul  Conferinţe¬ 
lor.  Celor  absenţi,  Ilie  Munteanu  din  Tumişor,  Mihail  Stoica  din  Sălişte,  Daniil 
Moga  din  Jina,  Ioan  Borzea  din  Feldioara.  Mihail  Racotă  din  Avrig,  Ioan  Călimaru 
din  Comăţel,  pr.  Ioan  Droc  din  Răşinari,  Nicolae  Popovici  din  Russu,  Ioan  Possia 
din  Roşia,  Ioan  Prie  din  Săcădate,  Teodor  Restanţa  din  Şura  Mare ,  Toma  Manduca 
din  Sebeşul  de  Sus  şi  Constantin  Prie  din  Vurpăru,  „să  se  înfrunteze  şi  cu  cîte  doi 
florini  să  se  pedepsească  pentru  neglijenţa  lor,  că  vor  fi  lipsiţi  ca  unii  care  servesc 
intunerecului,  dacă  nu  vor  frecventa  Conferinţele  anuale 


1872 

La  5  mai  1872,  protopopul  Ioan  Popescu  transmite  preşedinţilor  Comitetelor 
parohiale,  de  fapt  preoţilor  din  parohiile:  Mohu,  Şelimbăr,  Bungard,  Şura  Mare, 
Slimnic,  Ruşi,  Veseud  şi  Stenea,  ordinul  nr.  88  prin  care  erau  amendaţi  cu  cîte 
5  florini  fiindcă  nu  au  informat  asupra  îndeplinirii  ordinului  de  a  înfiinţa  şcoli  de 
adulţi  „în  care  să  înveţe  oameni  mari  în  timpul  iernii ,  mai  cu  seamă  carte",  adică 
nu  meserii,  cîntări  sau  altceva.  Amenda  urma  să  se  depună  în  fondul  învăţătorilor 
săraci.  Toţi  semnează  de  luare  la  cunoştinţă,  recunoscînd  că  „s-au  arătat  cu  nepă¬ 
sare  către  o  cauză  atît  de  importantă ",  cum  le  reproşează  protopopul.  „Cultura 
poporului  —  mai  scrie  acesta,  referindu-se  la  Statutul  organic  şagunian  —  este  o 
afacere  cu  care  stă  în  strînsă  legătură  moralitatea  şi  religiozitatea  poporului,  precum 
şi  vaza42  şi  onoarea  bisericii  peste  tot1'.43 


* 


Locuitorii  din  Şura  Mare  cer  cu  stăruinţă  să  li  se  facă  o  şcoală.  Duc  tratative 
cu  consilierul  gubernial  şcolar,  sasul  Kurtz,  şi  cu  inspectorul  Heinrich.  Semnează  o 
petiţie  către  protopop,  parohul  Ştefan  Opriţiu  şi  şapte  membri  ai  Comitetului  paro¬ 
hial,  la  15  iunie  1872. 

* 


La  Avrig  în  1872  urmau  să  fie  şcolarizaţi  300  de  copii  în  numai  două  „săliţe“ 
de  clasă,  cu  totul  insuficiente.  Avrigenii  voiau  să  aleagă  pe  D.  Neamţu  din  Porum- 
bacu  de  Jos  ca  notar,  cu  speranţa  că  le  va  mări  şcoala.  Se  temeau  însă  ca  inspecto¬ 
ratul  „să  nu  se  silească  a  băga  în  post  pe  vreun  sas“. 

* 

MATRIMONIALE 

1854 

In  timpul  revoluţiei  de  la  1848  soţia  lui  Ioan  Pascu  din  Vîlcele  Rele,  Maria, 
s-a  cununat  clandestin  cu  alt  bărbat,  anume  Ioaneş  Măgureanu.  Şaguna  e  întrebat 
dacă  soţul  părăsit,  acum  aflătoriu  în  Răşinari,  se  poate  recăsători.  Răspunde  (cu 
nr.  890  din  14  august  1854):  „Deoarece  zisa  femeie,  Maria,  în  fapt  au  rupt  credinţa 
şi  legătura  către  bărbatul  ei  Ioan  Pascu,  acesta,  în  înţelesul  sfintelor  canoane  ale 
Sf.  Vasile  9  şi  35,  şi  83  al  soborului  ecumenic  al  Vl-lea,  îşi  poate  lua  altă  muere“. 
(De  mînă,  cu  caractere  slavone,  dar  amestecat  şi  cu  caractere  latine.  De  pildă  scrie: 
femee,  Ioan,  din,  ei,  cu  caractere  latine). 


* 


41  Daniil  Popovici  Barcianu,  fiul  lui  Sava  Barcianu,  n.  1847  în  Răşinari.  Studii 
la  Viena,  Bonn  şi  Lipsea.  In  1876,  profesor  la  Institutul  teologic-pedagogic  din 
Sibiu,  director  la  Şcoala  de  fete  a  „Asociaţiunii44;  a  fost  secretar  2  al  „Asociaţiunii44 
şi  a  fost  judecat  în  procesul  Memorandum-ului,  condamnat  la  2  ani  jum.,  închis 
la  Vaţ.  A  murit  în  1903.  A  redactat  revistele  „Foaia  ilustrată44  şi  „Foaia  pedago¬ 
gică44.  A  alcătuit  o  Gramatică  germană  şi  un  Dicţionar  romăn-german  şi  altele. 

42  prestigiul 

43  în  general 

Maria  Popa  din  Feldioara  se  plînge  lui  Şaguna  câ  a  părăsit-o  soţul  de  7  ani. 
La  14  august  1854  Şaguna  hotărăşte:  „Femeia  de  7  ani  cu  necredinţă  părăsită,  Maria 
Popa  din  Feldioara,  în  înţelesul  sfintelor  canoane  ale  Bisericii  noastre  răsăritene 
fila  216,  cap.  233  44  se  dezleagă  de  legătura  căsătoriei  cu  pribegitul  şi  necredin¬ 
ciosul  ei  bărbat...  şi  i  se  dă  voie  a  păşi  la  altă  căsătorie'4,  (cu  caractere  slavone, 
scris  de  mină). 


Necazuri  cu  greco-catoliciil  Şaguna  îşi  îndrumă  preoţii  cum  să  procedeze  în 
cazul  căsătoriilor  mixte;  provocat  de  faptul  câ  greco-catolicii  săvîrşeau  anumite 
abuzuri.  Din  circulara  pe  care  a  trimis-o  „Prea  cinstiţilor  părinţi  protopopi  şi 
cinstitei'  preoţimi  eparhiale 44 ,  se  vede  câ  ortodocşii  erau  obligaţi,  cînd  se  căsătoreau 
cu  greco-catolici,  să  facă  slujba  cununiei  numai  la  catolici.  Şaguna  nu  protestează 
împotriva  acestei  discriminări,  pentru  că  era,  probabil,  legiferată,  dar  cere  măcar 
minimum-ul  de  respect  faţă  de  partea  ortodoxă,  în  limitele  permise  de  lege.  El 
scrie  în  circulara  amintită  (Nr.  425  din  21  iulie  1854): 

„Episcopia  noastră  căpătînd  mai  multe  plingeri  din  partea  preoţimei  noastre, 
câ  parohii  greco-catolici  fac  volnicii45  în  căsătoriile  mestecate46  şi  adecă  cunună 
feţele47  noastre  cu  ale  lor  fără  să  fie  făcut  şi  din  parte-ne  vestirile  în  Biserica 
noastră  şi,  pre  scurt,  că  parohii  greco-catolici  la  căsătorii  mestecate  nu  păzesc  ordi- 
nâţiunile  mai  înalte,  prin  care  nouă  ni  se  face  o  vătămare;  au  fost  silită  a  se  plînge 
în  privinţa  aceasta  la  locurile  mai  înalte.  La  care  înaltul  nostru  guvern  s-a  îndurat 
a  ne  înştiinţa  prin  decretul  său  de  subt  8-lea  iunie  a.  c.  Nr.  10772/1300,  că  a  poftit 
pe  consistoriul  greco-catolic  ca,  în  privinţa  plănsorilor  noastre,  să  pună  stavilă.  Care 
înalt  decret  ne  incunoştiinţeazâ  şi  despre  aceea,  că  Prea  Cinstitul  Consistoriu  greco- 
catolic  supt  2-lea  iunie  a.  c.  Nr.  445  au  slobozit  la  preoţimea  sa  următoarea 
poruncă: 

1.  Ca  la  căsătorii  mestecate  înainte  de  toate  de  la  feţele  noastre  să  se  ceară 
carte  de  botez; 

2.  Ca  cununia  pănă  atunci  să  nu  se  facă,  pănă  nu  s-au  isprăvit  şi  la  noi  cele 
trei  vestiri; 

3.  Ca  la  întâmplări  de  rudenie  de  sînge,  sau  de  cuscrie,  şi  de  la  feţele  noastre 
să  se  producă  dispensaţia  de  rudenie. 

Aceasta  vă  fac  cunoscut  spre  acel  sfîrşit,  ca  pentru  susţinerea  vazei 48  Bisericii 
noastre,  care  sîntem  datori  a  o  păzi,  să  vă  ţineţi  strîns  de  învăţăturile  mele  care 
vi  le-am  dat  pentru  cununiile  mestecate,  şi  ori  ce  vătămare  s-ar  face  Bisericii 
noastre  din  partea  preoţimei  de  altă  religie,  să  mi-o  arătaţi,  ca  să  pot  cere  satis¬ 
facţie  de  la  inalta  noastră  stâpînire'4. 


1869 

Şaguna  era  exigent  faţă  de  viaţa  imorală  din  parohii.  Lui  George  Gustu  din 
Avrig  îi  refuză  aprobarea  de  recăsătorie  cu  Floarea  Roman,  „ pentru  că  nu  şi-au 
îndreptat  viaţa  sa'4  (Nr.  1086/1869,  cu  caractere  latine). 


1872 

La  11  mai  1872  Consistoriul  din  Sibiu  confirmă  sentinţa  de  divorţ  dintre 
Maria  Ilie  Savu  ca  actoră 49  şi  Ilie  Savu  ca  inct.50  Amîndoi  au  fost  scutiţi  de  taxa 
de  timbru  pe  motiv  de  sărăcie.  Ea  trăia  din  munca  braţelor  cu  ziua,  el  trăia  „din 


44  Desigur  din  Dreptul  canonic  al  lui  Şaguna. 

45  abuzuri 

46  mixte 

47  persoanele 

48  prestigiului 

49  reclamantă 

50  reclamat 


DIN  VREMEA  LUI  ŞAGUNA 


651 


darul  celor  milostivi" ,  adică  ajunsese  cerşetor.  In  fapt  erau  despărţiţi  de  19  ani  din 
cauza  beţiei  bărbatului  care  între  timp  s-a  ruinat  complet  pierzîndu-şi  pe  băutură 
toate  bunurile.  Un  copil  a  rămas  cu  ea.  Ea  n-a  cerut  divorţul  pentru  că  n-a  avut 
bani  pentru  proces.  Acum,  avînd  băiatul  la  armată,  voia  să-l  ceară  acasă,  potrivit 
legii,  ca  fiind  bărbat  cap  de  familie,  dar  nu  putea  dovedi  aceasta,  cît  nu  era  divor¬ 
ţată.  De  aceea  —  explică  ea  —  cere  atît  de  tîrziu  divorţul.  S-a  pronunţat  cu  una¬ 
nimitate  în  favoarea  ei,  dîndu-i-se  chiar  dezlegarea  de  a  se  recăsători.  Soţului  i  s-a 
interzis  recăsătorirea  —  „a  fost  pus  sub  liga" 51  „pînă  nu  va  dovedi  îndreptare 
radicală". 


+ 


DIVERSE 


1852 

Doisprezece  reprezentanţi  ai  comunei  Mohu  scriu  şi  semnează  toţi  prin  pune¬ 
rea  degetului,  către  protopopul  districtului  Sibiu,  să-l  schimbe  pe  titorul 52  Ioachim 
Naşcu  din  funcţia  ce  deţine  la  parohie,  deoarece  nu  administrează  bine  avutul 
bisericii  şi  nu-1  respectă  pe  preot.  Dacă  altădată  în  lada  bisericii  erau  400 — 500  flo¬ 
rini,  acum  nu  sînt  decît  3 — 4  florini  (29  decembrie  1852,  scris  chirilic). 

* 


1853 

In  1853  la  21  martie,  preotul  din  Chiueşti,  localitate  în  părţile  Dejului,  Gheorghe 
Lador  a  fost  condamnat  la  un  an  închisoare  pentru  că  a  eliberat  certificate  false 
de  naştere  în  vederea  recrutării.53  Şaguna  avertizează  pe  toţi  clericii,  printr-o  circu¬ 
lară,  să  nu  repete  aceeaşi  greşeală  (Nr.  383/1853,  circulară  tipărită,  cu  caractere 
slavone). 


* 


La  17  februarie  1853,  protopopul  Moise  Fulea  cere  dispensă  de  cununie  pentru 
tinerii  Vasile  Dordea  şi  Ana  a  lui  Achim  Cîrstea  din  Bungard  care  erau  rude  de 
sînge,  de  gradul  al  5-lea.  Protopopul  îşi  motivează  cererea  pe  o  jurisprudenţă:  în 
1849  Şaguna  dăduse  deja  o  dispensă,  tot  în  Bungard,  şi  tot  unor  tineri  înrudiţi  în 
gradul  al  5-lea.  Şaguna  pune  rezoluţia:  „Vdzînd  temeiul  celor  întîmplate  aduse  în 
raportul  acesta ,  dau  dezlegare  arhierească  de  rudenie  între  feţele  numite,  cu  aceea 
ca  eale  să  postească  în  treizeci  de  săptămîni,  zilele  de  lunea.  Sibiu  17  februarie 
1853.  Andrei,  episcop'*  (scris  de  mînă,  cu  caractere  chirilice). 


„Dregători a 54  Comunei  Avrig"  (din  zece  doar  unul  semnează  prin  punerea 
degetului)  cere  Protopopului  Moise  Fulea  să  fie  de  acord  cu  numirea  fostului  notar 
Marian  Luculeţ  (scris  Lukuletz)  în  postul  de  învăţător  în  locul  lui  Mihail  Cîndea 
(scris  Kindje)  care  a  fost  sfinţit  diacon.  (Scris  de  mînă,  cu  caractere  slavone,  înreg. 
la  20  iunie  1853). 

* 


învăţătorul  I.  U.  Leounovits  prezintă  un  tabel  al  elevilor  de  la  „Şcoala  nor- 
malicească  din  comunitatea  Sibiell ",  în  anul  1853.  Sînt  notaţi  60  de  băieţi  şi  9  fete 
care  urmează  cursul  de  iarnă.  Vîrsta  lor  e  de  la  6  la  16  ani.  Unii  au  început  şcoala 


51  sub  oprire  legală 

52  ctitorul 

53  Pe  vremea  aceea  preoţii  făceau  înregistrările  legale  pentru  naşteri  şi  morţi 

54  conducerea 

in  1852,  alţii  in  1853.  Rezultatele  examenului  semestrului  de  iarnă  sint  notate  cu 
râu,  mediu,  bine  şi  foarte  bine.  S-au  predat  117  zile.  Se  arată  şi  cîte  zile  a  frecven¬ 
tat  sau  a  absentat  fiecare  elev,  totalizînd  4108  zile  frecventate  şi  2548  zile  absen¬ 
tate.  Examenul  s-a  dat  la  10  mai  1853,  in  faţa  preotului  paroh,  a  judelui  şi  a  doi 
juraţi  locali.  S-au  predat  următoarele  materii  de  studiu:  „Cethirea“,  catehismul, 
istoria  bisericească,  datorinţele  supuşilor,  rugăciunile,  aritmetica  „cu  capul  şi  pe 
tablă*,  scrisoarea  după  ortografie  cu  litere  cirilice  şi  latineşti,  „ceva  din  dictando", 
cîntârile  sf.  Liturghii  şi  „ceva  din  cele  8  glasuri",  cunoaşterea  literelor  nemţeşti, 
slovenirea,  „ceva  cethirea*4  şi  scrisoarea,  silabizarea  şi  numărarea. 

Patruzeci  şi  şapte  de  credincioşi  din  Kamultu  (Kastenholz)  trimit  la  28  iunie 
1853  o  petiţie  sub  tot  atîtea  semnături,  asigurind  episcopia  din  Sibiu  că  dacă  le  va 
da  un  preot,  fiecare  familie  îi  va  da  „o  feardele  de  cucuruz  şi  casă  în  care  să  şază, 
afară  de  veniturile  epitra  firului,  pînă  atunci  ce  vom  căpăta  moşiile  bisericeşti.  Care 
pentru  mai  den  bună  încredere,  întărim  cu  punerea  degetelor  noastre Patruzeci 
şi  şapte  de  cruci! 

* 


1854 

La  12  noiembrie  1854  (cu  nr.  839)  Şaguna  scrie  cu  mina  sa  Protopopului  Moise 
Fulea  un  ordin  referitor  la  numirea  unui  nou  preot  la  Slimnic:  „In  urma  repre¬ 
zentaţiei 55  Prea  Cinstiei  Tale56  şi  în  urma  cererii  obştei  noastre  bisericeşti  din 
Slimnic,  am  aflat  de  bine  a  rindui  de  capelan  57  pe  Ioan  Hociotă,  din  care  pricină 
l-am  şi  sfinţit  de  diacon  in  3,  iar  de  preot  în  4  noiembrie  a.  c.  şi  acum  l-am 
îndreptat  la  Prea  Cinstia  Ta  ca  sâ-1  introduci  în  slujba  capelaniei  şi  să  ai  asupra 
purtării  lui  grijă,  şi  să-l  povăţuieşti  ca  adeseori  să  cetească  circularele  mele,  ca  să 
se  ştie  acelea  şi  după  ele  să-şi  poarte  dregâtoria  sa,  şi  să  se  deprindă  cu  cetirea 
cărţilor  bisericeşti,  ca  să  se  sâvîrşeascâ w  în  ştiinţele  şi  cunoştinţele  cele  trebuin¬ 
cioase  pentru  un  preot". 


* 


Moise  59  Fulea,  protopopul  Sibiului,  trimite  la  8  noiembrie  1854  (cu  nr.  254,  cu 
litere  cirilice)  preoţilor  din  protopopiatul  său  o  circulară  aspră,  reproşîndu-le  că  nu 
execută  poruncile  episcopului,  şi  anume:  1.  Cu  nr.  202  li  s-a  poruncit  ca  fiecare 
biserică  să  dea  cîte  4  sau  6  florini  de  argint  pentru  Prota  învoirilor;60  2.  Cu  nr.  256 
li  s-a  poruncit  să  cumpere  Elementele  Dreptului  Canonic 61  (costul  1  fl.  şi  20  cr.); 
3.  Li  s-a  poruncit  conscrierea  moşiilor  bisericii  şi  a  porţii  canonice;62  4.  Li  s-a  porun¬ 
cit  să  examineze  pe  cei  care  vor  să  se  căsătorească,  dacă  ştiu  un  anumit  număr 
de  rugăciuni  din  Cărticica  pe  care  o  au  toţi  preoţii;  Li  s-a  poruncit,  în  sfîrşit,  să 
trimită  numărul  familiilor  şi  al  sufletelor  in  tot  anul.  Li  se  dă  termen  pînă  la 
sfîrşitul  lunii  să  intre  în  rînduialâ.  Pe  pagina  următoare  se  notează  răspunsurile 
primite  prompt,  cu  zece  zile  înainte  de  termen.  Cu  Şaguna  nu  se  glumea! 

* 


55  raportului 

56  termen  ieşit  azi  din  uz 

57  preot  ajutător 

58  desâvîrşească,  sâ-i  completeze. 

59  El  semnează  întotdeauna  Moisi,  dar  cei  care-1  numesc  scriu  Moise. 

60  Cel  care  alcătuia  actul,  sau  contractul  bunei  învoiri  între  viitorii  soţi,  de 
obicei  în  biserică  şi  în  faţa  cîtorva  martori.  Se  puneau  în  special  două  întrebări: 
dacă  se  căsătoresc  de  bună  voie  şi  nesiliţi  de  nimeni  şi  dacă  nu  erau  rude  de 
singe,  în  care  caz  de  la  gradul  4  în  sus  trebuia  să  obţină  dispensă  de  la  episcop. 
Prota  era  „cel  dinţii",  cel  care  prezida  şi  încheia  în  scris  contractul  bunei  învoiri, 
care,  în  Transilvania,  se  mai  încheie  şi  azi. 

61  alcătuit  de  Andrei  Şaguna,  Sibiu,  1854. 

62  sesia  parohială 

Şaguna  despre  „ Telegraful  Romăn“ 

Circulară  de  mină,  cu  caractere  slavone,  nr.  464  din  20  noiembrie  1854,  către 
Moise  Fulea,  protopopul  Tractului  II  Sibiu: 

„Mă  ţiu  de  sfîntă  datorinţă  a  provoca  pe  Prea  Cinstia  Ta  şi  pe  preoţimea  dis¬ 
trictuală,  pre  dascăli,  precum  şi  pre  toţi  aceia  care  se  deprind  cu  cetirea,  ca  să 
vă  prenumăraţi  la  jurnalul  diecezei  noastre,  numit  „Telegraful  român4*,  ca  la  un 
jurnal  care  lăţeşte  ştiinţe  şi  cunoştinţe  din  care  prea  mult  se  poată  folosi  un 
mădular  al  diecezei  noastre. 

Eu  gîndesc  că  tot  fiul  al  Bisericii  noastre  ardelene  este  pătruns  văzînd  o 
tipografie  care  este  proprietatea  clerului  nostru  şi  ştiind  că  prisosul  venitului 
tipografiei  este  hotărît  pentru  ajutorul  săracilor  noştri  preoţi.  Din  care  pricină  şi 
dau  eu  binecuvîntare  la  preoţii,  dascălii  şi  curatorii  bisericeşti  să  se  poată  prenu- 
mera  din  visteria  bisericilor  lor  la  „Telegraful  Român*1  cu  8  fl.  argint  pe  an,  iar 
unde  aceasta  nu  s-ar  putea  face,  acolo  să  se  prenumere  din  al  său. 

Deci  pe  temeiul  acestora,  să  ai  bunătate  Prea  Cinstia  Ta  a  provoca  cu  toată 
bărbăţia  pre  preoţi,  dascăli  şi  pe  alţi  cărturari  la  prenumeraţia  „Telegrafului4*  şi 
despre  sporul  făcut  a  referi  încoace  pînă  la  20  decembrie  a.  c.4*. 

Rezultatele  au  fost  imediate.  La  22  decembrie  1854  Şaguna  îi  dă  protopopului 
Moise  Fulea  o  dovadă  scrisă  în  întregime  de  mina  sa,  în  care  arăta: 

„Prin  aceasta  adeverez  că  am  primit:  1.  Pentru  2  Drepturi  Canonice,  2  fl.  40; 
2.  Pe  seama  bisericii  arse  de  la  Mediaş  6  fl.  20;  3.  Pentru  11  prenumeranţi  la 
Telegraful  românesc,  86  fl.  Total  93  fl.,  şi  am  făcut  rînduială  ca  banii  să  se  dea 
la  locul  cuviincios44. 


* 


Cu  nr.  1854  din  7  iunie  1854,  Şaguna  îi  scrie  protopopului  Moise  Fulea  o 

lungă  scrisoare,  cu  un  alfabet  care  amestecă  literele  slavone  cu  cele  latine  (n,  m,  i, 
d,  f,  z,  î  cu  caractere  latine;  u,  r,  p,  v,  c,  ci,  ce,  ă,  e,  g,  s,  cu  caractere  slavone; 
litera  t  e  cînd  latină,  cînd  slavonă): 

„[Nu]  numai  din  teorie,  dar  din  fapte  pozitive  şi  din  păţanie  proprie  sînt, 

şi  nu  mă  îndoiesc63  că  cu  toţi  sîntem  convinşi  despre  aceea:  că  cu  puteri  împreu¬ 
nate  se  realizează  şi  se  aduc  la  înfiinţare 64  lucruri  măreţe,  atît  trupeşte,  cît  şi 

sufleteşte  folositoare,65  care  unui  singuratec  se  par66  şi  întru  adevăr  sînt  cu  nepu¬ 
tinţă.  Un  adevăr  care  cuget  a  fi  de  prisos  a-1  demonstra67  cu  multe  argumente. 
Din  convingerea  aceasta  purcezînd  şi  văzînd  cu  cîte  greutăţi  au  a  se  lupta  multe 
comunităţi  sărace  ale  diecezei  noastre  [care]  silite  sînt  în  neputinţă  absolută  a-şi 
ridica  o  biserică  în  care  să  laude  pe  Dumnezeu,  fără  de  care  ce  este  omul? 

Şi  anume,  văzînd  că,  comunitatea  noastră  din  Mediaş  căreia  în  anul  1849 
i  s-au  prefăcut  în  cenuşă  zidirea  bisericii  prin  un  foc,  apucîndu-se  de  abia  în 
anul  de  faţă  de  zidirea  altei  biserici,  se  luptă  cu  greutăţi  neînvingătoare  şi,  din 
lipsa  mijloacelor  trebuincioase,  stă  in  loc  cu  lucrul  început,  deoarece  tot  ajutorul 
putincios  din  partea  membrilor  comunităţii  şi  din  scaunul  episcopesc  procurate, 
încă  [sînt]  departe68  ca  să  ajungă  la  ridicarea  desâvîrşită  a  bisericii  începute;  am 
venit  la  ideea  aceea  ca  să  se  formeze  o  însoţire  împrumutată 69  între  alte  biserici 
diecezane  şi  între  bisericile  din  tractul  Prea  Cinstiei  Tale  care,  la  oarece  lipsă 
atingătoare 70  de  zidirea  bisericii  care  una  sau  alta  comunitate  n-ar  fi  în  stare  a 
împlini  singură,  să  se  sprijinească  împrumutul  cu  o  71  sumuliţă  hotărîtâ  din  vistieria 
bisericilor. 

Drept  aceea  te  poftesc  pe  Prea  Cinstia  Ta  ca  privind  şi  din  parte-ţi,  şi  con- 
vingîndu-te  despre  bunătatea  scopului  unei  asemenea  întreprinderi,  cu  ştirea 


63  scris:  şi  numă  în  doesc 

64  scris:  în  fiinţare 

65  în  domeniul  material  şi  în  cel  spiritual 

66  scris:  separ 

67  scris:  demustra 

68  scris:  de  parte 

69  de  împrumut 

70  cu  privire  la,  referitor  la 

71  scris:  co 

titorilor  şi 72  preoţilor  să  primiţi  din  visteria  fiecărei  biserici  tractuale 73  pe  seama 
zidirii  bisericii  din  Mediaş  atîţia  florini  argint,  cîţi  după  chibzuiala  Prea  Cinstiei 
Tale  va  ierta  74  starea  vistieriei  bisericeşti  şi,  pe  lingă  o  specificaţiune  cuviincioasă 75 
sâ-i  aşterni  încoace  pînă  la  sfîrşitul  lui  septembrie. 

Cuget  că  măsura  aceasta  nu  va  afla  împotrivire  nici  din  partea  celor  mai 
sărăcuţi.  Din  partea  celor  dintîi 76  nu,  pentru  că  acestea  foarte  puţin  se  vor  simţi 77 
de  acest  ajutor;  iar  cel  de  al 78  doilea  cu  atît  mai  puţin,  pentru  că  la  vreme,  cînd 
acestea  singure79  vor  avea  lipsă,  vor  primi  ajutorul  îndărăt  în  măsură  mai  mare“. 

• 

1862 

La  13  mai  1862  episcopul  Andrei  (Şaguna),  care  încă  nu  era  mitropolit,  scrie 
(cu  caractere  slavone)  unor  preoţi  (Sava  Popovici  din  Răşinari,  Stan  Popovici  din 
Sadu,  Nicolae  Rotsu  din  Nucet,  Ioan  Banda  din  Roşia,  Ioan  Doicean  din  Sebeşul 
de  Jos  şi  Ioan  Panovici  din  Sibiu),  că  li  se  trimit  cîte  60  de  florini  vechi  austrieci, 
iar  protopopilor  cîte  120,  „din  mila  împărătească**.  Ii  mai  înştiinţează  că  s-a  hotă- 
rît  în  Consistoriu  să  se  reţină  de  la  fiecare  cîte  10%  pentru  catedrala  din  Sibiu, 
dar  că  cei  care  nu  vor  să  facă  această  „jertfă**,  vor  primi  suma  întreagă.  Toţi  cei 
menţionaţi  mai  sus  semnează  pe  verso  pentru  cîte  54  de  florini.  (Scrisoarea  nr. 
327/1862,  cu  caractere  slavone,  scris  de  mînă.  Şaguna  subscrie  m.  p.). 

Intr-o  circulară  din  22  august  1861  (cu  litere  slavone,  de  mînă)  trimitea  unor 
preoţi  cîte  50  de  florini  vechi  austrieci  tot  din  „milă  împărătească**  şi  le  recomanda 
să  cumpere  Istoria  bisericească 80  şi  nişte  broşuri  ptr.  3  fl.  Pe  verso  preoţii  Ioan 
Rotaru  din  Boiţa  şi  Simion  Barbu  din  Sâcădate  semnează  pentru  50  fl.  N-au  cum¬ 
părat  Istoria  bisericească! 

* 


1864 

In  parohia  Cetatea  Sibiului,  la  30  iunie  1864,  parohul  Zaharia  Boiu  declara  că 
primeşte  o  leafă  fixă  anuală  de  200  florini  şi  „din  epitrahilu**  mai  realizează  100 
florini.  Atestă  protopopul  I.  Hania. 


* 


1865 

In  1865  Dimitrie  Cunţan  (semna  Dimitriu  Cunţianu),81  „diacon  şi  profesor  de 
cant  ca  asistinte**,  redacta,  cu  caractere  latine,  procesele  verbale  ale  Consistoriului 
sibian  cu  privire  la  divorţuri.  Din  1864  era  profesor  de  Cîntări  bisericeşti  la  Insti¬ 
tut,  melodiile  lui  cîntîndu-se  pină  astăzi  în  toate  bisericile  din  Transilvania.  Este 
tatăl  poetei  Maria  Cunţan. 

La  1  noiembrie  1865,  Şaguna  cere  ajutoare  de  la  parohii  pentru  „zidindele  şi 
reparindele  biserici".  El  scrie  cu  litere  latine:  „sum  datoriu “  şi  „Dumnedieu" . 

m 


72  scris:  şa 

73  din  tractul,  din  sectorul  respectiv 

74  va  permite 

75  după  alcătuirea  actelor 

76  scris:  din  tiia 

77  resimţi 

78  scris:  deal 

79  cînd  ele  însele 

80  Istoria  bisericeasca  de  Şaguna,  2  voi.,  1860. 

81  Dimitrie  Cunţan,  n.  1837,  t  1910,  învăţător,  apoi  profesor  de  Tipic  şi  de 
Cîntări  la  Seminarul  diecezan  din  Sibiu.  A  fost  preot  la  parohia  Sibiu-Iosefin, 
asesor  consistorial  onorar  şi  controlor  al  Casei  arhidiecezane.  A  lăsat  o  importantă 
operă  muzicală. 

1868 

La  21  mai  1868  Şaguna  împarte  „mila  împărătească**  (o  subvenţie  anuală  spe¬ 
cială)  în  Protopopiatul  II  Sibiu:  200  florini  protopopului  Ioan  Panovici,  100  florini 
preotului  Sava  Popovici  din  Răşinari  şi  cîte  60  de  florini  altor  7  preoţi.  La  sfîrşit 
recomandă  „ opul  meu  Dreptul  canonic  ce  se  poate  prenumera  cu  3  florini “.  Pe 
verso  se  văd  semnăturile  şi  sumele  primite.  Unii  cumpără  Biblia,  dar  nici  unul 
Dreptul  canonici 


* 


1869 

„Poporenii**  din  Roşia  se  plîng  lui  Şaguna  la  13  sept.  1869  împotriva  preo¬ 
tului  lor,  IOAN  BANDA.  Şaguna  trimite  protopopul  în  anchetă.  Poporenii  îl  acuză 
pe  preot  „de  unele  crime  neaşteptate  şi  foarte  triste “.  Desigur  nu  e  vorba  de 
omoruri,  prin  crime  înţelegîndu-se  unele  abuzuri,  precum  impuneri  de  taxe  prea 
mari  şi  altele  asemenea.  „Această  umilă  suplică  o  întărim  prin  manifestarea  cu 
degetul  a  subînsemnaţilor  curatori  parochiali  a  Maicii  noastre  Biserici “.  Urmează 
zece  cruci  cu  amprentele  a  zece  degete!  Textul  e  cu  caractere  latine,  (trimis  de 
Şaguna  cu  nr.  1054/1869). 

Taxele  erau  cam  acestea:  40  de  creiţari  pentru  o  înmormîntare  de  om  mare 
şi  20  de  creiţari  pentru  un  copil. 


In  cazuri  de  impotenţă,  constatată  după  căsătorie,  trebuia  ca  părţile  să  con¬ 
vieţuiască  3  ani  înainte  de  a  li  se  aproba  divorţul.  In  caz  contrar  soţia  trebuia 
„osîndită  la  spese“.  A  fost  cazul  cu  soţia  lui  Ilie  Şandru  din  Sadu  (hot.  Consist. 
Sibiu  4  dec.  1869,  sub  semnătura  lui  Şaguna,  cu  caractere  latine). 


Nicolae  Izdrailă  din  Slimnic  e  primit  de  Şaguna  în  sînul  Bisericii  Ortodoxe, 
părăsind  greco-catolicismul,  la  4  dec.  1869.  (Scrisoare  către  protopopul  Ioan  Pa¬ 
novici,  cu  caractere  latine). 


Lui  Trifu  Munteanu,  „neorustic82  din  Apusdorf4*,  i  se  refuză  scutirea  de  taxa 
de  divorţ,  pe  motiv  de  sărăcie,  „ deoarece  prin  nimica  nu  a  documentat  sărăcia 
Semnează  Şaguna,  13  mai  1869. 


* 


La  5  iunie  1869  membrii  Comitetului  parohial  din  Avrig  se  plîng  mitropolitu¬ 
lui  Andrei  Şaguna,  printr-o  petiţie  cu  zece  semnături  (şase  prin  punerea  degetu¬ 
lui),  împotriva  preoţilor  satului,  deoarece  „nu  mai  sînt  în  stare  de  a  împlini  după 
cuviinţă  lipsele  ce  provin  în  toate  zilele  la  un  popor  aşa  de  numeros  precum  e 
al  acestei  comune".  Preotul  Ioan  Nicolae  pentru  că  „şi-a  pierdut  vederea  ochilor ". . . 
„nu  mai  vede  a  ceti  şi  ce  face  numai  cum  ce  ştie  de  rostu  face,  astfel  în  slujba  sa 
face  multe  erori  şi  cel  mai  simplu  poporean  pricepe  că  nu  merge  bine".  Celălalt 
preot  (nu-i  dau  numele,  probabil  Vasile  Maxim)  se  afla  „îngreuiat  de  bătrîneţe** 
şi  mai  era  şi  protopop.  Al  treilea,  Mihail  Cândea,  deşi  mai  în  putere,  nu  dovedea 
să  împlinească  singur  cele  de  trebuinţă.  Din  aceste  motive,  spun  ei,  „ne  suim  cu 
fiască  încredere  la  puterea  Excelenţei  Voastre  şi  ne  rugăm  prea  umilit  ca  să  te 
înduri  a  ne  face  un  ajutor  capelan  tînăr ,  pe  lîngă  sus -menţionaţii  parohi  neputin¬ 
cioşi".  Frumos  din  partea  lor  că  nu  cer  înlocuirea  bătrînilor,  ci  doar  un  ajutor  mai 


82  ţăran,  sau  cineva  de  curînd  stabilit  la  ţară 

tînăr.  Au  grijă  totuşi  să  nu  lase  numai  la  discreţia  mitropolitului  numirea  celui 
nou,  ci  cer  ,,a  se  face  candidaţie  spre  mulţumirea  poporului 

Şaguna  aprobă  cererea  şi  deschide  concurs  pentru  un  post  de  capelan  pe 
lingă  protopop. 

Dintr-o  altă  hîrtie,  din  19  iunie  1869.  se  vede  că  la  concurs  s-a  prezentat  fiul 
protopopului  Vasile  Macsim,  tot  Vasile  şi  că  a  reuşit.  Şaguna  îl  cheamă  la  hirotonie. 

m 


Circulara  nr.  190,  din  13  Faur  1869,  atrage  atenţia  preoţilor  să  facă  in  chipul 
cel  mai  corect  notările  în  registrele  de  naşteri  şi  de  morţi.  îndreptările  să  se  facă 
nu  prin  radere,  ci  prin  tragerea  unei  linii  peste  cuvîntul  greşit,  ca  să  poată  fi  citit 
şi  controlat.  Semnează  Şaguna  (Foaie  volantă,  tipărită  cu  caractere  latine). 


Circularele  nr.  117  şi  118,  din  13  Faur  1869,  reglementează  felul  cum  trebuie 
cununaţi  ofiţerii  trecuţi  la  pensie,  că  adică  nu  au  nevoie  ,,de  învoirea  jurisdicţiei 
militare'4,  ci  numai  de  un  act  valabil  asupra  pensionării.  Semnează  Şaguna  (Foaie 
volantă,  tipărită  cu  caractere  latine). 


La  13  mai  1869  Şaguna  scrie  protopopului  Ioan  Panovici  (cu  nr.  453,  scris  de 
mină,  cu  semnătură  autografă)  cu  privire  la  hirotonia  clericului  Toma  Munducu 
„în  locul  resignantelui 83  său  taica  Ioan  Manducu precum  notează  un  slujbaş  de 
cancelarie  pe  document.  Conţinutul  e  foarte  interesant,  mai  ales  prin  recomandările 
de  lectură  pe  care  le  face  noului  hirotonit: 

„Candidatul  de  preoţie  şi  clericul  absolut  Toma  Munducu  din  Sebeşul  supe¬ 
rior  s-au  sfinţit  în  9  mai  a.  c.  de  diacon,  şi  în  10  de  preot,  desâvîrşit  orînduindu-se 
de  paroch  la  parohia  din  Sebeşul  de  Sus  cu  hramul  Sfinţilor  Apostoli  Petru  şi  Pavel. 

Aceasta  se  aduce  la  cunoştinţa  Preacinstiei  Tale  cu  aceea  că  introducînd  pre 
nou  sfinţitul  în  parohia  sa,  să-l  îndatorezi  a  se  purta  întru  toate  conform  tagmei 
sale  preoţeşti  şi  jurămîntului  ce  l-a  depus  la  primirea  acestei  sfinte  taine  a  preo¬ 
ţiei,  să  se  deprindă  cu  cetirea  Sfintei  Scripturi  şi  a  altor  cărţi  de  ale  Sfinţilor 
Părinţi,  cu  deosebire  a  Sf.  Ioan  Gură  de  Aur  despre  preoţie;  să  ţină  în  zilele  de 
vară  catihizaţia  cu  tinerimea,  să  fie  evlavios  şi  să  îndemne  pe  creştini  spre  evla¬ 
vie  şi  rugăciune,  spre  care  scop  să  caute  ca,  copiii  şcolari  şi  creştinii  cărturari  să 
aibă  cărţi  de  rugăciune  precum:  Psaltirea,  Ceaslovul  etc.,  iar  pentru  moralul  său 
să  cetească  cartea  Sf.  Ioan  Gură  de  Aur  despre  preoţie  şi  biografia  fericitei  Maice 
Macrina'4. 


* 


1872 

La  31  decembrie  1872  parohia  Sâcâdate  din  Protopopiatul  II  Sibiu,  înaintează 
la  Protopopiat  inventarul  mobil  şi  imobil.  Raportează  o  biserică  de  40  mp.  clădită 
în  1794,  şi  o  şcoală  de  24  mp.  clădită  în  1864,  deci  tot  în  timpul  lui  Şaguna.  In 
afară  de  cimitir  (de  368  de  stînjeni),  parohia  avea  15  grădini  şi  livezi,  totalizînd 
894  stînjeni,  unsprezece  dintre  ele  dobîndite  prin  donaţii  sau  cumpărare  în  vremea 
lui  Şaguna.  în  biserică  aveau  13  candele  de  ,,cusutoriu“,  1  litier  de  aramă,  2  prapore, 
2  policandre  de  aramă  şi  bronz,  23  de  icoane  pe  lemn  şi  8  pe  sticlă,  6  sfeşnice 

de  lemn  şi  4  de  aramă  şi  1  potir  cu  disc  din  aramă  argintată.  In  clopotniţă  3  clo¬ 

pote  cumpărate  în  1739,  1837  şi  1839.  Pentru  preot  erau  4  rînduri  de  veşminte. 
Toate  cărţile  bisericii  erau  româneşti:  Biblia  de  la  Sibiu  (1868),  2  Evanghelii, 
Bucureşti  (1760)  şi  Sibiu  (1844),  12  Minee ,  Pesta  (1805),  Chiriacodromion,  Sibiu 

(1855),  Cazanie,  Bălgrad  (1699),  2  Liturghiere ,  Sibiu  (1798,  1852),  2  Apostol ,  Sibiu 

(1851)  şi  Bucureşti  (1777),  2  Trioade,  Sibiu  (1870),  Rm.  Vîlcea  (1706),  Tîlcuirea 


83  retrasului,  demisionatului 

Evangheliilor,  Sibiu  (1857),  2  Penticostare,  Bucureşti  (1749),  Sibiu  (1859),  Octoih  Mare , 
Buda  (1811),  2  Psaltiri,  Iaşi  (1818),  Sibiu  (1812),  2  Ceasloave f  ambele  tipărite  la 
Sibiu  (1709), 84  Molitfelnic,  Sibiu  (1849).  Aşadar  trei  cărţi  erau  din  cele  tipărite  la 
Bucureşti,  1  la  Rm.  Vîlcii  şi  1  la  Iaşi. 

Şcoala  era  dotată  cu  o  tablă,  o  hartă  a  Transilvaniei  din  1857,  o  masă  şi 
două  sobe.  Scaunele  aparţineau  elevilor,  probabil  aduse  de  acasă. 

* 


In  anul  1872  s-a  întreprins  o  acţiune  de  inventariere  la  toate  parohiile  din 
arhidieceza  Sibiului.  Iată  mai  jos  unele  date  raportate  de  parohia  Porceşti .*5  Are  o 
biserică  zidită  în  1653  de  Matei  Basarab,  restaurată  în  1827  şi  o  „şcoală  confesio¬ 
nală**  din  zid,  acoperită  cu  ţiglă.  In  afară  de  un  cimitir  vechi  şi  unul  nou,  mai 
avea  42  de  locuri  de  grădină,  livezi  şi  arătură,  totalizînd  11  jugâre  şi  648  stînjeni. 
Toate  cărţile  din  bibliotecă  erau  româneşti  şi  erau  destul  de  multe: 

1.  Biblia,  Blaj  (1795); 

2.  Biblia,  Sibiu  (1858); 

3.  Pravila  de  la  Tîrgovişte  (1752),  cu  însemnarea:  „dăruită  de  Matei  Basarab'*, 
avînd  desigur  anul  greşit; 

4.  Pravila  de  la  Mănăstirea  Neamţu  (1844);86 

5.  Sf.  Ioan  Zlataust 

6.  Sf.  Vasile  cel  Mare  (1828) 

7.  Ceaslov,  Braşov  (1835) 

8.  Ceaslov,  Braşov  (1806) 

9.  Ceaslov,  Rîmnic  (1779) 

10.  Evanghelie,  Viena  (1856),  legată  la  Sibiu 

11.  Evanghelie,  Sibiu  (1806) 

12.  Evanghelie,  Sibiu  (1844),  legată 

13.  Evanghelie,  Sibiu  (1844),  nelegată 

14.  Liturghier,  Mănăstirea  Neamţu  (1844) 

15.  Liturghier,  Sibiu  (1834) 

16.  Liturghier,  Sibiu  (1859) 

17.  Apostol,  Sibiu  (1806) 

18.  Apostol,  Rîmnic  (1794) 

19.  Apostol,  Sibiu  (1836) 

20.  Molitfelnic,  Rîmnic  (1793) 

21.  Molitfelnic,  Rîmnic  (1858) 

22.  Molitfelnic,  Sibiu  (1869) 

23.  Triod,  Blaj  (1800) 

24.  Triod,  Rîmnic  (1731) 

25.  Penticostar,  Rîmnic  (1743) 

26.  Penticostar,  Sibiu  (1805) 

27.  Penticostar,  Sibiu  (1841) 

28  Octoih ,  Pesta  (1811) 

29.  Octoih,  Rîmnic  (1750) 

30.  Octoih,  Sibiu  (1861) 

31.  Octoih  mic.  Sibiu  (1859) 

32.  Octoih  mic.  Sibiu  (1836) 

33.  Cele  12  Minee,  Rîmnic  (1779) 

34.  Cele  12  Minee,  Sibiu  (1853) 

35.  12  volume  Vieţile  Sfinţilor,  Bucureşti  (1836),  in  dar  de  la  Mitropolitul  din 
Bucureşti 

36.  4  volume  Vieţile  Sfinţilor,  Mănăstirea  Neamţu  (1813) 

37.  Tălmăcirea  Evangheliilor,  mare,  Iaşi  (1805) 

38.  Tîlcuirea  Evangheliilor,  mică,  Buda  (1835) 

39.  Tîlcuirea  Apostolului,  mare,  Mănăstirea  Neamţu  (1811) 

40.  Cuvîntarea  Duminicilor,  Bălgrad  (1699) 


84  Probabil  e  o  greşeală.  Anul  adevărat  e  1809 

85  Azi  Turnu  Roşu 

86  De  fapt  e  vorba  de  Pidalionul  de  Neamţ,  1844. 

41.  Predică,  Pesta  (1820). 

42.  Chiriacodromion,  Sibiu  (1860) 

43.  Chiriacodromion,  Bucureşti  (1801) 

44.  Cuvîntare  de  sara,  Bucureşti  (1795) 

45.  Arătarea  dumnezeieştilor  dogme,  Mănăstirea  Neamţu  (1816) 

46.  Testamentul  nou,  Bâlgrad  (1699) 

47.  Psaltire  bogată,  Mănăstirea  Neamţu  (1817) 

48.  Psaltire  bogată,  Bucureşti  (1711) 

49.  Psaltire  bogată,  Rîmnic  (1790) 

50.  Psaltire  bogată,  Sibiu  (1837) 

51.  Cuvîntare  la  morţi,  Bucla  (1803) 

52.  Cuvîntare  la  morţi,  Sibiu  (1844) 

53.  Psaltire  in  versuri,  Suceava  (1671) 

54.  Cartea  patimilor.  Suceava,  1774.  Treizeci  şi  nouă,  deci  mai  mult  de  jumă¬ 
tate  veneau  de  peste  munţi. 

In  altar  aveau  vase  de  argint  şi  de  aramă.  Şcoala  era  dotată  cu  2  table  negre 
de  perete  (din  1828  şi  1872),  1  hartă  a  Europei  (din  1869),  1  hartă  a  Transilvaniei 
(din  1869),  1  orologiu  de  perete  (1834),  2  mese  şi  16  scaune  şi  o  cutie  cu  litere 
pentru  adulţi.  Toate  erau  cumpărate  pe  bani  din  casa  alodială,  din  lada  bisericii 
şi  din  lada  meşteşugarilor.  Din  1856  în  comună  fiinţa  şi  o  „Fundaţiune  pentru 
şcoale  şi  preoţi44. 


(va  urma) 


Dr.  ANTONIE  PLAMADEALA 
Mitropolitul  Ardealului 


Recenzii 


Preot  Profesor  Dr.  Dumitru  Călugăr,  CATEHETICA  (Ediţia  a  doua), 
Editura  Institutului  Biblic  şi  de  Misiune  al  Bisericii  Ortodoxe  Române, 
Bucureşti,  1985,  207  pag. 


Recent,  a  apărut  într-o  nouă  ediţie  (a  doua)  Catehetica,  lucrare  didactică  reli¬ 
gioasă  datorată  Pr.  Prof.  Dr.  Dumitru  Călugăr.  întîia  ediţie  (1976)  s-a  dovedit 
deosebit  de  bine  venită,  şi  chiar  necesară  studenţilor  şi,  parţial,  elevilor  din  învă- 
ţămîntul  religios  (teologic)  al  Bisericii  Ortodoxe  Române. 

In  prefaţa  celei  de  a  doua  ediţii  semnată  de  autor,  se  reţine  faptul  că  „întlia 
ediţie  a  lucrării  de  faţă  a  fost  întîmpinată  cu  aprecieri  dintre  cele  mai  bune,  de 
către  pricepătorii  în  specialitate.  Asemenea  aprecieri  şi-au  asigurat  loc  mai  în 
toate  revistele  bisericeşti,  ceea  ce  face  să  se  înţeleagă  că  lucrarea  s-a  dovedit  bine¬ 
venită,  dar  şi  că  ea  poate  fi  promovată  la  o  a  doua  ediţie,  ca  să  poată  fi  de  folos, 
în  continuare,  studenţilor  Institutelor  Teologice  de  Grad  Universitar44  (pag.  6). 

Tipărită  cu  binecuvîntarea  Prea  Fericitului  Părinte  Patriarh  Iustin,  cea  de 
a  doua  ediţie  cuprinde,  în  mare,  aceleaşi  capitole  ca  şi  întîia,  şi  despre  care  s-a 
relatat  la  vreme  în  corpul  acestei  reviste  (1977).  Adică:  Noţiuni  introductive  (im¬ 
portanţa  şi  împărţirea  cateheticii,  catehetica  disciplină  a  teologiei  practice  etc.). 
Cap.  I:  Scurtă  prezentare  istorică  a  catehezei  şi  a  Cateheticii;  II.  Probleme  asociate 
cunoaşterii  sufletului  subiecţilor  catehizării  şi  educaţiei  religioase;  III.  Materia 
catehizării  şi  modul  de  prezentare  a  catehezei;  IV.  Anexe:  Cateheze. 

Material  nou  întîlnim  în  capitolul  I  (pag.  58 — 59),  privind  învăţămîntul  reli¬ 
gios  ( teologic )  al  Bisericii  Ortodoxe  Române  într-o  nouă  perspectivă.  Acest  învă- 
ţămînt  trebuie  să  intenţioneze  „pregătirea  cît  mai  temeinică  a  profesorilor,  elevi¬ 
lor  şi  studenţilor  din  seminariile  teologice  şi  Institutele  Teologice  ale  Bisericii 
Ortodoxe  Române ,  ...  să  cultive  autentic  fondul  sufletesc  sănătos  cu  care  elevii 
şi  studenţii  vin  şi  învaţă  în  cadrul  acestor  instituţii;  acest  fond  să  fie  modelat, 
dar  şi  păstrat  în  puritatea  sa . . .  printr-o  pregătire  temeinică,  printr-o  educaţie 
morală  pilduitoare,  ca  ei  să  fie  receptivi  la  tot  ce  se  întîmplă  în  jur,  în  viaţa  poporu¬ 
lui,  cunoscînd  învăţătura  creştină  în  simţire  românească ...  In  procesul  educaţiei 
să  se  ţină  seama  de  reînnoirea  sufletului  poporului  nostru  chemat  la  viaţă  demnă 
şi  fericită44  (pag.  58). 

Privit  dintr-o  asemenea  perspectivă,  se  arată  în  continuare,  „învăţămîntul  teo¬ 
logic  este  chemat  să  joace  în  viaţa  Bisericii  rolul  esenţial  de  pregătire  a  slujitorilor 
altarelor,  ...  ca  preoţii  să  fie  la  înălţimea  vremurilor  pe  care  le  trăim  astăzi. 
Pentru  ca  Biserica  să-şi  poată  împlini  misiunea,  avem  nevoie  de  preoţi  vrednici. 
Ea  trebuie  să  contribuie  la  rezolvarea  problemelor  pe  care  ţara  le  are  şi  pe  care 
poporul  le  cere.  Nu  pregătim  preoţi  cu  care  să  acoperim  suprafaţa  pămîntului,  nici 
pentru  un  anumit  veac  şi  nici  preoţi  nelegaţi  de  glia  românească.  Avem  nevoie  de 
preotul  care  trăieşte  în  mijlocul  credincioşilor ,  care  ascultă  de  glasul  pămîntului , 
care  are  ochii  aţintiţi  la  popor ,  şi  care  doreşte  şi  caută  să-l  ajute"  (P.  F.  Patriarh 
Iustin,  la  pag.  59). 

In  sprijinirea  acţiunii  asemenea  celei  conturate  mai  sus,  P.  F.  Patriarh  Iustin 
—  în  cuvinte  programatice  îndreptate  cadrelor  didactice  din  învăţămîntul  teologic  — 
precizează:  „Să  fiţi  pregătitori  ai  clerului  nostru  prin  stăruinţă,  prin  viaţa  pe  care 

o  trăiţi  în  şcoli.  Să  fiţi  exemplu  permanent  pentru  elevi  (şi  studenţi)  de  cinste, 
corectitudine,  dragoste  profundă  de  Patrie,  trăire  creştinească. 

Să  trăiţi  potrivit  învăţăturii  sfinte.  Nu  poate  fi  profesor  cel  care  nu  trăieşte 
învăţătura  şi  nici  cel  care  nu  propovâduieşte  viaţa  pe  care  trebuie  să  o  propovă¬ 
duiască.  Fiţi  la  înălţimea  vremurilor  noi,  la  înălţimea  chemării  Bisericii  şi  a 
poporului44  (pag.  59). 

„Dascălii  de  teologie  cu  pregătire  superioară  şi  cu  experienţă  verificată  vor 
întocmi  manuale  destinate  elevilor  şi  studenţilor  din  şcolile  de  învăţămînt  teologic, 
iar  traducerea  în  limba  română,  din  original,  a  operelor  celebre  ale  Sfinţilor 
Părinţi  şi  marilor  scriitori  din  primele  veacuri  creştine . . .  vor  contribui  la  apro¬ 
fundarea  problemelor  teologice  de  către  profesorii  de  teologie,  ca  şi  la  instruirea 
elevilor  şi  studenţilor  din  învăţămîntul  teologic,  precum  şi  la  adîncirea  vieţii 
creştine  ortodoxe  în  sufletele  credincioşilor  Bisericii  noastre  strămoşeşti44  (pag.  59). 

Cu  adevărat,  asistăm  la  deschiderea  unei  noi  perspective  pentru  învâţămîn- 
tul  religios  (teologic)  al  Bisericii  Ortodoxe  Române. 

Pr.  prof.  Ioan  I.  Ică 


Keith  Hitchins,  THE  IDEA  OF  NATION;  THE  ROMANIANS  OF 
TRANSYLVANIA  1691 — 1849,  Editura  Ştiinţifică  şi  Enciclopedică,  Bucu¬ 
reşti,  1985,  221  p. 

Profesorul  Keith  Hitchins  de  la  Universitatea  Statului  Illinois,  S.  U.  A.  oferă 
istoriografiei  internaţionale  o  nouă  contribuţie  de  valoare  privitoare  la  trecutul 
românilor  transilvăneni. 

Lucrarea  de  faţă  atrage  mai  întîi  atenţia  prin  extinderea  perioadei  de  timp 
asupra  căreia  se  opreşte  investigaţia  cercetătorului  american.  Dacă  în  prima  sa 
lucrare  in  volum  (The  Romanian  National  Movement  in  Transylvania  1780 — 1849, 
Harvard  University  Press,  Cambridge,  Mass.,  1969)  el  a  luat  ca  punct  de  plecare 
începutul  domniei  împăratului  Iosif  al  II-lea  al  Austriei,  acum  porneşte  cu  aproape 
un  secol  mai  devreme,  anul  1691  mareînd  data  oficială  a  încorporării  Transilvaniei 
în  monarhia  habsburgicâ.  Acest  eveniment  a  influenţat  profund  soarta  românilor 
transilvăneni  împreună  cu  un  altul  din  aceeaşi  vreme  şi  anume  unirea  unei  părţi 
a  clerului  şi  credincioşilor  ortodocşi  români  de  aici  cu  Biserica  Romei. 

„Unirea  bisericească  cu  Roma44  se  intitulează  de  fapt  şi  primul  capitol  al 
acestei  cărţi.  O  abordare  a  unirii  a  mai  făcut  nu  cu  multă  vreme  în  urmă  un  alt 
istoric  laic  străin,  Mathlas  Bernath  (în  partea  intitulată  „Kirche44  p.  49 — 138  a 
lucrării  sale  Habsburg  und  die  Anfănge  der  Rumănischen  Nationsbildung,  Leiden, 
E.  J.  Brill,  1972).  Imaginea  acestui  moment  aşa  cum  se  desprinde  din  lectura  cărţii 
lui  Bernath  este  permanent  dominată  de  acţiunile  Curţii  din  Viena,  ale  reprezen¬ 
tanţilor  Bisericii  Romano-Catolice,  uneltitori  spre  unire,  şi  ale  autorităţilor  locale 
din  Transilvania.  Românii,  chiar  şi  protagoniştii  unirii,  se  întrevăd  anevoie  dincolo 
de  ţesătura  tranzacţiilor  acelora  care  nu  vedeau  în  ei  altceva  decît  un  „instru- 
mentum  regni44. 

Perspectiva  se  schimbă  în  cartea  cercetătorului  american.  Sînt  subliniate  şi 
aici  cadrul  şi  motivaţiile  actului  unirii  ca  parte  a  politicii  austriece  de  folosire  a 
românilor  pentru  a  putea  dobîndi  un  mai  mare  control  în  treburile  Transilvaniei 
care  coincidea  şi  cu  zelul  prozelitist  al  ierarhiei  catolice  din  Ungaria  (p.  21).  In 
prim  plan  stă  însă  prezentarea  unirii  cu  implicaţiile  ei  pentru  viaţa  comunităţii 
etnice  româneşti  din  Transilvania.  Pentru  înţelegerea  acestui  aspect  autorul  face 
o  prezentare  a  poziţiei  şi  rolului  Bisericii  în  viaţa  poporului  român  în  pragul 
unirii.  „In  absenţa  unei  clase  privilegiate  şi  a  unei  reprezentări  în  consiliile  poli¬ 
tice  ale  ţârii,  Biserica  Ortodoxă  slujea  românilor  drept  instituţie  naţională44  (p.  17). 
Conducerea  poporului,  atit  în  cele  spirituale  cît  şi  în  cele  sociale,  a  revenit  cleru¬ 
lui  ortodox.  Iar  aceasta  se  întîmpla  în  contextul  unor  legături  spirituale  întărite  de 
faptul  că  preotul  împărtăşea  cu  credincioşii  săi  aceleaşi  greutăţi  şi  în  consecinţă 
identificarea  lui  cu  păstoriţii  era  completă. 

In  aceste  condiţii  ar  fi  greu  de  înţeles  acceptarea  unirii  de  către  vlădicii 
Teofil  şi  Atanasie  împreună  cu  unii  dintre  protopopii  lor,  dacă  nu  s-ar  vedea  în 
aceasta  doar  un  act  politic  atît  din  partea  Curţii  din  Viena,  cît  şi  a  celor  care  au 

acceptat  „ficţiunea"  unirii  pentru  a  se  putea  bucura  de  beneficii  materiale.  Din 
această  pricină,  efectele  unirii  au  fost  vizibile  doar  în  domeniul  politic  şi  în  viaţa 
intelectuală  a  celor  care  au  acceptat-o. 

In  ciuda  aşteptărilor  Curţii,  progresele  unirii  în  rîndul  populaţiei  româneşti 
au  fost  minime  în  primul  pătrar  al  secolului  al  XVIII-lea.  Pe  de  altă  parte,  rezis¬ 
tenţa  organizată  faţă  de  unire,  care  s-a  intensificat  atunci  cînd  episcopul  Ioan 
Patachi  a  încercat  să  opereze  schimbări  în  viaţa  religioasă  a  păstoriţilor  săi,  a  fost 
foarte  răspîndită  mai  ales  în  ţinuturile  din  sudul  Transilvaniei,  în  vecinătatea 
Ţării  Româneşti,  la  Braşov,  în  Ţara  Făgăraşului  şi  în  Fundus  regius  unde  comu¬ 
nităţile  ortodoxe  se  bucurau  de  oarecare  autonomie  şi  iniţiativă. 

Cel  de  al  doilea  capitol  al  cărţii  prezintă  activitatea  episcopului  Ion  Ino- 
chentie  Micu. 

La  alegerea  lui  ca  succesor  al  lui  Patachi  în  1728,  tînărul  originar  din  Sadul 
Sibiului,  educat  la  şcolile  iezuiţilor,  părea  celor  care  controlau  destinele  Bisericii 
Unite  a  fi  persoana  cea  mai  indicată  pentru  promovarea  unirii.  Profesorul  K.  Hit- 
chins  arată  că,  într-adevăr,  în  numeroase  petiţii  către  Curtea  din  Viena  episcopul 
Inochentie  îşi  mărturisea  ataşamentul  faţă  de  unire  şi  preocuparea  pentru  progresul 
acesteia  dar,  pe  de  altă  parte,  în  mod  paradoxal,  el  n-a  făcut  eforturi  pentru  atra¬ 
gerea  populaţiei  rurale  la  uniaţie  şi  s-a  opus  cu  fermitate  încercărilor  de  mai 
strînsâ  comuniune  cu  Biserica  Romano-Catolicâ.  „Explicaţia  atitudinii  lui,  aparent 
contradictorii,  rezidă  în  ideea  lui  Klein  de  naţiune  care  fusese  modelată  de  un 
simţ  al  solidarităţii  bazate  pe  Ortodoxie,  care  forma  temelia  vieţii  comunitare  la 
sat"  (p.  43).  El  a  respins  încercările  de  diluare  a  Ortodoxiei  Bisericii  sale  atît  în 
doctrină,  cît  şi  în  ritual  şi  a  ajuns  chiar  să  şovăie  în  ataşamentul  faţă  de  unire 
atunci  cînd  şi-a  dat  seama  de  puţina  sa  reuşită  pe  tărîm  politic. 

Acesta  a  fost,  de  fapt,  domeniul  căruia  episcopul  Inochentie  i  s-a  dedicat  cu 
cea  mai  mare  energie.  Luînd  în  serios  promisiunile  făcute  de  Curte  prin  cele  două 
diplome  leopoldine  a  încercat  să  obţină  drepturile  făgăduite  clerului  său,  pe  care 
le  vedea  extinzîndu-se  asupra  întregii  naţiuni  române  din  Transilvania.  „Frec¬ 
venta  identificare  de  către  el  a  românilor  cu  unirea  era  în  primul  rînd  un  mijloc 
pentru  realizarea  ţelurilor  sociale  şi  politice  mai  degrabă  decît  o  mărturisire  de 
credinţă"  (p.  53). 

Limitările  concepţiei  sale  despre  naţiune,  în  care  îi  cuprindea  şi  pe  oamenii  de 
rînd,  fără  ca  totuşi  să  gîndească  la  drepturi  pentru  aceştia  în  egală  măsură  cu  cele 
pe  care  le  cerea  pentru  preoţii  săi,  au  constituit  un  obstacol  în  calea  realizării 
ţelurilor  sale  politice.  Nici  nu  putea  fi  altfel  într-o  vreme  în  care  marea  masă  a 
locuitorilor  români  ai  satelor  transilvănene  se  opuneau  cu  fermitate  la  tot  ceea  ce 
„mirosea  a  Roma". 

Cît  de  iluzorie  a  fost  credinţa  Curţii  din  Viena  şi  chiar  a  episcopului  Inochentie 
Micu  despre  răspîndirea  unirii  este  dovedit  în  capitolul  „Ortodoxie  şi  tradiţie"  care 
prezintă  formele  pe  care  le-a  luat  opoziţia  ortodoxă  prin  mişcările  populare  con¬ 
duse  de  călugării  Visarion  Sarai  (1744)  şi  Sofronie  de  la  Cioara  (1759 — 1761). 

Prezentarea  acestor  evenimente  de  către  istoricul  american  scoate  în  evidenţă, 
pe  de  o  parte,  necunoaşterea  de  către  populaţia  de  la  sate  a  faptului  că  unii  dintre 
preoţii  lor  au  aderat  la  unire  şi  „şi-au  închipuit"  că  şi  poporul  a  acceptat  această 
unire,  iar  pe  de  altă  parte,  forţa  cu  care  s-a  manifestat  şi  formele  pe  care  le-a  îm¬ 
brăcat  opoziţia  faţă  de  unire.  Aşa,  de  pildă,  în  cadrul  mişcării  populare  stîrnită 
de  călugărul  Visarion  Sarai,  bărbaţi,  femei  şi  copii  au  intrat  în  biserici  şi  atf 
înlocuit  preoţi  uniţi  cu  preoţi  ortodocşi  şi  au  cerut  acestora  din  urmă  repetarea 
unor  taine  săvîrşite  de  preoţi  uniţi. 

In  adunarea  din  ianuarie  1752  de  la  Sălişte,  organizată  de  preotul  Moise 
Măcenic  din  Sibiel  şi  de  către  Nicolae  Oprea  din  Sălişte,  ortodocşii  au  cerut  să  li 
se  dea  un  episcop  propriu.  Această  dorinţă  a  fost  şi  mai  susţinut  exprimată  de 
către  călugărul  Sofronie  de  la  Cioara,  care  a  cerut  restaurarea  vechii  mitropolii 
ortodoxe  a  Transilvaniei  sub  oblăduirea  Carloviţului.  Este  cunoscut,  de  altfel, 
sprijinul  acordat  în  acele  vremuri  grele  românilor  ortodocşi  din  Transilvania  de 
către  Mitropolia  Carloviţului,  care  se  adăuga  la  ajutorul  necontenit  venind  din 
Principatele  Române.' 

Deşi  mişcarea  condusă  de  Sofronie  a  urmat  în  general  modelul  celei  din  1744, 
ea  a  ajuns  la  un  grad  de  organizare  necunoscut  cu  15  ani  înainte.  Punctul  culmi¬ 
nant  al  acţiunii  lui  Sofronie  l-a  constituit  Sinodul  „întregii  naţiuni  române"  ţinut 


9* 


662 


MITROPOLIA  ARDEALULUI 


între  14 — 18  februarie  1761  la  Alba  Iulia  la  care  s-a  cerut,  pe  lîngă  numirea  unui 
episcop  ortodox,  şi  instalarea  de  preoţi  şi  protopopi  ortodocşi,  scutirea  acestora  de 
taxe,  încetarea  prozelitismului  şi  a  amestecului  autorităţilor  civile  în  chestiuni  de 
natură  religioasă. 

O  concluzie  pe  care  o  trage  profesorul  Hitchins  este  că  „mişcarea  pe  care 
a  condus-o  Sofronie  a  constituit  un  important  punct  de  răscruce  în  istoria  orto¬ 
docşilor  din  Transilvania.  Intîmplîndu-se  într-un  moment  critic  al  relaţiilor  inter¬ 
naţionale  ale  monarhiei  habsburgice,  ea  a  silit  Curtea  să  recunoască  existenţa  legală 
a  Bisericii  Ortodoxe  şi  să  restaureze  cel  puţin  aparenţa  vechii  ei  structuri  admi¬ 
nistrative.  Curtea  a  acţionat  cu  disperare  în  nădejdea  de  a  salva  ceva  din  unirea 
care  fusese  piatra  de  temelie  a  politicii  ei  în  Transilvania  de  la  începutul  seco- 
lului“  (p.  74). 

Pornind  de  la  constatarea  că  religia,  în  mai  mare  măsură  decît  formele  poli¬ 
tice  sau  economice,  dădea  coeziune  societăţii  săteşti,  autorul  conclude,  în  lumina 
rezistenţei  ortodoxe  din  acei  ani,  că  climatul  de  opinie  care  prevala  la  sat  era 
„aistoric  şi  nenaţionai".  Fără  îndoială  că  ţăranii  români  implicaţi  în  mişcările  con¬ 
duse  de  Visarion  şi  mai  ales  de  Sofronie  gîndeau  în  categoriile  religioase  care  le 
erau  cele  mai  familiare  dar,  aşa  cum  observă  acad.  D.  Prodan,  „chiar  mârginindu-se 
la  confesional,  mişcările  ţărăneşti,  mişcarea  ortodoxă  în  genere,  îşi  au  şi  semni¬ 
ficaţia  lor  naţionala.  Spre  deosebire  de  ceea  ce  s-a  întîmplat  în  răscoala  racoţiană, 
masele  îşi  verifică  acum  puterea  pe  plan  românesc.  Ortodocşii  luptă  şi  ei  în 
numele  românilor,  al  „neamului  românesc**  din  Transilvania.  Luptînd  pentru 
Ortodoxie  luptă  de  fapt  pentru  „legea  românească**,  legea  distinctivă  naţional, 
care  leagă  totalitatea  poporului  românesc.  Luptînd  împotriva  unirii,  luptă  conştient 
sau  instinctiv,  împotriva  abaterii  de  la  „legea  românească**,  împotriva  înstrăinării, 
ruperii  de  marea  unitate.  Rezistenţa  ortodoxă,  luptele  populare  întreţin  activ  legă¬ 
turile  cu  Ţara  Românească,  cu  Moldova**.  (Supplex  Libelus  Valachorum ,  Din  istoria 
formării  naţiunii  române,  Editura  Ştiinţifică  şi  Enciclopedică,  Bucureşti,  1984, 

p.  210—211). 

Cel  de  al  patrulea  capitol:  „Roma  lui  Traian  şi  a  lui  Petru  şi  Pavel“  prezintă 
schimbarea  care  s-a  petrecut  cu  urmaşii  lui  Inochentie  Micu  pe  scaunul  de  la 
Blaj:  Petru  Aron.  Atanasie  Rednic  şi  Grigorie  Maior,  care  nu  mai  priveau  uniaţia  ca 
pe  ceva  impus  din  afară  şi  ca  un  mijloc  pentru  atingerea  ţelurilor  sociale  şi  poli¬ 
tice,  ci  ca  pe  o  instituţie  românească.  Pentru  aceasta  toţi  cei  trei  episcopi  au 
încercat  să  sporească  uniaţia  punînd  stăpînire  pe  biserici  ortodoxe,  îndemnînd 
autorităţile  civile  să  ia  măsuri  împotriva  ortodocşilor,  încercînd  să-i  împiedice  să 
se  întîlnească  cu  vicarul  lor,  opunîndu-se  cu  înverşunare  numirii  unui  episcop 
ortodox. 

Aceşti  episcopi  şi  unii  intelectuali  uniţi  au  fost  prinşi  pe  de  o  parte  în  lupta 
împotriva  ortodocşilor,  iar  pe  de  altă  parte  în  strădania  pentru  afirmarea  culturii 
spirituale  a  Ortodoxiei  Răsăritene  pe  care  o  considerau  a  fi  tot  atît  de  importantă 
pentru  caracterul  naţional  al  românilor  ca  şi  romanitatea.  In  acelaşi  timp.  expo¬ 
nenţii  uniatismului,  deşi  ei  înşişi  erau  absolvenţi  ai  şcolilor  romano-catolice,  se 
temeau  de  o  mai  mare  catolicizare  a  Bisericii  lor  pentru  că  ştiau  din  experienţa 
secolelor  anterioare  că  aceasta  constituia  „preludiul  unei  asimilări  etnice*'.  Intr-ade¬ 
văr,  ce  mare  trebuie  să  fi  fost  drama  intelectualilor  uniţi  aflaţi  în  această  situaţie 
paradoxală.  „Pe  de  o  parte  ei  s-au  fălit  mult  cu  unirea  ca  fiind  o  reîntoarcere  la 
originea  lor  romană,  iar  pe  de  altă  parte  au  refuzat  să  facă  Biserica  lor  mai 
romană"  (p.  91). 

„Iluminiştii"  se  intitulează  cel  de  al  cincilea  capitol  al  cărţii,  în  care  sînt 
prezentate  activitatea  şi  ideile  reprezentanţilor  români  transilvăneni  ai  epocii 
luminilor:  Samuil  Micu,  Gheorghe  Şincai,  Petru  Maior,  Ion-Budai-Deleanu,  Ioan 
Molnar. 

Pentru  înţelegerea  climatului  în  care  au  activat  şi  scris  cărturarii  români  din 
Transilvania,  profesorul  Hitchins  stăruie  asupra  influenţei  pe  care  domnia  lui 
Iosif  al  II-lea  (1780 — 1790)  a  avut-o  asupra  vieţii  românilor  din  imperiul  habsburgic. 
Dintre  măsurile,  deşi  incomplete,  pe  care  le-a  luat  Iosif  al  II-lea  şi  care  au  favo¬ 
rizat  dezvoltarea  vieţii  românilor  transilvăneni  amintim  edictul  de  toleranţă  de  la 
13  octombrie  1781,  prin  care  s-a  acordat  libertate  religioasă  celor  de  altă  confe¬ 
siune  decît  cea  catolică,  precum  şi  aprobarea  de  către  împărat  a  planurilor  pentru 
înfiinţarea  unei  reţele  de  şcoli  elementare  ortodoxe  similare  cu  cele  ale  uniţilor, 

şi  chiar  a  unui  seminar  ortodox.  Pentru  schimbarea  intervenită  în  atitudinea  Curţii 
faţă  de  ortodocşi  este  semnificativă  soluţia  propusă  de  împărat  în  disputa  dintre 
unii  preoţi  uniţi  şi  ortodocşi  cărora  le  recomandă  să  folosească  pe  rînd  aceeaşi 
biserică  întrebînd:  „Oare  nu  sînt  Bisericile  Unită  şi  Ortodoxă  în  realitate  una?“ 

Este  prezentată  în  continuare  producţia  de  lucrări  istorice  a  iluminiştilor 
români  transilvăneni,  cu  evoluţia  care  se  observă  la  aceştia  în  ceea  ce  priveşte  con¬ 
tribuţia  dacilor  la  etnogeneza  poporului  român,  precum  şi  cea  în  legătură  cu  forma¬ 
rea  limbii  române. 

Un  alt  aspect  de  importanţă  religioasă  şi  naţională  subliniat  în  acest  capitol 
este  cel  privitor  la  depăşirea  diferenţelor  confesionale  atunci  cînd  a  fost  vorba  de 
cîştigarea  de  drepturi  pe  seama  naţiunii  române  din  Transilvania,  cum  s-a  întîmplat 
în  cazul  lui  Supplex  Libelus  Valachorum  prin  care  se  cereau  aceleaşi  drepturi  pen¬ 
tru  toate  clasele  naţiunii  române  indiferent  de  confesiune,  iar  pe  de  altă  parte,  atît 
episcopul  ortodox  Gherasim  Adamovici,  cît  şi  cel  unit  Ioan  Bob  s-au  deplasat  la 
Viena  pentru  a  convinge  pe  împărat  să  împlinească  doleanţele  româneşti  cuprinse 
în  Supplex. 

In  capitolul  al  şaselea  („Cultul  naţionalităţii1*)  este  înfăţişat  profilul  cultural 
şi  politic  al  intelectualilor  români  transilvăneni  care  au  pregătit  climatul  pentru 
revoluţia  de  la  1848:  T.  Cipariu,  S.  Bărnuţiu,  A.  T.  Laurian,  I.  Rusu,  G.  Bariţiu, 
I.  Many,  A.  Pumnul,  A.  Iancu  şi  A.  Papiu-Ilarian. 

însufleţiţi  de  spiritul  modern,  aceştia  —  aşa  cum  notează  profesorul  Hitchins 
—  nu  au  fost  „occidentalizaţi44.  Concepţia  lor  consta  dintr-o  îngemănare  de  tradiţii 
oarecum  contradictorii:  iluminism,  romantism,  liberalism  şi  Ortodoxie.  Ei  erau  inte¬ 
resaţi  de  o  gamă  largă  de  probleme:  istorie,  filologie,  filozofie,  literatură,  educaţie, 
ştiinţe  naturale,  dar  nu  de  dragul  simplei  cunoaşteri,  ci  în  măsura  în  care  acestea 
îi  puteau  ajuta  la  rezolvarea  problemelor  economice  şi  politice  ale  naţiunii  lor, 
întrucît  idealul  lor  a  fost  acela  al  emancipării  politice  şi  economice  a  românilor 
din  Transilvania. 

Este  remarcabil  felul  în  care  stabileşte  autorul  acestei  cărţi  identitatea  cultu¬ 
rală  a  intelectualilor  de  la  1848.  Ei  au  împrumutat  idei  din  curentele  vremii,  dar 
le-au  modelat  în  funcţie  de  idealurile  lor  naţionale.  Aşa,  de  pildă,  au  preluat  idei 
liberale  ca  cea  a  libertăţii  individului,  dar  au  pus  interesele  întregii  naţiuni  mai 
presus  de  drepturile  individuale.  Pe  de  altă  parte,  curentul  liberalismului  repre¬ 
zentat  de  Kossuth,  care  recomanda  asimilarea  etnică  a  celor  de  altă  naţionalitate, 
nu  s-a  bucurat,  cum  era  şi  firesc,  de  nici  un  sprijin  din  partea  intelectualilor 
români. 

In  ce  priveşte  atitudinea  intelectualilor  români  faţă  de  religie,  autorul  notează 
că,  deşi  aceştia  aveau  o  concepţie  diferită  de  cea  a  înaintaşilor  lor,  ei  nu  erau  totuşi 
nici  atei  şi  nici  anticlericali.  „Dimpotrivă,  ei  recunoşteau  rolul  indispensabil  pe 
care  îl  îndeplinea  preotul  în  viaţa  morală,  culturală  şi  chiar  politică  a  păstoriţilor 
săi“  (p.  165).  Dacă  ignorau  Biserica,  ei  ar  fi  riscat  să  se  izoleze  de  masa  poporului. 
Văzînd  în  Biserică  în  primul  rînd  o  instituţie  socială,  ei  au  îndemnat  la  restabilirea 
sinoadelor  diecezane  alcătuite  atît  din  clerici,  cît  şi  din  mireni,  precum  şi  la  scoate¬ 
rea  celor  două  Biserici  româneşti  din  Transilvania  de  sub  dominaţie  străină. 

Prezentarea  evenimentelor  anilor  1848 — 49  în  Transilvania  face  captivantă 
lectura  celui  de  al  şaptelea  şi  ultim  capitol  al  cărţii  („1848:  Triumful  naţional14). 
Autorul  arată  că  dintre  toţi  reprezentanţii  de  seamă  ai  intelectualităţii  româneşti 
doar  Bărnuţiu  nu  s-a  înşelat  de  la  început  asupra  adevăratelor  intenţii  ale  libera¬ 
lilor  maghiari  cu  privire  la  viitorul  naţiunii  române  din  Transilvania.  In  acele 
zile  fierbinţi  el  s-a  înşelat  doar  în  ce-1  priveşte  pe  episcopul  Şaguna,  a  cărui  fermi¬ 
tate  a  angajării  pentru  cauza  naţională  a  pus-o  la  îndoială.  Curînd,  însă,  Bărnuţiu 
şi-a  dat  seama  că  „doar  Şaguna  era  în  stare  să  conducă  naţiunea  română  în  timpul 
lunilor  de  răscruce  care  urmau44  (p.  184). 

In  cuprinsul  acestui  capitol,  în  care  este  prezentată  în  detaliu  lupta  revo¬ 
luţionarilor  români  pentru  cauza  naţională,  este  urmărit  îndeaproape  şi  rolul  hotă- 
rîtor  al  lui  Şaguna,  de  la  Adunarea  de  pe  Cîmpia  Libertăţii  de  la  Blaj,  din  mai 
1848,  la  preluarea  conducerii  mişcării  naţionale  româneşti  şi  pînă  la  insistenţele 
lui,  prin  numeroase  memorii  şi  intervenţii  directe,  la  Curtea  habsburgică  pentru 
constituirea  unui  ducat  al  tuturor  românilor  din  imperiu  cu  o  administraţie  naţio¬ 
nală  proprie.  Acest  deziderat  a  fost  cuprins  într-un  document  alcătuit  de  Şaguna 
împreună  cu  alţi  membri  ai  delegaţiei  cu  care  a  călătorit  la  Olmiitz,  unde  se  refu- 

giase  Curtea  din  Viena.  „Nici  un  alt  document  de  dinainte  nu  exprimase  atît  de 
clar  idealul  unităţii  româneşti  în  cuprinsul  monarhiei  habsburgice“  (p.  205). 

Dezamăgit  de  faptul  că  autorităţile  austriece  au  folosit  şi  de  această  dată  pe 
români  doar  pentru  scopuri  proprii,  neglijind  idealul  lor  de  emancipare  naţională, 
Şaguna  şi-a  dat  seama  că  la  vremea  respectivă  Biserica  putea  servi  românilor  drept 
cadru  pentru  a  putea  continua  să-şi  dezvolte  calităţile  lor  culturale  şi  spirituale  şi, 
în  consecinţă,  şi-a  concentrat  eforturile  asupra  consolidării  acesteia. 

Profesorului  Hitchins  îi  datorăm,  de  fapt,  şi  o  lucrare  în  volum  despre  marele 
mitropolit  Andrei  Şaguna,  publicată  în  1977,  care  a  devenit  curînd  o  lucrare  de 
referinţă  pentru  epoca  dominată  de  personalitatea  acestui  ierarh  ortodox. 

Lucrare  densă,  scrisă  cu  competenţa  specialistului,  acest  recent  volum  al  pro¬ 
fesorului  american  contribuie  la  familiarizarea  cititorului  de  limbă  engleză  cu  un 
capitol  de  seamă  din  istoria  românilor  din  Transilvania,  în  care  Biserica  şi-a  adus 
o  contribuţie  importantă  în  strădania  pentru  afirmarea  şi  realizarea  idealurilor 
naţionale  româneşti. 

Aurel  Jivi 


George  Muntean,  PROVERBE  ROMÂNEŞTI,  Bucureşti,  1984,  419  p. 

Proverbul  este  o  zicere  scurtă  în  care  se  exprimă  —  de  obicei  în  formă 
ritmică  şi  in  chip  metaforic  —  un  adevăr,  o  învăţătură  sau  o  experienţă  din  viaţă. 

Originea  proverbelor  se  pierde  în  negura  vremii.  Ele  apar  în  scrieri  de-o 
vechime  milenară. 

Cu  titlul  de  Cartea  proverbelor  există  şi  în  Sfînta  Scriptură  o  scriere  care 
conţine  proverbe  sau  pilde,  strînse  de  un  autor  care  a  devenit  proverbial  şi  a  fost 
numit  înţeleptul  Solomon. 

Folosul  practic  al  proverbelor  justifică  marele  număr  de  autori  —  români  — 
care  s-au  dedicat  stringerii  de  proverbe,  cum  sînt:  I.  Bogdan,  Proverbe  despre 
omenie  (1975),  I.  A.  Candrea,  Dicţionar  de  proverbe  (1942),  M.  Duduleanu,  Munca 
reflectată  în  proverbele  lumii  (1972),  Acelaşi  autor,  Proverbele  lumii  (1978),  I.  Go- 
lescu,  Proverbe  comentate  (1973),  E.  Mihăilescu,  Proverbe,  cugetări . . .  (1978),  Gh. 
Mugur  şi  V.  Voiculescu  (1928),  V.  Netea,  Primele  colecţii  de  proverbe  (19G7),  M.  Pop 
şi  V.  Ruxandru,  Proverbe  româneşti  (1967),  M.  Rahmil,  Ghicitori  şi  proverbe  (1957), 
P.  Reuş,  Proverbe  din  Banat  (1974),  C.  Tabarcea,  Poetica  proverbelor  (1982),  Gr. 
Teodorescu,  S.  Kirileanu,  Proverbe  agricole  (1923),  V.  Vasile  ...  Proverbe  despre 
patrie  (1977)  şi  mai  ales  celebrul  I.  A.  Zanne,  Proverbele  românilor  în  10  volume 
(I — X),  tipărite  între  anii  1895 — 1903,  la  Bucureşti. 

George  Muntean  stringe  în  volum  un  număr  de  8571  proverbe  româneşti.  Le 
redă  în  ordine  alfabetică,  cu  un  glosar,  la  sfîrşit,  indice  tematic,  bibliografie  şi 
postfaţă. 

După  aprecierea  sa,  proverbele  sînt  „un  reflex  al  personalităţii  omului.  Ele 
constituie  o  imagine  a  vieţii  poporului,  a  atitudinii  lui  fundamentale,  a  raporturilor 
lui  cu  lumea  şi  viaţa*4. 

Domeniul  proverbelor  e  vast,  aş  zice  universal,  pentru  că  nu  există  latură 
socială  pe  care  să  n-o  cuprindă  această  formă  de  gîndire. 

Sub  formă  de  scurte  ziceri,  ele  pătrund  mai  uşor  în  masele  largi,  sînt  mai 
uşor  de  reţinut  şi  mai  uşor  de  popularizat.  Ele  au  un  rol  religios,  etic  nu  de  minimă 
importanţă.  Fac  elogiul  virtuţilor,  ironizează  şi  combat  aberaţiile  sociale. 

In  proverbul  (de  la  pag.  194)  apreciind  munca  zice: 

„Munca  cînd  o  cauţi  bine 

Şi  Dumnezeu  e  cu  tine“. 

Ideea  este  curat  biblică.  In  lumina  Sfintei  Scripturi  „omul  e  făcut  pentru 
muncă  ca  pasărea  pentru  zbor“,  munca  este  obirşie  divină,  ea  este  binecuvântată 
de  Dumnezeu. 

Proverbul  (de  la  pag.  126): 

„Dumnezeu  dă, 

Dumnezeu  ia“, 

este  o  adaptare  a  vorbelor  lui  Iov:  „Domnul  a  dat,  Domnul  a  luat,  fie  numele 
Domnului  binecuvântat44. 

Cînd  zice  (la  pag.  324): 

„O  preoteasă  e  mai  mare  ca  o  împărăteasă",  pare  că  se  gîndeşte  la  rolul  pe 
care  îl  pot  avea  laicii  în  biserică,  şi  cu  osebire  preotesele  care  pot  îndruma  spre 
bine  obştea  femeilor,  care  au  o  mare  influenţă  asupra  soţilor  şi  copiilor. 

în  general,  proverbele  sînt  de  un  realism  bine  intenţionat.  Cele  româneşti  sînt 
o  sinteză  a  tot  ceea  ce  poate  fi  demn  de  urmat  şi  vrednic  de  lepădat. 

Cartea  semnalată  constituie  o  sursă  de  inspiraţie.  Ea  face  legătură  cu  trecutul 
nostru  spiritual  pentru  a  acţiona  cum  trebuie,  prin  punerea  tuturor  într-o  ecuaţie 
nouă,  din  care  să  reiasă,  cum  ar  zice  Dan  Zamfirescu,  „o  biruinţă  de  durată,  istorică 
şi  spirituală". 

Pr.  prof.  Nicolae  Neaga 


G.  Bogza,  CA  SA  FII  OM  ÎNTREG,  Ed.  Cartea  Românească,  1984,  457  p. 

Puţine  sînt  cărţile  care  să-şi  reflecte  autorul  într-o  măsură  atît  de  mare  cum 
e  cartea  a  cărei  apariţie  o  semnalăm.  De  fapt,  s-ar  putea  chiar  ca  această  semnalare 
să  apară  ca  de  prisos.  E  prea  cunoscut  autorul,  iar  titlul  prea  plin  de  semnificaţii 
ca  să  i  se  mai  poată  adăuga  ceva.  Dacă  încercăm  totuşi  să  subliniem  cîteva  frag¬ 
mente,  o  facem  nu  doar  pentru  a-i  aduce  autorului  un  omagiu  —  al  nostru  ar  fi 
mult  prea  modest  —  ci  mai  ales  pentru  a  ne  manifesta  totala  adeziune  faţă  de  înal¬ 
tele  deziderate  umaniste  pe  care  le  vizează.  Valoarea  acestui  deziderat:  „Ca  să  fii 
om  întreg ..."  e  cunoscută  din  vechime  şi  totuşi  ea  râmîne  mereu  actuală. 

Perfecţionarea  fiinţei  noastre  lăuntrice,  a  eului  nostru  intim,  a  fost  preocu¬ 
parea  de  căpetenie  a  unor  iluştri  oameni  de  cultură.  De  la  acel  „Cunoaşte-te  pe 
tine  însuţi"  şi  pînă  la  „Ca  să  fii  om  întreg"  au  trecut  multe  generaţii,  din  mijlo¬ 
cul  cărora  s-au  ridicat  întotdeauna,  ca  nişte  piscuri  înalte,  personalităţile  marcante 
ale  fiecărei  epoci.  Idealul  clasic  al  omului  nu  cade  în  desuetudine,  el  rămîne  con¬ 
temporan  cu  fiecare  nouă  generaţie.  Ii  e  atît  de  specific  omului  acest  ideal,  încît 
doar  cînd  el  devine  deviza  vieţii  sale  s-ar  putea  spune  că  este  cu  adevărat  om,  că 
este  pe  drumul  de  a  deveni  om  întreg  şi  astfel  de  a  se  împlini. 

Valoarea  morală,  etică  şi  estetică  nu-şi  află  rostul  în  afara  fiinţei  umane.  Omul 
este  singurul  capabil  pentru  funcţia  de  ordonator  a  tot  ceea  ce  ne  înconjoară.  Dar 
pentru  a-şi  onora  pe  deplin  chemarea  trebuie  să-şi  păstreze  zestrea  de  valori  cu 
care  a  fost  dăruit,  în  toată  plenitudinea  ei.  Să  lupte  mereu  pentru  curăţirea  ei  de 
zgura  şi  mîlul  pe  care  viaţa  încearcă  să  le  depună  uneori  înăbuşind  sau  alterînd 
sensibilitatea.  E  necesară  o  privire  de  vultur  care  să  privească  atît  în  lăuntru,  cît  şi 
în  afară,  care  să  echilibreze  o  lume  prin  cealaltă,  să  echilibreze  o  lume  din  lăuntru 
ameninţată  să  se  prăbuşească  uneori,  prin  cea  atît  de  imaculată  uneori  din  afară. 
Dar  nu  numai  atît.  Şi  în  afară  trebuie  să  te  realizezi.  Şi  nu  altfel  decît  adăugind 
acordurile  proprii  la  marele  concert  al  universului.  Trebuie  să  băgăm  de  seamă 
să  nu  fim  nota  discordantă  a  acestui  concert.  Ar  trebui  poate  ca  deviza  vieţii 
noastre  să  fie:  „Să  fii  om  întreg",  cu  adevărat  întreg  în  orice  împrejurare. 

Dar  „ca  să  fii  om  întreg  atîtea  sînt  necesare ...  Să  ai  ochi  şi  priviri  de  care 
să  nu  se  sperie  cocorii"  (p.  449). 

„Va  trebui  —  afirmă  autorul  —  să  fim  cu  băgare  de  seamă,  să  nu  obosim  în 
a  ne  păstra  sufletul  curat  şi  în  a  ne  uimi  de  minunile  lumii".  Am  citat  aceste 
ultime  rînduri  cu  care  se  încheie  cartea  lui  G.  Bogza  pentru  că  ele  sînt  de  fapt 
chintesenţa  ei.  Parfumul  lor  rămîne  mult  timp  după  ce  coperţile  cărţii  au  fost  închise. 
Rămîn  punctele  de  suspensie  pe  care  ar  trebui  să  le  umplem  cu  ceva,  cu  ceva 
care  să  ne  dea  acea  rotunjime  a  întregului  neîmpărţit,  cu  ceva  care  să  umple  goluri, 
să  şlefuiască  asperităţi,  să  mlădieze  noduri. 

Autorul  îşi  precizea ză  încă  din  primele  pagini  poziţia  —  aşa  cum  odinioară 
o  făcea  şi  Blaga  în  „Corola  de  minuni".  El  afirmă  pe  un  ton  categoric:  „Sînt 
împotriva  munţilor  de  zgură  şi  a  norilor  de  fum",  dar  „Sînt  pentru  munţii  înveş- 
mîntaţi  în  păduri  de  brad,  presăraţi  cu  îngerii  mei  personali,  cum  îi  socotesc  pe 
mesteceni  /  Pentru  munţii  în  care,  cu  claritatea  clopoţeilor  de  la  săniile  lui  Esenin, 
murmură  izvoarele ..."  E  grăitoare  această  opţiune  neşovăitoare. 

In  multe  dintre  tabletele  literare  —  cum  aş  fi  tentată  să  le  numesc  —  G.  Bogza 
face  adevărate  confesiuni,  de  o  sinceritate  dezarmantă.  De  fapt  cartea  stă  sub 
pecetea  confesiunii.  Rînd  pe  rînd,  autorul  răspunde  deschis  unor  întrebări,  dintre 
care  cea  capitală  pare  a  fi:  „De  ce  scriu?"  Răspunsul  său  la  această  întrebare 

este  o  adevărată  mărturisire  de  credinţă  literară.  Scriu  —  spune  G.  Bogza  —  „din 
credinţa  că  aş  putea  să-i  fac  pe  cei  ce  mă  citesc  mai  buni,  aşa  cum  cei  pe  care  eu 
i-am  citit  m-au  făcut  mai  bun,  ca  să  pun  încă  o  aşchie  pe  focul  ce  arde  de  veacuri, 
într-un  atît  de  mare  întuneric,  în  ceasul  în  care  mi-a  fost  dat  să  fac  de  veghe 
asupra  lui. 

Ca  să  lupt  împotriva  înstrăinării  omului  de  sine  însuşi,  împotriva  a  tot  ceea 
ce  generează  şi  perpetuează  şi  agravează  înstrăinarea,  împotriva  standardizării  şi 
abstractizării  vieţii,  împotriva  mecanismelor  de  gîndire,  forme  ale  unei  morţi  mai 
rea  decît  moartea. 

De  ce  scriu?  —  se  întreabă  din  nou  autorul.  Pentru  că  sînt  convins  de  frumu¬ 
seţea  vieţii  şi  a  lumii,  pentru  că  socotesc  existenţa  universului  şi  existenţa  noas¬ 
tră  în  univers,  capacitatea  noastră  de  a-1  percepe  şi  de  a  reflecta  asupra  lui,  o 
aventură  extraordinară,  în  stare  să  ne  taie  respiraţia  în  fiecare  clipă,  în  toate 
clipele  vieţii  noastre  şi  de-a  lungul  tuturor  mileniilor  în  care  omenirea  va  fi  pre¬ 
zentă  în  univers*'. 

„Scriu,  afirmă  în  continuare,  din  dorinţa  existentă  in  mine  dinainte  de  a  fi 
început  să  scriu,  de  a  spulbera  banalitatea.  Scriu  pentru  a-mi  arăta  împotrivirea 
faţă  de  cei  care,  total  lipsiţi  de  omenie,  îndrăznesc  să  ia  numele  omeniei  în  deşert**. 

Dar  iată  că  renumele  de  scriitor  nu-1  scuteşte  pe  mînuitorul  de  pană  de 
munca  de  sisif  la  care  este  condamnat.  O  ştie  dinainte,  dar  şi-o  asumă  cu  toată 
responsabilitatea  „Poate  pentru  că  în  această  lume  toţi  ducem  o  cruce,  iar  crucea 
mea  a  fost  scrisul'4.  Aşadar,  literatura  ne  apare  din  această  perspectivă  nu  ca 
efectul  unui  joc  gratuit,  ci  ca  un  efort  de  perfecţionare  a  lumii,  în  care  autorul 
se  implică  din  plin.  Profesiunea  de  scriitor  nu  e  o  simplă  plăcere,  o  delectare  ce-şi 
răsplăteşte  ostenitorul  prin  ea  însăşi.  G.  Bogza  ne  mărturiseşte  deschis:  „Raportu¬ 
rile  dintre  mine  şi  profesiunea  de  scriitor  sînt  dintre  cele  mai  spinoase.  Nu-mi 
place  să  scriu.  Mult  mai  mult  —  o,  mult  mai  mult  îmi  place  să  mă  plimb**.  Şi,  în 
continuare:  „Nimic  nu-mi  poate  da  o  voluptate  atît  de  mare  ca  anonimatul  deplin 
sub  uriaşa  boltă  a  cerului.  Şi  nimic  nu  mă  oboseşte  atît  de  mult  ca  numele  meu 
de  scriitor". 

„Şi  totuşi  scriu.  Cu  eforturi  mai  mari  decît  dacă  ar  fi  să  mut  din  loc  pietre 
de  moară,  mă  aplec  iarăşi  asupra  hîrtiei  şi  scriu".  Aceasta  pentru  faptul  că  „mai 
mult  ca  oricînd  cred  că  am  ceva  de  spus"  —  ne  mărturiseşte  autorul.  Şi  continuă 
apoi  justificarea:  „Scriu  pentru  a  încerca  să  corectez  erorile.  Aceasta  îmi  pare  a  fi 
datoria  mea  faţă  de  epoca  în  care  trăiesc"  (p.  388). 

Scurtele  eseuri  ce  alcătuiesc  volumul  prezentat  înmănunchează  o  varietate  de 
teme  menite  —  după  mărturisirea  autorului  —  „a  spulbera  banalitatea".  Alegoria 
călătorilor  din  tren  ce  trec  căscînd  de  plictiseală  printr-un  peisaj  fantastic  este 
extrem  de  grăitoare.  Mărturisind  că  scrie  „pentru  a-i  implora  pe  aceşti  călători 
să-şi  arunce  măcar  o  clipă  ochii  pe  fereastră",  G.  B.  nu  face  decît  să  sublinieze 
faptul  că  proza  sa  are  pe  frontispiciu  încrestat  semnul  mirării.  Mirare  pentru 
incredibilele  frumuseţi  pe  care  universul  ni  le  etalează  cu  simplitate,  cerîndu-ne 
în  schimb  doar  o  privire  deschisă  ca  o  fereastră  a  sufletului. 

Dar  universul  prozei  lui  Bogza  nu  stă  numai  sub  semnul  mirării,  ci  şi  sub 
acela  al  atenţionării.  Ar  vrea  poate,  delicat  desigur,  să  ne  atragă  atenţia  că  trecem 
printr-o  lume  care  merită  să  ne  atragă  atenţia  şi  să  ne-o  reţină  o  clipă,  că  putem 
fi  într-adevăr  cei  mai  bogaţi  oameni  din  lume,  cum  menţionează  autorul  de  pildă 
în  „Tipsia  de  aur'1:  „Ca  să  fii  om  întreg,  atîtea  sînt  necesare ...  Să  ştii  să  fii,  nesă¬ 
răcind  pe  nimeni  nici  cu  un  bob  de  grîu,  cel  mai  bogat  om  din  lume". 

Un  om  care  în  trepidaţia  nesfîrşită  a  zilelor  noastre  pline,  arhipline  —  chiar 
dacă  uneori  cu  lucruri  prea  puţin  importante  —  are  răgazul  să  binecuvinteze  un¬ 
duirea  discretă  a  firelor  de  iarbă  („Firele  de  iarbă"),  spectacolul  corolei  despletite  a 
unei  sălcii  („Sălciile")  sau  mireasma  îmbătătoare  a  teilor  ce  se  relevă  celorlalţi  ca 
un  rezervor  de  nebănuite  disponibilităţi  sufleteşti.  E  minunat  să  trăieşti  astfel  pen¬ 
tru  că  fiecare  clipă  ţi  se  deschide,  dacă  o  poţi  cuprinde  cu  ochi  neferecaţi,  ofe- 
rindu-ţi  o  infinită  posibilitate  de  trăire.  Fiecare  clipă  e  mereu  plină  de  o  viaţă  ce 
se  vrea  sesizată,  asimilată  spre  a  ne-o  îmbogăţi  pe  a  noastră. 

Crîmpeie  dintr-un  univers  al  copilăriei  învăluit  într-o  aură  de  melancolie  se 
împletesc  cu  reflexiile  omului  matur  care  preferă  simplitatea  rustică  în  toată  cople¬ 
şitoarea  ei  măreţie  somptuozităţii  şi  sofisticărilor  de  tot  felul. 

Semnificativ  pentru  lumea  copilăriei  este  fragmentul  „Un  paradis  regăsit",  cu 
motto-ul:  „Mîncaţi  cireşe  din  cireş".  Cireşul  lui  Bogza,  asemănător  madelainei 

proustiene,  are  rolul  de  a  rememora  un  univers  al  candorii:  copilăria.  Pentru 
G.  Bogza  „Un  om  şi  un  cireş  —  un  om  trăgînd  spre  sine  crengile  cireşului  —  în¬ 
seamnă  un  om  redevenit  copil,  reîntors  la  acea  stare  despre  care  Brâncuşi  spunea  că, 
atunci  cînd  am  pierdut-o,  am  murit  demult"  (p.  107). 

Dar  atmosfera  de  basm  a  copilăriei  e  şi  mai  bine  conturată  în  episodul  „Dar 
unde  sînt?“  în  care  autorul  se  întreabă  plin  de  melancolie  „Dar  unde  sînt  funi¬ 
geii  de  altădată?"  întrebarea  e  prilejuită  cu  siguranţă  de  revenirea  toamnei  cu  tot 
cortegiul  ei  de  podoabe,  cu  menţiunea  că  „pe  orice  meleaguri  aş  fi  pus  piciorul, 
nu  am  întîlnit  funigei". 

„Iarna  putea  fi  aspră  —  ne  informează  mai  departe  scriitorul  —  primăvara 
capricioasă,  vara  bîntuită  de  grindini,  dar  toamna  începea  un  lung  şi  statornic 
anotimp:  zile  şi  săptămîni  de-a  rîndul  cerul  era  străveziu,  aerul  blînd  şi  dulce, 
totul  era  blînd  şi  dulce,  pînă  şi  dangătul  clopotelor  cînd  băteau  a  mort.  Şi  cum 
ieşeam  în  cîmp  zăream  —  ca  la  o  mare  şi  sfîntă  nuntă  a  firii  —  imateriala  beteală. 
Plutea  din  zare  în  zare,  între  şiruri  de  plopi  şi  turle  de  biserici,  peste  păduri  şi 
sate,  pînă  departe  spre  munţi,  reală  şi  ireală,  sădind  în  mine  credinţa  că  lumea  e 
un  vis  care  poate  fi  frumos"  (p.  139). 

Un  gust  pentru  simplitatea  patriarhală,  pentru  nesofisticat,  pentru  viaţa  ce  se 
desfăşoară  mai  aproape  de  tiparele  ei  ancestrale  dovedeşte  Bogza  într-o  suită  de 
eseuri.  Nimic  nu  se  pierde  din  tezaurul  de  moşteniri,  ci  totul  se  transformă  —  am 
putea  parafraza.  Se  transformă  iară  şi  iară  pînă  cînd  uneori  ai  impresia  că  de  fapt 
n-a  intervenit  nici  o  transformare,  că  totul  s-a  păstrat  intact  de  la  începuturi.  Un 
exemplu  în  acest  sens  ar  fi  şi  gustul  pentru  sandale  echivalent  în  fragmentul 
„ Sandale “  cu  libertatea  (p.  120 — 121). 

Acest  univers  rustic  îşi  are  „instituţiile"  lui  fundamentale  ( Instituţii ,  p.  125 — 
127):  laptele,  pîinea  şi  roşia  şi  e  scos  în  evidenţă  de  o  povestire  urmată  de  con¬ 
cluzia  ce  se  impune: 

„Ca  să  fii  om  întreg  atîtea  sînt  necesare . . .  Am  stat  odată  la  o  masă  —  măr¬ 
turiseşte  autorul  — ,  e  adevărat  că  o  singură  dată,  în  timp  ce  în  spatele  meu  se 
afla,  drept  ca  o  luminare,  un  valet  cu  livrea  şi  cu  mănuşi  albe.  El  împinse  scau¬ 
nul  sub  mine,  în  clipa  cînd  voisem  să  mă  aşez,  scutindu-mă  de  efortul  de  a-1  trage 
singur.  De  acea  împrejurare  îmi  aduc  aminte  ca  de  decorul  unei  măreţii  la  care 
fiinţa  mea  lăuntrică  refuză  să  adere. 

In  schimb,  rareori  m-am  simţit  mai  demn,  participant  la  o  măreţie  în  care 
nici  cel  mai  răuvoitor  ochi  n-ar  avea  ce  sfredeli,  ca  atunci  cînd,  în  preajma  unui 
izvor,  în  inima  unei  păduri,  aşezat  pe  un  trunchi  de  copac,  începeam  să  rup,  încet 
şi  gînditor,  dintr-o  bucată  de  pîine"  (p.  126 — 127)  sau  de  tabloul  minunat  al  unei 
cine,  ce  are  loc  sub  lumina  pîlpîitoare  a  lămpii.  Ce  a  putut  oare  să  piardă  o  cină 
dintr-un  salon  bine  iluminat  faţă  de  una  de  sub  un  salcîm  în  misterioasa  lumină 
amestecată  cu  umbre  a  lămpii,  decît  acea  notă  de  taină  şi  mister,  de  adevărat  ritual 
al  cărei  liturghisitor  era  mama,  cu  toată  aura  ei  caldă  şi  învăluitoare.  Şi  ce  a  primit 
ea  în  schimb?  Rămîne  de  văzut. 

Una  dintre  coordonatele  esenţiale  ale  scriitorului,  cea  care  marchează  adevă¬ 
rata  voluptate  a  călătoriilor,  a  plimbărilor  pe  jos  se  dovedeşte  a  fi  ultragiată.  Dar 
cine  este  vinovatul?  Nu  altul  decît  automobilul.  Şi  faptul  nu  e  de  mirare.  Cum  s-ar 
putea  bucura  cineva  de  mîngîierea  brizei,  cum  ar  putea  asculta  adevărata  simfonie 
a  naturii  şi  cum  s-ar  putea  lăsa  pătruns  de  mireasma  ei  adormitoare  alergînd, 
apărat  bine  de  albine  şi  funigei,  în  spatele  parbrizului,  cu  o  viteză  de  cel  puţin 
60  km/h?  O  evadare  în  mijlocul  naturii  nu-şi  atinge  nici  pe  departe  scopul  în 
automobil.  Povestind  —  referitor  la  acest  lucru  —  o  astfel  de  întîmplare,  G.  Bogza 
încheie: 

„Tot  acel  drum,  toate  acele  frumuseţi,  toate  acele  bucurii,  toate  acele  latente 
iniţieri  în  tainele  şi  farmecul  unui  colţ  de  lume,  automobilul  le  făcuse  harcea- 
parcea". 

Vorbind  despre  natura  care  l-a  fascinat  pe  G.  Bogza  şi  nu  numai  pe  el,  nu 
trebuie  omisă  una  dintre  elementele  ei  esenţiale:  planta  fundamentală,  asupra  căreia 
s-a  oprit  într-o  suită  de  eseuri. 

Ne-am  putea  întreba:  De  ce  oare  grîul  e  planta  fundamentală?  Pentru  că  zace 
în  ea  nădejdea  pîinii  de  mîine?  Pentru  că  stă  la  temelia  vieţii?  Sau  fiindcă,  după 
o  tradiţie  din  bătrîni,  fiecare  bob  are  înscris  în  sine  chipul  omului?  Un  chip  de 
neechivalat  cu  tot  aurul  din  lume.  Şi  atunci,  cine  ştie,  dacă  nu  te  simţi  într-adevăr 

în  faţa  unui  lan  de  grîu  cel  mai  bogat  om  din  lume,  care  ai  văzut,  care  ai  avut 
tot  aurul  din  lume! 

De  altfel,  despre  grîu  s-ar  putea  vorbi  mult,  foarte  mult.  Dacă  ne-am  gîndi 
doar  la  etapele  lui,  ne-am  da  seama  că  ne  aflăm  de  fapt  în  faţa  unei  adevărate 
parabole  a  omenirii.  Din  mirificul  bob  de  grîu  răsar  zeci  şi  zeci  de  boabe,  ca  prin- 
tr-un  miracol.  Dar  dincolo  de  aceasta,  poate  că  e  şi  mai  interesant  faptul  că  pentru 
a  ajunge  la  „maturitatea'*  vîrstei  de  secerat,  griul  are  nevoie  de  o  perioadă  de 
timp  comparabilă  doar  cu  a  omului,  deci  unică  în  lumea  plantelor:  nouă  luni.  în 
acest  răstimp  se  petrece  nemaipomenita  metamorfoză:  de  la  verdele  speranţei  de 
mîine  pînă  la  galbenul  apoteozei.  In  orice  caz  denumirea  găsită  de  G.  Bogza  este 
cum  nu  se  poate  mai  potrivită:  grîul  rămîne  într-adevăr  planta  fundamentală. 

într-un  eseu  concis,  intitulat  Departe,  e  discutată  adevărata  fascinaţie  a 
depărtărilor  pentru  o  anumită  vîrstâ.  Bineînţeles  năzuinţa  depărtărilor  nu  ca 
dorinţă  de  extindere  a  spaţiului  cunoaşterii,  ci  ca  refugiu,  ca  remediu  sufletesc. 
Concluzia  la  care  ajunge  autorul  e  că  mirajul  depărtărilor  e  doar  una  din  conse¬ 
cinţele  zbuciumului  lăuntric.  Iar  remediul,  adevăratul  remediu:  iubirea.  „Mai  tîrziu, 
mult  mai  tîrziu,  cînd  orizonturile  lumii  s-au  întunecat,  locul  în  care  mă  aflam  a 
încetat  să  fie  un  loc  oarecare,  ci  a  devenit  însuşi  centrul  universului.  Din  acel  mo¬ 
ment,  care  a  fost  cel  al  unei  mari  iubiri,  s-a  spulberat  pînă  şi  cea  mai  mică  urmă 
de  nostalgie  a  vreunui  târîm  îndepărtat"  (p.  143). 

Seria  confesiunilor  culminează  cu  6  tablete  cu  caracter  autobiografic.  Meta¬ 
fora  din  Magofinul  (p.  158)  este  deosebit  de  elocventă.  E  măgulitor  pentru  noi,  cei 
din  Transilvania,  că  în  rîndul  străluciţilor  săi  dascăli  G.  Bogza  îi  numără  mai  întîi 
pe  ţăranii  ardeleni  cărora  le  face  o  caracterizare  cu  totul  aparte.  Despre  tîrgurile 
ardelene  autorul  vorbeşte  apreciativ:  „Totul  în  ele  era  bună-cuviinţâ  şi  curăţenie. 
Şi  ritual.  Şi  solemnitate"  (p.  164).  Merită  de  asemenea  subliniat  răspunsul  sau  mai 
bine  zis  completarea  pe  care  G.  Bogza  găseşte  cu  cale  să  o  aducă  reporterilor  care-1 
întreabă  de  unde  e  de  loc.  Răspunsul  e:  „Din  toată  ţara“.  Pe  parcursul  cîtorva 
pagini  autorul  îşi  justifică  pe  deplin  afirmaţia. 

Un  moment  din  istoria  devenirii  întru  fiinţă  a  poetului  merită  şi  el  punctat. 
E  vorba  de  „ Lupta  cu  posesivul “  (p.  140).  De  la  sustragerea  tendinţei  de  posesiv,  de 
la  detaşarea  suverană  autorul  trece  la  polul  opus:  la  îmbrăţişarea  universului  cu 
tot  ce  are  el  mai  limpede,  mai  diafan,  mai  spiritual:  boabe  de  grîu,  stropi  de  rouă, 
bogăţie  inestimabilă.  Poate  că  e  necesar,  pentru  a  îmbrăţişa  totul  cu  privirea  să  te 
ridici  puţin,  să  te  descătuşezi  de  legăturile  posesivului  care  îmbolnăvesc  de  miopie. 

Ar  fi  incompletă  această  prezentare  dacă  n-am  sublinia  minunatele  portrete 
ce  trăiesc  in  paginile  cărţii  lui  Bogza.  Nici  un  maestru  al  penelului  n-ar  fi  reuşit  să 
contureze  din  mai  puţine  linii  portrete  mai  complete  şi  mai  vii.  Regăsim  particula¬ 
rităţile  specifice  ale  unor  personalităţi  marcante  ale  literaturii  şi  culturii  în  special 
naţionale  cum  ar  fi:  Eminescu  —  cu  care,  după  părerea  autorului,  ar  trebui  să  se 
instituie  o  altă  cronologie  literară  —  Labiş,  Emil  Botta,  Philippide.  Arghezi,  Baco- 
via.  Galaction,  Ion  Vinea.  Sadoveanu,  Urmuz,  Cuclin,  Stancu,  Alfred  Margul  Sperber, 
Ralea,  Caragiu,  Daniel  Turcea,  Ciucurencu,  Vianu,  Pârvan,  dar  şi  Malraux,  Sar- 
tre  etc. 

Seria  scriitorilor  şi  a  oamenilor  de  cultură  se  completează  cu  necrologul  celor 
ce  şi-au  aflat  tragicul  sfîrşit  în  noaptea  de  5  martie  1977,  noaptea  de  groază  care 
a  zguduit  nu  numai  pămîntul,  ci  şi  conştiinţele.  Dovada  că  e  aşa  ne-o  face  însuşi 
autorul  prin  Legămîntul  său  care  a  fost:  „să  nu  fac  niciodată  nimic,  şi  să  nu  con¬ 
simt  niciodată  la  ceva,  de  care  la  o  dreaptă  şi  severă  judecată  a  conştiinţei,  aş 
putea  să  mă  ruşinez".  într-adevăr  un  legâmînt  demn  de  cel  ce  se  vrea  a  fi  om 
întreg  şi  nu  numai  de  el,  ci  şi  de  toţi  cei  în  sufletul  cărora,  cele  mai  elementare  pre¬ 
cepte  morale  specific  umane  îşi  vor  afla  ecoul. 

Cartea  lui  Bogza  concretizează  în  metafore  puţin  obişnuite  prin  puterea  de 
sugestie  aspiraţii  adesea  nedefinite.  Ea  precizează  trepte  şi  oferă  soluţii  pe  calea 
spre  desăvîrşire.  Doar  „un  om  întreg"  în  toată  plenitudinea  facultăţilor  sale  se  poate 
bucura  deplin  de  frumuseţile  ce  ne  înconjoară.  La  această  bucurie  invită  Bogza  în 
multe  din  paginile  sale.  „Viaţa  e  un  vis  ce  poate  fi  frumos"  —  spune  el.  Depinde 
în  mare  măsură  de  noi  ca  să-l  facem  să  fie  într-adevăr  frumos. 

Exprimîndu-ne  încrederea  că  lectura  cărţii  nu  va  rămîne  fără  ecou,  conside¬ 
răm  că  orice  bibliotecă  s-ar  putea  considera  onorată  dacă  ar  putea  număra  între 
volumele  sale  de  prim  rang  cartea  lui  G.  Bogza  „Ca  să  fii  om  intreg". 


M.  Boghian 

